Produced by Hoi Man Man




青天白日


　　浙人南宮認庵，以字行，幼隨父琥宦於粵，清廉，窮其橐。母先逝，父繼卒。虧庫款，將繫獄。素審叔璧幕於蘇，欲往依之。潛焚兩親骸，以竹籠負之，徒步逸。餐風咽露，跋涉奔波，一載始抵。尋叔無耗。時蘇正歲歉，益困急。傾守囊錢，購半畝地，瘞之，志以碑，結茅若團瓢，守其側。蓬頭垢面，淪入乞兒，剩飯殘羹，尚知薦祭。時年僅三五，性孝且慧，貌臞不枯。聞吳兒山歌，學之，即當伍氏簫，始免餒。朝村暮郭，倏忽三年。偶倚古寺門，向陽捫蝨。面即貴家園，時見美人樓上眺。頃一小環，豔年二八，出而反掩其門，行向西；忽伏草際，少時，整衣去。知為小遺。甫數步，即若有物墜地，軟無聲；呼告之，婢不覺。遂掩襟往觀，錦袱也。中裹金玉釵釧，珠寶零星，媵以魚函，折作方勝。書云：「十郎哥哥足下：妹謬以陋質，獲配清芬；親上做親，幸中之幸。牽牛西北，一水盈盈；孔雀東南，雙聲隱隱。盟深金石，妹喜嫁得梁鴻；劫轉滄桑，郎忽貧如司馬。然而鮑宣對挽鹿車，阮氏何嫌犢鼻。幸雞窗攻苦，卜鴻路飛騰。敢怨標梅，撫青春而未艾；唯祈折桂，脫白袷以來迎。逆知青眼頻更，紅絲欲斷。每聽狐語，似怨前度之冰；欲倩蜂媒，再接他家之酒。心石堅而不轉，辭簧鼓而須防。若真挾瑟改弦，定彈黃鵠；時擬傳箋布意，恨少青鸞。小婢娟奴，雖曰主僕，實同腹心。事已迫於燃眉，情實殷於刺目。遣尋一鶚，面展雙魚。奉上緘淚之句，斷腸之辭，婉轉十三行，預仿蘇娘織錦；附以纏臂之金，搔頭之玉，珍珠一百顆，聊為匡壁添光。不盡纏綿，泥中人再為嘵舌；未敢隕謝，爨下材急不擇音。敢布愚忱，伏惟憐鑒。某年月日。秦氏小妹貞璞。襝衽手肅。」
　　南驚讀一過，詫曰：「險哉！東牀落魄，富兒賴婚，鍾情者越禮冒嫌，進療貧方。若為他人撿得，則婢固命盡，即迢迢牛女，亦復睽違，鵲橋無日矣！曷坐以覘之。」
　　少頃，婢返，面色灰死，倉皇覓榛莽間，不得，仰天歎曰：「奴死不足惜，負主人托，奈何？」南笑曰：「娘行失何物，值何言死？」婢聞其言有因，哀祈曰：「好男子，曾寓目否？」曰：「卿能明告我，或者璧能返也。」曰：「我秦氏婢娟奴，日伴女公子。主見婿家貧，欲改適，女公子日夜哭。妾憐之，請以妝台中舊蓄者約五百金，裹以絞綃，附以雁字，親去作寄書郵，付於小檀郎。囑入都，謀戰捷，好親迎。墮其物，必泄其謀，烏能不悲！」言已大慟。曰：「然則將若何？」曰：「死耳！」南探懷與之，曰：「是耶？非耶？」婢見即伏地叩，南挽之，示慇懃。婢曰：「子乞人，得暴富，棄之甘乎？妾將何以報？」曰：「報我不難，恐我之所易，子之所難也；我之所甘，子之所苦也。」曰：「試言之。」曰：「僕雖冠，猶童子身；子貌美極矣，未知能令我真個銷魂否？」婢赧然，徐報曰：「君姑待我，行行即來。」婢齎金玉去，南亦出東郭。
　　三日後，偶經園外，遠聞鶯聲，喚曰：「來乎！」仰視之，婢也。笑而招以手。門砉然開，南遽掩入。湖山石畔，芳草如茵。婢曰：「以此聊報大德，可一不可再。」南曰：「諾。」方將偎抱，見婢以紅羅蓋粉面。南笑曰：「子秀色可餐，方欣飽看，博須臾歡，何吝而抑藏乎？亦嬌羞故態乎？」婢以纖指向上曰：「青天白日，不怕神明耶？」南驀如棒喝，情魔潛逋。遽起，曰：「子畏神明，僕寧不畏乎？」持竿攜籃，喃喃誦「青天白日」四字，出門去。婢遙遙致聲：「君每日日中來，當分己食果君腹。」南瞑目狂奔，亦不計園門閉否。
　　明日市上行，有一相者，呼曰：「丐者來！子臥蠶下，何來此陰紋？應在三十六日，必有非常遇。」曰：「吾日唱蓮花求生活，免溝壑足矣，尚欲追蹤滎陽公子耶？」曰：「不然，驗當酬若干？」曰：「十千。誣則若何？」曰：「抉我雙眸子。」曰：「先生眸子危矣。」至三十五日，丐如故，走告相者曰：「眸子權寄尊龐一宵穩。」相者又視之，拍掌曰：「得矣！邊城紫氣透，當先得財。」南曰：「諾。」
　　明午步長街，忽有牽其裾者，呼曰：「月兒耶？」南頸有月牙痕，故小字月。視其人，鮮衣怒馬，貌若貴官，姑應曰：「然。」其人慘涕，曰：「兒何至此？」南驀憶曰：「璧叔耶？」曰：「然。兒盍隨之歸寓？」廬中起居華燦，叩阿嬸，亦甚慰。因縷述顛末，哭失聲。叔曰：「久審爾父母歿，特函詢，無回字，乃在此也。吾年老殷富，無子息，今得猶子，不愁繼續矣！」立命婢媼，為更襤褸，且濯香泉，依舊翩翩，顏色煥發。婉述相士神，叔命以十千酬之，欲招致為叔鑒慈顏，不許。旬餘，忽以千金付之，曰：「兒既廢讀，當學賈。」以齒稚辭。曰：「試為之，無不利。」
　　南束裝買棹，過江運白粲，大獲。明年今日歸省叔，至則門戶猶存，第主非是。詢居停，曰：「子去後，爾叔亦他徙，且不知徙何處。」南茫茫無適從，因思江北新置宅，曷歸而偵訪，掃墓瞻仰。榜人頻催，腰纏馀五百金，即全購柏油壓船。渡後，北風怒號，江凍十日，不能解。柏油值頓昂，獲利可十倍。更於宅前設緞鋪，以三千金為母，招老成者四五輩，司出納。
　　又一年，心不忘叔，一人渡江，搭航船，至中流，風大作，浪如山立，霹靂大震。同儕者十數人，咸見雲中現極大四金字，曰「青天白日」，筆畫分明。眾誦佛禳之，而字仍現。雷復鳴，船幾裂。眾急曰：「上天已明示惡人，事各自省，無累他人！」南挺身告眾曰：「此僕隱事，誠不可以告人，敢相累乎！」急向怒流，踴身投。昏懵中，抱得枯槎，聽其掀簸。耳聽雷雨驟下，火光竄金蛇。須臾霽，視此身如一點萍，乘萬里浪也。忽一官舫鳴鑼掛帆來，呼曰：「速救活抱槎人！賞十貫！」旋來紅船，挈而登，官舫人非他，叔也。互驚。問：「叔何處來？」曰：「吾移居通州，偶游紫瑯山耳。爾父母墓無恙，爾之心曲，吾已悉。娟奴已隨秦家女適婿家。婿果貴，即迎娶。爾事緣未至，毋躁也！」同之通寓，見嬸安好，奴婢更多於蘇寓。不敢問。居二日，袖出小折呈叔，曰：「此年來子金總目也。」曰：「煩甚，曷攜去。」翌晨辭別，叔又贈以數百金。
　　抵蘇，訪娟，果如叔言。忽遇弄船人，驚曰：「君尚生耶？若輩皆震死，船覆，吾抱纜姑免。頃泊此修治耳。」南出資贈助之。即假館舟子家。
　　偶倚白板閒眺，見一美人，乘香輿，隨僕媼；復又一婢，乘下澤車，貌酷似娟。尾行三四里，至一尼庵，美人登殿拜如來，僕媼憩游廊，庵主獻香茗。婢閒步，偶見南，目熒熒低喚曰：「青天白日。」南失聲曰：「噫！娟娘耶？」婢問：「何遽華潔？」告以故。曰：「鍾情者，尚戀舊耶？」曰：「中懷無一刻忘。」曰：「彼此有情，尚不審姓氏，令人齒冷。」又詳告之。旋聞內呼娟，美人偕去。
　　南惆悵無聊賴，踟躕叢葬處，見一大塚，碑云「東浙寓公南宮諱璧玉人先生之墓」。志文詳敘夫妻同卒於蘇，死近五載，旅葬於此，以待猶子南宮認庵他日尋覓。撰書者，里諸生郁訪。南讀畢大驚。回憶叔嬸面目，不知此墓中人，何既同名氏，且猶子亦同名，必無是理，而竟有是事。
　　歸訪文舉士，知郁訪第，具冠投刺入拜。憬然曰：「君頸有月牙痕乎？」曰：「然。」曰：「令尊叔甫生時，與先大夫莫逆交。先大夫逝，叔甫老伉儷亦相繼逝。易簣前數日，堅囑鄙人預後事，謀吉壤，作墓志；並囑君如回蘇，即為繼續。君從何知有僕，而惠然肯來耶？」南以見墓志對。曰：「幸不負先人遺命也。」南蹙額以兩次遇叔告，求解惑。曰：「令叔甫生習吐納，歿能解脫。如子言，其仙去乎？」南遣人如通訪叔，杳矣。遂移兩骨函，依叔墓，重葬。雙塚峨峨，加以封植，手自撰文，勒石紀事。訪視之，喜曰：「子尚能習舉子業，何自棄？」蓋訪已前科北闈中經魁，因款留，教之讀。
　　是秋回浙中副車，訪開筵為賀，鼓吹大作，泥金署牆，把酒向南曰：「君貴矣，芳年二十有一，尚欲歌朝飛雉耶？」曰：「弟有舊盟，癡心拱候耳。」曰：「愚兄代覓佳人，為君權署縣君，何如？」言未已，即有婢媼扶一美人，出與交拜，南不知所措，挽之拜，兩行畫燭送入洞房，親為反扃雙闥，臨去顧內曰：「今宵好報恩，毋再怨我夫婦累汝。」
　　漏靜，揭巾微睨，則紅粉露垂，香肩玉削，頗似娟，亦低喚曰：「青天白日。」新人微粲曰：「悶葫蘆打破矣！」南聞之大喜，始知尼寺美人即妻，當日寄書人也。夫貴，娶已兩載，極敦愛。娟重見南，始為貞述南來訪始末，貞為訪述。副車之中，賴訪力夤緣關節，始獲雋。其所以不即以娟與之者，恐誤讀耳。少頃，入幃綢繆，猶處子。
　　明日謝，亦謝。至是始道破。曰：「君遇遺金不拾，僕亦留全璧以待也。」從此秦越一家，親愛如手足。南旋即援例謁選，官揚州司馬，攜娟娘去。頗不自諱，每謂僚佐曰：「不圖黃榜中，亦有卑田院中乞兒也！」
　　懊儂氏曰：昔披裘人云：「僕豈拾人遺金者哉？」然高人遇之易，乞人遇之不易。至美色當前，懸崖勒馬，此等功夫，尤不易。偉哉南宮！宜乎蒼蒼者，報以厚德也。吾願普天下男兒，無論富貴貧賤，當人人書「青天白日」四字於座右。


銀雁


　　江西某郡，有地師杜君香草，青鳥術最精。嘗與富室兒李十九友善。其父故，杜為走山谷覓地，草履幾穿。閱三載，始得一穴，沙水分明，良為吉壤。居邑之東山，距李宅四十餘里，山故幽僻，樹木蔥籠，游者聽樵斧丁丁，與岩寺午鐘相問答；而西山居其前，儼如屏障，蒼翠溢眸。杜得意非常，告李曰：「此福地也。令尊人古道，為鄉里重，居此，諒無愧焉。願公等更修德以培之，則子孫貴真莫及。」不日，杜為點穴，李兄弟扶櫬窀穸事蕆。杜往浙，應貴人聘，厚贐遠行，一別兩載。
　　詎葬後，家道反不如前，迭亡人口。其兄李十八，夫婦亦偕亡，遺一嬌女，名銀雁；彌留時，殷殷以弱息相托，泣曰：「吾夫婦他無所戀，唯勞吾弟看顧銀兒，則瞑目泉台下！」十九亦泣，受遺言。
　　女年甫十四五，風致嫋娜，不慣操作。其婦翁氏，黑心符也，時於稿砧前訾猶女懶惰；久之，遂信。垢面篷頭，淪入赤腳。女始伏枕上泣，繼對木主啼。婦怒施鞭撻。女奔告叔，反索其手足，而毒楚之。諸婢環泣，伏叩請代，不許。雪膚流血，一線僅延。婦怒猶未已。幸先隴鄰庵老尼來，為翁氏諷受生經，急代緩頰，始釋。
　　明夕，婦欲禮佛，索溫水盥手，女誤以冷水進，大怒，欲笞其背。女懼，奔投門外溪水，見亡母冉冉自林中出，悲告女曰：「兒無苦，且隨老尼遁空門，則生矣。」言已即杳。女正慘痛，忽聞門內喧嚷，翁氏自批頰，作亡母聲詈曰：「狗賤根！何仇欲殺吾女？」十九奔入，知為亡嫂怒婦惡，代哀之，即唾其面，數責萬端。急尋女，得於門外，審覓死狀，攜入。婦即抱女，哭失聲；旋又自擊，以木杵搗陰戶，血淋淋流出窮外。禁止之，力猛於虎。一室大嘩，鄰舍登牆窺，雞犬皆驚。
　　老尼素與銀母善，合掌曰：「善哉善哉！大娘何暴也？老身為證，囑渠改過，善視銀姑。」不許；「早為銀姑覓佳婿。」不許；「寄養戚里家。」仍不許。尼戲曰：「無已，其將付老身攜去為弟子乎？」婦聞即稽首拜，曰：「願以掌珍，煩大師接引。」問女願否？曰：「願。」十九知不相能，亦聽其出家。
　　明日親送之庵。擬即削雲鬢，尼曰：「尚早。」瞑目，坐蒲團炊許，張目笑曰：「溪水何妨隨石轉，嶺雲更有出山時。」十九臨去，謂女曰：「兒有所需，可暗囑師父來取，毋輕蹈不測也。」女涕泣牽裾，尼大喝曰：「癡兒，既皈依三寶，尚作嬰兒戀乳狀耶？」急送十九出，掩庵扉。由是掃地焚香，鐘魚梵唄，漸授之以禪課焉。
　　年餘，十九益困頓，戚屬咸云：「坐新阡不利。」有識者云：「右沙太聳，即利，亦只發女家。」明年，杜歸，目睹李之情狀，大驚，心亦疑殯宮風水。然晝則走山谷，夕則挑燈，比對書冊，均無誤，終不識致困之因。一夕，假歸家宿，夜夢天女至，煙鬟霧鬢，儀態萬千，告杜曰：「汝亦知李墓不吉，所由來乎？吾山神也，特以詩句告汝，詩云：『千里來龍結一匏，左根右葉長根苗；天生福人住福地，無愧唯有西山樵』。」杜心欲咨白，而天女遽作霹靂乘雲去。杜驚寤，急往西山，尋一泛常穴，為李遷葬。詭云「前穴地脈，為山風吹破，不足寶也。」暇則裹糧入西山，物色樵豎，匝月無一遇。
　　一日暴雨至，視嶺前有衡茅數椽，急奔避。一婆娑老嫗，■服出應客。堂上懸桐棺七尺，繐帳淒然，云：「伊稿砧，亡周七年。」問：「有哲嗣否？」云：「僅一，杜姓，佛奴其名，蓋渠父夢佛而生者。因貧，習樵採，日在東山雲深處。」言已■噓。向外翹首，云：「頃將遭雨，恐歸來又似水淋雞。」旋入，以山茶炊餅餉杜，餐飲頗甘。
　　須臾，一少年荷樵冒雨歸，眉目端好，氣宇不凡，見客支揖如儒者。杜知是佛奴，自陳同姓；佛奴入，與母言。少頃，又出，與為禮，如見長上。杜喜，與閒話，辭均閒雅，無俚語。告嫗曰：「文郎不俗，何不令讀書識字？」嫗曰：「兒幼曾就村館，渠父既歿，未亡人又衰邁，全賴是兒斧柯供菽水。」問佛奴年齒，則云十七。是夕，即就地藉席止杜宿。晨起，出腰金二兩，酬茶果費。嫗笑曰：「母子雖貧，而非賣茶果者，矧同宗者耶！」堅卻不受。杜知不可強。後累過其廬，禮貌均不衰。
　　一日，見佛奴獲雙雉歸，烹而登盤，味極鮮美。盤有餘，收入供母；及偷瞰佛奴，則仍咽粗糲。杜大敬重，告嫗，擬為佛奴覓佳偶。嫗喜曰：「兒年已冠，得宗長作伐，大好事。但一貧如洗，誰肯為嬌女嫁樵人子耶？」問：「渠父可有葬地？」曰：「野葬耳。免入漏澤國足矣，尚敢卜牛眠歟？」曰：「不難，僕有吉壤奉贈，他日貴顯，幸無忘指引人。」嫗敬謝稱善。
　　杜向李十九索前地，云：「有遠族孤寡，請以所棄者與之，需值當不吝償。」李慨然不吝。杜欲立券，李本擬以百金酬杜，至是遂兑立百金券，杜持往與嫗諏吉。佛奴聚眾樵，舁父柩，詣葬穴。杜命五尺，無移舊穴，而深倍之。甫掘尺許，得一物，非土非石，狀類鼋鼍，背有篆文曰：「識者杜，葬者杜，宜子孫，貴且富。鮮德之家，莫妄覷。」葬已，杜又遠行。
　　佛奴仍習樵，每晨過父墓，輒見蒸騰如釜上氣。瞬屆嚴寒，佛奴正癡望，忽白氣接凍雲，縷縷然，漠漠然，落落然，霎時雨雪大至，衣盡沾濡。知嶺下有尼庵可避，急趨叩門，適老尼打包出門去，遺銀雁獨居繡佛幡。開門放入，見其寒戰噤栗，憐之，引投灶下，燃火烘濕衣，以師之布衲與己之紫布褲與之換，更炊豆粥與餐，戰始已。天霽衣乾，佛奴欲辭去，一轉瞬，則他衣俱在，而己之布褲竟烏有，窮覓不見。女恐師回，催促且去，囑乘間寄褲來，慎勿寓師目。其母嗔其歸晏，具告所以。嫗心德女，視紫衣果為女子衷衣，疑有染，叱責之，佛奴力白其無。明日，嫗親送褲與女，而老尼已歸，見而窮詰之，大怒云：「清靜道場，淫婢何得污佛地！」立命走出。嫗同女跪求，不許。女對佛自誓，尼冷笑曰：「佛遠在大西天，不似社稷神，管爾牙疼咒也。」女憤欲自縊，解帶掛庭樹，嫗趨救而尼猶怒，嫗亦怨曰：「老禿廝，乃徒以慈悲獲罪責，然則定逐伊何處去？」尼曰：「聽自便耳！」嫗知女不願回俗家，曰：「曷隨老身去？」女猶躊躇，尼遽撫掌，曰：「妙哉妙哉！速去速去！」立即驅出，掩雙扉。
　　適杜正歸來看嫗，見嫗攜女至，驚詢何來，詳告所以。女伏地涕泣呼杜叔，杜喜曰：「前云為佛郎作冰者，即此女耳！此中有天緣，幸勿錯過！」約略告十九，即慨分游橐，代謀花燭俾合巹。小夫婦極伉儷，事母又至孝。嫗對女流涕曰：「吾母子食貧慣，未免苦新婦。」女笑曰：「兒昔遭嬸苦虐，如活地獄；後入尼庵，已若安樂窩。頃得阿母與郎憐愛，更居天堂最上層。」嫗為之解頤。每牧豕，分郎苦，嫗不忍，女曰：「兒自樂為之。昔之牧豕，迫威虐；今之牧豕，由心願，何害？」
　　杜一日攜白鏹二錠，來告嫗曰：「母今新娶婦，添食指矣。明年秫價必昂，請假此預收秫，俾佛郎漸學權子母。」三卻而後受。是夕，銀雁牧豕回，見嫗以銀示佛奴，曰：「是區區者，亦猶之銅鐵耳，奈何有則生，無則死，不令人短氣耶！」女索視擲案上，曰：「是何足貴！兒牧豕走澗曲，見水底累累者皆是也。明當懷數枚歸而奉母。」嫗笑曰：「癡妮子！誤以鵝卵石為銀耶？」明日，女果懷數枚至，外雖花繡黝然，就石磨礱，光可鑒影。大驚喜。問多寡，云：「遍澗底都是。」佛奴趨詣村市，詢於人，曰：「此古人窖藏物也。」歸與母計。晨起，隨女之澗曲，見流水潺潺，下皆卵石，唯自女手掬起，則立成朱提。始猶以布袋運，繼因誤墮一錠，牧豎拾之，笑問：「母子劬勞，大辛苦，運蠢物何用？」然一入牧豎手，則仍化為石。由是膽大壯，居然筐載而肩荷之。匝月往返，始竭。屋角堆滿無寸隙，佛奴掘深窖藏之。統計約有二十餘萬。
　　會入城，買甲馬酬藏神。晤杜，即邀致，詳告之，且分贈。杜不受，急代購郭市膏腴，建第宅，阡陌樓台，奴婢車馬，成大家矣。
　　明年，女又孿生雙子，曰鴻曰鸞，均穎慧，能讀，總角即游庠序。佛奴亦納粟為員外郎，為太母請封誥。每稱觴介眉壽，太母輒云：「兒孫雖千百年，不可忘宗人香草先主德。」久之，延於家，事之若伯叔云。
　　會清明，夫妻佩紼掃父墓，幹僕夾道，婢妾如云。忽一窮漢號哭奔至，崩角乞援，倏一保正執牛鞭來擒捉。佛奴憐訊之，云：「此小竊屢犯者，是必斷其脛股，員外郎莫袒庇。」女聞聲，牽車簾，視其人，非他，李十九也。問何至此，自云家業盡傾，惡婦隨奴子遁，席捲燼馀，孑然一身，時就野廟宿，實未曾作穿窬也。言已大哭，女亦悲涕。佛奴笑遣里正去，攜歸，事以泰山禮，李侷促不敢當；及杜香草出與話舊，更慚，堅欲辭去。遂贈以婢，且與數百金，俾理舊業焉。
　　明年，二子場鄉捷，太母正八十壽，賓客滿堂祝千秋。忽庵內小尼云：「奉師命，堅請銀夫人隨喜。」且以舊犢鼻緘寄，云：「此杜郎舊物也。」佛奴欲辭卻，女不可，珠翠肩輿往。至則老尼已沐浴更衣，瞑目將就涅盤。女哀哀喚蘇，尼目復啟，笑曰：「兒果榮貴，則他日遣逐，不以老比丘為太過耶？」女泣曰：「法師生死人而肉白骨，何敢忘德！」曰：「不足言德，唯可以對令先慈於地下耳。」言已圓寂。女出資為尼新院宇，置沃產，建藏骨浮圖於庵側，其位為先隴之艮方，狀尖聳，如劍戟。工竣，杜視之，笑曰：「後世子孫中，更當得一武鼎甲」，已而果驗。此余在滋陽，聽浙人孫君子任所述者。孫君誠厚長者，其言諒非虛構。懊儂氏曰：馬鬣牛眠，賢豪蛻骨，自古山靈面目，何嘗輕易示人也。唯澗底累累，百萬朱提，專留與賢孝之婦，如我銀娘者。則銅臭之神，又何嘗毫無知識，專與牧豎子為伍哉！常見席豐履厚之家，其德其才，絕不稱是，蓋其祖德宗功，必有大過人處。噫！此其所以為神也！

　　
王大姑


　　嶧陽西南，鄰豐沛諸境，台兒莊當其衝。莊有巨族王氏，所居比櫛。王叟某，老夫婦生子女各一。子名懋修，廩膳生，常遠就臬比，坐博菽水，攻舉業。女名大姑，貌楚楚，性敏慧，幼讀曹娥龐娥諸列傳，未嘗不掩卷而泣也。適某生，素患瘵，結縭甫半年，女三割臂上肉，不能救其死；思以身殉，又恐傷親心。然夫家又赤貧，且無人。女兄懋修遂迎之歸，謂女曰：「兄不克昕夕侍二老，即煩吾妹代兄職。」女曰：「諾。」定省溫清之善，直釵而弁也。族無遐邇皆賢之。
　　是年夏，捻賊將至，風鶴宵警，鬼車夜號。叟本王氏族長，呼眾遠遷，各戶咸營營於輜重。女進謀曰：「倉猝出奔，全賴牛車代步，載人行猶速，兼物行則滯，遇賊必因物喪命，不遇賊亦必為宵小覬覦。重物輕人，誠非良算。計不若掘地藏物，單車載人，可望出虎口，而登樂土耳。」眾思其言良善，即如所謀，舉族以行。
　　老稚約百餘口，甫出莊十里，猝遇賊於途，遍搜括無攜帶，然服飾面目，均非藜藿者流。大呼曰：「狡哉傖也！家資匿何所？不自首獻者，斬無赦！」眾皆觳觫，面色死灰，崩角無一語。女含笑下車，襝衽而前曰：「大王無怒，若皆農家子，非善於語言者。我即彼族司管鑰人也，黃白豈無，窖藏誠有，彼大樹蔥籠，廬舍翳如者，是所居耳。如從我往，一一指示，十萬金咄嗟辦。否則駢死荒郊，於大王毫無禪益。」捻大喜，賞其慧美，信其懇篤，乃舍眾而隨女以行。女慨然導，略反顧，以目示眾，令遁，眾始免脫焉。
　　從行里許，至一極大村，詭云己宅，內外闃如，破鍵入，延賊坐廳事。女拾地下蒲葵扇，且搖且語曰：「大王等長途跋涉，馬足奔馳，饑渴甚矣。且少憩納涼，待我詣內煮茗，略盡東道誼。然而具畚鍤，先掘我家，再掘他家也。」賊笑頷之。以為煢煢弱息，固已甕鱉釜魚，尚何外逸？解衣裸體，歌嘯縱橫。久之，日將墮崦嵫，瀹茗人仍不出，奔內搜閱，賊大駭，蓋女已掛樑上，體冰而僵矣。賊惡其誑己，思淫其屍。甫解下，一賊大呼倒地，視腦後若有錐擊，頃刻斃。虎狼之徒，亦知貞烈不可犯，羅拜而去。
　　女兄懋修，時正解館歸，途聞台兒莊有王姓女子捨身全親族事，生大哭，曰：「必我妹也！」至避難處，則家人已舁女屍回，親與族圍之哭。哀訊所以，始悉始末。生枕股大慟，曰：「苦吾妹矣！」既而躍起，大笑曰：「吾有妹矣！舍一己命，全二老命，且全合族命，鬚眉已難，矧巾幗乎？無怪當日讀《烈女傳》，淚隨聲墮，蓋生有至性也。節且孝，烈且智，舍吾妹，誰能兼之？嗚呼！」
　　懊儂氏曰：以王氏合族百餘人，猝遇賊氛，何不一戰畢命？其所以束手待斃者，視賊如虎狼耳。而大姑視之，直犬彘不若矣。姑之節也可哭，孝也可敬，烈也可悲，智也可喜，賊之癡也可笑。


雅賺


　　鄭板橋先生，書法鍾王，參以米蔡，轉似篆隸；畫則得所南甕家法，更參以徐青藤老人，揮灑雄杰之致，便卓然大家。為秀才時，三至邗江，售書賣畫，無識者，落拓可憐。復舉於鄉，旋登甲榜，聲名大震。再至邗江，則爭索先生墨妙者，戶外履常滿。先生固寒士，至是益盛自寶重，非重價，不與索。沈凡民先生代鎸小印文，曰「二十年前舊板橋」，志憤也。
　　時江西張真人入覲回，道出邗江，商人爭媚之，欲得先生書聯獻真人。江西定做大箋紙，長丈餘，闊六尺餘，乃可一不可再者，使人婉求先生書，且請撰句。問需值，曰：「一千金。」來者允五百。先生欣然，奮筆直掃，頃成上聯，云：「龍虎山中真宰相。」求書次聯，笑曰：「言明一千金，爾只與五百，我亦僅與其半。」其人往告商，不得已，如數與之。即書次聯，曰：「麒麟閣上活神仙。」人人贊歎，工妙絕倫。
　　其時，商家因鹽政都轉，咸重先生，遂爭求先生書畫，或聯，或幅，或，或鬥方，以為榮。各商皆得之，唯商人某甲，出身微賤，賦性尤鄙，先生惡之，雖重值，誓不允所請。某甲自顧廳事，無先生尺楮零縑，私衷羞恧，百計求之，終不得。
　　先生性好游。一日，攜短僮，負詩囊，信步出東郭，漸至無人蹤。視亂墳叢葬間，隱隱有屋角，微露炊煙，花柳參差。笑曰：「豈此間有隱君子耶？」甫逾嶺，而墳益多，逕益窄。再一回頭，則有小村落在焉。茅屋數椽，制絕精雅，四無鄰舍，又無牆垣；小橋通溪，即至門首。白板上一聯云「逃出劉伶禪外住，喜向蘇髯腹內居。」上有小額，云「怪叟行窩」。進門，又得一重門，聯云：「月白風清，此處更容誰卜宅；麟陰燄聚，平生喜與鬼為鄰。」額云「富兒絕跡」。庭中籠鳥盆魚，與花藥相掩映。新種芭蕉，才有掌大；乍添楊柳，卻比人高。朝南有室兩楹，灑掃無纖塵，內置几一，案一，椅四，杌二，木榻藤枕書櫥各一，琴劍竹擱又各一。案上筆硯紙墨，烏絲尺，水中丞，皆備。壁上懸青藤老人補天圖，女媧氏螺髻高顙，仰視爐鼎中，氣冉冉入空際，生氣勃發，的為真跡。兩壁則素粉如銀，絕無懸掛。愛極，不問主人誰是，即就榻趺坐。
　　忽一禿髮童子自內趨出，視良久，旋詣內，大聲呼「有客。」即聞主人在內問訊，命即逐客。所攜短僮，殷殷以先生名氏告之，始見主人出，則東坡角巾，王恭鶴氅，羊叔子之緩帶，白香山之飛雲履，手執麈尾，翩然而來，老叟也。彼此略敘述，語頗投契。問叟名氏，曰：「老夫甄姓，西川人，流寓於此。人以老夫太怪，遂名曰怪叟。」問「富兒絕跡」四字何意，曰：「揚城富兒，近頗好雅，聞老夫居址，小有花草，爭來窺瞰。但此輩滿身金銀氣，一入冷境，必多不利，或失足墮溪水，或花刺鉤破衣，或遭守門花龐齧破足，或為樹杪雀糞污俊龐。所尤奇者，一日，富兒甫坐定，承塵鼠跡，空隙破瓦墮，正中其額，血淋漓，乃萎頓去。自是相戒，不敢入吾室。遂以為額，志實也。先生清貧則已，若亦富人，恐於先生亦大不利。」先生歎曰：「僕生平亦最惡此輩者。幸福命高，未曾一作富人，得安穩入高齋，領雅教，何幸如之！」
　　須臾，童子獻清茗，叟為之鼓琴，風冷冷然，不辨何曲；唯愛其音調激越，漸轉和煦，忽鏗然頓止。問：「先生能飲乎？」曰：「能。」曰：「盤餐市遠無兼味，奈何？」既而自思曰：「釜中狗肉甚爛，然非所以款高賢。」先生性嗜此，聞之垂涎，曰：「僕最喜狗肉，是亦願狗生八足者。」叟曰：「善。」即於花下設筵，且啖且飲，狗肉而外，又有山蔬野簌，風味亦佳。叟醉，又抽劍起舞，光縷縷然；未識果否成容，然觀其頓挫屈蟠，不減公孫大娘弟子。正白氣一團，忽大聲躍出圈外，依舊入座，面不改色。先生起敬曰：「翁真高士也！請浮一大白，僕恨相見晚矣！」視日已下山，先生辭退。叟殷殷送過橋曰：「僕與君，同一不合時宜者，如有餘暇，可著屐過我。」先生曰：「不速之客，何惜頻來！」由是日一過叟，清潭不倦，醉而後返。
　　交月餘，漸與談詩詞，皆得妙諦，唯絕口不論書畫。先生一日不能忍，告叟曰：「翁亦知某善書畫乎？」曰：「不知。」曰：「自信沉迷於此，已三折肱。近今士大夫，頗有嗜痂癖，爭致拙作，甚非易事。翁素壁既空空，何不以素楮使獻所長，亦藉酬東道誼？」曰：「勸君且進一杯。」呼兒磨墨：「楮先生藏之已久，實滿眼無一佳士如先生者，故素壁猶虛。頃既相逢，何敢失之交臂。」先生投袂而起，視齋中筆墨紙硯已就，即為揮毫，頃刻十餘幀，然後一一書款。叟曰：「小泉乃怪叟字，請賜呼，榮甚。」先生詫曰：「何翁雅人，與賤商某甲同號？」叟曰：「偶相同耳。魯有兩曾參，同名何害？要有清濁之辨耳。」先生信以為實，即書「小泉」二字與之。叟曰：「墨寶非常，從此輝生蓬壁。然不可妄與商人，恐此輩皮相，不能辨珠玉，徒損清名耳。」先生然之。旋又暢飲，歸則已二鼓矣。
　　同人問何之，先生盛誇叟。眾曰：「邗江向無此人。公所見得，無妖魅乎？且彼處叢葬榛莽，向無居人；明當同訪，以釋其疑。」翌晨，眾果偕去，則茅舍全無，唯一灣流水，滿地肴核而已。先生大驚，以為遇鬼；旋豁然悟，大歎曰：「商人狡獪，竟能仿蕭翼故事，賺我書畫耶！」歸則使人潛偵，某甲家則已滿壁懸掛，墨瀋淋漓猶未乾也。
　　懊儂氏曰：龍，神物也，風雲變幻，天地為冥；人能知其性，且豢之，使俯首就烹割。某甲之設賺局也，佈置當行，處處搔著板橋癢處，使彼一齊捧出，毫不吝惜。甲雖市賈，猶是可兒。近則皮相耳食，純購本，強偷豪竊，幾類穿窬。使板橋復生，雖有神龍翔翥之計，又復奈何？余故下一轉語曰：人道某甲賺本橋，余道板橋賺某甲。

東鄰墓


　　鳩江儒生解必昌，為解大紳耳孫。幼失怙恃，壯未婚娶，交鮮朋友，業拙營運。南山有祖遺瘠壤數畝，可勉供粥，就築茅舍數椽，唯略避風雨。昕夕下帷讀，志頗堅也。門之左，有古松一株，極夭嬌，數百年矣。門之東，有古墓一坯，漸傾圮，墓中人，無姓氏，無子孫，佃恐礙出入，欲鋤之使平。生不忍，曰：「我正苦無東鄰，得此大好伴歌嘯，殘杯冷炙且祀之，忍去之乎？」呼工鎸短碣，曰：「東鄰墓。」左泐小篆，曰：「一個土饅頭，在吾門之首，下有長眠人，名姓失傳久。墓既為吾鄰，鬼即為吾友。寒食自年年，歌哭奠杯酒。吾子與吾孫，慎勿當敝帚。」工竣，即樹墓門，且封植。人多誹之，而生則自若也。
　　一夕，正把卷，燈搖搖若輕，自窗隙入。旋聞叩門聲。問：「伊誰？」有女子聲應之，曰：「東鄰也。」曰：「昏夜叩門，其紅佛文君一流歟？」曰：「然。」生欣然，拔鍵迎迓。翩然入，豔麗無雙，裝束亦富。問曰：「卿何人耶？」曰：「日在顧復，故冒幽冥之嫌，來報大德。郎非魯男子，妾真薛校書也。」曰：「卿其墓中人耶？」曰：「然。」曰：「為卿表墓泐碣，自問尚有微勞，緣何見逼？」曰：「妾非禍人者。藏骨於此，三十餘年矣。妾多姓，名絡霞，本娼家，才色冠邯鄲。年十七，欲嫁有情郎，為鴇母所阻，鬱鬱而死。生前骨肉星散，僅剩荒邱，時為野魅所擾，樵人牧豎，更肆摧殘。頃荷隆情，敢不呈身圖報！」言已，荏苒拜燈下，灑淚唏噓。生雖驚詫，然見其縞衣翠袖，嬌小溫柔，不覺其愛之深而畏之淺也。曰：「人偶鬼妻，得無促壽命乎？」曰：「非也。靜好相依，鬼偶何礙；淫欲過度，人妻亦亡。」生曰：「卿既神靈，何難繼麗娘再活？」曰：「是亦不難，然妍體不若麗魄，若定皮相訂好逑，誠鑿矣。」生喜極，攬入懷，覺體輕於葉，氣馥於蘭，遂登榻效于飛。雞唱始去。明夕復來。生偶以紅絲繫女髻，翌日果見絲飄塚首。女夕至，笑曰：「郎疑妾為狐媚耶？」生慰解之，亦不計較。
　　一日，正為生錄杜詩，佃驀至，生急以袖遮蓋。佃去，女笑曰：「郎所謂偷生鬼子，常畏人耶！郎見妾，他人不能見也。」既而驗之，果然。由是日夜居生室，儼伉儷矣。
　　瞬屆秋闈，生略攻苦，女阻撓之曰：「青衿一襲，猶祖宗餘廕，若丹桂紅杏，實未坐郎命宮。」曰：「僕將以頭巾終乎？」曰：「郎若聽妾芻蕘，准於闈後獲一縣令。」生問何術能先知，曰：「郎莫問妾，郎曷自問，半世之偃蹇何故？」曰：「不知也。」曰：「世之表表稱英豪者，孰不和藹迎人，春風滿面。郎滿身皆傲骨，即僥倖，亦必遭妒嫉，覆身家，況蠖屈家園，有不動輒得咎者乎？妾善媚者也，一顰一笑，郎若師承之，而摹肖之，自有非常遇。」生顰蹙曰：「媚本天姿，豈東家施所能效乎？」曰：「癡哉！郎也。枕席狎匿，親近極矣。彼舉師保者，先有畏心；學寵愛者，純秉天性，故知其易也。學而不成，由於愛妾之不深，妾去矣，實不願郎之偃蹇也。」生曰：「善。」從此步趨，漸能神化，一切笑言，無不解頤。女曰：「可矣。」試期迫，女為束裝。生曰：「如卿言，僕老不作繭，頃何勸駕之殷。」曰：「康了誠康了耳。白下為冠，蓋會萃之區，俾人人見郎，如再世人，或機緣即伏於是。」
　　生乃挈女同行，寓東郭古廢院之東室。其西廡，先有俠客金姓者，對門居。金鬚眉如戟，衣履極華，出無定蹤，居亦鮮偶，唯一騾一馬自隨，芻秣之勞亦自任。生心異之，私詢女，女曰：「此異人也。郎傾心與若定交，自有佳境。」翌即衣冠謁金，意氣甚豪，交漸莫逆。金偶夜歸，聞生室有婦人聲，窗隙潛窺，則生正與女對奕。明晨仍煢獨。生偶遲眠，聞金室正歌唱，潛窺之，則金方狎美人坐，珍錯滿前，雛奴夾侍；一堂燈火，舉室通明，天明仍烏有。潛問女，女笑曰：「凡所謂異人者，必有異術。措大眼孔中，真未曾有耳。」翌晤金，略詢昨宵事，金掀髯大笑，曰：「某之所樂，君亦有其樂，喋喋何為？雖然，當慎密，萬勿為外人道也！」由是交益深。
　　榜發出，果落孫山外，抑鬱無聊賴，對女唏噓。女曰：「郎勿戚戚，且市小肴饌，沽美酒，閉妾暗室，代烹調，延金啖，借以話別，或得將伯助。」生如言，折簡招金。甫坐，果見肴核尊壘，均一一從壁間出，氣蒸騰而味鮮清。異而問之，生笑曰：「落魄人，技只此耳。」已而以黜落興歎。金問曰：「君既多才，又抱異術，何必拘拘矮屋，因此七尺軀？」生慘然曰：「是不過小遊戲，若納粟，需多金，則未可咄嗟辦。」金醉，又見其惜別可憐，慨然與之訂車笠盟。金復私語生曰：「僕更有術，為君謀財。但得志後，幸長勿相忘！」生以天日誓，且歷歷以絡霞事告，金始恍然。
　　夜深矣，金置大銅盆於几，儲以水，中燃小燈一檠，閉戶，更短衫，佩利刃，負空囊，環屋而走，愈走身愈小，長幾寸許；躍登几，跳入盆水，不見，而燈火熒熒矣。炊許，忽盆中有聲，燈光大明，有小人自水中躍出，颯然墮地，須臾復故貌，仍金也。背上橐，傾出白鏹累累焉，得六七千金，曰：「是尚不足為進身階乎？」生大喜，即援例，得真州令尹。迎金於署，視若同胞，僕從隸役，罔不知為令之真手足也。
　　生自得金始為官，自得女始善為官，柔順解事，喜動上游。有張參軍者，欲以妹子珠娘偶生，生不敢諾。張厚金，挽金先容，且允豐奩。金醉，遽應允。歸以告生，稍拂，即拍案詈曰：「儇薄兒！倒插紗帽翅，即忘卻接引佛耶？」生急引謝，始已。夕商於女，女怒曰：「郎固非金不得官，然非妾亦不克友金，遑得官耶？金固功臣，妾亦為功之首也。紈扇棄捐，郎何急急！郎心動，妾心死矣！雖然，妾必有以報金。東鄰一坯土，尚在人間耳！妾請從此辭。」言已嗟歎不輟，握手悲啼。生挽之，請須臾，而女已掀屏出戶，悠忽無蹤，覺佩聲猶在耳也。
　　數月，生娶珠娘，入門視之，貌果豔而性驕。幸生有心傳，事事得夫人憐恕。時京口賽會，魚龍曼衍，遊人如雲，為江左第一勝事。隔江伊邇，金欣然欲往，生不敢慢，急賃巨舫，錦旗燈傘，書真州令尹銜，更以幹僕良庖伺應。時江天如畫，水波粼粼，金欲溲便，抵岸尚遲，腹膨亨不可忍，乃蹲踞舵牙上私焉，而船行如故。
　　時大江南北諸富紳，常被盜，各捕受敲樸，眷屬困囹圄，頗為苦。白下老捕飛鴉兒，素有名，亦緝術窮。是日午睡，夢美女子姍姍來告曰：「揚子江心有巨賊，腳點舵牙正如廁。君速捕之，毋使逸。惡貫盈，將斃命。賊何人？金其姓。」捕驚醒，即挈伴當，懷利器，駕輕舫，破浪南下。適遇金，見其兩足尖搭舵後，屹如山峙。詳加物色，宛與夢符。尾之，見其一躍即入艙，便捷極矣。顧旗上字，又似官舫，心忐忑，姑喚之，辨真贗，大聲曰：「金老公好身手耶！累吾輩死杖下者屢矣！」金回首色變，即揮弟子蝟集，將飛黑索；僕皆呵叱曰：「此真州令伯氏也！」金急止之，顧眾厲聲曰：「爾輩求吾，為銷官限，得賞金耳！就此縛老金，恐未能；即能，亦只得官金，恐不得吾之多金。」捕曰：「如君言若何？」曰：「且轉帆，見真州令，自有說。」捕許可。
　　生聞變大驚，幾暈絕。會金至，款眾捕於廳事，然後偕生密室商之。曰：「兄罪惡不可擢髮數，事發宜也。然吾去，恐為弟累，故賄若輩來，與兄一計較。」生泣曰：「弟所以有今日者，兄也。兄死，弟未敢獨生。」曰：「是已知吾弟之心矣！然駢死固無益，且為天下笑。曷詭云蹤吾，懼其本領大，動輒逝，始假托結納，以軟禁之，且送觀賽會以暗解之，適與捕遇，故輾轉就縛。如是則弟免株連，且得勛績，策之上也。」生意良不忍。曰：「男兒臨事貴勇斷，否則兄逸，弟又奈何？」生無已，商於捕，與重賄，俾如其說，而後涕泣以赭衣送登程。至秋曹，不假拷掠，一一具服，且曰：「賺我者，真州解令尹也！半生橫行江湖間，一朝祿盡，為怯書生所算，奇哉！」上游本重生，至是益賞其能。決金市曹日，飛鴉兒為賞金巨，置酒肉送就死。金且啖且飲，問曰：「僕遲早有今日，不怨公也。但生平無半面緣，何一瞥即驀知為金？祈告我，死無憾。」捕乃告以夢中語。金愕然唾曰：「淫娃朽魄，敢於櫻金老公，死耳死耳，復何言！」
　　生時在真州署，正惶惑，忽見金纓帽短衣，含笑掀簾入，笑曰：「吾弟安否？」生驚起，曰：「兄固無恙乎？」曰：「無恙。」旋呼進酒，取大爵鬥飲者三，告生曰：「我遊戲人間，不過破貪囊，取污財耳。頃亦蟬蛻羽化，如郭璞、謝靈運諸公，非真遭戮也。而告吾弟當日牀頭人敢於饒舌，誠不能恕。」言已，聞署外喧嚷聲不已，金起，揖生曰：「兄將遐適矣，祈念手足情，收吾骨，免拋棄，感且不朽。兄留馬一騾一，祈善視之，勿過加鞭笞。」言畢，匆匆遽杳。生趨出，則秋曹材官正送金之首級來。開櫝視，面目猶是，然已子章骷髏，血模糊矣。遂賄易其首，聯屍厚葬之。
　　年餘，生以才幹保升浙之觀察使，頗著政績，珠娘亦有內助功。忽有故人自鳩江來，骯髒軟紅，意在乞助。茶次，生問：「敝廬在南山之南，斗大一椽，想為秋風所破？」曰：「明公釣遊之區，桑梓猶知敬禮。唯東鄰墓，突於某日風雨疾雷，震裂成潭，碑亦斷碎，白骨零星，拋灑墮圂，唯古松尚存，誠不可解耳。」生詳詢其日，即金棄市日也。由是竟驚悸成疾，牀第纏綿，意在予告，上游不許，薦醫來珍視，曰：「腦風也，服馬腦即愈。」左右遂殺金馬。數日，又委頓，醫曰：「此肝氣也，服騾肝即愈。」左右殺金騾進。由是精力強健，日勞案牘不為疲。生有玉枕金瓶，最寶重，千金值，歸向珠娘，索以酬醫，問何藥得痊之速。珠娘以實告，生慟且哭，珠慰曰：「後廄不少驊騮，何惋惜之甚？」曰：「非重物也，為負故人托耳！」急延高僧法道，尋水陸，諷金經，超拔絡霞與金，並騾馬之靈。所撰祭文中有句云：「感恩報德，乃在紅粉骷髏；捨己從人，何愧綠林豪傑。底事雷誅不免，法網難逃，數也天乎？搔首莫問，至若連錢珍重，蹄鐵銷磨，可憐供我加餐，肝腦塗地。想去從君射獵，飛走摩雲，斯固生為人英，而死為鬼杰者也。噫！問寂寂黃泉，可再唱曉風殘月？歎茫茫白骨，居然成一妹三郎！」
　　懊儂氏曰：妓與盜，冤冤相報，可謂酷矣；而於解君，則報之殷殷，唯恐後焉者，何哉？無他，為其能有情耳。觀其表墓泐碣，灑淚致祭，始終不外乎情。噫！人而有情者，佛心也；塊然而無情，且悍然而惡人之多情者，吾不知其何心也。


 吳孝子


　　孝子吳姓，忘其名，魯之恩縣東鄰人。少孤，喑啞不能言。凡病啞者，耳必聾，蓋有竅不能相通故也。其居距郭三四里，因貧，為邑之質庫擔水，得值即奉母，不敢浪以一錢自啖嚼。雖啞且聾，而性敏，能以己意揣母意；母亦習久，能以勢與孝子言。每日，母思食何物，必呀呀請母命，而後詣郭購之回。如四指作圈，即知為餅；撮指覆腕，即知為饅首；又手成八字，即知為水角子；伸掌使平，知為魚；垂手如提，知為肉之類。百無一爽。母老且病，每食若微且噎，孝子即於暗處灑眼淚。見人必指划，若言母食少，攢眉蹙額作憂慮狀。食若甘且多，孝子即對母，呀呀若唱歌，張兩手起舞，效演劇者關目，博母歡。見人又指划，若言母食多，拍掌狂笑作快活狀。年五十，如一日，未嘗稍變更。每嚴冬，必先以己體為母溫布衾，既暖，又著起，為母解衣就枕，己則倦伏牀足，聽母鼻息酣，始逡巡趨就草榻眠。每暑，懸蘆簾於門，寢母於中堂竹榻，己則解衣當門臥，意若代母飽蚊蚋然。居雖近野田，而白鳥竟絕跡。里人賢其行，爭呼之曰吳孝子。然究赤貧，無肯以女妻之者。孝子亦絕不計及牀頭人。母每謂人曰：「吾寧有承順反舌子，不願有懺逆長舌婦也。」
　　一日，正擔水入肆門，適恩宰梅公子盛服至，誤潑水濺公子服，怒且叱，肆中執事人，急趨至，拱謝曰：「公子莫怒，此吳家啞孝子也。」公子驚詢其事跡，轉怒為喜，假青蚨五竿贈之。孝子堅卻不敢受，執事人舉無名指示之。蓋凡啞指均以拇者為天，食指為地，中指為父，無名指為母，小指為妻子耳。孝子見之，知公子憐伊有老母，始伏地稽首拜，呀呀指天地，感激非常。然當公子叱辱時，則固挺立不屈，毫無畏怖者也。
　　擔水訖，荷錢歸，甫近村，見母正倚閭，遽歡喜呼嘯，泥滑，幾傾倒。母見錢，驚問何來，孝子口呀呀指划，唔不能道一字。母恐其因貧，誤行竊，遍問鄰右，亦不知其所由來。叱使膝立，怒曰：「吾寧有殘疾擔水子，不願有邪心穿窬子也！」自扶仗詣質庫，遍問執事人，始知實是公子持贈。始誦佛而回。顧往返雖五里，然究因老病，步履遲滯，半日始歸村。視孝子猶跪地，不敢動。笑慰之，孝子亦即收淚笑舞，牽母衣，視母牀；其意蓋欲為母易新制，但不知從何做起耳。噫！情態可想也。
　　梅公知之，給匾旌其廬，孝子泣不受，里人懸於土圩門，以為榮。捻匪竄其鄉，見匾，遽額手曰：「此孝子里也，莫驚他。」既而思識其風範，仰謂守者曰：「若肯以孝子一登陴，使我輩一瞻其面目，即退。」孝子卒抱母，搖手不敢出。賊亦旋去。時浙人孫君怡軒，為恩署錢幕，言於梅公，醵資得百金，存質庫，囑執事人代孝子略購田疇，兼覓配偶。因梅旋解任去，不知其究竟云。


龍梭三娘


　　元季海陵江天石者，巨富也。其子名璧，字玉人，年甫冠，即夤緣魁鄉捷。顧秉性魯鈍，文采非所長，然貌尚雅俊；書法二王，蓋虛有其表耳。翁年古稀，亦老孝廉也。
　　一日，對座客愀然曰：「僕中年失偶，雖滿腹經史，苦無哲嗣能授以衣缽，奈何？」客勉諛璧曰：「公子折芹探桂，瞬又走馬看長安十里紅，豈尚有愧公冶歟？」翁唏噓曰：「江天石兒子，豚犬耳。」時門下有慕榮者，揣翁意，以巨金自江北購得逃難女子，名曰龍梭三娘，貌既娟妍，齒亦稚弱，衣以繡襦，乘以油壁，媵以雛娃，踵門而獻。翁一見大喜，即日築金屋，開瓊宴，迓珠履，賦催妝，謀合巹焉。午夜，兩行畫燭引翁入洞房，掀須微笑，卻扇定情。及見女，愁眉淚睫，粉黛浸淫，略與軟語，則體態生硬，啼狀慘然。翁怒曰：「小妮子！將毋嗔老夫衰邁耶？寒家不乏衣食，若能育一石麟，瞬及太母太夫人矣，何戚戚為？」女淒惻而前，拜伏膝下，直陳遭際，淚墜辭前。
　　蓋女為蒙古產，隨侍尊人名魯不花達赤達泥入中國，為淮西行省平章政事。其母夢織女投梭化龍而生，終鮮兄弟，常恨闕倫。顧父性峭鯁，與御史莽吉兔不相能。偶怒頑僮小張無禮，酒後鞭其背，遁入莽吉兔家中，以蜚語疏入，坐貪墨削職，詔收刑獄論斬，尋瘐死，上怒未已，籍沒其家，女為惡叔誘出，盜賣於此。幼字父之同官子葉生，名子荷。葉父沒，家赤貧，不得已，流入閩中，入某刺史幕，久無耗。羅敷本有夫女也，乞翁憐鑒之。
　　翁聞之，豪氣頓消，驚汗若雨，慨謂女曰：「老夫不才，有子已成鄉貢士，敢恃阿堵物，而浪奪他人婦耶？女公子請安心小住，老夫自有法，為汝圓樂昌破鏡。」言已即回舊臥孤榻。女牽衣哀泣，驚詢之，女曰：「翁長者也，可否收兒為螟蛉女？不然，終有瓜李嫌。」翁曰：「善。」即如所請，遣妥婢伴女宿。翌晨，詭告人曰：「渠尊甫與僕有素，不忍污也。」
　　函金遣急足入閩，物色匝月，招葉生歸。視其人翩翩儒素，雖窮措大，而才則勝郎君萬萬，特荒蕪耳。即日設筵宴，招贅於家，與之約曰：「婚後，仍舊就塾中宿，無論河魁，但得一課作合程式，許詣甥館一次。」葉敬諾。一夕詣內，女曰：「郎知翁德如山嶽乎？若不奮志，何以報鴻慈也！」嗣後雖命之入，亦不入，唯埋頭下帷。經年餘，舊業盡理，而功更倍，翁曰：「可矣！」饋贈，命入都。臨行，女泣告葉某曰：「若蹉跎，可不必回見牀頭人矣。」
　　比試南宮，一戰而捷，出為會稽太守。先以輕車蒞任，斷獄稱神明。翁聞之喜躍，為女束裝，遣僕婢送之任。作書與生曰：「聞賢契貴，甚喜。舍眷屬，蒞官守，乃公而忘家者，甚善。但瓊兒亦不櫛進士也，為賢契內助，必多善政可觀。矧賢伉儷，患難離合，婚媾尤非尋常，豈有稿砧已雙旌五馬，尚不謀璧圓劍會者乎？余詢瓊兒，自悉鄙況。林泉杳寂，車馬音稀，唯濡筆為賢契紀循良善績也。珍重珍重！不盡欲言。」葉得書盥誦，對使流涕再拜，而後以蓮輿迓夫人。擬覓浙中土產及玩好以報翁，女曰：「止，受人大恩，豈報以瑣瑣者耶！空函裁答可也。」至是夫婦方得朝夕稱靜好，鼓琴瑟焉。
　　然女恒鬱鬱不為樂，問之，亦不語，臨風彈珠淚。顧性喜種花，浙中異卉咸羅植，衙宅似畫圖。又喜購金線孔翠等物，奩筐幾滿。暇偕婢採花上露造酒，緘於甕，亦不飲。更督婢織金翠，為女子軟甲，雕繪刻畫，窮極鬼工，工蕆亦不著。
　　明年，翁子璧，豔葉貴顯，私盜藏金數巨萬，走輦轂下，遍賄當道，即嬪嬙中貴，咸得孔方。試日，倩名手捉刀，戰捷，臚唱中狀頭。時莽吉公子哈哈木榷，以懷挾被黜，憤甚。適璧僕夜行，犯金吾禁，捉去研訊，得賄賂大概。莽吉公子羅織疏劾，奉旨江璧坐科場舞弊下獄，論棄市。翁聞之，悲曰：「吾不意垂暮年，見兒子遭斷頭之慘。」函告葉，女勃然起曰：「今而後可以一舉而兩得之矣。」夤夜更急裝，偕兩婢，攜酒荷甲，策馬遁去。葉恐外揚，遭物議，喻家人秘不宣。
　　女竭蹷出關，知上之長姑四公主名伊拉布者，下嫁於錦蘭國王，嗜飲，喜田獵。女趨長城下，確得公主常到處，裹餱糧，伏叢莽以俟。婢睹沙磧窮荒，時興怨懟。女唯翹首盼。聞行人相戒曰：「是日王妃將出獵，慎勿散牧驚駕。」頃許，果有健兒數十，荷馬衝過。隨有豔妝宮人，乘駿馬，舞劍戟者數十；挾弓矢，持火器者又數十；錦旗如雲，裹一黃衣美人，年約三十許，策紫騮馬，按轡行緩緩。女知是公主，本兔伏，突鶻起，前趨。將卒遽攫主婢，擲馬前，寶刀環粉頭。主見其婉柔，不忍誅，唯含笑問：「何來？」女本善蒙古番繹語，至是神色不驚，襝衽啟奏曰：「小女子日在庇覆，恨無報稱，謹以葵忱，手釀千嬌百媚酒，手織金翠如意通心甲，奉獻娘娘，伏唯壽考千萬。」言已呈上。主酌其酒，則香沁心脾，甘回齒頰，曰：「美哉釀也！」衣其甲，則身段符合，光彩燭雲霄。馬上女子齊聲呼千歲，曰：「美哉織也！」
　　攜回宮闈，宮女教授，日漸稔熟，泣請遄回。主詫曰：「兒原是中國人耶？何故遠跋涉，盡此孝心？小嬌生曷明言，我老人當為女盡力。」女伏叩數十，稱死罪者再，然後縷述所苦，詭云璧為其兄，遭莽侍御父子冤陷，求主援手，當能揭缽赦賓枷也。主曰：「吾道何大事，是區區者，尚值得如許耶？」即傳懿旨，振師旅入中國，救江狀元。命女自歸。
　　不日主駕將到。上悚懼，親出迎迓。蓋主在宮中時，上尚沖齡，左右譖青宮，賴主時調護。然貌美心慈而性剛烈，歸寧求不遂，必詬誶遂始已。見上，遽問曰：「陛下亦知新狀元江某，為老身螟蛉子乎？何絕無香火情，忍以鼇頭佳士陷縲紲？」上默然。主立求詔出獄，與上面試真才。時左右均暗奉懿旨，為璧設倩無破綻。策成，條對精詳，藻辭偉麗。上撫掌曰：「古今原無白腹狀元，何物莽吉奴，敢妄饒舌！」降旨復璧官，封三代，出授兩江監察道廉訪使。左右更以莽吉子哈哈木榷懷挾入告，上震怒，籍其家，得數巨萬。莽吉充雲南軍，死於道。斬哈哈木榷於市。主始歸國。
　　時葉生獨居懸盼。一夕，掩燈坐，聞中庭履聲細碎，女已偕婢入室，握手笑曰：「郎君別來無恙乎？妾回矣。」葉喜，攬入懷，問曰：「卿飛仙耶，劍俠耶？不然，何如是之神也？」女曰：「否，蓋捨此，實無法可以抱恩怨耳。」江翁聞璧再生，不知所以開湯網之故。時正祝嘏，賓客滿室，女忽錦衣躍馬來，襝衽稱觴，跪拜如禮，告翁曰：「人貴知足。」翁曰：「諾。」即日命璧上疏稱病，解組歸田園。

迦陵配


　　鍾離笠乾寺，古剎也。老衲臨風，時為遊客說迦陵生故事。其先住持懋公，精梵律，尤喜擢人才。壽春孫主政，曾贈公有「說法鬼神環塵尾，憐才英俊集龍頭」一聯。法弟某髡，則唯唱佛曲，喜逢迎，品行遠不逮懋矣。
　　公偶扶杖水次，見中流浮一木板來，上臥小兒，白如瓠，啼呱呱。有比丘尼來此湔裙，以竹枝取抱入懷，意將作螟蛉。公合掌曰：「善哉善哉！然尺許襁褓物，非優婆夷所宜，曷佈施老僧？」尼便略審視，付公曰：「此兒好骨氣，讀書可成名宿，入道可作飛仙，唯皈依佛則終一不了漢也。公善撫之！」言已，尼突不見。公攜歸，庸乳媼哺養，名曰小拾得，是則迦陵生之第一名也。
　　稍長，即能辯之無，有宿慧。公以為辯才後身，預為他日衣缽計。年五歲，即為削髮，授比邱戒，且筵師教之讀，旋通六經，考內典，泛覽諸家，莫不了了。生年十三，懋公病，將證涅，彌留時，以生托某髡曰：「是即我之藐孤也，祈阿叔愛憐之。」某髡諾，公目遂瞑。生踴號慟，如喪所生。
　　某髡漸忘兄托，日肆摧殘，頗有逐姪意，而未忍出諸口。生憨癡，不喜習梵唄，日以書畫自娛。某益厭惡。一日，重新殿壁，始加圬堊，皎潔如銀。某擬倩俗工畫。生技癢，潛磨墨汁鬥許，乘某出，登台握管，風颯颯，揮灑成荷花，環四壁。躍而大笑，曰：「此功德池中，清靜菩薩身也！」某歸，見其尚不俗，詈亦旋已。
　　適有李太守，新任順昌，挈眷自江南來，賃寺之西廂，勾當公事。閒步殿上，觀西天像，突見墨荷，驚為八大再來人。問誰之大手筆，髡某以生對。問法臘，以實告，且述其萍泛拾得因緣。太守急命呼至，則翩翩玉立，英致灑然，頂足童童，氣則藹藹。問「菡萏是汝手筆乎？」揖而對曰：「然。」問：「能對乎？」曰：「能。」即出首聯，曰：「壁上荷花和尚畫。」生應聲對曰：「月中桂子貴人攀。」守大驚服，因謂髡某曰：「汝勿須此子，曷以多金易於我？」某諾。即攜生至順昌，潛為蓄髮，因抱鄧攸戚，即蓄為兒，從李姓，名琛，字美玉，此則迦陵生之第二名也。
　　守妻本豔妾僭正位者，頗惡生，年餘有妊，恐生他日礙真兒，益諷婢子小鵲譖生短，守笑置之，惟延師授生舉子業，勖最殷而功亦大進。妻聞之，益憤，時於閫內施惡聲，漸自操仗撻假子，逐之者屢矣。守度其終不相能，呼生於無人處，泣曰：「汝從來處來，仍從去處去，有千金相贈，了我父子緣。此去仍為僧，抑為儒，均自便，非阿翁所能計及也。好自為之，前途鄭重！」生泣不敢受。堅與之，始稽首再拜，嗒焉出門，罔知去就。
　　途遇鄉人某，同舟楫，瞰其多金，誘習貿易，輾轉耗盡，僅餘守囊錢，茫茫然，計唯仍返鍾離。至則師叔物故，接住者為他族，遂亦賃西廂，安行李，布筆硯，仍事咿唔，不敢懈。時掩卷痛哭，曰：「逐我者，非太守也。遇我厚，望我深，世有如太守大德者乎？」
　　本寺本孫主政家廟，主政致仕家居，斗山望重，偶自壽春來，見生玉貌，且閱課程，驚為遠大才。詢其姓氏鄉貫，初不敢對，詢再三，始和淚述由來。且慟曰：「身世不偶，勿釋勿儒，獨來獨去，尚未遑定自家姓氏，何以生為？」主政籌思良久，莊色而言曰：「子自不知耳。僕遠族某，向居湖田，亦窮儒，暮年納妾，生子甫周月，某逝，妾遠醮，恐其子為累，即置子於木板上，聽其浮沉，是即汝也。論支派，汝尚我之猶子。」生信為真，遽再拜，呼為叔，侍膝下，作燕子依人狀。主政遂為之易姓曰孫，名曰，字曰風萍，是則迦陵生之第三名也。
　　明日，衣冠詣謝。主政約略告以某某伯叔，某某兄弟行。益獎勵，許為閱削詩文，俾應試。惟詳詢父母墓道，則漫應之，蓋詭托以安其心，實無處供指南也。生年十有七，瞬又郡試，主政為生詣廣文廩膳處乞印結。問伊誰，即大言曰：「誰不識孫為某之族姪耶？」眾遂信。匆匆補縣試後，暗囑曰：「臨場第草草，萬勿過經營，恐致攻訐，反僨事。」生敬領諾。
　　比屬試題下，生小心就範，竟無一字。不得已，直抒所見，拼決裂。太守黃公，操衡文冰鑒，自詡老眼。見生文擊節，拔置冠軍。榜揭，則童子沸騰，疑從天外飛來者。翌日初復，太守坐堂皇，隸呼生名，無應者，再三呼，仍不應。太守勃然，目廣文曰：「二千石非目無瞳子者，冠軍人竟不至，究竟因何？是必有槍冒等弊，恐虛堂鏡，不能遁形，故逸耳。然則非廣文過歟？」廣文推諉，廩膳以主政對。問主政，則頃正出遊他郡矣。太守怒益劇，咸屈膝曰：「請太尊且試孫以下者，准於日內獲若獻公庭。」守諾。
　　廣文即挈鬥級多人，肩輿往偵諸寺，則書篋宛然，其人烏有。壁上墨瀋淋漓，留一詩曰：一波才落一波生，旅館頻驚夢不成。白眼看他人世險，黃金散盡我身輕。澆愁慣借杯中物，惹禍翻嫌榜上名。屈指歸期應不遠，八公山下有疑兵。
　　郡之西鄙，距十里，本有八公山，為淮南古蹟。讀其尾句，疑潛彼處，往視，果趺坐石洞中，癡如木雞。扶之返，問之默然。
　　薄暮，棘門洞啟，喚生入，太守已嚴具五刑以俟。及見生，溫婉循循，知非儇薄子。略審詰，即伏地哀叩，歷述生平。問何故潛逃，曰：「童子謹遵主政公諭，實不知無籍遭攻訐者是何等罪，故逸耳。」太守恍然，甚憐惜。既而飛寸楮下，曰：「非面試不足信。」生即就寸燭下，立成佳制，如宿構。再試他題，益工。守且閱且賞曰：「惜子他去，否則又冠軍矣！國家取真才，何曾蓋以資格限。當來應二復，容擢汝。」試事畢，欲取置第一人，格於例，遂列第二。
　　主政歸，攜謁太守，又為守詳述其曾作沙彌事。太守笑曰：「第能院試獲雋，我當玉成一佳話。」請畢其說，曰：「僕蒞任時，道出毗陵，內子詣惠泉尼庵酬香願，愛一雛尼，貌豔而慧，且精律呂，解吟詠，亦老尼所遺，茫無來歷者。觀主因尚守雌，居奇貨，內子不吝，購之歸，名曰巧巧。頃已及笄，意欲配賢阮為婦，不幾如佛經之迦陵共命鳥耶？」主政拜謝曰：「且看渠院試若何，倘如期望，求應金諾也。」
　　院試揭曉日，太守傍徨中庭，蹀躞不已。夫人攜尼婢出，驀見，驚詢之，應曰：「孫家小沙彌也。」夫人軒渠。婢不知前日事，亦掩口笑葫蘆。突捷音至，守急問訊曰：「其孫家小沙彌耶？」左右對曰：「然。且冠全軍。」守為之舞蹈大樂。明日，生雀頂青衿來謝。叩中庭。守喜曰：「汝來耶？」立命更章服，妝巧巧出，與交拜，成嘉禮。生辭曰：「身無立錐，家無四壁，安對芙蓉？」曰：「為汝籌之久矣。」呼鼓樂彩輿二，送小夫婦歸第，至則畫室縈紆，几榻明潔，青廬中所需者，罔不措備，皆太守功德也。
　　越兩日，哭告於懋公塔，泣謝於主政公門，函謝順昌守，歸寫懋公李守黃守夫婦像，虔祀之如神。主政旋捐館，生為之服心喪。黃太守遷豫之廉訪使，走送三百里。迂順昌，省假父，得厚贈歸。歸則閉雙扉，對麗偶；生每作書畫，署款必曰「風萍」，或曰「昔美玉」，或又曰「當年拾得子」，老不忘也。且深知孫亦非己真姓也。女笑曰：「郎名忒瑣瑣，黃公曾以我兩人比佛家迦陵鳥，郎盍名曰迦陵生，妾即名曰迦陵女？」生大喜，如其說。閨中時以圍棋猜謎賭酒角韻為樂。生間習制藝，女即阻撓，曰：「俗極矣。」曰：「我亦知其俗，然讀書人非借文章吐氣，何以報知己？」曰：「是誠如繭之自縛，蛾之自投，幸俗障不深，急需解脫。妾非誇詡，郎以妾為婦，即勝於封萬里候也。」女本工琴，因授以彈琴譜，使昕夕領會。一曰春水艤槎曲，覺清風泠泠，挾襟袖作凌波舞也。二曰清夜聞鐘曲，覺梵王宮殿，如在枕畔也。三曰窮途自傷曲，覺風塵骯髒，落魄人歧路徘徊也。四曰水窮雲起曲，覺別有天地，打槳桃花深處也。五曰彩鳳雙飛曲，覺雲路迢迢，將攜手而上霄漢也。六曰仙心無恙曲，覺海濤洞，驀證三生也。更請其餘，曰：「只此六章，可示世上人耳。」生學之年餘，竟能與女對鼓。綠窗靜，雛婢焚香，逸韻若■，真不知為人間天上。
　　一夕，君弦斷，女大驚曰：「殆矣！昔黃公以我兩人為共命鳥，今作比翼禽飛去可乎？妾嫁尚未一歸寧，郎送妾去，借逋紅羊劫，何如？」曰：「卿前對黃夫人云無來歷，今何又有家？」曰：「嘻！世豈有無來歷者，特一履塵，即忘卻真面目耳！」生不深信，意頗猶夷。女以丹藥一粒，使吞服。生忽啞然笑曰：「咦！卿真欲歸耶？某亦隨之逝矣。」僕婢問娘子家在何處，曰：「遠甚，不願從行者請遣之。」翌即束妝攜兩婢，各跨一衛，冉冉向東去。近有鍾離人自海上採藥回者，雲海上有桫欏島，產藥最夥，石逕崎嶇，頗不良於行。一日甫艤舟，忽見迦陵兩婢子，蓬頭赤足，走島上如飛，追之莫能及。
　　懊儂氏曰：迦陵生之遭遇，不為不苦；迦陵生之來去，不為不奇。獨是浩劫將至，迦陵女能預知之，而預避之。卿其仙耶？吾嘗謂佛子斷人欲，真苦惱眾生。若舉世盡趨其教，恐佛種斷矣。今觀迦陵仙偶，益信曲躬之樹不誣，吞針之戲不恕。

劉子儀膏藥


　　國初，吾鄉有劉公子儀，老學究也。授蒙為業，困頓不支。貨所居大廈，得值，另卜城北臨街一廛，內居妻孥，外作小貿易。
　　公性曠達誠篤，不善較輜珠。年餘，母金耗盡，依舊阮囊。顧新居僅數椽，蔽風雨而已。庭中環種野藥材，名參三七，蔓延階砌。公惡之，欲除去，植花草。一夜夢黃衣叟，指而告之，曰：「此良藥也，和鉛粉桐油熬成膏，能療諸毒瘡，芟刈何為？」公醒即謹志，檢閱藥性編，誠然。心喜，急購粉與油，苦無藥灶。適有女丐在門，筐有小銅釜，短柄三足，以百錢購得之。又購得小鐵爐，居然成就，碾銼虔修。先覓丐之有患者小試，良驗。明年春，久雨，城中水尺餘。夏則奇旱，毒日蒸騰，沙煎石鑠，農賈無老稚，咸患潮濕，醫家術窮，惟是膏能愈。由此得值甚豐，頗給朝夕。然公性最善，雖深夜，丐者以一文來市藥，必起而與之。
　　一夕，甫就枕，風雨滿街，忽聞剝啄甚急。枕上詢阿誰，曰：「乞人市藥者。」公披衣急起，啟雙扉，一丐者蹩而入。瘡在左股上，大如錢。公詳視巨細，然後折紙，就爐頭攤與之，量必符所患。詎藥成，而瘡忽大如盆；更之，瘡忽大如甌；再更之，忽大如巨盎；如冰盤。凡十數易，皆不足蓋完所患。聽鄰雞亂鳴，孤檠閃壁。妻孥見久不返，甚催促，公如不聞。俯首呵凍，極力熨貼，絕不為一文瑣屑生恚怒；而丐者反怒，大言之曰：「嘻！鄙哉傖也，藥甚平淡，何子細乃爾！」公不語，仍更與之。視釜中藥已竭，丐忽狂笑，聲可震屋瓦，袖出一錢擲釜中，曰：「以此聊酬一夜勞！」踏雪竟去。視釜底，嵌一極古五銖錢，堅滯如鑄，藥氣上騰，成五色香雲，氤氳不散者終夜。由此藥更靈，人疑丐者仙也。公壽八十，無疾一笑逝。子孫讀書，多有游庠者，猶懸壺市藥為生，世世保守釜爐如連城。余髫齡親見之。釜者，古勺鬥也；爐者，小折腳鐺也。


忠魂入夢


　　兗濟道署，在兗郡城西，本明季都閫府舊址。觀察某公蒞任後，愛署西隙地，可植花草，濬池灌泉，輦石堆山，築小亭如蓋。供吟嘯，觴詠摩娑，收藏鼎彝為樂。
　　余幕游滋陽時，公子某司馬治樽招飲，偕登假山，顧西牆外有方土一坯，長可二丈餘，高可五尺餘，寬廣平整，疑為台。若就勢堆作嶙峋，繞以廊舍，則園勢能曲，石逕亦紆。心擬之而未言也。飲醉，篝燈回，朦朧就枕。
　　夢一紅袍紗帽貴人，面白多髭，長眉高顙，徘徊中庭。旋一禿髮童子，投刺入，口稱曹公奉拜。余方審刺上名氏，而貴人已入，昂昂抗手高坐，瞠目視余良久，曰：「子日間所見土阜，亦知其下為吾首邱乎？魂魄所棲，非可作遊覽所。當日倉卒捐軀，既無碑誌，又無祠宇；老成凋謝，史冊不書，殊寂寞耳。子既作《》，何不紀其崖略，俾後之宦游者，知此中有人，不致
　　削，豈非筆墨緣歟？」余心雖應諾，且欲咨詢，而口噤不能言一字。貴人旋起，余唯拜送。貴人曰：「翌日，將遣人以名字相告，可以略見一斑。」言已，且行且吟，曰：寒泉百尺吐長虹，多少風雲在甕中。遺蛻縱教黃土壓，精靈已逐鼎湖龍。回首燕台策馬行，征途順訪綠楊營。慘聞帝抱虞淵痛，國破家亡敢再生。愛妾隨身字■娘，一般殉節共流芳。行人莫當胭脂井，玉虎偷窺水尚香。千古崇窿土一台，金蠶飛出總堪哀。年年風雨清明節，若個梨花麥飯來。忠義光能燭九淵，閒攜桃葉岱雲邊。何須短碣題名字，杜甫南樓一散仙。
　　吟已，回首顧余，揮手若示止步狀。余正惶惑，若足底誤踏蒼莓，一滑傾撲而醒，枕上默憶所吟，一字不爽。聽窗外風聲颼然，若吟韻猶在耳邊也。謹志於懷，殊不可測。
　　次夕，適道署幕府某君來，試以土阜問。某愀然曰：「其下有井，為明忠臣崑山曹公廷楨死難處也。甲申年，公正行取入都，道出此邦，訪友是署。忽偵隸報煤山之變，公撫膺大哭，曰：『吾不忍事二主！』故縱身投井死。土人義之，遂閉塞井闌，上加黃土，因近官衙，不敢作殯宮墓道，然亦不忍再酌寒泉，遂築如平阜。至道光某甲子，官此者某公，其妾素驕，亦河東怒獅也。夏日怯暖，見此阜橫綠蔭下，四面涼習習，乃簪花傅粉，著短羅衫，坐土阜上納涼；且雙翹纖足，吸水煙，諸婢環侍，笑語喧嘩。忽大叫倒地，若中癲，面青紫，目瞪視，口流沫，作崑山語音罵曰：『何物淫娃，敢於無禮！此雖爽塏，然其下為吾窀穸。爾一婦人，坐吾屋頂上，褻孰甚焉。而且豔妝吸煙，是何體態！爾稿砧亦讀書人，何絕無家教，想怯爾閫威耶？我實不能恕妖牝也！』言已，手自批頰，粉黛浸淫，花容揉碎矣。諸婢狂呼，僕媼咸至，不能救止。驚請某公來，聽如夫人所語，知有干犯，急再拜認過，乞寬宥。旋聞冷笑曰：『我家亦有婦人，設箕踞於妝宅鴟尾上，汝心安乎？』曰：『是誠婢子之無禮，容痛飭之。但君既殯此，乞示姓名。』大聲曰：『吾明季曹廷楨也。』再問，而如君已蘇，扶之上房，藥餌始愈。然由此竟喪膽，淫威稍殺，不似從前之肆恣矣。今觀察某公，旋以曹公問郡邑父老，咸云實有其人，與其事。至究何官屬，同死者何人，死何月日，崑山有無耳孫，則不能得端的。觀察函詢昆宰，亦無還云，而府乘亦無紀載。」某君言至此，遽見燭跋，辭去，晨即前赴省垣。
　　余驀憶昨宵所夢忠臣曹公者，其即紅袍紗帽，負手長吟者乎？玩其詩句，抑尚有朝雲同死而兗人不知者乎？急呼墨搦管，敬謹錄示同人。咸云附會，不深信。噫！此何事也，而敢以附會出之歟？夕照樹蔭之下，心有所思，靈即入我夢寐，曹公亦何其神歟！余命犯客星，萍蹤靡定，倘到昆邑，當親訪曹氏云，或知其詳也。姑記於此，庶不負忠魂垂諉之隆。

奚大瘤


　　奚大瘤者，晉人也。肖神像，得劉元的傳。幼失怙恃，因貌陋，癡肥多麻，且貧無一椽，人皆鄙之，無與論婚者。得神像值，輒飲啖，量兼人，以是囊中無一錢，夜多就古廟宿。夏日工倦，常臥烈炎中；秋夜飲酣，恒眠涼月下。由此得疾，腰下患瘤，始猶如盞，繼如盎，旋大於甕。蹣跚匍匐，不良於行。每有操作，痛不可忍。生計日蹙，醫藥罔效。自思不如速死。
　　至夜，伏行入林下，將解帶自縊。林後一道者出，羽衣翩翩，風神秀逸。遽喝曰：「止！堂堂男子，有何不了，學婦人女子，自尋短見耶？」奚痛哭，告以所苦。曰：「子與其覓死，曷譬若已死，去而學仙，必成大道。」曰：「無師傳，奈何？」曰：「吾即為爾師。盍隨我往深山，當授以法。」曰：「諾。但從行不易，登高涉險，能毋苦乎？」曰：「易耳。」袖出棗二枚，與之食。甫下咽，即遍體爽適，瘤痛亦止。再拜。隨道者，行如飛。
　　倏至一大山，疊岫層巒，隔絕塵境。進一石洞中，有藥爐丹灶，位置井然。道者授一蒲團，曰：「子先學趺坐，坐四十九日，心不妄動，即得入道之門。身後石甕內有乾餱，石隙內有甘泉，足慰饑渴。成連遲餘海上，吾去行即來。幸勿怠惰壞道，負吾期望之苦心！」奚一一允諾。道者長嘯出門，即有雲起足底，清飈遠揚，其影上漢，杳矣。
　　奚依法趺坐，甫三日，聞外間有婦女喧笑聲，車馬紛馳聲，開目無所見。聲漸近，忽頭面七竅作癢，若聲從竅入，漸達於瘤，亦無所苦。夜靜，聞瘤內如有婦人語，悄呼「姊姊妹妹，新居頗不惡，早知有此處，不浪尋天台藍橋等處，誤作神仙窟矣。既得秘府，佳日不可辜負，宜小尋樂事，何如？」眾曰：「諾。」四日，聞瘤內有敲棋聲，纖手落子聲，旋以悔著詈爭聲，兩人勸解聲，又有書聲，吟哦聲，排闥叩門聲，眾起讓坐聲，角酒賭枚聲，枚輸罰使歌以侑觴聲，歌者呼拍板彈箏相和聲，擲杯聲，隔窗唾絨聲，一女罵阿嬌太懶，何匿不見客，拉之赴宴聲，問繡務成否聲，架上鸚鵡聲，狸奴捕鼠聲，眾哄散話別聲，一女殷殷叮後約聲，聲聲不已。五日六日，瘤內聲更煩而且奇。一女曰：「主人貌究若何，性情究若何？」一女曰：「聞亦從患難中來，想不大惡。」一女曰：「休休休！彼近從道士學仙，誤入迷途，必定夜郎自大，盛氣向人。」一女曰：「妮子莫冤屈人，渠昨已覓死空林中，何有紈絝習氣？」一女曰：「何妨趨出一窺探，便得匡廬真面目。」一女曰：「恐渠見吾輩，便顛狂煞，刻不能離，將令人瑣屑死！」一女曰：「論居停分中，亦當為之效綿薄，但吾輩姊妹六人，誰肯先出頭晤渠？」眾曰：「敘齒，仍煩大姊姊去。」七日，聞瘤內一女曰：「三妹向後園摘素馨鳳仙，大為姊姊助妝，好出見居停。」一女曰：「姊姊妝扮好，真不亞王母第三女玉九娘子風貌。」一女曰：「論嫋娜，猶勝渠。」一女曰：「吾為爾等開道路，反為狂婢奚落煞，真令人寒心也。」一女曰：「姊姊莫嗔怒，妹為姊姊預審瓜藕，俟姊姊歸而解渴煩，何如？」眾大笑。
　　奚正俯首聽，忽眼角作癢，淚涔涔，將用手揉擦，突一小美人，自兩眥間跳出，落地宛轉，少刻，即大如人，風致娟好，向奚襝衽曰：「妾秋水也，挈妹子等附托尊軀，感德非淺。聞主人獨居孤寂，故首出參謁，乞垂憐憫。」奚愛其美，魄動神搖不能制止。秋水善演劇，變幻小戲術，織錦裁雲，雕瓊鏤月，事事皆令人喜。奚癡坐，唯視之笑。秋水探手於懷，意大動，遂與之狎。事訖整衣，仍小如指，跳入目中不見。即聞瘤內呼曰：「姊姊回也！」爭起酌酒為賀。秋曰：「吾姐妹同事一主，當敘齒，勿爭競，致外人笑。」眾曰：「善。」
　　次日，奚又側耳聽，忽耳中習習癢，一美人躍出，如秋水行徑，而貌不同，載拜曰：「妾雙珠也，請獻拙技，博主人歡。」品竹彈絲，無不極妙。奚聞之意迷，即拉與為亂。事已，亦跳入耳。明日，覺鼻內癢，猛嚏，一美人墮，名曰玉峰，遍體皆香，能奪蘭麝。四日，覺口內癢，一美人墮，名曰金海，善烹調，炮鱉燴鯉，莫不甘旨。
　　五日，滿身癢，一美女自毛孔出，名曰千金，自云「隨孔可出，亦隨孔可入。」善變。奚偶思游，即化為車，乘之惡掀簸；即又化為馬。至斷橋危堤，意思若乘禿尾，便入畫意；即化為驢。倏至渡口，意度何處有楫，即化為小艇。甫渡，思穩坐看山，又化為肩輿。其神妙如是也。
　　六日，覺心上癢，一美人自腦後躍出，名曰隨娘，美尤冠諸姊，善縮地，九州不足論，九州而外，如東南神州，西南戎州，正西州，正中冀州，西南桂州，西北營州，東北咸州，正東揚州。五嶽不足論，五嶽而外，如東嶽廣乘，南嶽長離，西嶽麗農，北嶽廣野，中嶽崑崙。偶注彼則奇山奇水，無不為之列几案，聽遊覽焉。枕席之上，更有奇趣，令人銷魂。
　　奚日與六女戲，不復憶道士言。年餘，六女均生子女，果聞瘤內嬰姹啼笑聲，索乳聲，抓梨覓棗聲。稍長，即與論婚迎娶，鼓吹到門聲，環佩跪拜聲，開筵宴客聲，人喧於室，馬騰於槽，由是心大煩，日夜不能安枕。疾頓劇，瘤亦頓巨。忽聞六女喧於瘤內，曰：「好好房屋，奈何雨即漏，風即入，豈數椽將傾耶？明日，遣奴子赴江西，購良材來興造。」一女曰：「以妹子愚見，可不必。日來主人大委頓，恐不久即捐舍，不如殺之，各挈子女逃遠方，另尋屋宇住，何如？」眾曰：「善。」奚聞之，大哭，旋聞瘤內霍霍磨刀聲，哭更不輟。
　　忽見道者冉冉降於庭，奚急跪迎。道者視之，詫曰：「爾奈何狼狽至此，曷明言無隱，庸可救。」奚具告之，道怒曰：「與其為賊殺，不如我自殺之！」壁上抽古劍，光晶瑩，奚方哀求，寒鋒已在頸上，用力一揮，頭脆然落，亦無所苦。張目視道者，向腔內呼曰：「六賊六賊，可以速出，此中有丹，不容久宅！」隨即有白氣縷縷自腔內出，如釜上蒸騰。氣盡瘤亦銷。道者拈其首，合腔上，端且正，然後敷以藥屑，圍以匹練，呼曰：「奚生醒醒！」奚果蘇，覺所患頓失，心地光明，跪伏受教。道者曰：「吾教中度入，有順緣，有逆緣，有孽緣。不圖以逆緣度爾身，僥倖也。六賊已去，萬念皆空，從此頭顱可安可落，聽其自便，何樂如之？再十年後，當尋我於六合以外，太微山頂也。」言已，道者又去。
　　奚遂策杖出洞，再至人間。遇向日同儕，爭訝問頸上何來此一圍紅線。奚捫之，亦無跡。此後不事肖像，能以奇術醫病者。刀斧創傷，血肉狼藉，奚摸頸上垢，如玉紅膏，敷之，血立止，而痛立定，膚立生。病家授以金，卻之，惟仍好飲啖。一日，飲酒家，酒保答應稍遲，奚怒，自捋頭落置案上，座客驚竄四散。酒保謝，自仍舉置頸上如故。由是時以之恐怖人，酒家惡之。適醉後，又捋落，甫置案上，自仍傾杯酒灌腔中。酒保驀地奪頭，棄屋後圂中。奚摸頭不得，兩手怒搏，擲杯拍案，意甚惶迫，腔血將湧流。突有道者自雲中墮，手捧一美男子頭，與奚按合，呼曰：「奚生奚生，爾頭已污，不能再合。頃於富貴家尋得一顆，持來救汝。汝嗣後宜韜晦，勿再炫露！」言已，詈酒保曰：「狗彘奴！何遽殺我弟子，爾試回首看身後！」酒保驀回首，即強項不能回止矣。再轉身視，道者與奚已杳。
　　至嘉靖某甲子，奚猶往來於晉，歌嘯自如。忽中途遇一俊僕，乘怒馬來，見之，遽躍馬伏道左，悲曰：「公子乃在此耶？」奚聞之，逕跳入水。炊許，乘龍入霄漢，不知所之。
　　懊儂氏曰：佛以眼耳鼻舌身意，為六賊。其賊也，即其性也。忍制之，則曰性；縱恣之，則曰賊。然天有陽即有陰，地有人即有鬼，人有形即有性。使盡如佛氏所云「滅性歸寂」，則此形又何所寄乎？媧皇當時摶土為人時，又何必定與以眼耳鼻舌身意乎？彼世之不能辨性者，則有刑天氏之一教，當北面稱弟子以事之可耳！昔有豎子，好集醫方，偶之市，見決囚，囚患大氣泡，儈子舉刀一揮，頭落地，而泡頓縮小。渠見之，即茫茫然歸，舉筆大書曰：「凡患大氣泡者，將頭割下即愈。」見者莫不捧腹。

玉紅冊


　　玉紅冊者，陰司紀善簿也。不必奇巧異行，凡有片長足錄，即書名卷首，俾朔望上奏天曹，如人世官長之有月報。所最重者，則莫如拒色憐貧兩事。於何證之？有杜君詩臣所述寶山朱君一案。
　　朱君名鑒和，寶之羅溪世家子，美丰姿，性拓落。顧因貧，抱煙霞癖，居恒風雨一檠，怡然倚枕。一夕，正假寐，忽喃喃不輟。其妻燈下女紅，聽莫能辨，心疑為囈語耳。詎連夕作，醒，詢之茫然。時有周大令夫人某氏，來辨所云。甫坐，而朱又對燈入黑甜。炊許，忽瞠目語曰：「僕至此數日，汝等尚懵懵耶？」周夫人急問伊誰，曰：「僕趙姓，行三，生充院役，死作院城隍案下勾魂使，奉票來拘鑒和者。」朱妻驚而痛哭，周夫人急止之。遂詳詢神拘鑒和何事。曰：「噫！此前生因也。渠前生為殷鳳鳴，孀嫂馮氏有姿色，盜之，私訂偕老，忽毀盟另娶，馮鬱鬱遂自縊。今控於陰司，非拘渠就質不能了。」問：「事隔三十餘年，何不報於前生，而報於再世？」曰：「亦自有說。凡自戕者墮枉死城，非三十年，不能出而報冤，此陰例也。」周夫人與朱妻耳語，謀欲賄之。彼雖僵臥，已聆所語，急搖手冷笑曰：「莫妄饒舌，倘陰曹亦如人世徇私，尚有天道耶？」朱妻知不可挽回，哭失聲，伏地哀叩。彼急禁止曰：「無妨礙，渠幸今生有兩善事，救星也。」又問：「玉紅冊，汝等知之乎？」咸曰不知。既而自笑曰：「善，吾幾昏瞀。此陰司紀善簿，無怪汝曹不知。馮氏始控於縣，繼控於府，均以渠名載玉紅冊，置不理。旋控於本院，亦不理。渠苦求昭雪，婉諭之，不聽，大聲呼曰：『公左袒，不知有天外天耶？』都院惡其狡，故許以拘朱一對質，又恐他役滋擾，因僕素梗直，從不貪取他人一杯水，故有是遣。拘時令渠安眠三晝夜，頭前燈，萬勿滅。案結仍僕送之還也。」問：「朱何善，能於此中留名？」曰：「在蘇卻鄰女夜奔，雪中救跛丐垂斃，兩事瑣瑣，俟渠醒自述。」婢媼奉以煙，曰：「非所嗜，唯吸淡芭菰。」少許，言笑自若，既而作欠伸狀，曰：「夜深矣，僕且去，俟汝等有成議，再來邀渠。」旋呼僕燃燈，聲頓止，而朱亦倏然醒矣。詢仍茫茫。告以故，且詢兩善事，朱詳述顛末。且云：「此十年前事，從未向人一言，不徒冥中竟已登冊，危哉！」
　　晨集戚屬議，中有少年好事者，不深信，夕約同人環守之。疾又作，少年遽呼曰：「鬼魅敢爾！」彼且笑且語曰：「妄人何足語，盍仍請周夫人打話！」眾慚退，周告以：「雖感盛情，終難許允。若一去不返，究竟奈何？」曰：「誠哉！昨宵返縣署，城隍張公，亦慮其遷延屍壞，難於返魂。盍共籌之。」眾束手無一策。彼作思維再四狀，曰：「有之矣。送渠買棹吳門，賃寓棲止，就質送還，均覺便易。」眾曰：「善。」遂如議定期。臨去，咸懇其照看，慨然自任，惟囑其到蘇，萬勿詣廟進香焚楮帛，恐不足邀福，徒取咎戾也。
　　鑒和遂有蘇台之行。舍館甫定，即攝去。家人懸懸，酣睡一榻，如癡如迷。其妻守之泣。婢媼恐燈滅，守益堅。明日忽蘇，張目曰：「憊矣！」呼飲甚急。又起而跪拜，作答謝狀，絮絮作坐談狀，旋即作送客狀。既而臥，移時始起，則真清醒矣。
　　自云：「拘時，有白髮叟引之去，蓋即趙君行三者也。抵院署則巍峨壯麗，如王者居。殿上燈燭作綠色，兩旁牛頭排衙迄，神升坐，貌甚偉，不敢仰視。有黑衣婦，披髮號叫甚厲，正遑駭間，聞呼己名，叟引之案下跪，神問曰：『汝有罪，知之乎？』曰：『不知。』神命視照膽鏡，則前生盜嫂事，歷歷在目，悔怖無地，崩角叩數十。婦嘵嘵呼報冤，對質數十言。神諭婦曰：『鳳鳴應懲，但今生有兩善事，名登玉紅冊，上帝所嘉，不便用刑，當令其親諷佛經，祝汝投生，可乎？』婦不服，神怒曰：『賞罰自有定讞，不能由汝糾纏也。再多言，法即反坐！』婦哀呼不已，神曰：『爾失節亦不能無過，尚不甘耶？』呼具供結，逐出。婦下階，猶怒盼不已。叟挈余叩拜出，詢神為誰，曰：『向忠壯也。』問：『玉紅冊何狀？』曰：『頁頁皆泥金字也。』」朱既返羅溪，日詣廟閒遊，視東廊，果塑有趙君像，鬚眉酷肖。
　　懊儂氏曰：放下屠刀，立地成佛，何速且易也。人當愧悔已極，發菩提心，立廣大願，功更倍焉。上帝嘉其現在，恕其既往，正上帝愛人以德處。否則身墮泥梨，尚有自新之路耶？三復此編，可當晨鐘暮鼓，喚醒眾生。

一聲雷


　　明季，吾鄉大雷雨，空中墜一異僧，蜷須廣額，碧眼方瞳，耳戟雙環，似是西域人。自云托缽朝五台，倦臥絕崖松樹下，甫交睫，不知何故至此。語雖誕而貌慈，鄉人多愛之，爭延至家，進餐飲，問茹素否乎，曰：「素也食，葷也食。」更喜其誠篤，送之真勝寺，俾掛衲，自名鐵羅漢，不事梵唄，唯日與所游者飲酒食肉而已。
　　聞城北可帆園梅花甚佳，約居士二十餘人往游。離城二十餘里。時尚春寒，人皆重裘，僧則破衲。行至半途，日卓午，各熱甚，爭解去，僧悉代衣之，亦絕無膨亨狀，面亦無汗。花下亭子，趺坐傾談。少頃，雷鳴，雨如霰，為花辟塵，霽則轉涼，仍解付各人衣之。以是，人多樂與之游。游必飲，飲必醉，醉則隨處倒臥，鼾息如雷。夜歸寺，必索水濯。僧傭候門，多惡之。一夕以冰水進，僧抽襪伸足，故作蹙眉咬牙怯暖狀，須臾，果然氣蒸騰，且炙手矣。
　　每聞鐘魚笳鼓，意頗厭惡；惟聞雷聲必傾耳悚聽，或悲或喜，或點頭頓足，或合掌誦佛，曰：「善哉善哉，如是如是！」眾笑之，曰：「若以我為妄乎？吾雷之知音也。天以云為容，沉霾如墨者愁，變幻如錦者喜；以風為氣，長空怒號者戾，穿花飄忽者靜；以雷為言語，罰惡則大聲疾呼，以正其罪，賞善則鄭重飛揚，以策其勛。」言次，又聞空中殷殷，眾曰：「頃又作何語？」曰：「骨隆冬，骨隆冬，惱煞也碧翁，悶煞也化工；孝不孝，忠不忠，耳也波聾，目也波■。骨隆冬，心衝衝，雲消也，雨霽也，故態萌。」眾軒渠以為妄。
　　頃又睹雌電，走金蛇，霹靂震，屋瓦飛走。眾掩耳，問曰：「此又作何語？」曰：「胡家媳，忤阿翁，翁茹素，飯斷蔥，擊之擊之稍從容，骨隆冬。」走詢之，果有胡氏翁媳口角，聞雷怖，伏地尚未起。一日，雷聲沉沉，若疾若徐，忽作奇響，雲豁然開，蔚藍如沐。走詢之，曰：「宦十年，囊何空，靈輦至，城之東。吁嗟乎，王公！吁嗟乎，王公！蔭及子孫富貴通。骨隆冬！」果聞門外鼓吹喧鬧，人馬雜沓。蓋邑紳王公，卒於任，其子扶柩歸，邑人士迎請入城耳。
　　一日，雨傾盆，響震山谷，雷火光作青紫，炫人目。詢之，曰：「有長蟲，粗於甕，燦於虹，久則助魃化毒龍，噬及生物神豈容，雜雜雜，骨隆冬。」走觀之，果有大蛇震死於南崗之陽，以是人始驚其異。居三年，鄉之老幼婦孺，無不知有鐵羅漢者。
　　一朝濯足整衣訖，遍招所與游者，集於寺，笑曰：「和尚日日啖施主，絕不作東，何以為情？」乃折紙把筆，畫酒樽匕鬯，雞魚蝦蟹各種焚之，煙裊裊作彩雲，眾方凝視，忽奇震如爆竹，驚怖回顧，則室中已陳設完好，酒滿樽，菜滿盤，几案排列，就坐飲啖，品味無不絕佳。眾樂之。有拇戰者，有射覆唱歌者，僧亦欠伸而起，曰：「老僧願招雷部阿香來同飲，何如？」眾曰：「善則善，恐褻神耳。」曰：「無妨。」更折紙，畫水天無際，遠樹迷蒙，一船掛帆，乘風破浪。焚之，煙團結如球。球破，成樓台，成山林，水澌澌流山足，頃刻流漸闊，若江若河，突一舟上流來，僧忽躍登舟，身僅盈尺，向眾拱手，曰：「珍重！」船上帆影奔馳，鼓聲大震，視之，已杳。回顧几案盤杯，亦復烏有。自是始服之如神。
　　後十年，鄉人某，因事至咸瀆，偶游永寧寺，見鐵羅漢趺坐廊下，左右兩巨甕，目若瞑。某驚喜歡躍，曰：「大師乃在此乎？」僧不答。拜之搖之，亦不動。詢之寺僧，云：「來此久矣，甕昨甫購來，不知作麼生。」鄉人仍坐守之，夜三鼓，僧忽大呼「雷音王菩薩」不輟。某邀大眾視之，已坐化矣。某遂縷述僧之靈跡，眾始悔恨，遂以甕作涅，合而葬之後圃。某待其竣事，拜而後去。
　　閱二百六十餘年，寺迭更主席，以無塔無碑碣，遂忘其事。忽一夕，大雷雨，土破甕出，僧以為財，爭啟之，鐵羅漢也。袈裟雖朽，面貌如生，惟四肢冷若冰雪，似非煉形者。舁之禪坐，環誦佛號，頂禮瞻拜。夜靜大放光明，院宇如晝。遠近冠釵，大善優婆，爭來佈施。遂裝金建龕，供於西廊，約略生前趺坐處，顏曰「一聲雷」。
　　余避亂，幕游咸城，乃同治龍飛二年也。偶謁金容，因憶吾鄉邑乘，載有《鐵羅漢傳》，惟載著裘濯足兩事。詢諸寺僧，始得其詳。且云一夜大雨，方丈知醬甕未蓋，急呼僧，聲為雷聲所隔，方丈謂醬必毀壞，清晨視之，甕已蓋好，詢大眾，無知者，及觀僧像，口角指頭，尚有餘醬云。
　　懊儂氏曰：東王公與玉女投壺，梟入不出，天且為之唏噓；梟誤不接，天且為之軒渠。蒿目下界，將痛哭而不制止者，能緘口而不言歟？霹靂大作，口舌且敝矣，唇且焦矣，而下界之人，恒夢夢而若聾焉。何來佛子，竟是知音！

應聲藍面鬼


　　濟寧李琳卿茂才，與余訂車笠交。嘗為吾言其先曾王父侍御公，居京師，箋奏之暇，夕猶挑燈據案讀，其刻苦如此。一夕，正把卷，忽聞梁間有■■聲，異而睨之，則一巨鬼，膚靛色，口呀呀而角，由樑上墮地，旋墮旋長，長至丈餘，立案側，目閃爍有光。公立朝素骨鯁，非餒於中者，笑顧巨鬼。良久，仍俯首誦朗朗，公讀鬼亦讀，其句如應聲然。公思《易》能驅邪魅，即為講《易》之乾卦，鬼猶應聲，唯至「地道光也」句，鬼忽不見，公亦掩卷就寢，嘗舉以告寮，莫測所謂。後竟以道光元年卒於官。
　　侍御公垂紳有大度，遇朝廷大事，則錚錚敢言，無趨避，無阿附。騎箕之日，鬼神來告；或上帝憐公憨直，俾早知急流勇退歟？不然，何河岳日星，清夜亦遭鬼瞰，此中蓋有天數歟？噫！異哉！


  桂林臬署三異


　　慎齋又為余述臬署三異：當勞廉訪任內，偶僱女傭蔡嫗，年將不惑，尚風致，居恒亦解供操作，唯下榻不與人同舍。夜深有自窗外過者，聞一人屋內語，細聽之，則有褻昵聲，疑遭狐魅，不深異。久之，署中時有拋磚擲瓦等患，或匕鬯自飛於梁，或溲溺自集於盞，廉訪疑為狐，虔祀之，而鬧如故。
　　一夕，內眷納涼，忽見一黑衣人立蔡嫗後，上下大嘩，爭逐之，行甚速，追莫及。而其惡鬧，更無忌憚矣。旋有女巫，私泄於廉訪之執事人云：「鬧者，山魈也，向與蔡嫗私。初魅時，居然美少年，且時贈錢米博嫗歡。久之，漸露真形狀，則獨足，怪丑莫名，然嫗竟不能遣之去，且與之狼狽。凡傭主憚其鬧，必托嫗退送，以是得財賄。」執事人陳廉訪，姑如其說，鬧果已，不深究，立予多資，遣之去。是嫗也，淫而貪，虺蜴其心，魑魅其偶。但不解煌煌戟，何能令若輩出入？其不遭顯戮者，真漏網之魚哉！此一異也。
　　又署背倚城隍，且近山，常山率然之流，緣卑濕而滋長，弗觸之，無害也。署之客廳窗後，植芭蕉數本，堆假山，極嶙峋；山足土洞，口圓如井，大僅如盞，瞰之似不甚深，填以土，旋啟，中有巨蟒為之宅。蟒身作黃金色，頂有肉角寸許，色殷紅，粗如桶，長十餘丈。居恒不甚出。凡官有遷擢信，必預自榻後出，峨峨盤廳事中，目閃視人，然絕無噬人意。旋逡巡，仍自榻下沒。出三日，官果遷，其徵驗如此。第榻後護壁，皆木板無隙，不知其從何出入也。顧身已蟒矣，猶知韜晦，恐致雷誅。迨官有鶯遷，必預報鵲喜，似有衛主之心。較之腆然人面，引鬼以挾主者，不大相逕庭乎？此二異也。
　　又廳之西，列小書舍三間，對面構六角亭。亭下土阜，高與牆齊，上植雜樹十餘株，花草遍覆。每夜深，擊柝巡夜者，輒見無首人，雙手捧金盆立坡畔，有時立亭側，旋返舊處；不逐人，亦從不為人所逐。或云其下為明末忠臣墓，姓氏無考。然手捧金盆則何故歟？或云似黃葉道人棲魂於此。按道人係自刎於浙東，不死於粵西，而迢迢數千里，戀此一坯，又何故歟？噫！忠臣烈士，死不為猿鶴，即為神龍，豈花妖木客所可同語乎？此三異也。


烈殤盡孝


　　河間西鄙，有烈孝女柳■，傳者忘其姓，僅得其小字也。恩縣賈人某，以武庠習負販，一騾一馬，往來燕冀間；妻素悍，借以逃閫威。紅羊之歲，北直大饑，道途枕餓殍，土人易子析骸，慘莫能喻。賈日至河間，從馬背上見一貧媼走入篷顆中，對墓痛哭，良久，返之破屋。一髫齡女子出應門，雖菜色可掬，而容猶可憐也。賈下騎，趨索茗飲，女走避，媼迓客。問：「一坯土下，屬媼伊誰？」曰：「亡夫巡檢某公也。」問：「何哭之慟？」曰：「家赤貧，生者固饑，死者亦盼斷麥飯，哪得不悲？」問：「女子千金耶？」曰：「然，名柳■，年十六，至今未字。未亡人設旦夕殞霜露，誠不知一塊肉將安歸？」言已，更痛不可抑。賈亦代唏噓，乃探囊出白鏹十兩授媼，堅卻之。乘不意，驀棄破几上，而飛騎兔脫。母子追莫及，遙遙叩拜，謂憐孤寡，有古俠士風，實不知其垂涎於二八嬌娃也。
　　越半載，賈又履其地，歸裝更累累。入門，即大聲詢：「阿姥無恙？」母女奔出，泥首無算，曰：「微長者，當索我於北邙山枯魚肆矣。」詳詢其鄉貫姓氏，以俾供養酬大德。賈具以告，復笑云：「是戔戔者，何足掛齒頰！」媼具雞黍供客。銜杯之次，賈詢：「柳姑可得雀屏選否？」曰：「尚未。如長者作冰，真小女子有福。」賈乘間請曰：「某四十無一線，俗有招子說，願奉白金五十兩為阿姥壽，屈柳姑作螟蛉。但我老夫婦一索得男，他日遣嫁乘龍婿，當如某所生也。」媼似首肯，入與女絮絮多時，出云：「弱息凌夷，亦宦裔也，繼膝下固佳；即下充妾媵，亦請明言於其先，免未亡人心旌常不定。」賈正色曰：「是何言歟？某之心，天日可鑒！」遂設信誓，媼遽諾。出銀如數，曰：「粲粲者在是。但金允，即乞柳姑同歸，莫耽延，俾早慰閨中望夫山耳。」媼抱女互哭，哀動林禽。賈云：「請姥暫割愛，若能如荊人意，當不日以犢車迓姥。」女恐過慟傷母心，即忍痛拜別。賈授以鞭，聯轡就道。行里許，女耳中猶彷彿阿娘喚女聲，遂大慟。賈告以不能兩全，再三撫慰。
　　一日，抵腰站，置女逆旅，距恩僅三十里，忽遲疑不發，詢若何，曰：「此間有故人招飲，且有交易勾當耳。」地多妓，女不知也。日則靜掩雙柴，夕則一燈閃壁。鵑啼血灑，蝶夢魂飛。鄰家馬二娘，雖時來閒話，而憶母之心終不釋。
　　媼自送女出門，愈無聊賴，縱阿堵能療眼前瘡，而掌珠已失心頭肉，昕夕淚雨，漸絕水漿。越七日夕，正呻吟病榻間，忽聞女子叩門聲，媼顫聲答云：「此窮窟也，誰家女嬌生，來乞水火？」應曰：「兒聲音，娘不識耶？柳■歸也？」媼驚喜，強起拔鍵，奔入，果不誣。冉冉拜燈下，曰：「兒真歸矣，母心慰否？」媼轉疑駭曰：「兒已隨假父去，且深宵難獨行，得毋鬼耶？抑夢寐耶？」女破涕為笑，對云：「渠攜兒去，家中生菩薩，妒虎也，疑其納小星，渠百辯，終不信，知萬難相安，私以一騎送兒歸。執鞭人已就前村宿耳。」媼慶珠還，沉痾頓已。
　　女雖璧返，遠山常顰。顧貌如故，音如故，而藝增且絕，人皆惘惘。自刺繡以至書畫詞賦，無一不精。每出手制，浼村人寄通都，售最速而價亦豐。唯款署「烈火夕陽子」，不書柳■也。由是供饔餐，無事采薇矣；葺廬舍，無事牽蘿矣。人有欲聘為婦者，曰：「俟吾母百年，終當求牡，豈竟守雌？」媼若慫慂之，則淚涔涔下，曰：「兒命薄，浩浩之水，育育之魚，畢生無分矣。」又十年，媼病劇，彌留時，握女手哽咽，曰：「阿娘苦汝！」女拭涕云：「母往地下，自有安樂窩，兒在人間，亦非長命縷。兒不過身外身，影外影也，以生為死，以死為生。母行矣，兒當相從於地下。」媼一笑，恍然悟，目遽瞑。女號慟，集村之老成男婦，購具，制殮裝，與亡父合葬，咸加封植。事畢，囊中資有餘，散給煢獨輩，且罄，曰：「煩代唪一聲佛，祝我母早昇天。」臨穴日，佛聲震山谷，然後舉火，焚所居成白地，慘與眾別，曰：「將詣腰站，尋一故人，了吾事。」眾疑其無依，將去尋假父，泣送之行。
　　翩然抵舊處，仍宿當日之逆旅。主人目之，大駭，問何名，曰：「烈火夕陽子。」曰：「何酷似十年前之柳■姑也？」曰：「虎賁貌似中郎耳。」觀者咸嘖嘖稱異。明日出資治觴，折簡邀比鄰十數人，至則觥籌交錯，賓主極歡。訊招飲之由，則泫然以杯酌地，曰：「昔柳■姑，吾姊也。聞化後，盛蒙矜憐，賜以帷蓋，得正首邱。一杯濁酒，聊代長眠人答鴻慈耳。」眾撫掌曰：「手足耶，無怪其貌之神似也。」因重與述柳姑當日慘死事。女亦不悲，唯乞引之埋骨處，亦不瞻拜，趺坐黃土上，合十作偈云：「貞潔女兒花，安能污狹斜。殞身遭毒鴇，煉魂慰慈鴉。不遇奸人賺，何邀上帝誇。可憐殘月底，《折柳》唱無家。咦！假即真，真即假，我與我兮，是耶非耶？」言已，頓滅幻軀，衣衫如蛻。眾大嘩，不能窮其變。
　　蓋先與女閒話之馬二娘，鴇而猾者也。瞰女美，欲攘為錢樹子，以賈妻毒燄告女，不信；又蹈隙恐賈曰：「秀才禍不遠矣！君家胭脂虎，砸碎醋罈子，尚懵懵耶？」賈色駭變。鴇冷笑云：「日昨有東鄰賣貨者來，云閫人知汝買豔婦，罵不絕聲云：『俟紅妝到門，當以白刃畢命！』」賈嗒然求計於鴇，曰：「是何難哉！姑以女與我，汝隻身歸，是非猶可狡辯，譬諸盜無贓物也。」旋出百金授賈，曰：「以此買瘦馬，尚不豐耶？」賈惑之，乃囊金棄女，如飛去。
　　鴇以女歸，始愛若明珠，旋使應客，不允，詈且撻；仍倔強，即倒懸，出利刃割其臂肉飼貓犬。女痛極，佯允之，是日裹創盛妝飾。適一貴公子來，欣然願薦枕席。漏三下，公子醉而假寐，女閉戶卸妝，久無聲。燈小如豆，公子猶扯女衣作昵聲，詎僵立不動；燭之，舌出三寸，已雉經榻前短柱上矣。大號，鴇來救，莫及，是即女歸叩門之夜也。鴇痛人財兩空，裸女屍棄荒野，雀銜樹葉蔽女體，村環守之，野物不敢近。土人憐其烈，斂資以薄桐棺，瘞之乾淨土，即重來所酬之十數人也。至是顯幻跡。旋與河間人互述其事，咸以手加額上，曰：「柳姑不死，柳姑不死。」
　　邑宰阮公，聞而義之，擬請旌，格於例，私表其阡，曰：「貞烈慘孝柳■姑之墓。」幕府磊落子，擅扶鸞之術，書符召之，乩云：「柳■至。賢使君為薄命人表墓，光及九泉，特來奉謝。」即自述之遭遇甚悉。問：「何能幻形，復歸事母？」曰：「兒自戕後，魂遇梁孝王，憐我烈，授以煉形訣，吞以益智珠，俾骨立形成，畢十年孝養之志。」問：「何必易香名？」曰：「返魂之香，固恐駭俗。且上帝憫兒貞，賜封烈殤貞女，蓋拆字謎也。」問：「何不報賈之計賺，與鴇之毒凌？」曰：「賈究以資買我身，救我母，季常之懼，亦所誠然，故不忍報。鴇則惡豺之性，淫雉之心，毒其本真也，又不屑報。然渠等早干冥罰，罪豈能逃，更不必報而自報。」問：「父母尚團聚乎？」曰：「已度父母成鬼仙，頗覺逍遙，永除煩惱，較生時判雲泥也。」後附短詩五章，擲筆而去，詩曰：抗手巫咸走碧天，非人非鬼亦非仙。自從覓得淮南訣，那許精靈化杜鵑。死死生生死亦生，死生俱是女兒身。才投孽海抽帆早，如此風波愁煞人。紫誥新頒號烈殤，揶揄弄玉魅寒簧。九京那有埋憂窟，碧漢橫騎白鳳凰。醴有真源玉有芽，無端化作斷腸花。火中燒出青蓮蕊，願借罡風捲狹斜。似此煙雲亦太奇，姍姍月下報烏私。可憐阿母龍鍾甚，十載何曾悟鬼兒。座客莫不頂禮傳誦。時某賈已死，悍妻亦別抱琵琶。鴇則被盜扳，瘐死黑獄。嘻！姑即恕汝，彼蒼蒼者，能恕汝乎？快哉快哉！
　　懊儂氏曰：烈孝固能格天，當其慘痛呼號，宜有真靈下來，授煉形衣缽，亦由其身有仙骨，迥異尋常也。不然，何鸞飛數言，竟若是之雍容大度耶？噫！如柳姑者，雖格於例而不旌，亦可不必旌，蓋已榮於鐘鼎，而壽同金石矣。

父子神槍


　　槍炮者，火器也，弁士行伍者習之，轟擊鳧雁者亦習之，往往行伍多不及獵鳧雁者。何故？蓋一則敷衍耳目，繩亮燄發，便能飽食國家餉；一則弋獲飛走為生，枵腹而出，伏於湖濱，凝神息慮，專注如承丈人蜩，如射大夫雉，如兔起鶻落，鮮有不技精而近於神者。此中有人，正未可忽。
　　泗州大聖廟前，戈叟名遼，其子名繼遼。叟鰥，子未娶，貧無生計，均善火槍，逐日於湖畔擊水鳥，易柴米餬口。時明季正德朝，人見其技良，呼曰大小戈，諷之入行伍，不願也。
　　一日乘夕陽，各荷一槍，上禽兔累累，將歸。經寶積山下，見營卒數十人，擒一販私鹽者，毆幾死。販滾哭求饒，不許。販者妻與女，蓬頭獻銀簪珥，贖其罪，不許；獲簪珥，仍牽之行。妻女隨之哭，兩嬰孩見父母被獲，更哭，幾滾入水。叟目睹慘甚，遽呼曰：「來！若牽渠將何之？」曰：「捉將官裡去。」問何罪，以私梟對。曰：「嘻！小人肩挑步擔，借此獲蠅頭利，得謂之梟乎？彼大商巨賈，公然夾私，漏稅虐民，是梟也，汝何不牽之？」眾怒其饒舌，曰：「是何預汝事而左袒，得毋黨乎？」曰：「黨便若何？」曰：「依樣捉去敲脛股！」言已，探懷飛黑索套叟。其子婉言父愚憨，求恕，不聽，更擊子，且攢毆之。叟大吼，翻身觸機，發背上槍，青煙一縷而兩卒倒。子知業賈禍，亦即燃槍，左右擊，眾披靡逸去。叟顧販曰：「爾夫妻刺船，曷急遁！」遂同詣州牧自首。
　　牧與營弁，均商家走狗也，械梏繫獄，照袒匪戕捕論斬，父子延頸待秋決。其子上書，立辯兩捕之斃者，乃己之槍，非父之槍，老憊何能為？願以一身抵。不許。
　　販者姓鄔名義，逸而偵其死有日，夫妻號哭，禱於山神，願代死。遣其女螺娘，偽為叟之女者，攜羹飯饋獄食，遙致聲曰：「若喬梓死，愚夫婦何敢獨生！」夜深，夫妻倚棹葦中，待女歸。夜色昏黑，突有月光出水際，■漾晶瑩。正癡望，光忽分散，如萬顆琉璃球激波欲舞。颼一聲，光忽飛至船之篷下，走不定。趨視之，一蚌珠也，大如彈子。知非凡寶物，急藏諸篋。少時女歸，述叟狀，語嗚咽，夫妻浩歎而已。
　　明日，聞都御史奉旨巡按皖郡，將至鍾離，謀買珠，以媚如夫人。女喜曰：「得之矣！」青衣懷珠別父母，曰：「兒去，或得酬戈翁德，倘羈留有時日，幸勿以兒為念！」遂泣與別。女托賣珠婆攜之，登御史舫，以珠獻。御史大喜，囑送玉人，自詳審。妾更喜，問從何處來，曰家藏耳。問珠值，曰：「芹獻耳。自傷父兄出不返，貧無依，願為夫人婢，以此為進身階耳。」妾視其宛麗明豔，遽收錄，且酬賣珠婆去。女善伺人意，眉語目聽，不數日，為諸婢冠。一夕侍宴，妾正褒述女於御史，女忽伏地悲啼，叩有聲。驚詢之，唏噓曰：「妾父戈遼，妾兄戈繼遼也。」遂縷述戕捕之由，泣求揭缽。御史愕然久之，曰：「爾父兄事，吾已閱其牘，案如山，不易反。姑念爾緹縈再生，明即詣泗，當提訊而平反之。」女頓首謝，妾攬於懷，曰：「爾若背我去，即殲爾父兄。」女曰：「奴願終生侍夫人。」
　　明日，按臨泗州，牧出迎，肅入巡署，坐堂皇。首提戈之父子，窮詰之，覽繼遼狀，故驚曰：「孝子也！」牧極言其橫，非駢斬不足明刑讞。御史曰：「罪尚可原。」即勒供疏奏，以戈父子正弋鳧，兩卒巡湖，隔蘆葦發槍，適中，照誤死，擬將戈遼父子充極邊不赦。疏入，詔許。遂立遣戈父子配雲南軍，徒步抵配所，隸邊將熊公麾下。熊覽其符，知為轟斃命案，問：「槍能命中乎？」憨對之，頗矜誇，曰：「盍自武庫中，自檢良者來，吾有遣爾處。」戈果檢得巨而准者，面試之，均先中。熊邊將大喜，曰：「西南有大山，萬岩聳翠中，產珍禽異獸甚伙。爾父子日荷槍往獵，得則獻軍門，當陸續紀爾功，滿貫自有珠還日。唯內山皆毒蟒所棲，誤入恐隕命，牢記不可往。」應曰：「諾。」明日裹糧領藥入山，果得虎豹之屬，歸獻，恒犒賞。逾一載，腰橐甚豐，頗覺此間樂。
　　父子偶私計，內山究作何狀，盍往觀之？遂入視。峰巒嶷惡，樹石怪丑，沙磧斷澗，人跡全無。倏腥風至，木葉為脫，一象狂奔，後隨一巴蛇，目閃，行如飛。象見戈伏地，若稽首狀。父子急登象背，發連珠槍，中蛇之雙目。蛇怒，行更速，象急負之狂奔，旁入大谷。蛇如箭急直駛，墮大崖下，如雷霆，斃矣。遂捨象覓路歸。日暮，視谷口有古廟，權止宿。伏神龕中。夜靜，聞庭樹頂時有舐咂聲與墮物聲。向晨視之，樹杪一大鳥，人首五色，羽大如車蓋，巨爪搏死蛇食，墮者骨也。大懼，潛灌藥發火，伺其飛起，擊之，中胸際，聲烈烈，啼如鬼車，展翅生大風，飛空際多時，墮則斃。父子大喜，負之歸獻，邊將驚且詫，慰勞甚殷，囑勿往。
　　再數日，技癢，又入山。視前象立谷口，若拱候，試登之，果負而趨。倏又腥風至，私計曰：「又一蛇耶？」至絕嶺下，象掀墮地，以鼻示之，伏草際。象去，引一獸來，首如驢，人足，白毛黑章，攫虎豹食，追象欲並食之。戈俟其過，急雙槍發，中兩乳。物大吼，人立，撾碎沙石塞乳際，拔大樹離地，痛極長號，震山嶽。戈視象已逸，再發槍，物驚向西去，墮壑斃。遂又舁之歸獻，邊將更驚詫，曰：「爾真神勇也，從此可無須獵矣！」叩請其說，曰：「今上好奇，此鳥兩翼天然有龍鳳紋，夏日蠅不集，可作宮扇。此獸毛極暖，以甌雪插一豪入，雪立化，可為御裘。行將獻天子，我既膺上賞，爾亦得賜還也。」疏入，上喜甚，詔賜邊將極優，赦戈父子，轉送回籍，均賜官游擊，仕鄰封。遂叩別邊將。
　　甫登程十里外，突眾象奔至，伏叩若感恩狀。一象負戈父子行，一象舁大牙一支隨。行十日，達山陝，父子下而拜祝，曰：「君其歸乎，不敢勞遠送，恐驚行人。」象亦悲鳴，置牙於戈前，相將返。戈齎牙，遇勾麗國使，驚曰：「此萬年象齒也。」剖之，中有山水人物若墨畫者，以萬金購之去。由是富且貴。
　　時御史出為皖撫，隸麾下，更感恩，恭獻異域寶物甚多。撫曰：「女公子亦記憶否？」戈愕然。命之出拜，螺娘也。相與縷述，始共悲泣。撫喜，急為招女之父母，親主婚，即命以螺娘字繼遼，諏吉成禮。戈叟辭不仕。其子官壽春參將，升六合鎮軍，迎父與妻父母就養於署。叟暇，猶以槍法授帳下健兒，至今壽春背槍，為天下冠。
　　懊儂氏曰：吾嘗怪天之生物也，犬守夜，雞司晨，羊觸邪，馬致遠，豚適口，亦已足矣。而深山窮谷之中，又有鋸牙鉤爪，怪怪奇奇者在，味既不甘，性猶好殺，毋乃過歟？頃因戈家父子生還一事，然後知虞翳送勒之派，既為聖主報禎祥，且為孝慈贖罪過。碧翁生且育之，亦良有故耳。



珊珊


　　楚之鳳凰廳，萬山中有石亭，顏曰「苗姑救夫處」。間疑為跳月人繡帕涅面，吹蘆笙嗚嗚聲，自覓藁砧故事，而不知其非也。
　　明季，焦生鼐，字梅仲，中州人，任俠放生，讀書學劍，偕友游汴之上河。時值清明，士女如織。有健兒弄虎演劇者，圍觀若堵牆。虎眇一目，爪牙鉤刺，文質斑斕。弄者故以頭觸其吻，手捋其須，背承其腹，而虎且宛轉如人意。眾擲青蚨，勝撒白雨。市散，驅入大木函，荷之去。
　　生歸而冥想，太息曰：「丈夫不能自全，誤落陷阱，亦猶是夫！」友戲曰：「然則封使君亦將買而放之乎？」曰：「有何不可？」夜寢，夢老父闖然入，白衣絳冠，向生拱揖，曰：「封使君謫限已滿，郎君若仗義俠，放歸山林，則得美婦，解奇厄，證仙果，功德無量也。」生曰：「弄虎者以之攫阿堵，為衣食券，恐靳而不售也。」曰：「有機可乘。」生一諾而醒，朝暾滿窗，起呼盥櫛，挈友再往。
　　至則鳴鉦開場，虎搖尾瞑目，意甚頹敗。倏一老叟，科頭袒背而前，騎虎背，■虎頷，更以髡顱抵唇側。虎忽大吼，利喙一合，則頭脆如瓠落矣。觀者盡奔，兩健兒哭曰：「殺者吾父也！虎向馴，不知何故突變性！將殺斃抵吾父！」子操刀欲砍，生忽止之曰：「子迂矣！虎噬人，性也。即斃之，豈即能抵爾父？人財兩空，殊失算計。」曰：「將奈何？」曰：「曷賣於我，以資殮爾父，餘則另作生涯，此計之善者。」健兒私議久之，以為然。問其值，曰十萬錢，如數交兑。生命僕人放之去，咸不敢，曰：「索在頸，尚噬人，若解去，不將繼叟倀耶？」生怒，自策馬，送虎至深山中，曰：「荒野窮岩，不少生物，幸勿擾行路，罪株小生。」虎頷之，獨目若流涕。生親解鐺鋃，急上馬返轡，揮之曰：「去！」遂分道行。甫轉官衢，忽狂飈驟起，砂石橫飛，虎至，急奪路，則已伏馬前，叩數十下始去。歸告友，咸不甚信。
　　是秋禮闈獲解，往應南宮試。行至燕趙間，僕馬奔馳，日色已墮，疏林疊，倏迷路歧。忽林中矗出欹石，高丈餘，瘦削可愛，炊煙縷縷。知有野人家，趨求止宿。則老屋數椽，門臨曲澗，一眇目老叟龍鍾迓客，曰：「何處貴人，下顧草野？」生自陳名氏，且告所求。邀入坐草堂中，僕馬亦有安置。叟衣冠整潔，言語粗豪，自言苗姓，向客中州，遄歸未久。倏一紅妝屏角窺客，又一老媼上堂篝燈，蹀躞頗苦。叟曰：「寒家無僕御，此山荊也。」生侷促不安，意在呼僕，曰：「累夫人不當。」叟止之曰：「綱紀勞乏，已安棲止。」向屏內呼曰：「大姑姍姍兒，出拜郎君，一代母勞。」女果盈盈趨前襝衽。生見其媚態萬方，神魂飛越，幾致失禮。揖而問叟，曰：「女公子耶？」曰：「然。以郎君貴人，敢以女兒相見。」
　　須臾，肴陳於案，酒沸於鐺，叟以巨甌自飲，以常樽勸客。酒闌，女出，為生解裝設榻，布枕拂衾，慇懃臻至。生遜謝，女一笑去。餐已，叟詣內與媼絮語，遂不出。生醉而隱几，女搖生醒，曰：「郎可寢矣。」曰：「卿尚未去耶？」曰：「父母遣視安枕，防呼茗飲耳。」問：「芳齡幾何？」曰：「十六。」問：「有婿家否？」女酡然久之，微嗔曰：「夜深可寢，絮絮何為？恐老親聞知，叱辱將及。」生倚醉，遽攬紅袖，女掙脫移立，不得近，遂寢。醒則吻燥，試呼茗，則女已捧磁盎立榻下。生飲已，牽玉臂求歡，女呼曰：「魯莽兒！何動欲喪人廉恥？」叟媼內呼問，手釋，女急遁。意將詬誶，轉寂然。
　　天明，晨光透，女起，出灑掃。生惴惴不敢語。女呼曰：「郎起耶？滿天風雪，真天留客也。」生披衣視庭外，果花飛六出，片如掌大。旋進盥具，更沏苦茶。女笑曰：「癡郎子，昨宵幾驚破膽！」曰：「忍哉，卿也！」曰：「柔情媚骨，何必爾爾！」生益惑，語漸狎褻。女秋波微怒，似又欲呼，生哀之，始已。臨去，忽紅漲於面，欲言又止者再。曰：「郎娶否？」曰：「未。」曰：「真耶？」曰：「天日可誓。」曰：「郎求婚於吾父母，無不諧。萬勿望非禮苟合也。」生曰：「諾。」
　　時僕亦起，問生行否，生癡立猶豫。叟出，揮僕夫曰：「茫茫風雪，向何處去？霽即行，豈礙程途耶？」少頃，女子又陳餐膳，餅餌帶松子香，雉羹鹿脯味尤美。生且啖且問女郎年齒，與婿家姓氏。叟答以擇配甚難，紅鸞猶缺。生曰：「僕不才，尚屬清門，忝登桂籍，未知可列雀屏選否？」叟曰：「姍姍甚倔強，容歸與山荊詢明白，免他日怨老朽孟浪。」頃出，告生曰：「大喜大喜，小妮子竟首肯。但夫婦老矣，風燭草霜，一朝殞謝，反累弱息煢獨。山野無鼓樂儐相，意屈東牀即於今夕草草花燭，明即攜去。愧無妝奩，能相諒否？」生喜極再拜，一一承命。
　　媼扶女出，韋布新更，雲環微掠，愈覺娬媚動人。交拜訖，重設尊，一家團聚。僕在斗室，亦小犒賞，痛飲極歡。夜深，二老去，生移燈掩門，即就客榻成婚禮，繾綣恩愛，盟誓萬言。明晨雪霽，叟媼並出，曰：「姍姍兒嬌慣，乞郎君百事看老朽，勿加罪責。雙雙登程，不敢以私愛誤功名事也。」母流涕悲戀曰：「勉事郎君，錦旋時可一歸寧，何須戚戚！」生以馬授女，自則與僕徒步，拜別出門。叟於欹石下，掀臥石起，內皆朱提，曰：「倉卒不及備奩，以此為倩。」生曰：「客途無玉台下聘，尚敢領厚貺乎？」曰：「聊壯行色耳。」生勉取三錠，叟以為太少，盡代撿入囊，揮之曰：「去！」
　　出山數十里，入一大城市，為女購簪珥裙服，嶄然一新。再覓車馬，入都賃宅居，倡隨樂甚。榜發，成進士，授浙之會稽令。挈夫人同之官，多政聲，皆內助也。然生性好客，舊雨新雲，爭來趨附。明年，升錢塘太守，而客益多。女請卻之，不聽。客聞之懼，醵千金購妖姬名窈娘者，奉生為妾。窈娘色既豔冶，弦索歌唱無一不工，牀第之間，尤多內媚。生惑之，嬖昵忘政事，而客皆隱攘其權矣。女獨宿，決不爭夕。然生偶抱恙，女輒雞鳴起，侍湯藥，不啻孝子。窈娘見女肢體髮膚無處不美，即亂頭粗服亦饒姿致；退而攬鏡，愈自慚汗。由愛生慚，慚生妒，妒生恨，遂廣結婢媵，環布腹心，思傾女，不得入。暗以鴆毒置酥酪中，布女室。生偶入呼饑，女以酥酪進，窈急奪而棄之，啖貓犬，立斃。乃嬌啼求去，曰：「夫人妒忌，意毒良人。妾若不去，恐難免也。」又女每夜焚香於庭，禮拜北斗，潛告生，曰：「夫人毒未成，又用詛禳法，妾時心痛，恐中魔巫。」由是生怒女，動輒得咎，曰：「終非好相識！」立逼大歸。女泣曰：「自為君婦，有何失德？」曰：「吾與爾緣盡，眼中釘，喉中骨鯁，不能頃刻留！」女大慟。曰：「若留，須跪受鞭笞始已。」女即膝立受辱，婢媼爭伏女旁，願代受杖。邑之仕官眷屬聞之，咸不平，聲名益狼藉。
　　當道者羅織生之荒怠酒色，侵蝕庫幣十餘款，欲劾之。生懼，謀於客，出千金，購玉鼎，將獻中丞。又出千金，購冬貂，獻侍御。同列中堂，鼎無故碎，裘無故焚，至問誰毀，窈堅以夫人對。生大怒，狂呼不可忍，操杖立逐女出。女曰：「是真不可留矣！」自脫簪珥裙服擲地下，著嫁衣，匆匆出門，飄瞥不見。
　　當道待生賄不至，疏劾之，奉旨降官東魯滕陽丞。婢僕與客，一時星散。生典質玩物，得千金，攜窈就丞任。策馬悠悠，誤入山谷。見疏林煙裡，欹石猶存，忽至當年止宿處，大驚，恐翁媼出，無顏相見，勒馬不前，遣僕覘視，則空林無屋宇，僅曲澗流泉，荒苔虎跡，急趨而過。
　　丞任清苦異常，窈不能堪，終日悲啼，生唯隱忍。旋抱病，呼窈不至，蓋早已隨僕遁去。至是始悔，慟曰：「其負吾結髮苗姑報乎？」而已無及矣。更以行賕革職，充雲南軍。赭衣登程，監者呵詈，資斧一空，貨馬徒走，兩足腫潰，躑躅不前。比至鳳凰廳，萬山中人跡斷絕處，有亭翼然，監者引入，瞋目叱曰：「爾罪應受，我輩何辜？請速自戕，免污吾刃！」生哀涕不已，監者操刀而至。
　　正惶急間，忽腥風怒號，一白額猛虎自絕嶺下，爪搏監者，三人死路側。生亦迷悶。微蘇，覺耳畔有婦人哀喚聲，啟眸視之，非他，姍姍苗大姑也。生反痛哭，曰：「夫妻邂逅，得毋夢中乎，抑冥中乎？」曰：「窈娘何在，客又何在？」生以頭觸地，泣言知悔。問：「虎究何往，卿究何來？」曰：「郎至此，量言亦無懼。妾非人，虎也。郎在中州所放者，妾生身父也。父母感大德，遣侍巾櫛，又以無狀被逐。若非大難當前，實無顏見夫子。然真面目已露，郎能無以非類見疑乎！」曰：「豈但無疑！」言已，抽刀斷拇指，血涔涔焉。女驚救之，已斷，急出藥末糝而接之，裹以殘帛，竟不痛。曰：「郎君既悔，又何必爾！」曰：「非此無以對我賢卿也。」問：「翁媼何往？」曰：「天謫已滿，重證仙班，不在人間矣。南山之南尚有敝廬，能惠臨否？」曰：「逃軍殺監，出則領斷，茫茫海內，托足無區，願隨卿隱。」曰：「以郎資質，堪破泡幻，大丹且成。」言已，攜手同行。穿雲越澗，約十餘里，怪石數轉，忽見洞府，門前長鬚赤腳者三四輩，翹首拱候，呼曰：「大姑救得郎君歸矣。」問：「此數輩何來？」曰：「老父遣留婢僕，侍郎君耳。」入見釜鐺鼎臼，几案牀第，無一非石。曲折數層，若分內外。西偏一洞，為女臥房，房內陳設古雅，帷帳悉具。牀上坐一嬰兒，呀呀索乳。問是誰氏子，曰：「此君種也。渠外大父命名曰寅生。」生親與摩頂，見其豐麗魁梧，知是國器。夜夕燃石燈，出石甕中花釀飲生，烹茯苓松花餅啖生。晨起，督婢僕各出採藥，自以野蠶織布，無一廢馳。
　　寅生五歲，頗慧。生拾樹葉為箋，燃松枝為筆，抄書教兒讀。十歲即通六經，能韻語。生悲曰：「吾負罪竄匿，累嬌兒何時出頭？」女問：「中州有手足否？」曰：「有。」問：「曾受君惠否？」曰：「有從堂弟，名者，從未貸一錢。」女以纖指卜再四，曰：「是真可托。」翌日早起，呼禿髮僮駕牛車抱兒端坐，以生手書置兒懷，自脫金釧束兒腕，並與玉瓶，曰：「需果餌，此中索即得。」安置訖，遽揮曰：「去！」車如電掣風馳，突入雲際。生失聲哭，女笑曰：「君別兒即苦，妾父母嫁女時亦苦耳。何一入宦途，頓加白眼？」生大愧，以指示女，曰：「卿忘卻耶？」相與大笑。
　　焦，中州名士也，四十無子以為憂；族人子蓬頭歷齒，不欲繼。夫人為置妾，又恐分恩愛，不肯受。是日，忽牛車到門，僮抱兒入，投書案上。拆閱，見的真為兄鼐筆跡，大喜，閱至托兒為嗣一節，更覺歡欣。一瞥眼，僮與牛車不見，唯兒束釧捧瓶依膝下。市人哄鬧，曰：「焦家門內，豹負猩猩，奔出城去。」夫妻愛兒逾所生，寢必摟於懷，食必加諸膝。冬日病，思櫻桃不得，兒忽捧金丸至，問何來，笑指瓶以母語告。戲呼他物，無不應，由是大富。
　　寅生冠而就試，貴為大中丞，征雲南寇。時夫婦壽八十，猶健飯，領軍拜別，諭功成速回，順路訪親生父母。寅泣受教。凱旋時，果訪至舊處，則洞口雲迷，樹葉零落而已。痛哭榛莽，視石壁鎸草書一行，曰：「中州焦鼐，遇虎得生，洞居卅載，吐納通神。天降丹顆，服之身輕。水火調御，夫婦道成。某年月日，白晝飛升。兒讀能貴，勉事聖君。石齧流水，嶺橫白云。人間天上，一樣看承。」
　　懊儂氏曰：人雖至愚，當其受恩，則未嘗不疾首撫心，以為苟渝此盟，有如江水。及至嬖昵既久，責報太苛，反面若仇，有終身切齒者。姍姑姍姑，既報德於未遇之時，又救之極危既窮之後，其亦愧夫人而鬚眉者乎！至於女子小人，讒譖惑主，虎且憚之矣。噫嘻！姍姑，慎勿孟浪唱《想夫憐》也！

麻瘋女邱麗玉


　　淮南禹跡山，林壑深幽，神龍窟宅也。至明季，始有居人，漸成聚落。陳生名綺，字綠琴，亦卜居山麓。父，母黃氏，耕種習賈，能小康。生年十五，善讀。母僅有弱弟，名海客，游粵之某郡，貨殖得資，遂落籍。至是母病革，私執綺腕，泣曰：「為母死後，汝父必繼娶。廬花衣今古如一轍；汝窮促，可遁粵，尋依舅氏。」並私以所蓄數十金，與作旅費，生泣受。母歿，父繼弦烏氏，果悍惡如母言，朝夕不能容，遂詣母墓痛哭，留書父枕側而去。
　　跋涉幾半載，至則資耗而舅杳，遍詢■■無其人。煢煢走村郭，漸以乞食度命，深悔孟浪，時思遄回。
　　一日至郭之東，有檳榔樹覆柴門，方引吭唱蓮花落，內有短髯赤面一頒白叟出，睨生詫曰：「小乞兒，子何貌之文，而音之悲也？」生曰：「腹有詩書，焉得不文；落魄窮途，焉得不悲？」曰：「何得至此？」生遂自陳鄉貫，述尋舅狀。叟默視生曰：「子舅其黃姓海客，面白多麻者耳？」曰：「然。」曰：「客死於此久矣。渠生為某巨室司會計，善營運，娶青樓女。病歿，女竊資隨僕遁。老夫與渠有杯酒之交，代市具，葬東郭尼庵側大柳樹下，墓樹短碑者是也。」陳伏謝，逕至所指處，果得舅墓。問庵尼，亦如叟言。遂呼舅哀哭，祝曰：「舅若有靈，佑甥生還，當負舅骨返祖域。」尼憐之，餐以豆粥，語云：「子所遇叟，姓司空，名渾，與汝舅有素，第往祈援手，切勿道方外饒舌。」
　　明日，生見叟遽呼司空伯，驚訝曰：「小子何得知吾姓？」曰：「且知我伯名。」即詭云：「夜宿墓下，夢舅氏詳告，且諭乞援。」叟愕然曰：「僕與渠，原無車笠盟，不過曾覿面。雖然，當為子徐圖，盡寸心。」三日後，以綈袍一襲贈生，慨然有德色，且說生云：「僕清貧，無豐贈子，諒可原。幸鄰郡某山中，有富室邱丈，本僕之葭莩也。老夫婦生有嬌女，名元媚，字麗玉，年與子等，貌則鮮麗，擇婿眼高，雀屏無選。子雖貧，而清才雅範，此間無與比儔。僕作函代子執柯，往就甥館，邱丈必有厚貺，尚不足運舅柩返珂鄉歟？」陳生聞之，請思其次。問何故，曰「姪家山野，荊布藿藜，恐富室千金，未能習慣。矧彰彰入贅，能任坦腹人乘龍自便者乎？」叟撫掌，曰：「迂哉，書癡也！是不過攫伊財耳。茫茫天壤，渠於何處逋逃亡婿？」生計窘，姑受函往。
　　至則渠第峨峨，春深獸鎖，司閽人見其落拓，叱遠立。及函入，兩少年出，揖客云：「奉嚴命，恭迓玉趾。」知為翁子，隨入。見棟宇庭院，俱類世家。一偉丈夫，修髯過腹，立階上，生趨與展謁。坐間詢司空氏起居。旋白夫人來，兩婢扶一四十餘美人出，翁曰：「此山荊也。公子既司空世好，與寒門誼即通家，敢以妻子相見。」生又展拜。婦凝睇笑謂翁曰：「司空妹倩眼力不差，公子真可人也。」倏具筵宴，勸爵甚殷。席間略詢鄉貫，即語生云：「舍親與郎君言否？僕小女麗玉，素所鍾愛，不欲嫁遠方。然覓婿欲得如仙鄉人物裙屐翩翩者，杳不可得。今得紅絲牽引，文星惠臨，是真石證三生，願即日奉為箕帚。」生離席唯唯肅謝，婉陳曰：「自慚樗櫟，仰托蔦蘿，良所深願。然小生實為尋舅至此，婚後三四日，即擬暫返蓬門，事蕆再回瀛第，是不得不預陳長者。」婦微笑曰：「公子何匆促若此耶？」翁急止之，曰：「公子孝心，何可過拂，容即代籌朱提五百金，作為旅費。」生心喜，敬諾。
　　旋即笙管嘔啞，燈火匝地，幹僕引生之曲室，更簇新冠帶，出就氍毹；雛姬三四，引一二八好女子，珠翠綺羅，盈盈自內出，與生交拜，送之洞房。卻扇視女，則荷露桃霞，無比豔冶。生心意飛馳，反恨頃言新婚暫別，未免孟浪，容有意遷延，圖靜好耳。
　　酒闌燈，聽蓮漏三催，婢妾亡去。生正隱几棖觸，而女亦時牽繡窺良人，粉黛間隱有慘悴色。生不知就裡，趨近軟語，代為卸妝，女則拒以纖腕，再近則潛然流珠淚，徐起彈燭，視近闥無一人，始閉門小語曰：「郎亦知死期將近乎？」曰：「不知。」曰：「郎從何處來，何處去，曷明告妾也？」生具告之，女唏噓，欲言又止。生知有變，伏地乞憐。女曰：「妾觀郎君風采，意良不忍，故以機密告。妾麻瘋女也。此間居粵西邊境，代產美娃，悉根奇疾，女子年十五，富家即以千金誘遠方人來，過毒盡，始與人家論婚，覓真配。若過期不御，則疾根頓發，膚燥髮卷，永無問鼎者。遠方人若貪資誤接，三四日即頃有紅斑，七八日即遍體騷癢，年餘拘攣拳曲，雖和緩，亦不能生。」生聞之，始恍然悟，泣曰：「小生萬里孤身，擔荷甚重，乞娘子垂憐，容我潛逃可乎？」曰：「休矣，此間覓男子甚難，郎入門時，外間已環伏壯漢，持刀杖防逸。」生泣曰：「身死不足惜，所悲者，家有老親耳。」曰：「妾雖女子，頗知名節，常恨是邦以地限，無貞婦，願死不願生。郎且與妾和衣眠三日，得資即返。妾病發，亦不久人世，乞歸署木主，曰：『結髮元配邱氏麗玉之位。』則瞑目泉台下矣！」言已，抱持隱泣，生憤然悲曰：「噫！婚則仆死，否則卿死，曷飲鴆同死，結來生緣乎？」曰：「不可，請書居址門巷，與妾紉衣縫中。俾他日柔魂，度關山，省舅姑，受郎君一盂麥飯耳！」生雖書與之，而涕不可仰。入衾共枕，生屢屢不能自持，女悉勸慰禁止。對食不餐，幾與石女天閹，同一恨事。
　　翌日，翁媼果頓同陌路。是夕，女以香舌吮生頸，作胭脂色者三四處，曰：「可矣。」私贈黃金白玉纏臂各二。生訂後約，女悲曰：「恐君再來，妾墓門之木拱矣！」明日，翁媼果踐言，即揮手令去。重到尼庵，尼見項上痕，閉門不納。急以資賃巨舫，啟舅櫬，載之南下。夜在舟中泣，舟子疑渭陽情重，奇之，敬禮益恭。
　　抵家見父，則繼母已歿，納婢為小星。見子甚慰，見腰纏，疑妻弟所遺，不深詰。葬旅櫬，買山田。陳翁善釀，遂種秫開酒肆，得利甚豐。生乃下帷讀，入膠庠。
　　邱翁見生去，謂其女毒盡無疑，正說媒妁覓東牀，女忽疾發，視之，麻瘋也。翁窮追，惟含涕；媼捫之，仍是處子，交詈曰：「淫婢太不長進，寧定不欲生耶？」月餘益憊，遂遣之麻瘋局。是局，乃長官好善者所設也。因是病，向能傳染，家有一，則全家皆病，雖掌上珠，亦恩斷義絕，無復顧情。
　　女入局，數雉經，輒見一麻面叟，口操南音者來救止。既而思遁，叟慨然願導引，曰：「老夫黃姓，淮南人，娘子得勿欲尋陳生綠琴耶？渠與僕似曾相識，可同行，僕亦欲東耳。」女自恃惡疾，又以叟邁，欣然隨之。叟到處，重門自辟。至郊外，叟以唾塗女蓮鉤，口喃喃若符咒，即邁步如健兒。感翁德，事之如父，旋拔銀腕釧，易資為旅費。甫至楚，資已耗盡，遂行乞，叟吹洞簫，女口編《女貞木曲》，歌唱沿門，歌曰：女貞木，枝蒼蒼，前世不修為女娘，更生古粵之遐荒。生為麻瘋種，長即麻瘋瘡，銜冤有精衛，補恨無媧皇。畫燭盈盈照合巹，儂自掩淚窺陳郎。翩翩陳郎好容止，彈燭窺儂心自喜。妾是麻瘋娘，郎豈麻瘋子。妾雖麻瘋得郎生，郎轉麻瘋為妾死。郎為妾死郎不知，洞房繡閣銜金卮。孔雀亦莫舞，杜鵑亦莫啼，鸚鵡無言願飛去，郎墜網羅妾心悲。郎不見，駿馬不跨雙鞍子，烈女願為一姓死。郎行依舊貌如仙，妾命可憐薄如紙。膚為燥，肌為皺。雲鬢卷曲黃且髡。掩面走入麻瘋局，不欲傳染傷所親。昔作掌上珍，今作俎上肉；昔居綺羅叢，今入郎當屋。月落空梁懸素羅，一縷香魂斷復續。妾雖生，妾不願，守故居；妾既生，妾自當，尋我夫。可憐雖生亦猶死，不死不生終何如？女貞木，枝扶疏，上宿飛鳥，下蔭游魚。鳥比翼者鶼鶼，魚比目者鰈鰈。生同衾，死同穴，衾穴即不同，妾心若明月。月照桃花紅欲然，李代桃僵被蟲齧。女貞木，紅枝葉，悉是麻瘋之女眼中血！女歌韻心酸，叟簫聲淒咽，聞者流涕，爭進以食，不敢呼蹴與。半年，抵淮南，將近山村，見老屋萬椽，青簾出樹杪。叟遙指曰：「向南黃石堆門者是也。子當自往，僕從此逝矣。唯祈寄語綠琴父子，雲海客奉謝。」言已，即杳。
　　女驚定，詣肆門，見一老翁坐爐側，面目似綠琴，疑為翁。歌前曲，翁擲一錢與之，再歌又擲一錢，女泣曰：「賢郎陳綺，粵西欠奴債不還，迢迢責負逋，豈一文錢所能償耶？」驚詢，具告之，翁曰：「陳綺耶？豚子也。汝所言，難遽信。渠秋試金陵，不日歸山莊，面當知真贗。」女聞之，即叩以見翁禮，翁送入尼庵中，遣村婦伺應，婦皆唾卻走，幸老尼憐憫，得無苦。
　　月餘，生歸，翁以女詢，生驚惶不知所云。翁曰：「是不可負也。吾家不少閒粥飯，雖易枕席，當豢之，終其身。」生伏謝，急趨訪女，遽牽生衣啼曰：「妾遠來，不敢望伉儷，唯冀以骸骨葬君家祖域耳！」生且泣且慰，問何能自來，以黃叟面目顛末告。生驚曰：「是吾舅也，其地仙耶！」攜女之家，謀酒庫隙地，臥叢甕中，諸婢咸遠立，不敢近，唯一雛婢，名甘蕉者，獨代撒溲便瑣事；至飲食藥餌，皆生手調。久更鋪被挈甘蕉，臥女側，亦均無恙。
　　榜發，生鄉捷，里人爭與論婚，生力卻，父稍稍勸，生泣曰：「兒年甫二十有一，麻瘋女量不久生人世，曷姑待其斃再婚，亦未為晚也！」又恐己去，女無人照看，遂告病，罷南宮試。女以頭觸甕，悲曰：「為妾故，使郎遲嗣續，阻上進。妾死後何以見祖宗於地下？誠不如死。」言已又觸，賴甘蕉救止始已。
　　一日，生赴戚家飲，遇雨不歸。甘蕉又因病內臥，女聽雨剪燈，搔爬不已。忽聞梁際颼聲，一大黑蛇，粗如兒臂，長幾七八尺，從空颯至。女始頗懼，繼思得果蛇腹，勝於自戕，聽之。蛇身盤屋樑，垂首下欣酒甕木蓋，墜地如擲，吸甕中酒呷飲，頃刻滿腹，欲上縮則木強如枯藤，倏忽墜甕中，攪擾翻騰，力盡，聲頓寂。女燃燈強起視之，斃矣。心憶蛇毒或可代鴆，掬飲升許，心頓清醒，怯煩襟，膚轉奇癢，又掬以洗滌，癢頓止。明日，又潛飲而潛洗之，疾若失，膚之燥者，轉瑩如玉，髮之卷者，轉垂若雲，面目手足之皴者，轉如花如月，如嫩筍芽矣。甘蕉驚喜告生，詢之，以蛇酒告，趨視，則遍體黑章成雲篆，頂有獨角，色殷然。蓋此山蛇王，名烏風者也。
　　具錦囊綺裙，花鈿珠玉，妝女出見翁與諸宛若，莫不驚為天人。翁曰：「吾幼聞蛇王居此山千年矣，番僧求得片鱗，為人醫癬疥，不可得。孰知天專留此，為吾療賢婦疾耶？」即日備禮為合巹。珠履滿堂，吹鼓筵宴，百里外男婦咸奔至，一覘女之顏色，歸以為榮。
　　再三年，女生寧馨兒，感甘蕉德，收為室。生卻之，不可。是年春，生試禮闈，入木天，出為太守，專恤流亡與貧病無告者，人人稱眾母。升兩粵制軍，遣材官，招邱翁至，索麗玉甚急，翁假泣曰：「小女命薄，殞謝久矣，明公尚欲尋故劍耶？」生又索骸骨歸葬，翁懼，獻千金為太翁壽，不許。旋訪司空，云：「驚逸墜絕澗死。」生笑曰：「渠真以小人目我矣！」旋命婢扶夫人出，則衣一品命婦服，容光煥發。翁幾驚伏，視之，即己女麗玉也，灑淚問父母安否？翁咋舌，愧欲死。女亦時歸寧，出蛇酒製藥設局，濟粵之患麻瘋者，活無算。年四十餘，太翁猶清健，疏乞終養。歸修舅墓與尼庵，建邱夫人碑，紀事之崖略。至今此山藥酒，尚馳名云。

佟阿紫


　　佟阿紫，楚人也，幼失怙恃，孑然無棲止。年十五，隨戚學貿易，走魯之登州。戚病，佟日夜侍湯藥，歿則盡以旅囊市具，厚殮之，泣求客之楚者，附舟回。臨別焚楮，誓曰：「阿紫從君來，不克送君返，敢有侵吞分文者，鬼且殛，神且誅。」誓已大哭，聞者流涕。然佟由是竟困為丐。
　　會海濱飛來村孝廉郝隱，義而攜之回。顧佟貌修整，性靈敏，勤於事，得人憐，村之巨室，咸招阿紫司奔走，以故傳食得不餒。久之，得隙地，結茅棚，如斗大，外繚土垣，中種蔬果，漸免托沿門缽矣。巨室欲豢之家，不可；欲配以婢，亦不可，告眾曰：「男兒不能自立，何以家為？倘荷諸長者蔭，亦非終歌《朝雉》者。」
　　一日，抱甕倦臥井畔，聞雷聲殷殷，知山雨至，蜷伏棚底。至晚，雷益迅，雨更急，電走金蛇，鼻灌透硫磺味。佟伏地自陳曰：「某年甫十八，無愧怍，唯撇父母墓於鄉里，清明無一盂冷麥飯，寧上蒼欲擊吾頂耶？」突霹靂震山嶽，若有巨物，骨冬墜中庭，意為雞爪尖喙者無疑。瞑目待斃。久之，雷收聲，而雨亦霽，濕雲縷縷裹銀蟾，攸明滅。瞰菜畦，果有一物，黑摸索，觸手軟膩，燃火照之，則一端正好女子，衣樸素，盡沾濡，鼻端有喘息，胸前尚溫暖，唯昏昏若睡，呼不應。大懼，反扃短柴扉，衝泥走告郝，不深信，言之確，遂起，遍告村人，邀往觀其異。每人篝燈，明若晝。比至，則女子已蘇，嚶嚶細泣，大眾環視，秋波灼灼，無一語。
　　郝命人扶入棚，即藉阿紫短榻上眠。眾席地坐，詢之，女自云郝姓，小字五銖，所居為極大村莊，居人甚伙，距郭甚遙，實不知隸何郡邑。多兄弟姐妹，唯己恒得父母憐。是夕，正衽阿趾後，入己房間，頭忽眩暈，心雖了了，而耳鳴如鼓風濤，身輕若御雲霧。旋更昏瞀，比蘇，則不知何故至此處。眾觀其裝束，若吳趨，聽其口音，若山陝。問伊父母名氏，搖手示不知。問可否婚聘，亦搖首示待字。郝喜曰：「我同宗也，但若是，則何法為爾寄音耗？」女子哭甚哀，郝憐而止之，與眾耳語瑣碎者久，告女曰：「此為佟郎居，彼此怨曠，天涯海角相遇，乃鬼神撮合，雷霆主婚，僕與汝同姓，論年齒可為吾猶女，擬遵天意，以汝妻佟郎，可乎？」女翹首四盼，郝急推阿紫，示之曰：「是兒雖貧，量非終於貧者。」女睨之，意似許可。佟面赭流汗，向眾力辭，郝曰：「癡男子常守鰥耶？天意已定，違恐不祥。」村之父老，醵資謀花燭，頃刻得五十金。夜向晨，村婦咸至，爭出衣裙釵鈿，為女助妝。妝竟，美麗絕倫。小市酒肴，即日合巹。明日，女親詣郝，蔭膝下，作螟蛉女。郝疑女必嗔佟郎貧，久之，竟伉儷，日夕同操作，辟索分郎苦。
　　一日，夫婦攜鋤刈蒿蔚，忽見兩金鶯戲於庭，倏上下，鳴且舞。女戲以竹竿仆擊，墜地沒。掘尺餘，即得黃金二餅。佟欲易以市田宅，女不可，曰：「貧人暴得大財，徒取禍耳。郎盍走他郡，學賈，數年歸示人，知富之有由來。妾甘為郎守■作生活，量不致餒。」佟遂泣與別，往告郝，亦深以為然，並自任照看女。
　　佟徒步游江南，詣皖之鍾離，遇甄叟，巨商也，凝視其相，詫曰：「君當大富貴，奈何草衣芒履掩人目？」佟遜謝直陳，乃延歸，授以白鏹五百金，曰：「且之江南學負販，無論何貨，第運之，虧不汝怨，盈則除母分子金。」佟過江，思販豬利息厚，遂投牙行，以五百金全作孤注。兑訖，白足走泥淖，行至江口，正喚渡，忽有放飛炮者，豬驚逸，盡入蘆葦中，呼之不再出。痛哭欲覓死，又戀五銖。無已，吹簫乞吳門，忽遇同鄉李叟，詫曰：「子何一寒至此耶？」泣告以故。叟笑曰：「子真商賈中之雛稚者。凡運白，必須先豢犬，彼項掛鋼釘皮圈者非歟；豬偶有逸者，嗾犬銜之回。若全賴人力，宜其憊也。」贈五十金並假兩黃犬，馴且猛。即日代運豬數十口，囑且渡江試為之。佟拜辭，偕盧令往。重至江口，心方惴惴，忽天大雷雨，江波如山，晝昏黑如夜。佟癡立雨中，聽豬自竄。比雨霽，則豬皆烏有，僅兩犬在焉。憤極，返江店，出資飽餐，並以甘旨飫犬。店主人問將若何，佟作恨聲曰：「此番當深入叢莽，窮搜之。」主人搖手曰：「莫孟浪，此中有巨蛇，曰蘆蟒，力大能噬人。且江州沙軟，多坑陷，墜則死矣。」佟曰：「寧入蟒腹死，不以失信生。」卒往。
　　至則犬斷牽奔入，佟無導引，唯蹲而待。少頃，乃犬聲唁唁，豕聲呦呦，呼號震江水。霎時，群豕魚貫出，鵠立俟，若就拘束，不敢動。視之，其數較前所失者十數倍，而且肥膩茁壯，其值約五千金仍有餘。念天欲暮，兩犬始流汗出，血滿口脗。適江船泊五六隻至，急驅渡江。蓋船即江北豬行來迎客貨者。頃因翠華南幸，豕價大昂，故迓於江滸耳。比抵北岸，堅坐待價，牙曰：「再遲則殆矣。」佟不聽。明日價更增，三日後，佟心怯，售之，得八千餘金，存金更票帙，潛往鍾離告甄叟。
　　自佟去後，伙人咸云佟遁，叟不以為然。至是佟歸，益張筵酬之。筵畢，呈票符，並白顛末。叟笑曰：「君亦太稚氣。前豕既逸，亦何必乞不歸。然子所遇李叟，尚欲見之否？」曰：「正欲白主人酬所假。」叟笑呼：「十八字，可出晤佟家郎。」叟出，即李也。大驚，視犬更雜眾犬中，若叟家素豢者，益駭。少頃，恍然悟，蓋甄叟早知佟事，故遣李送犬與金耳。明日，盡以七千金假之，副以幹僕，囑再之楚，曰：「遇貨即運，無不利也。」佟往返二次，獲數萬，兼以楚無親族，函父母骸骨歸。再詣叟，曰：「可矣。」分子金與之，尚五萬有餘，欲妻以女，辭曰：「家有糟糠，且別已三載，不欲效薄也。」問何如人，述前事，叟驚曰：「其面龐團白，眉纖而長，名五銖者耶？」曰：「然，翁何以知之？」曰：「此吾姨姪女也。渠父母皆陝人，流寓於皖，亦富家翁，其居即在敝村之南，大樹千章裹竹樓者是也。某年月日，為雷雨攝去，安知為君夫人耶！」
　　翌日，引佟見郝翁媼，一家沸騰，歡笑狂喜。翁媼急欲見女，遂由淮駕海舶，親送東牀，運資返登。一帆風順，不日抵飛來村，骨肉相聚，如夢寐，如隔世也，悲喜可知。遺奩具又極豐備，並厚酬孝廉，與之聯譜系。居半年，欲攜婿家同之皖，女曰：「不可，兒不忘村人德。」遂出千金，厚酬村之貧乏者。女僅生子一，因體羸多疾，為夫置妾媵，生子女若林立。郝夫人性惟鍾愛女，環西苑，築甥館同居焉。阡陌雲連，樓閣華偉，不啻世家。至諸子成立，游庠序，女年甫四十有五，猶妍麗若天人。一夕，夢偉丈夫荷雙龍來，內皆紗帽累累，舉而遍掛，屋角幾滿，尾更有纓帽銜寶石掛孔翠者亦夥。丈夫掛訖，故俯瞰籠內，嘖嘖稱有餘，戲掀擲過西牆，笑曰：「便宜他。」寐告佟，知子孫必多有科甲顯宦者。後果驗。然時方明季，不識纓帽是何威儀。至盛朝，佟姓世居魯，仍簪纓拾青紫，所以有寶頂翠羽帽也。至拋擲牆外者，蓋婿家均貴，亦不減外家。此桃源令孫夢麟所云。
　　懊儂氏曰：彼美人兮，天涯海角，而氤氳簿上，早訂婚姻，鬼神無奈何，始幻此縮地法耳。當不負死友，臨奠數言，實諸天菩薩所共聞之，而一齊附淚者也。或另注奇緣，使之得內助，享厚福，亦未可定。嘗聞四川周姓，亦曾有之，與此事同。



雪裡紅


　　北里非相攸之地，勾欄無立節之媛，然未可以一概論者。昔京都有薛氏女，貌絕豔，攜一婢一嫗，賃宅以居。自云十五歲矣。出多金市司街卒，遂安堵而開錦泥窠也。嘗簪花傅粉，乘犢車往城南觀新戲，傀儡棚亦輪為之停，遂不言而知其錢樹子也。
　　遊蕩兒群擁之歸。問鄉貫遊蹤，均葫蘆提以對。問香名，則曰：「薛氏，行一。」侍者呼為一娘。問夜合須多寡，則伸玉臂，露守宮砂，曰：「六歲時，遇吾師以丹藥點作貞驗，至今身猶處子，不願作夜度娘也。」曰：「若是，則必工吟善詠，如卿家校書名濤者乎？」曰：「非所長。」曰：「是必唱鷓鴣舞柘枝，如謝家姬乎？」曰：「非所長。」曰：「或者能刺鴛鴦錦，如卿家針神，號夜來者乎？」曰：「妾病未能也。」眾撫掌曰：「審是，究以何術，博纏頭錦？」女含笑，呼婢捧磁甌出，中列骰子六，供几中央，再拜安置訖，曰：「妾名雖倚門，實則求偶，請以相思之骨，代風月之媒，是亦遵吾師命也。來者以白金十兩作孤注，無論齒高下，貌妍媸，一擲成六紅者，即嫁為婦，無食言。然十兩僅一擲，再擲再破慳。妾守信，君等毋吝財也。」眾曰：「妙哉！是真別樹豔幟，而另繫赤繩者。」呼僮競取白鏹至，博竟日，皆色沮去。遠近嘩噪，咸云：「何物粉兒，獨翻花樣，唱求牡之雉，呼守雌之盧，花骨頭豈真作冰，阿堵物依然入橐。是兒狡哉，蕩子愚矣！」然愛其色者，則難忘情，由是馬縶於場，犬迎於戶，上至官裳，下至胥隸，無不聞香而來，垂涎而至，作幾希望。又以一娘不似妓名，因其愛著杏子衫，又全紅始嫁，薛雪同音，遂呼之為雪裡紅云。
　　一日，有侍御公子某，攜百金來，十擲皆北。明日又來，視甌中已別五紅，其一滾轉不定，公子大聲呼紅，比走盤珠定，則仍守黑者，乃癡立如木雞。女笑曰：「險哉！何一紅之難也？」
　　女貌雖極妍，而性極生硬。客至，略寒暄，即請博，博已，即下逐客令，不許少一逗留。公子恚怒，陰嗾無賴子三四輩，給金，使詣女室，將窘辱，洗愧恧。女已審其意，待金入己橐，即揮手使去。無賴子大哄，曰：「一臠肉，竟如此昂貴耶？彼博場尚有閒菜酒，為吾輩解饑渴。」言已，攬袖欲侮，女聲色不動，略拂纖指，即紛跌庭外數十步，呼婢出夏楚，待其三蹷而三拍之，跪謝始釋，鼠竄可憐。後有踵至者，咸悉彼姝豔而勇，無敢褻，負者怏怏，不聞有後言。三載中，均落落小酬應，從不歌一聲，陪一宴，假一顰笑，而香奩中累累盈五萬金矣。偶語客曰：「曩得彩僅娶吾身，今並得吾財，何樂而不為？」於是門前車馬，更喧如市井矣。
　　時江建昌李生名崇者，年少尚未娶，避難走燕台，落拓殊甚，將往投阿姐某宦宅，向為姐夫所惡。然守囊之銀，僅僅十兩。計無出，謀於同鄉某，某問曰：「子知此間有雪裡紅乎？」曰：「不知。」仍告所以，曰：「曷拼與一戰，捷則立地成富耳，負則尋女未遲也。」生曰：「善。」浼導之往。女見其貌清俊而衣襤褸，心憐之，曰：「此非樗蒲戲，乃秦晉卜也。登場一麾，絕無翻悔。觀子十金良不易，盍珍重？」生笑曰：「卿亦過小覷人矣。書生雖貧，量不致為些須露乞兒態。」言辭慷慨，其氣熊熊，已令佳人心折。及鏘然一鳴，座客齊鳴彩，視甌中燦燦者，成六出花矣。女亦色喜，嚶嚀一聲，階下應，即時結綵，燃兩畫燭如椽，氈毹滿堂，水陸新進。婢子引生入曲室，沐浴更新衣；女亦妝竟，偕之交拜，同鄉某宛儐贊焉。
　　至漏乍轉，客去，歸洞房，女略詢家世，即云：「身已相從，願聞郎志。」生顰蹙曰：「一身落魄，去就頗難。然為賈則素惡銅臭，為儒則不耐氈寒，無已，其一行作吏，尚可以身許國乎？」女襝衽而前，曰：「是尚不愧為紅之夫也。」旋以臂紅示生，曰：「妾尚女兒身，唯夫君憐之。」生以唾拭之不去，喜曰：「皮相者，疑卿為章台柳；福豔者，知卿是佛池蓮。僕心醉矣，且愛且憐。」明晨，視紅褪如洗。
　　旋以片紙為生納粟，得銓閩之某縣令事。之任，女不令多隨從，卷厚資，與婢嫗均易男子裝，己則纓曼胡，吉莫靴，負彈弓，佩長劍，四騎登程。經泰山下，猝遇響馬賊呼嘯至。生戰慄，面灰死，女命婢嫗護郎君，己則縱轡迓賊鋒，發連珠鐵彈子，如秋風摧落葉，賊披靡，無生還者。生大駭，幾墜騎。至前站，私詢其何勇過健兒。女笑曰：「措大尚藐視巾幗耶？聶隱、紅線輩，自在人間，惜肉眼人不識耳。」因把酒，重述都中拍無賴事，相與捧腹。
　　到閩謁長吏，女均執刺代長鬚，致無隕越。夤僚瞰豔僕，疑其有斷袖癖，實不知即使君採蘋婦也。
　　抵任不半載，金陵賊驅大股，豕突至閩，驀圍斗大城。生集鄉團，女簾後窺之，笑曰：「若以此御賊，直摧枯拉朽耳！寇深矣，且奈何？」翌日，賊更集，肆猱升，將瓦解。女麾眾登陴，斲殺一晝夜，攻始懈，然耽耽者猶不去。生乞救於中丞，牘三申而援不至，蓋驛路斷，恨無神郵也。至夕，女以大爵勸生飲，生憂懼，涓滴難下咽，女笑曰：「飲亦死，不飲亦死，曷為醉觴乎？」生始鯨吸數十爵，沉酣眠所坐木椅上。女出，裂帛長十數丈者，先縛生，然後荷於背，且縛之極堅固，若負襁褓兒。仍男裝，右提劍，左握護身牌，聽野雞三唱，晨月朦朧，呼鄉團而告之曰：「事急矣，吾負汝使君往乞援，三日即返。城中諸事，聽吾婢嫗指揮，可謐無恐也。」遂開關，放之出。賊瞰其越濠，行甚速，又見所負如屋上瓴，不識云何，始癡望，繼環擊，女且走且御，斬數十人而出重圍焉。
　　縣距省垣三百里，至則甫卓午。走入館舍，解背上良人，視殘醉猶未醒也。往見中丞，時撫軍麾下僅萬人，意不能多假。生將唯諾，女在身後突白云：「但乞中丞分五百人供臂使，然必由屬吏自檢擇，不中選者勿須也。」中丞驚詢誰氏子，生詭以僕對，且告其神勇，曰：「是豈崑崙復生乎！」即傳鼓集演武場，女為生暗物色，皆捷如猿猱而勇如羆虎者。生詣首令某處，假兩騎以歸。某令見女，戲生曰：「明府當此倉猝，尚挈畫郎鄭櫻桃耶？」生莊色對曰：「山荊也。」令駭，亟訊知其事，急延之後堂，夫人出拜。請須臾，略休息，公子一，女郎一，爭拜膝下，乞授業。女約以圍解日。旋整師歸，賊正團團攻雉堞，突自背擊之，幾疑將軍從天外飛來者。戰一晝夜，斬馘無算，餘孽悉竄。女撫膺而歎曰：「是可驅豺狼而害鄰封乎？」留生入城撫瘡痍，己則帥眾追剿至浙界，始凱旋。
　　當道上其事，生卓異，遷郡守，女詔封成夫人。某令遣子女來踐約，乞授好身手，女略與一二即已，曰：「羅綺中人，得此已無敵，無深求也。」問戰勝大旨，曰：「譬如博，盂內六瓊，眼前八陣，知人知彼，目無全牛，勝負可立決矣。」問阿姥是何師承，曰：「吾自有師，師自有法，不足為汝輩言也。」生每斷獄，女參贊，稱神明；捕盜，尤襄勤；唯禁娼則力為諫阻，繼以哀泣，故棠疆百里，桃花門巷，常數百家，成錦繡城也。每綵輿一出，鶯鶯燕燕之儔，捧盤跪路衢，為夫人祝千秋者，動以千計。此秦魯臣譜弟所採訪；魯臣，金陵世家子。
　　懊儂氏曰：寒蔬中，有名雪裡紅者，辛辣之品也。成夫人隱於粉黛，博以相夫，坐而裙衩，勇於殺賊，是桃李之豔，而薑桂之性也。錫此佳名，良不愧耳。不言其師，而師自大有人在。閩之氓，感保障之德，每至伏臘，有以雪裡紅薦春盤者。當不敢斥言而呼為成夫人菜乎！嘻！諸葛行營之種，可以並傳。

鄔生豔遇


　　鄔榮典，字少華，任城儒家子，年十七，尚未婚。時正夏五，移枕席置小齋，一老僕作伴，喜岑寂也。一夕溽暑，令人思，因遣僕宿外舍，自起拂榻拭几，剪燭烹茶，視皓月一窗，不禁遐想，背燈危坐，口吟一絕，云：「明月此時好，美人何處來。相憐唯有影，綺戶為誰開。」詩就，曼聲吟詠。忽一麗人冉冉至，年約十五六，廣袖長裙，烏鬢翠黛，目盈盈若秋水，裙下露蓮瓣，翹翹若解結之錐，殆畫中人也。
　　鄔驚詢曰：「卿鬼耶？」曰：「否。」「人耶？」曰：「否。」「然則狐耶？」笑曰：「郎志在美婦，妾志在情郎，偶聽高吟，知情之所鍾，故冒嫌學私奔之紅拂，郎何必嘵嘵詢蹤跡耶？」曰：「卿有名乎？」對曰：「賓奴。」「有字乎？」曰：「樊稚。」鄔不甚了了，第握纖纖手，則柔勝於荑，令人魂蕩。相與談論，慧舌生香，旁及詞章，藻思耀采，鄔愛且服。聽玉漏丁丁，牆外之柝四下，促其解衣，則飛紅上頰，約以明宵。野雞四啼，倉皇遽遁。
　　翌果挑燈自攜衾枕至，備極華麗，人世所無。遂與綢繆，而痛楚莫勝。女曰：「妾身猶不雕璞也，乞郎徐徐，幸勿狂暴。」事已，視清簟落紅，真猶處子，鄔益憐愛。因以臂代枕，口吟一詞，云：「郎可憐，妾可憐，一對鴛鴦一對鶼，今宵那世緣。莫流連，且流連，生怕鐘鳴欲曙天，情人隔一邊。」女喜曰：「郎真有情也。妾雖自薦，然得此錯愛，死不可憾也！」即和其詞，云：「風誰家，月誰家，妾豈當門賣笑娃，情深念轉差。香闢邪，正闢邪，夜雨摧殘一樹花，郎君鄭重些。」天曉，自摘耳上兩金環贈鄔，曰：「以此作定情物，然慎勿示人，恐飛短流長，彼此不利。」自此來無虛夕。
　　一夜正偎擁，忽有斑白叟破門入，面靛裂，髮蓬飛，霜髯如戟，叱女曰：「小妮子，太不識羞恥！」既而指鄔曰：「污人清白，風狂兒不當殺卻耶！」鄔驚惶無地，以被蒙首，口噤不能言，唯齒牙震擊作奇響，自被隙微窺女郎，則俯首卻立，觳觫可憐。正疑懼間，老人呵斥益厲。忽仆在外舍，反側匡牀間，聲紮紮，二人遂渺。
　　次夜，鄔扃戶，眠不熟，而女已嫋娜在牀側，嬌羞慘淡，默無一言。鄔執其手，問：「昨宵老叟屬卿何人？」曰：「老父也。」曰：「卿家大人，險將小生驚煞，然我兩人之情分，豈即盡於此乎？匝月恩愛，已逾尋常，某願為卿死，不悔也。」女嗟歎久之，始云：「郎何癡也！以郎表表，何難得玉台豔偶，而乃犯險阻爭異類哉？且家君素嚴，翌即遷他郡，妾來永辭，願郎自愛，毋以妾為念！」鄔失聲大哭，女以袖中紅巾拭淚，己亦泣曰：「妾原圖永好耳。不意怒觸高堂，殃及君子，義難復聚，請以所贈賜還；非重物也，恐郎他日觸目傷心耳。天如鑒憐，則鏡可圓而劍可合。妾去矣，千萬保重！」言已頓杳。聽戶外修竹風敲，如搖環佩，舉篋視金環，已不知於何時攜去。然鄔由此玉體羸敗，念念不忘玉人。
　　有女巫阿翠，目能見狐，且知狐所在。鄔因邀而問之，曰：「若其好著淡黃帔薄羅衫，面團團如月，一笑兩頰上生微渦者耶？」曰：「然。」曰：「是非他，駱氏小素也。」鄔始恍然悟，昔告之名字，乃暗切而不肯明言者。阿翠請生作簡，願任作寄書郵。數日來報，云：「小素匆促，不及裁箋，著傳語奉復郎君，前實緣盡，恐逕自別去，苦郎相思，故幻此形狀，俾郎君心死。乘便寄丹砂一粒，可以卻病痛。」鄔視藥小而紅，香甚，一服，疾果瘳，而思女之心亦釋。
　　懊儂氏曰：情之所在，父母師保不能止，天地鬼神不能禁，山川河海不能隔。顧為情而來，情未盡，則麾之不去；情既盡，即招之不來。且不以餘情害情人，復能以幻相警癡子，是非真深於情者乎？否則，朝伐夕戕，非髓竭神枯而不已；又或潔身而退，令人魂銷氣結不能忘，真冤且孽矣，尚得謂之情乎？如小素者，方可與言情。

假五通神


　　南人之崇奉五通，猶北人之信狐也。客有販賣阿芙蓉發籍者，往來齊楚間，非一日，阿堵充豫，乃納粟為九品官，在籍候銓。雖煌煌章服，腰佩玉，腕跳脫，襟洋表，面架墨晶鏡，而煙霞營生不肯棄，以故富且貴，居然晉紳矣。
　　客姓萬，乳名佳兒，遂名曰佳，字顆珠。幼失怙恃，一身塊然，因性敏貌俊，善蠅頭楷，得為刀筆小吏。娶妻雍，頗風致，猶善豔妝。佳後棄隸學賈，精歌唱絲竹等藝，日誘良家子作狹斜游，多外宿不歸。
　　雍獨居，挑燈凝睇，對鏡頤，見己身後，若有男子影，心疑夫婿潛回鬥笑，喜而回顧，則翩翩美少年，體態妍麗，羊車中人，乃生平所絕未邂逅者也。驚欲詰，覺口噤神迷，少年已偎之坐，細膩熨貼，慰藉良殷。自陳「為五通四郎，憐子孤衾，特來相伴，未知卿卿亦如小生之癡情否？」雍欲撐拒，覺四郎肌膚中有一縷幽香，透入鼻觀；又舌入己口，攪擾吮咂，心遂大動，聽其所為。事訖，神頓清，四郎猶共枕。羞怯歡戀，覺天下男兒無逾四郎美。從此朝夕至，至必飲，飲必醉，醉必眠，眠必盡歡而後已。佳偶自外歸，四郎倉皇竄匿，怒抽壁上刀揮之，四郎遽化白光一線，颼然從窗縫中出。問婦，婦詭云：「無所見。」然枕席上竟由此大冷落，無膩語，無歡顏。
　　明日，四郎又乘間來。婦泣曰：「奴方期圖永好，而今已矣！」四郎面赭問故，曰：「郎既神道，何畏渠凡人？」曰：「非也。人之所以異於禽獸者，為天良耳。既盜其婦，又凌其夫，人且不可，何況神乎？」言未已，佳持刀突出，四郎含笑欲去，視門外環立健兒，持弓矢以俟，蓋佳之佈置也。四郎牽婦衣袖，宛轉哀泣，又伏地叩頭，願永絕跡。佳狂躁，刀砍其面，如敗鼓聲；砍其頭，如敗柝響。戶外人又欲哄入，四郎抽擲金錢如雨，眾目炫亂，始從胯下出。佳投刀而起，拾地下金錢，得百餘兩，略酬健兒，餘悉入橐。
　　月餘，婦病不起，昏昏無一言。夜忽悄起，妝飾一新，曰：「四郎來娶我矣！」佳怒曰：「既神道，何強娶有夫之婦？」曰：「嘻，子休矣！前所得金錢謂何？蓋賣婦身值也。」言已，趺榻一笑逝。眾聞空際果有鼓吹喧嘩，人馬雜沓聲，逾時始寂。佳之同類，咸來弔鼓盆。佳反鼓掌曰：「僕有遠志，山荊本贅疣也。」葬已，遂盡遣婢子，日挾金資走四方。後遇道士，授以金針槐角豬皮做假之法，利更倍焉。
　　漢中史太守，嚴厲非常。佳能曲意承順，有觸逆太守者，佳必故與為難，詈辱萬端；有逢迎太守者，佳必預為往來，周旋盡致。守有過，佳攬任於己，曰：「太守何若是？」以故太守逢人諛贊曰：「老人虛度，悔識萬生晚也。」偶與千金，囑代購佳麗，曰：「此蘇台土產，敢不奉獻。」囊金往，以五百買貧家女，先與私通，遲疑不進。會太守墨敗，竟攫為己之第一妾，名曰春花。
　　其友豫人王七，有古癖，爛銅碎玉，書畫玩好，無不珍愛。佳代搜羅，凡物罕而價昂者，必暗貼己橐，僅以半價報之。以故王大信任，嘗謂人曰：「天下信實，更有如萬生者乎？」會同人過海，以女寄佳處，曰：「弱息破瓜年矣，僕如三年不回，聽吾弟代覓婚配。」王去，佳瞰女美，詭云得坦腹。入贅日，卻扇筵開，女掀帕斜睨，則須，目灼灼者，佳也。曰：「吾故疑是佳兒。」曰：「既有佳兒，理配佳婦。」遂攘為己之第二妾，名曰夏云。
　　偶乘焦叟船，過鄱陽。佳善釀，精烹調，每餐必拉焦共啖酌，欲遷東道，必堅止。翁私帶小貨，佳輒渾其稅而倍其值。瞰翁女，船尾操楫，甚豔冶，眉目傳情。詢翁：「何女公子至今無佳婿？」曰：「小妮子，嬌惰慣，不欲嫁弄潮兒。至瞿塘賈，金馬客，僕又難仰攀，是以遲耳。」曰：「僕不才，九品官也，未知許下玉台否？」翁掀髯笑曰：「萬顆珠，四十無婦，誰敢信？」曰：「冤哉！結髮死，至今尚未續鸞膠。」指天自誓，翁信不疑。比入門，結縭已三日，悔無及。翁拼鬧，欲訟之官，女曰：「兒已至此，夫復何言！」佳長跪請死，崩角有聲，翁長歎，拂袖去。遂以女為第三妾，名曰秋月。
　　偶游楚州勾欄張眉娘家，先通其女亭亭，暗訂婚娶，纏頭甚豐，有成議。眉娘太息曰：「不圖吾女先有所歸。青樓人珍饈羅綺，貴若嬪嬙，帷鳳冠補服不可得，誠不了恨耳。」佳曰：「吾九品官也，他日亭亭得花封，可贈於子。」眉默默良久，小語曰：「子娶亭亭，僅得人而不得財，且欲破其財。吾年來奩資饒富，曷易而娶吾，子既得財，我又得貴，非兩全乎？」曰：「棄亭亭，奈何？」曰：「母子同事一人，古有之乎？」曰：「有，有，有！」遂附會小說，詭托無稽。入門，見已有三婦，豔眉大哭，欲尋死。佳極意溫柔，化怒為喜，蓋以調停冠裳之法，來處置閨閣，故眾小相安，親如姐妹。遂以眉為第四妾，名曰冬松。亭為第五妾，名曰四季。佳更築房廊，終朝笙管，不數漢家願老之鄉矣。
　　聞畫士柯蓮善寫真，邀至，寫五妾，面龐酷肖，更繪樓閣若園圃，或釣魚，或把酒，或聯句拈題，或著棋角勝，繪佳短衣瀹茗於旁，若奴子狀，題曰：「五美圖。」工竣，佳酬以洋蚨一枚。柯爭較，佳怒曰：「吾九品官也，尚不足役一畫士，則捐官者何榮耀耶！」立叱之出。柯忍辱，禱於五通之廟，佳不知也。
　　一夜醉歸，奴子篝燈，至中門止步，蓋佳立童約如此。甫履庭院，聞五美房中笑聲盈耳，燈光熒熒。潛詣四季，則一狐裘丈夫，偎四季捫乳，四季笑吃吃不休。怒叱走入，丈夫徐起，則貌與己同，無纖毫差。彼曰：「噫！是何妖魅，敢化吾形，來惑四季耶？吾結髮為五通神所殺，想又垂涎於子；不然，施施從外來者誰歟？」抽刀而前，四季亦執剪刀相助，勢甚洶洶。佳呼曰：「五娘莫信他，貌雖同，吾衣羊裘，可辨也。」旋見丈夫羊裘，而己則狐裘矣。眾媼揮仗爭擊狐裘人，幾斃。
　　急逸入冬松室，亦有一貂裘丈夫，抱冬松飲醇醪，拈花為枚。見佳入，語亦同前，佳曰：「吾衣狐裘，可辨也。」旋見丈夫狐裘，己則貂裘，眾婢持帚爭撲貂裘人。
　　逸入夏雲房，亦有一狼裘丈夫，摟夏雲撫案看春冊，較量筆墨工細，聞外間哄鬧，故作驚訝，告雲曰：「卿勿怖，此五通也，聞渠善變，無毫釐爽，先與卿約，吾衣狼裘，若見衣貂裘者，為五通，可誘之入，利劍斷其首，卿能助我乎？」曰：「諾。」果就牀頭拔劍授彼。佳大驚。
　　趨就秋月，則又一猞猁裘丈夫，擁秋月團爐爆栗，且啖且笑，見佳入，大笑曰：「子何人，敢入吾房闥耶？」既而自思，恍然告月曰：「想即殺吾元配之五通又來矣，吾實切齒不可忍。來大好，請君入甕，就炮烙。」月果取牀頭獵網，欲罩佳首，佳呼曰：「秋娘何夢夢，吾衣貂裘，可辨也！」旋見丈夫貂裘，而己則猞猁裘，大驚欲遁，秋月招手，更狂奔。
　　近春花臥所，聞磨刀霍霍，曰：「吾非君家大婦可比，不能任五通污，渠若來，吾手刃之！」瞰牀上，正臥一松鼠裘丈夫，對燈吹煙，笑曰：「莫怕他，吾曾撻渠，見渠喜衣猞猁裘，見即執之，可為證。」佳憤極大呼曰：「春娘，卿牀上妖也，吾萬佳在此！」春花申申詈，曰：「萬佳乃九品官，豈死魅所能冒假？」鼠裘丈夫亦笑曰：「冒假萬佳，理不可解，汝不過貪淫，吾小星甚多，聽自檢擇，何必混亂廬山真面目乎？」言已，春花擲刀出，幾中肩。奔出，被臥廳事中，自顧己衣，仍為羊裘。
　　明日，詣內竊聽，均有私議，或曰：「莫出門，彼四家均為五通占，吾夫婦落得逍遙，免爭夕。」或云：「自家兒夫，寧不能辨？而乃為五通占，彼四家何其愚！」或互詈曰：「妮子不知恥，何不視吾房中有真郎耶？」或互誡婢媼曰：「莫亂道，恐觸犯彼四家五通神也。」冬松更伏丈夫身上笑罵曰：「何如？連亭亭都為神踞，還是老娘待汝情份不薄耶？」旋聞斷雲零雨之聲，意態褻極。潛出仰臥，見一髫髮垂肩小女子，豔絕，徘徊牀下，手弄煙筒，笑曰：「與郎有緣，腆顏毛遂。」佳大呼，以煙筒擊之，女頓杳。聞屏後有男子聲罵曰：「萬佳無禮！我輩昆仲皆五通，與爾妾嬉，未免爾鰥，故遣小妹來伴汝寂，反惡聲向人，豈真倒插沙帽翅，便妄自尊大耶？」佳悚怕，叩首連稱不敢，問：「君既為神，亦知明理乎？」曰：「唯禽獸不知理。」曰：「是也，神既占娶吾婦雍氏矣，何又占吾諸妾？」神曰：「是何言歟？」既而大笑，曰：「子穩戴綠頭巾，尚不知姦夫伊誰耶？前娶尊閫，乃假托吾輩者也，如不信，子試言，渠當日來作何狀。」佳縷述揮刀擲金等語，神曰：「若何？渠真五通，能如是之畏子乎？我輩俱在，子刀亦在，姑試為之，較真贗也。」佳哀泣，自稱死罪，諸祈成全。神曰：「嘻！萬佳兒，若能供養我，既不汝仇，亦使子富。」佳敬諾，從此遂事神。
　　一夕，夢妻雍氏珠翠盈頭，錦袍玉帶，門外多護從，掩淚入幃，執佳手唏噓，曰：「萬郎，何可憐人也！妾所適之四郎，乃真五通，渠之兄若弟，早為郭孝子所斬，剩渠一身，不復為厲，然威權亦熾，管領東南一角，億萬遊魂都監使，士卒如云。妾每懷故劍，渠亦慘然。今聞諸妾所占得，乃假五通。言於四郎，願效綿薄，明日領兵至，代郎驅除，乞暫避其鋒，毋干犯也。」萬欲拉與敘舊，雍羞拒起辭，黃梁遽醒。謹志所言。
　　次夕，潛伏東鄰，果聞宅內戈戟交鳴聲，四郎叱咤聲，五妾環泣聲，媼婢奔竄聲。又聞四郎誓師曰：「如此假五通，橫行若是，若能盡縛以獻者，膺上賞！」眾卒邀應戰鬥聲。移時，四郎大呼曰：「遁其一矣，奈何？且歸報夫人，再圖偵捕。」旋聞空中吹螺擊鼓，為四郎凱歌聲。聲頓寂。晨攜僕入視，則妾婢皆昏迷，救蘇，猶各哭其夫而不悟。視篋內黃白，則外雖扃，而內皆空空。階下有黑白小花犬四，皆斷頭，血涔涔，想即假五通也。
　　整頓門庭，醫治五妾，漸次就痊。收集逋負，僅剩千金。深懼食齒浩繁，若何生活。既而自喜，曰：「我九品官也，當以官為乞食左券。」盡以千金賄賂長者，授實任某縣典史。甫蒞任，紅黑帽鳴鑼呵殿，四轎游長街。忽有黑氣一團，嗚嗚自空中奔至，內有毛手如葵扇，遽搏其頸，詈曰：「吾兄弟輩，待汝不薄，為何引惡人來肆殺戮？吾誠假五通，然不汝恕矣！」言已，手批其頰，其聲甚脆，佳大呼，死輿中，五美圖遂四散。

郝騰蛟


　　牀頭夜叉啼，河東獅子吼，能令鐵錚錚漢子喪膽寒心，恨無杜蘭香重到人間耳。然每聞吾鄉父老談郝總兵事，未嘗不鬚眉欲動。
　　總兵登州武世家，姓郝名騰蛟，字春霆，少以武庠獲解，事父母至孝。兩臂能開鐵胎弓，矢無虛發。拳勇得僧耳的紹。貌雖如處女，然路遇不平，輒拔刀睚眥之。家赤貧，不妄干人，或樵採山林，或獵捕飛走，供菽水；然里有窘急來告，則資助之。顧東砍西砍，如楊阿若。人雖德之，而惡其橫，故年已廿五，無敢以女妻者。
　　會禮闈較武有期，整裝欲往，因貧，無僕御，無坐騎。自以雨蓋被，弓矢刀戟負於背，以米麥菽粟蒸饃饃揣於裹，登堂拜別。父母誡之曰：「兒功名無庸計，所憂者性不純，好預不干己事，輦轂下，重則棄首領，輕則竄窮邊。」言已泣下。郝亦泣，言知悔。命解衣，親為刺字於臂上，文曰：「能忠則名揚，能忍則氣降。好勤職，報君王。毋賈禍，累高堂。」刺已，以朱涅之，深入肌里。然後徒步行。
　　逾武定，近德州界，山雨暴至，裝負淋漓，瞰嶺後有古精藍，即奔入暫避，意待霽而後行。久之日暮，雨淅瀝如故，遂決意止宿。視廟中斷井頹垣，神鬼露處，惟中殿尚能避風雨。香案塵漬，雜蠟淚，抽刀鏟削，以案作榻。遂對神再拜，祝而高坐，咽囊中乾餱，倚裝假寐。夜闌頓醒，視月色晶瑩，兩廊鬼判欲攫人，心亦不懼。甫再交睫，聞■■聲，睨之，一二八好女子，自龕後徐步出，妝雖不整，貌慘淡，衣樸素，而五官位置極麗端。宛轉下庭階，迎月長歎，掬破甕中雨水飲，■■有聲。飲已，跪伏神座下，喃喃不能辨。郝毛髮森豎，意為鬼魅無疑。抽刀躍起，大呼曰：「死魔敢爾！」女子應聲倒，近身詳視，有形質，以手撫，肌尚溫，大詫曰：「人耶鬼耶？幸未孟浪！」遂殷殷喚甦醒，緩緩詢蹤跡。
　　女子泣訴曰：「妾海州人，小字紅紅。親卒，為惡叔誘賣勾欄中，誓死不接客，鴇母痛楚之。蒙東村李秀才名郝字伯調者，憐而買為妾，希育子，甚相愛。詎家室悍妒，動即詈撻。昨侍早妝，失手碎玉搔頭，遽呼烙鐵，妾怖而急遁，潛伏於此，已三日不食。頃口燥，就甕飲，實不意驚大王，乞賜劍下死，妾目瞑，勝於朝秦暮楚，亦絕不居地下，唱《比紅兒》詩也。」郝大笑曰：「我以子為妖，子以我為盜，兩誤矣。我非綠林豪，乃武孝廉，子勿怖。」分乾餱與之食。
　　霎時天向晨，詳問夫家遠邇，曰：「二十里。」曰：「送子歸去來。」女泣，似不願行。曰：「癡矣，無論寒餓煞，即有匪徒至，能保貞以生乎？吾送子回，當認我為姨父，我能代子區處。」女始隨之行。纖足步泥淖，頗滑撻，郝曰：「子速行，若欲步步生蓮花，不誤乃公事耶？」女泣言其憊，郝自思男女有別，挽之負之均不可，乃鋪巨袱於地，令女蜷臥於上，裹之如襁褓，左負裝而右挈女，提攜如幼孩，令女口授路逕，行如飛。
　　頃刻至村中，猶家家閉戶寢。女出指門，叩之三四聲，一村傭出，睨女立郝後，遽反奔。聞宅內婦人聲，音破裂如鴟■啼，云：「吾道小妮子不正經，果偕破野頭來，反圖賴一頂綠頭巾，誥贈汝矣，尚以老娘為盲耶？來即執之，烤且烙，方泄吾恨！若左袒，寧先見殺！」旋聞喧嚷索杖聲，開戶索履聲。
　　一男子披衣奔出，瞠目視，低告曰：「此即藁砧也。」郝頷之，略拱手，即放步入廳事高坐，命女與生旁坐，凝視再四，遽問曰：「男子，汝即李秀才乎？」曰：「然。」曰：「此即汝之小妻乎？」曰：「然。」曰：「後宅洶洶者，汝之大婦乎？」乃戰兢羞愧不敢答。郝即捧腹大笑，聲瑯瑯震屋瓦。村人無老少男婦，或立或坐，濟濟滿堂。忽一蓬頭嫗走出喚女，郝止之；旋有赤腳婢喚且挽，郝更止之。突一杵飛出，中女臂；又一磚來，中郝肩，如不覺。婦怒吼而奔出，面靛色，目裂，髮蓬，出即撾女，又其夫，語且侵客，郝仍如不覺。婦吼怒詈罵聲，女涕泣求饒聲，生咨嗟太息聲，郝捧腹大笑聲，眾紛亂排解聲，聲大震，如鼎沸，以致鄰村父老，與婦之兄弟，咸奔至，勸婦詣內，無貽外人笑。郝大聲喝止之，如晴空霹靂驟下，眾聲遂寂。
　　少頃，與眾問詢，自道姓氏來歷，述邂逅遇女之由。言畢颼然刀出，晶瑩插几上，厲聲曰：「吾試期近，不能久留。且為天地間除害去！」遽挈婦跪廳事，伸掌上下拍擊，每一擊則數責曰：「秀才家不過愛面孔，不與汝較，汝竟猖狂耶？紅紅亦好人家女，何罪過，撻且烙耶？人我一樣皮膚，撻烙汝，痛否？汝不能生子，秀才始娶妾；妾有子，即汝子，定欲置之死，視香火斷，宗祧斬耶？四德無，七出備，尚裝憨耶？紅紅背後語不足信，當面喬行，迳能抵賴耶？紅為吾姨姪女，今始尋覓著，當送官笞汝，豈一拍了事耶！爾夫爾鄰爾兄弟均在此，敢以我為如何？若左袒，當盡殺卻，況汝耶？」始拍，婦怒詈，再則呼救，再則號哭求恕，再則如豕就斬，長號而已。郝正拍且數，忽風吹衣露臂，一童子呼曰：「個位官人，臂有朱文字！」郝驀憶父母誡，遂止。眾見其凜凜如天神，不敢勸阻，至是始請入座，求曲恕。
　　先是女逋後，訪無耗。李雖心憐，無如何。頃聞郝言，竟信而憚之深，遂長跪請罪，眾亦羅拜代緩頰，郝曰：「爾曹欲罷休甚易，曷書一保狀，署押與我。我會試回，驗紅紅，若頂少一莖髮，身有一傷痕，即與汝曹決死戰！」眾曰：「諾。」遂折券書與之。留午餐，贈贐金，不受，唯立飲一巨觥，收刀負裝懷券去。
　　入都成進士，官侍衛，司豹尾神槍，隨蹕木蘭出征，殲寇有功，膺心簡，迎養父母入都。計五載，恩授壽春鎮，先回籍，始蒞任。重過此境，路旁店，父母偶語曰：「兒氣平，果貴顯，當年刺臂上字，不以為痛耶？」郝驀憶前事，悚懼直陳，且言知悔。父母駭詫。即命材官往探。
　　須臾，鼓樂壺觴，李生吉服負女，紅紅繡裳負兒，均頂香跪門外。詢之，蓋郝去後，大婦羞憤病卒，紅紅扶正，一胎生子女各一，已呀呀學語矣。堅請恩公重到山莊，笑遣之，挽益堅，村之父老，亦環叩曰：「相公錦衣回里，況又南極雙輝，當為山野祓除不祥。」至則居以燠室，享以珍饈，優伶演劇，為二老壽。侍從皆厚勞。村人爭宴請。生與女，晨夕問起居，如見父母禮。因述紅紅，並無葭莩戚，當日詭言以恐之耳。然夫婦事之，禮益恭，堂上繪郝小像，神畢肖，虔祀之，已五載矣。
　　村中有羅氏女，貌妍麗，生而識字通文，唯兩手握固不開，衣食須婢，鄉人聚婦同作苦，以致年三十，無與議婚者。素與紅紅善，來謁太夫人，叩膝下，經紅代述其異。太夫人不信，視之，戲擘其右腕，遽開，擘左亦然，中有兩玉如棋子，一文云：「羅氏女名嬌嬈。」一云：「年三十嫁騰蛟。」太夫人驚喜曰：「此天數也。」即聘為兒婦，借李宅成嘉禮而後去。
　　郝武人，字僅辨之無。鎮壽春時，案牘紮符，皆夫人標判。嘗於紅燭下草露布，公侍側，無惰容。夫人雖為公置姬妾，不妒忌。然每因公事爭論，輒捋公須，使戎服跪謝而後已。官十年，父母卒，回籍；服闋再起，多政聲，皆出自內助。每歎謂僚佐曰：「我今而後，方知閫威之可畏也。」立命材官攜金，詣李生家，為前婦建醮求懺悔。夫人生子二，妾生子三女一，子皆貴，多與紅紅所生子同科，世世聯婚姻，若朱陳焉。
　　懊儂氏曰：佛家有伏獅羅漢，將軍豈其化身歟？不然，何斃之速也！迨至虎帳談兵，蛾眉秉筆，一言不合，輒捋其須而屈其膝，將軍身蹈李生覆轍，得毋啞然而大笑乎？所以孔雀擇林，必先顧其尾。

卓二娘


　　彭澤孝廉宋景玉，字東牆，好狹斜游。家富有，日擄金錢為錦纏頭。少娶吳氏，貌美，結縭二三月，頗靜好；旋就蕩婦宿，稍諷之，即拂袖起，誓以黃泉始相見。吳鬱鬱憂憤死。雖歸為營齋奠，而心終不懌。契友某，疑且不平，曰：「夫人貌端好，較章台柳色高百倍，是何心性，舍珍珠而嗜瘡痂？寧割席，求明示。」生曰：「僕亦不自省，無論鳩盤荼，一入勾欄，即西子南威也。近即作文，必於彼處，始得成杰構，否則枯腸而已。食非娼不甘，寢非娼不熟，雖刀鋸鼎鑊，不能易其性也。」友聞之，歎曰：「今而後，敬聞命矣！」出而宜於眾，戒桑梓，無與婚。生內顧乏中饋，急謀膠續，媒妁去不回。大怒，以千金買豔妾，初亦靜好，旋亦寵衰，月餘，故態復萌。勸之，生怒曰：「賤人敢爾！」始詈繼撻，妾亦死。里中相誡，曰：「生女寧作娼，不嫁宋東牆。」生聞亦愧悔，然顧空闈，睹遺，更覺岑寂，益宿青樓。不兩載，業已去其十之三。
　　里有謝氏卓二娘，新寡，貌僅中人，體復羸弱，願嫁生，遣媒示意。生不耐鰥，急允諾，聘娶。人恒為二娘危，而二娘顧自若也。入門操作，如貧家婦，絕口不問前番事，夫即歸晏，惟問安否。即枕上情濃時，不問意中人若何。生反愧恧曰：「僕有奇癖，是天下女子所最惡者，卿審之乎？」二娘故詫曰：「男女體殊而性一，牀第瑣屑，均同樂，未知何事而好惡之懸殊？請明告妾也。」生太息曰：「風月膏盲，煙花痼疾耳。」二娘撫掌曰：「幸哉，醮也。妾前夫日坐愁歎，見粉頭，面即，妾時勸駕，不許，反得癆疾死。今得後夫若是，妾願足矣。」言已，袖與金帛，逼令往。生由是益放縱。
　　偶晤馬媼，問曰：「姥終日如穿花蝶，如另有奇卉，乞導引一豁眼界，當酬以巨金。」媼曰：「郎又娶得牀頭生菩薩第三尊，不怕醋瓶倒耶？」生以二娘賢淑告媼，媼曰：「陶公祠畔，棗花門內，新來江南白嫗，攜小嬌生四名，均錢樹子。第一為西賈攫去，第四美尤冠，老身請為郎執鞭。」生喜，偕入門，見庭宇雅潔，筆牀茶灶皆備，架上鸚鵡呼曰：「郎君來，姐姐燒好茶也！」牽珠簾，拉生入，諸婢含笑迓客。鴉髻綠褲摺，已覺可人。問媼曰：「姆即前云大錢神耶？」曰：「然。」曰：「恐吾家四官見之，當為相思死。」詢四官，曰：「已為王天官公子攜去看花，夕方回。」引入小閣，雲即四官香巢。壁上詩箋，極奈鶯燕，牀頭舄，奩畔粉，鏡邊釵，已見一斑。少頃，阿二阿三來，貌俱纖宛，亦極奉承。生神奪，呼曰：「僕當老於是鄉。」媼急攝以足，耳語生曰：「阿四尤巨擘，毋遽示饞眸，為若輩小覷！」旋進珍饈，窮治水陸，笙歌鼎沸，各獻所長。生乘間問芳名，二曰巧雲，三曰倩雲，曰四停云。二穩重，三風騷，時於席上傳眉語。生雖迷惑，而意在得龍頭，僅含笑小酬應。
　　聽更柝轉，忽見燈火一叢，肩輿飛至，婢挽美人出，四也。醉眼膩澀，意態闌珊，扶入香幃，即擁被寢。生微睨之，果如媼言。席終不去，三曰：「郎若不畏河東吼，何妨屈玉趾。」媼笑曰：「大奇，他家娘子，能任郎君跳入雲霄去。」生亦誇耀。三曰：「阿四沉醉，恐失禮，妾又陋，不足攀龍鳳，奈何？」媼曰：「莫錯過，郎與三官，真是一對鴛鴦偶。」三曰：「不若妾為四官權印務，俟解醒，郎興問罪師，何如？」生恐拂其意，即攜之所居室，偎之坐，見清雅繚曲，案列文房，曰：「卿女學士耶？能書否？」曰：「間頗塗鴉，實不成字。」問：「工吟否？」曰：「鼓兒詞，未嘗不成句也。」解衣入帷，意僅借紅娘饞，詎一張旗鼓，覺另有一種奇趣，令人銷魂，真生平所未經者。大惑，為之盟山海，三笑曰：「論郎表表，唯四官方稱，碗許米汁，請留以灌四官。妾不過代庖人也。」生愈迷，極力繾綣。日三竿，猶未起，婢入喚醒，進以茶果。詢四，則又為李侍御公子招去，幸意全注三，不復問鼎，亦不復言歸。鴇母遣婢索夜合資，惟以片紙畫押，諭僕歸索；二娘如數與之，甚捷。
　　一日得句黏壁曰：「魂被香籠魄粉薰，此中溫暖更誰分。從今莫憶秦淮月，笑倚花前看白云。」偶攜三出遊歸，見阿四坐案頭，觀其詩，大贊譽。搦筆擘箋，立和曰：「溫台荀席異香薰，飽滿恩情已十分。無怪阿三狂欲死，宋郎詞藻豔於云。」生自窗隙潛窺，四覺，急團其稿。堅索，始與閱之。意更奪，目熒熒，似礙三。三窺其意，笑曰：「代庖人瓜期屆也。」是夕，即送就四官寢，昵愛殊甚。然四美固冠，其驕慢貪得尤冠。生嬖昵既深，不復計阿堵，日遣僕索資甚急。年餘，三生一子一女，四無出，二潛與生私，亦生二子。計迷於此者，三年餘，偶歸，不常見卓，均云歸寧。計良得。
　　年餘，索資漸以釵釧，又以衣履且以書畫玩具來變質。又年餘，索忽靳，因詈僕，僕蹀躞至再，攜一冊來，曰：「娘子傳語，家中產已罄，孑然一身，實不能作娼飽郎欲。」問田宅，曰：「貨去久矣。」生大驚，閱其冊，細流支取年月，田宅售價，甚詳，並云：「寶山已空，日乞食於尼寺。」急趨歸，尋卓，則門戶猶是，而主者已非。詢之，以妻卓賣券示。問妻無耗，尋僕，忽不見。
　　無計，再返白家，則搬運一空，玉人早散。居停遣僕灑掃，下逐客令。煢煢顧影，托足無區，赧而求依於親族，不許。
　　無已，寄古寺宿。久之，為乞於村郭，懸鶉百結，呼號兩年。西風驟來，雞皮皴裂。欲覓死無法，意不若為樑上君子，得則苟且生，犯則杖下斃，猶勝於自戕。窘且決，夜潛越富家牆，驚仆起，蜂聚而攢毆之。主人出，即前之契友某也。諭勿毆，送公庭。生呼曰：「即速毆斃為快！」某曰：「曷書券自任賊，即釋汝去。」不得已，書與之。某執券，仍加以縛，送至一處，扃斗室中，不加縲紲，而堅守甚嚴。日給兩餐冷粥飯，夜藉濕草眠。
　　久之，聞官長坐堂皇，呼己名。即有一役引伏階下，堂上人呼生仰視，則為自家廳事，東西坐者皆親族。卓二娘鮮衣豔服立廡下，白家三姬左右侍。大駭，首復俯，妻卓曰：「嘻！郎不肖，一致於此乎？諸長者均在，更有何言？妾當時若規諫，是直驅郎死，否則妾蹈前轍死，妾愚不至此。賃宅購三豔婦，引郎入八陣圖，若真為銷金窩，試問郎居四年，何絕不一睹鴇母與他客面？郎承祖父資已竭，且為丐與賊，筆跡在此，非可以口舌爭。妾忍守孤枕，忍設丑局，始保脂膏；且督課耕織，更有盈餘，與郎無涉。倘改悔，請仍歸主人翁；姬俱在，妾亦不爭夕。但手不許攫一文錢，足不容逾一重閾，坐守安享，以盡餘年。若不遵，請郎自便。妾有子，亦可守門楣，不須藁砧也。長者均在，郎曷早為計？」生涕泣誓天日，願如二娘言，眾贊歎，玉成始去。
　　卓為生盥沐，更新衣，羈內室，日周旋於妻妾間。視屋宇更華，阡陌更廣，三子就傅，已將能文，皆二娘經營也。始審媼之勾，姬之吟，富家之獲，皆二娘安排也。由是改過遷善，目睹子成名，畢婚嫁，壽八十，猶抱孫，不敢出門戶。
　　懊儂氏曰：孟光舉青玉案，僅守現成之局；文君作《白頭吟》，徒興怨懟之辭。卓哉二娘，以不諫為諫，以不防為防，使易巾幗而鬚眉，必能委曲求全，善處家庭骨肉間也。然而甘居再醮，甘隨蕩子，豈以良人早歿，而不能展其所長歟？抑另有宿緣，而莫能守其故轍歟？士君子生有奇才，而急於自薦者，皆二娘之流也。噫嘻，悲哉！

丹青奇術


　　皖人鮑打滾，畫師也，能召亡寫真。雖逝者逾十餘載，鮑往墓上伏地一滾，瞑目久之，起則把筆勾勒，敷色渲染，舉示其子孫戚屬，無不驚為酷肖。人子思慕之極，不能重見容範，多樂與鮑游，以故倒屣爭迎，聲價頗重。一領皂色大布衫，敝猶衣之，蓋滾久無從收拾也。然得資多供纏頭費，尤嗜酒不羈，為君子所嫉。
　　皖北有謝君，父早歿，其兄以微員仕都中。偶晤鮑，邀至家，囑為其父傳神。鮑如法寫就，神頗似，惟頷下有八字紅血跡，不可解。詢於母，蓋其父曾因公收刑部獄，懼法，自以黑索扼吭死，故有此跡。睹其顛冠藍頂，其父生固八品者，不可解。次日其兄書來，已為太翁覃恩加級，請三品封矣。
　　興化有陳孝子，名嘉謨，國初時，增廣生員。其父某，與鹾商爭海地，興訟；商負，銜之。會其父往海濱，商嗾灶丁毆之，自踢其子死，告於官。往驗，迳誣為其父踢殺。訟兩年，商遍賄當道，遂以生父為把持鹽務，毆殺人命，擬斬。生號訴諸大府，不直，欲叩閽，知秋決近，恐不及，禱於神，不應。日夜仰天泣，目盡腫。聞巡按御史將至揚，急於神前，刺血寫冤狀二通，一藏於懷，一捧於手，油紙封固而標題之。文甚長，皆歷訴商橫吏貪，父抱黑盆等語。末有：「與其父死而兒亦死曷若兒先死，而父可或生」兩語，尤為酸鼻。書成，公服立河畔。俟巡按官舫鳴鉦鼓樂從上流下，兩岸有司跪接，生乘其不備，突於人叢中躍出，大聲呼冤。攤手中狀於官舫，自投長河死。巡按懸賞募撈救，大索三日，不能得；撈出瓜州口，亦無耗。
　　翌晨，巡按素服親祭於浮橋口。風大作，日色慘淡，眾見水面豎一指出，蓋屍猶直立逆流中。負出水，面如生，握拳透爪，切齒穿齦。置於岸，僵立不仆。巡按親許代昭雪，始仆。閱懷中狀詞，瑣而更哀。立刻坐堂皇，提人證，審訊刑求。商服，遂斬商，而出生父於獄。諭本籍邑宰，善視生父，厚殮生屍。然後奏劾上下承審官，請旌孝子，祀入鄉賢，刊事跡入邑乘。詔許，邑人建祠於學宮西隅，春秋官祭私祭禮不衰。
　　至道光某甲子，適鮑君來，邑人痛孝子無遺像，求寫真。鮑以為事隔百年，難之。邑人請益堅，乃試往殯宮，滾五次，不可得。恐損己名，自剪爪髮，刺血書疏文，雜符■，焚於城隍神祠，跪拜禹步，久之，懷紙筆就神座下宿，囑廟祝無窺探。
　　漏三下，萬籟寂，見龕燈頓縮，階下若人影，往來甚伙。兩廊各出一卒，一長如山魈，一短如僬僥，互揖出門去。少時，聞柝聲鼓聲，請鑰開門聲，四褐衣人來，伏階下，白有詞。即見案上設符劍印信，階下多執戟橫刀，若大府體。樂三奏，神金冠蟒服，呵殿出，升堂坐。貌古髯濃，鬢已斑白。判事畢，問褐衣人，曰：「孝子來何遲。」曰：「孝子現為崆峒山都總管，雲程尚二千里耳。」
　　須臾，鼓樂大震，列炬如火，城吏白：「孝子到！」神供僂出迎，禮甚恭，肅入，分東西坐。孝子冠服甚都，貌亦豐潤。寒暄茗已，神敬白鄉人意與畫士疏。孝子顰蹙曰：「何必爾？」神曰：「鄉梓情深，欲求音容，為後學榘，俾瞻仰耳。」一朱衣吏，請入西廂更衣，少時，復就坐，則衣公服，烏靴露頂，貌極清臞。少定，即更來時服，再拜興辭。神皇皇送之登輿去，三揖而返。燈光大放，滿堂寂然。鮑驀如夢醒，即抽毫就燈寫就。天明舉示人，與孝子曾孫骨氣同，鮑未面也。惟首無帽，頸無領。蓋國初時，公服上以尺布圍頸，投波時領與帽飄去，故冥冥現形，猶貌當年精衛，由是人益神其術。
　　後與揚州營李游擊善。李有雛婢小玉，與孌童施姓私通，李見而怒叱之。兩小私遁，覓無跡，急延鮑，恐之曰：「君有術，必能知渠所在。如言之確，當酬以重金，若不語，當以妖法收汝獄。」鮑不得已，勉為一滾，即伸紙遣墨，畫長堤淺水，疏柳數行，一漁家，門首曬罾，屋後有覆艇，微露男女足。李遣役照圖捕，果獲。略審詰，雙雙活瘞之。鮑持金急遁，走儀徵，將渡江，夜從蕩婦宿。甫登榻，見婢與僕，相摟自帷後出，笑而招以手，鮑大呼，陽脫，死於婦腹上。
　　懊儂氏曰：身有絕技，不知斂藏，猶賈禍患。弄怒潮者必溺斃，戲竿杪者終墜亡。況明明邪教，且攫金而賣命者乎？死婦腹上，猶便易渠。至孝子風采，如旭日之當空，如朝霞之映海，英風凜凜，千載如生，固無日不在人心目間；乞渠寫真，本為多事。

范小仙


　　范小仙，不知何許人，與吾鄉城隍廟住持白道士友善。白面貌清秀，性情恬適，少慕勒敕之學，不得其傳。徒步走江西之龍虎山謁真人，棲玉真觀，隨法官葉某朝夕煉，將功頗進。三年後，白忽思歸，葉曰：「功成只一簣耳！」白終不欲須臾留。葉贈一碩腹大牝驢，綰以草繩，云：「兩日即到珂里，但半途萬不可飲以水，至則喂養，亦可代步。」白拜別，果兩日到。由廟之後門入，係驢斗姥閣下。入而解橐更衣，參師長，並拜見同侶，咸問：「何時離真人府？」具告之。眾訝曰：「跋涉何其速也！」以驢對。眾走覘之，驢烏有，惟青草擒一大蝦蟆，解之，躍入水際不見。白由是能召亡求雨諸法事，至飛升吐納之妙，則依舊茫然也。
　　一日，范自他郡出，指名訪白，賓主問訊，歡若平生。終夜清談，語甚玄妙。白即欣然留范下榻。白長素，而范則茹葷，且嗜酒。白非笑之，范飲啖自若。暇亦與邑之士大夫游，人咸愛其豪邁俊爽，不以羽流目之。工書，善堪輿，然不輕言，言必有中。
　　一日，同白飲庭中，月色清潔，水鏡高懸，滿地樹影，若即若離。白樂甚，告范曰：「如此良宵，若有燈戲看，庶不負此一輪。」范曰：「有燈戲，所在並不遠，頃正開場，曷往觀乎？」白問何處，曰：「去便審其地。」言已，以庭中長木凳，自騎一半，以半騎白，囑閉目，以兩手抱其腰，曰：「慎勿遽開目，違則墜地死矣。」白應之，范咒曰：「起！」凳已騰空，兩耳風颼颼，聞江濤澎湃聲，又人語喧嘩聲，旋鉦鼓齊鳴聲。曰：「至矣。」凳已落於地。白啟眸縱觀，則一極大戲園，士女如蟻，莫不仰視。台上正演新劇，滿場燈火，開不夜天。范與白同立凳上，觀良久，忽一禿髮短童，一垂髫美女，一鶴髮老叟，一跛足乞丐，聯臂踏歌，嬉笑踏月來。見范，睇之笑，似欲有語。范急取袖中錢囊與白：「君若饑渴，中有孔方，可隨意用，吾與故人略走走即來。」白曰：「諾。」范跳下凳，即走入四人叢中，且語且笑且信步，略轉瞬即不見。白癡候，聽村雞四唱，台上撤鉦鼓，收燈火，觀者四散，而范久不至。白露坐以待。至天明，且卓午，仍不至，肩凳往詢，行人云：「此為毗陵城，距故鄉已五百餘里矣。」大窘，痛罵范道士，無良失信，致受奔波苦。意將乞食，突憶錢囊，捫之，內有碎銀二三兩，易之足敷川資。時因納涼，僅著短葛衫，遂徒步肩凳過江，由竹西直至故里。至則問廟傭，云：「范公連日均在廟內，並未出門一步。」往觀之，則范猶酣臥未起，呼而怨之。范惟含笑問曰：「木凳棄之否？」曰：「自家長物，能不攜歸耶？」笑曰：「吾固知君必不忍棄己物。」
　　時白所主者，廟之東房也。多樓閣，纏延三四進。西房素貧，無力建築，內外皆平房。范以為乾方太塌，若無樓，廟必敗，於邑亦大不便。瞰廟西王氏宅，尚有堂樓五間，串樓五間，年久欲傾頹。王姓欲拆毀，有所成議。范急往告王姓，求勿毀，曰：「神為一邑冥官，廟則關闔姓風水，西偏處全賴瀛第樓為靠廂，若毀之，恐均不利。」王姓曰：「樓將倒塌，奈何？」曰：「吾有術在。」即以竿木自上面拄之。王姓曰：「樓往西傾，子在東拄，是速其倒也。」曰「拄之可延數百年，豈速其倒乎？」王姓亦姑妄聽之，而竿木竟堅不可搖。樓素危，每風雨輒動搖，至是竟無恙。
　　范於無人時便告白曰：「子知我遠來之意乎？」曰：「不知。」曰：「前生與子有緣，特來邀子同往，棲深谷，習至道，功成登金闕，朝玉真。子奈何戀塵，毫無去志乎？」曰：「吾原不耐岑寂，始由江西歸耳。不然，至今尚未離龍虎山。更能捨家園，隨子浪漂泊耶？」范每與白觀火瞰井，登絕，涉危橋，輒拉白同下。白俱以為幻術，不深信。
　　荏苒三年，范忽謂白曰：「子既不去，吾亦欲歸矣。」明日，遍別所與游者，問何之，曰：「遠甚遠甚。」時陳君習醫，亦與范善，聞將去，即杯酌餞行，求范曰：「君有奇術，必多良方，今將別矣，曷舉一二贈我，亦可濟世行方便也。」范笑顧廳事西畔土牆一圍，曰：「即此便是催生藥。」
　　時積雨數十日，南山蛟水大發，巨浪圍女牆。范歸，拉白登牆視大水，久之，俯曰：「此中有佳境，吾與子投入如何？」白不肯，范太息曰：「子所謂有仙緣，無仙骨者。雖然，吾先以術堅子信，亦可登。」袖出匹布，長十餘丈，向空一擲，即成危橋，若接霄漢，曰：「吾試與子游月宮，好否？」白堅立不肯登。范遂揖而後登，聳身躍入空際，人影依稀，突布墜，范亦墜，投水中，風挾洪濤兩三卷，則人布俱杳。白大聲呼救，已無及。歸而涕泣，以為范小仙左道自殺，飽魚腹矣。明日，客有自邗江回者，攜扇訪白，云：「昨在東門浮橋遇范，渠云行時誤攜君扇，囑乘便返璧。」白視之，果己扇，至是始悟范真仙去也。
　　又十餘年，王姓不能守范約，逕拆樓，工人以石杵鑿去竿木，有金光一道，大聲若雷，樓主在串樓上，突顛下，幾斃。陳姓遇有難產者，姑以牆土試之，頗驗，然施送則驗，索謝則不驗。遠近聞之，爭來索土，不兩載，土牆無一撮之多矣。余童時，猶在廟之東房，見正中懸豐乾禪師騎虎像，又樓上懸白鹿銜芝圖，筆墨秀逸，■然出塵。道士云為小仙遺筆，未知真贗耳。
　　懊儂氏曰：苦口婆心，百計莫悟。古人處君父師友間，藥石為仇者，均不外是。然猶得曰：「吾君父也，吾師友也，吾非得已也，吾盡其在己之道也。」若范之與白，生不同井，道不同門，秦越殊途，一朝邂逅；顧白已桎縛其體，膠糊其心，清真之風，萬無從入；猶復於洪濤汨沒之後，道出廣陵，寄歸別面，其將以此自炫耶？抑使彼悟而深悔耶？噫！白固癡，而范亦癡。

郁綠雲


　　來安山中，富家郁道生，良田千頃，華屋百椽，牛羊千蹄，而胸無點墨。娶歙人鮑姓十姑，貌美，通書史，惟隱嗔乃夫忒俚鄙。孕十五月，產一女，名曰綠云。因設時有綠雲一線，自北斗邊降中庭云。
　　女生而識字，目下十行，再得慈母訓，五六歲即卓犖觀書史，搖筆為文章。母喜曰：「此吾家女學士也，曹大家管仲姬有替人矣！」翁因十姑生女後，久不作繭，娶繩妓金關為妾，娶昵殊深。鮑略爭夕，金關嬌啼進讒，譖造黑白。翁惑之，然尚念結髮情。金關又私埋木人於後圃，乘翁種花時，故出，上有翁名氏八字，符篆若蚓。翁見之，大怒，以為暗算巫蠱，必十姑妒嫉所為，乃扃之幽室，將設馬廄之謀。
　　女時甫十二齡，偵知之，夜穴牆壁，扶母出，藏東鄰家，仍回房闥臥。翁始猶叫噪，繼知之，亦憐其孝，置不問，仍招十姑歸。然由此反目，恩斷義絕，覿面無一言。十姑幽鬱冤憤久，得沉痾，誓不服藥，遂逝。女心痛不敢哭，惟枕上多淚痕。
　　翁寵妾為嫡，脅女母事之。女貌極溫柔，而行動皆不合繼母意，始毒詈，繼痛楚。翁左袒殊難；久益昏瞀，房欲過度，雞骨支離。念得病將斃，思族中惟一從弟玉生，邀至與訣。伏枕哀泣云：「兄無後，只此弱息，乞吾弟照看之！田產饒沃，渠皆巾幗，何能為？乞為覓一佳婿，贅作吾嗣。析產為二，弟得半，與半可也。」玉生一一敬諾，翁目旋瞑。
　　女哀哭盡禮，而金關御脂粉，饜粱肉，如平時。女對主哭失聲，金關怒曰：「呱呱者，殊可厭也！」立毀其容，使雜家人婦中供操作。女潛訴於叔，玉生怫然曰：「渠汝母也，母之教女，有何不是處！」久之，詈辱益慘，女再訴於叔，玉生曰：「是由爾之不能承順也。母縱虐，即質訴官庭，又將奈何？」金關潛知之，益凌女而德玉生，從此家事，咸聽玉生之命是行。潔廚掃榻館玉生，飲食豐甚。夕與玉生絮語，恒中夜始散。
　　一日，授女以鞭，命牧豕，女掩淚去。晨出夕歸，食僅與脫粟一甌。花容月貌，頓作雞皮皴。途遇叔，伏叩泣訴，玉生耳如不聞，將掩面走。女牽衣使止，曰：「叔乎，奈何忘我死父贈產托孤之遺囑乎？」玉生怒曰：「小妮子宜其遭鞭笞！爾父贈我產，非爾產也。托孤一言，雖有憑證，其如汝之倔強何？祖父數世，均未分析，何得言贈！且虐汝者，汝母也，非叔也。再饒舌，即直陳於汝母！」言已拂袖去。
　　時金關又有中表弟王禽來，與玉生結酒肉交。禽瞰女貌，謀欲污之。東鄰白七姑，覺而私泄於女，大懼，曰：「是真不可留矣！」棄豕，逸入東山岩深處，垢面蓬頭，棲止山穴，饑食野蔬，渴飲澗泉，得不死。年餘，見澗底有草，亭亭如筆管，根團結如薑芽，食之味甘，即蓄為御冬計。洞穴大可容膝，石為門，藉草作榻，立門前眺望，其景更幽。久則身輕，大壑能越。山中無歷日，瞬又好春。女思既無拘束，大可出遊東南諸山，窮極登覽。
　　偶至都梁之牧羊山，俗云龍女牧羊處。遂仰天大哭，曰：「龍女獲罪舅姑而牧羊，奴獲罪繼母而牧豕。然龍女得柳毅傳書，尚有還宮之日；奴所遭若是，欲寄書於地下父母，庸可得乎？」言已大慟。煙林宿鳥，嘈雜驚飛。忽對崖一垂髫女子，持鴉鋤，攜筠籃，若畫上採藥仙童狀，向女招手。女知其非人，然亦不怖，拭淚趨就，對坐岩石上。垂髫人曰：「適聞子言，似是閨秀，然尚非真通者。涇河距此甚遙，何預龍女事？山之所以名牧羊者，乃楚懷王孫心牧羊處耳。項梁求得，立為義帝，都盱眙，旋為黔布所殺，難及長公主，積薪自焚。奴畢姓，名岫芙，字女須，三阿亭長女，白晝殺父仇於市，帝憐之，赦而沒為奴。時得公主憐，故以身殉，同焚死。上帝憐鑒，敕主為此山之神，都梁石樑兩邑之薄命女子，皆歸主管，各有所司，奴則專司採藥。」女慘然曰：「然則姊為鬼乎？」曰：「何得仍為鬼也？」曰：「仙乎？」曰：「尚不得謂之仙，然羽化有時耳。頃聞子慟，想亦傷心人，曷告我顛末？」女灑淚縷陳，且哀哀乞拯。曰：「將若何？」曰：「姊姊不棄，收作泥中人，或亦可以分勞乎？」岫審度久之，曰：「且同歸，哀於主，或有主僕分。若作子夏之門人小子，則吾豈敢！」
　　女喜，尾之行。落照墜崦嵫。林木幽深處忽現一宮殿，偉麗非常，中有美人數十輩，風裳月帔，皆非時世裝。或倚樹聽泉，或秉拂趺坐，或調鸚鵡，或鼓鳳凰，或小聚清談，或獨立遐矚。岫曰：「此皆執事人也。」眾見岫，爭迎曰：「岫姊歸何晏也？」岫笑曰：「偶然拾得一下界人，是有慧根而遭奇厄者。」遂代為陳述，且令女與眾問訊，然後引謁公主，言所由來。女伏叩階下，偷睨殿上，坐一黃裳美女子，侍立者即入門所見諸人。主啟齒微粲曰：「來大好，且隨阿岫小住，晨起採藥，勿惰。」女叩謝已，即至岫室，寢同榻，食同案，親愛若同胞。岫又私授健步丹藥一粒，吞之，山行若飛。凡山川古蹟，女問之，岫無不確鑿以對。女由是更事之如傅，不敢目為姊妹行。居二年，另遣他婢來採藥，命岫掌小瑯環曲籍，女副之。鴻文寶笈，人世所無，朝夕研磨，岫更為之講解，遂通內典，且習遁禽。其中有《劍訣》一冊，最合己意，潛自演習。岫知之，笑曰：「妹將學妙手空空兒乎？」曰：「然。」曰：「妹有幽恨，學此恐非所宜也。然無神人授以秘寶，學亦不成，徒攪清課耳。」
　　一日，庭前木苓花開，燦爛如火。公主開樽賞宴，侍者各奏技，或管弦，或歌舞，或獻書畫；岫則以手採都梁香草為壽。女時立階下，主顧之，笑曰：「女學士何絕無所長耶？」女應命而起，聚壁上長劍之雌雄者，揎袖舞翩翩，飄風疾雨，寒光逼人。公主正擊節，忽一美人奔白：「程太夫人齎天符至！」公主起，更朝服，執笏焚香祗迓。岫私告女曰：「此東陽程嬰母也。」旋見夫人跨鶴降於庭，公主匍匐，夫人宣云：「九霄靈寶天尊玉清帝王詔曰：下界前義帝女楚姑，生而婉淑靜貞，歿更英烈慘孝，風雲咤叱，青史留香；火燄銷熔，紅顏有淚。彼姬隨騅逝，後號雉淫者，視姑之閨範，懸雞鳳乎！前敕姑為牧羊山神，又復感化其氓，精勤厥職，實無愧天潢之裔，忍久羈地祗之流。茲敕程安人親來迓汝，升金闕，朝玉妃。謫滿歸真，勛高錫爵。憶投山木石，可憐精衛銜冤；看雲程旌旗，聊代媧皇補恨。欽哉！」
　　主舞蹈謝恩訖，與夫人相見，敘寒暄。龍肝麟脯，潔膳款留。岫泫然告女曰：「吾輩侍主蹕上升，妹尚凡體，奈何？然良晤亦正自不遠，有數在耳。」女忽奉主喚入，諭曰：「子有仙骨，而性氣未平，未敢授以大道。今且別矣，聊以一物相贈。」言已，袖出兩白丸，令吞服，曰：「此劍丸也。頃因舞劍，故投其所好耳。然宜謹志，莫妄殺人。他日山陰道上，有跛足少年，負葫蘆者，子婿也。功成，當重見我。」女方戀戀，主已策鳳，程仍跨鶴，餘皆乘錦禽；力士前驅，香風遠引，霎時飛入空際。女仰矚不見其影，回視宮殿全無，唯亂石流泉而已，大哭失聲。
　　時滁陽牧高公，遣迎太夫人就養，道出於此，見女作道家裝，哭於歧路。太夫人素仁慈，招致車前，殷殷詳詢。女跪以孑然無依，投親失路為對。太夫人攜之歸，作赤腳小婢，周旋合度，處處得人憐，太夫人尤寵愛。其東鄰白七姑者，亦尋夫至此，聞人云：「近同友人去塞外，遂流落此邑，乃傭於署。」女晤之，大驚喜，私詢家事，白云：「姑去後，金關先亂於玉，繼亂於禽，所有盡償梟雉積逋，先尊人遺產蕩然矣。不知近作何狀。猶記出門時，見其所往來者，非人也。」女慘然流涕，堅乞勿漏言。會州牧以嬌女下嫁於鄰封某明府之子，綵輿鼓吹，甫逾清流關，忽騶從奔回，喘息曰：「中途遇盜，攫女公子入山巢矣。」一門窘急無計，忽曰飭役捕，忽曰回營剿。女聞之，抗聲曰：「是皆非良策也。夫女子所重者，唯貞潔耳。若輾轉逾一宵，雖湔以西江之水，已無及矣。」眾曰：「然則奈何？」曰：「婢子不才，願為一往。」言已，即如鳥之縱翼，忽不見。眾愈驚駭，不知所云。
　　夜三更，新月掛樹杪，金柝交鳴，眾癡對若木偶。忽聞簷際有人云：「幸不辱命，迎得掌上珍珠還也。」旋即墜地，視之果女，且負女公子至。斯時，雞犬不驚，漏甫三轉。眾圍詢之，女公子云：「賊之甫攫去也，閉置斗室，旋有男子至，意在逼奸，擋拒呼號，苦無死所。忽有白光一線，自窗隙入。涼颯然，視盜首已墮地，婢亦至，遽負於背，御風行，始生還耳。」眾方知其為非常人，向殊昧於物色，大加敬禮。而女無驕矜態。
　　太夫人問所操何術，女不言，詢再三，白七姑始述甚繼母惡叔，虐逼入山之由，然究不省其術之神也。太夫人聞之，大不平，云：「兒之術，紅線與隱娘也。蹈虎穴，攫鳳雛，且易如反掌，更何難潛回故居，手刃此賊？」女曰：「如太夫人言，誠易事耳。然兒非若輩之凌逼，則不過以田舍婦終，何能有此薄技？且酬報之，何必定污吾刃。」太夫人益欽其容物。謀為作伐，意即妻其孫公子也。女知之，夜告白曰：「吾蹤跡已露，難久居。然此處不日有盜警，危矣哉！」白問何以抵禦，女自脫指上鐵箭環授白，曰：「他日難及，姐以環遙投之，盜即獲。」問何之，曰：「天涯海角耳。」問更有何囑，曰：「姐姐遄回，煩照看先人之殯宮，感且不朽。」言已，抵足眠，清晨視之，杳矣。遍覓無跡，太夫人更悼歎，然無如何，久亦遂已。
　　白之夫，近亦從塞外回，道出於滁，夫婦會合，正欲辭旋。數夕，果有盜眾，逾垣入內宅，短衣錦帕，持利刃，帶假面具，四十餘人。牧奉母潛僕媼宅，餘皆藏匿。盜謀登樓肆搜括，白之夫，抽刃欲起，白急止之，曰：「吾有郁姑至寶，今夕可用矣。」如女言擲之，環之放光，如火燄下撲，又如獵網四面，盡覆諸盜，使不得出。白之夫辟門大呼，眾役哄進，咸以黑索套頸如犬羊，而鐵環亦竟杳然。
　　牧高坐堂皇，研訊云：「爾輩洶洶而來，何遽自縛？」曰：「小人等正擬拾階以進，忽有火光自頂上落，即如身陷獄中，不容動一步。」再詢，則知前奪女公子者，亦即若輩所為。問盜魁何人，眾囚前伏，指三人泣曰：「吾輩皆賭博場中無賴子耳。為受伊等蠱惑，遂至此，復何言歟！」問三人何名，則一名郁玉生，一名王禽，尾一人名金關，蓋女易男裝者也。繩妓近綠林，近因窘故，再習故業耳。牧聞之，大駭。使白之夫婦睨之，云不誣。遂取供申詳，然後斬於東市。白告歸，牧奉母命，厚酬之。
　　後數年，牧辭官歸閩，僕夫車馬，行亂山中，方有戒心，忽見女作劍裝，偕一跛足葫蘆之男子，拜伏車前曰：「奴已嫁得婿，知夫人至，特來問太夫人安否。前途雖多伏莽，然兒已剪除之矣，請安輪前進，無怖也。」牧尚欲豁白，女遽致聲珍重，化作彩雲一線，冉冉向西去，跛足葫蘆之男子亦杳。適太夫人後車繼至，宰趨白所見，太夫人更惋惜浩歎不輟。
　　白夫婦歸來安，以牧之所酬者，略營運，遂市田產，稱小康。一夜，方閨中對酌，賞秋月，忽空際墜一物，聲鏗然，旋聞雲際有女子聲，曰：「吾畢岫芙也，奉楚姑差遣，省義帝陵，遇妹綠雲，盛稱賢伉儷，不負所托，煩順路以不腆奉寄耳。」旋覺彩雲東去，玉人無聲。俯拾之，則彩袱包黃金二錠。遂詣郁翁媼之墓，盛加封植，清明寒食，夫婦具漿飯茶酒冥錢往墓，呼女名，哭而奠之，數十年無間斷。

樟柳神


　　張大眼者，催租隸也。一日五更起，貿貿入城完秋賦。時正酷暑，晨風清涼，行至秋稼灣，日漸上，熱甚。路旁有人家，茅舍閉門，主猶酣寢。門外搭豆花棚，蔓延接髡柳，下有兩石凳，頗潔淨，露水猶濕，遂拭以布巾，就坐小歇，鑽火吸煙。忽聞棚上有歌者，聲啾啾如秋後知了吟，傾聽之，歌曰：「郎在東來妾在西，少小兩個不相離；自從接了媒紅訂，朝朝相遇把頭低。低頭莫碰豆花架，一碰露水濕郎衣。」大眼聞之，駭詫欲絕。周■細訊，則一小木雕嬰孩，粉面朱唇，目清眉秀，長二寸許，躍豆花上，笑容猶可掬也。然卻為一縷頭髮繫頸，扣棚隙葦葉上，不能逸。大眼心知其為樟柳神，必茅屋中有術人止宿，夕繫於此吃露水耳。素審其靈妙，能報未來事，即斷髮擎腕中，戴笠西行。
　　將見城垣，腕中躍躍若不安，急珍藏於笠內，果安。旋小語曰：「張大眼，好大膽，來捉咱，一千銅錢三十板。」言之不輟。大眼心計完納不虧，何至於笞責？聽言如不聞。
　　甫進城，邑宰王公，適呵導出行香，見大眼心急足忙，疑為匪，呼從者執之伏地。問伊誰，大眼語鈍滯，喘息流汗，不能達。宰怒曰：「非良善也，盍笞三十！」大眼伏街上大笑，宰問：「笞必痛，何反軒渠耶？」曰：「小人預知有三十板之厄，今果然，始笑耳。」宰婉訊之，大眼具述己為租隸，路得樟柳神，預告受杖等語，宰命以神獻，大眼即於笠中，取出呈上。宰輿中詳審，知有靈，立命賞給青蚨一竿，以慰其冤責。
　　宰由是聽獄，必以神置帽中，坐堂皇，為兩造預言曲直，如目睹。人爭誦神明，比諸虛堂懸鏡，無微不燭，而不知公帽中有樟柳神也。公卒後，為鄉里城隍，甚靈。
　　懊儂氏曰：近有人親往姑蘇，從巫蠱家買一樟柳神而回，意可以未卜先知矣。詎神殊緘默，所報者無非鼠動雞啼鴉噪等事，且夜伏枕畔，嘵嘵煩瑣，攪夢不酣。及問以他事，稍有關係者，皆對以不知。私問何故，曰：「懼禍耳！」噫！鬼且懼禍，人可知矣！


古鐵劍


　　篆刻家，牙石竹根，無不捉刀，唯玉章堅硬，輒見之生畏。或曰：「蟾蜍肪塗之，軟如蠟。金剛石鑽之，爛如泥。」試之，均不驗。
　　歙有方生雪蓬，刀法得家傳，然刻玉，亦深恨不能得利器。偶游揚州，市上見骨董家有古鐵一方，苔花斑剝，隱有篆文，較以秦尺，長五寸許，寬一寸許，知為古物，悄以青蚨二百，購之歸。試削磷玉，紛紛落，然笨拙無鋒芒規角，不能刻。懸針躉尾，就石磨礪，石損而鐵無恙。送諸冶師，改鐵筆，熔爐中三日，如紅蓮花瓣，取出火，即堅，不能剖，不能卷。遍詢冶師，皆不知其原與訣。
　　旋游蘇台，訪之久，聞人云：「餘杭西湖邊有仲叟，世傳鑄刀劍，或有秘密法。」生訪之，果有叟，鬚眉如霜雪，溫雅若儒生。以鐵示之，並告以故，求玉成。叟曰：「不意垂暮年，尚能寓眼，眼福不淺哉！」曰：「是究何物？」曰：「此昆吾古劍頭也。僕之祖若父曾言之，而未能見。僕馬齒加長，見僅第一次。成就自有法，然工值須朱提二百金方可。」生以值太昂，出三十金，不可，再加一倍，仍不可，笑曰：「此寶物也，五金之精，凝結於此。又入土久，得山川秀，已通靈；煉得法，可得鐵筆三枝，不假雕琢，一鎸石，較之泛常鋼器已無敵，二鎸銅鐵之屬，三鎸晶玉之屬，如刀斲木，其指揮如意，真無上品；售一即千金，區區工值，尚以為昂乎？」生怒攜之去。曰：「郎君莫錯過，僕衰老，將就木，倘過此，則茫茫天壤，永無能辨者。其負此寶物乎！」生不聽，竟去，奔馳三年，迄無一遇，不得已，仍往覓叟，願如數為酬。叟曰：「郎君既去，又何必來？論倔強，當見絕。然僕欲為人間多一寶，盍先以金來，明晨坐視，炊許時即成。」生晨即攜金往，先兑與叟，叟邀生坐肆門品茶，童子開爐，炎炎甚熾，叟亦坐，與生閒話。倏一女丐來，污穢非常，面垢盈掬。叟呼丐坐矮几上，酬青蚨二百，願代為櫛髮。丐得錢，亦不問云何，聽之。叟高坐，袖出小梳，為丐櫛之。髮垢已兩捧，遣丐去。旋又呼別丐，如法為之，垢更多。已乃對爐端坐，口喃喃若勒勒者多時，塗垢於鐵，就火灼，灼復塗，塗復灼，如是十餘次，垢盡矣，鐵忽放五色光，驀作奇響。視之，已判為三，端正條直，取出，略鍛鍊，即為鎸文；一曰「切玉」，二曰「斷金」，三曰「鎸雲」。又出紅石如瑪瑙，磨須臾，即湛湛如碧芙蓉，利刃也。叟拂拭付生，曰：「願郎君世世珍藏，勿墮勿棄。」
　　生攜歸，急試玉之至老者，無堅不入。遂仍返竹西，日賣篆玉章，一字銀一兩，索刻者戶外履常滿，由此大富。惜咸豐三年，匪至城陷，生且不知何所歸矣。
　　懊儂氏曰：炊米之杪，斷戟同沉；繞指之柔，敝帚誰惜。天下不完之物，豈盡廢材耶？要在無正法眼藏耳。噫！薛燭不逢，張華已渺；茫茫天壤，知己何人！

喪事演劇


　　某邑某宦，以進士宰於粵，迎養尊甫某翁。翁歿，宦扶櫬回鄉里。時伊伯叔均科甲，作顯官，勢甚熾。故靈之回也，盛誇耀，騶從鹵薄排列長三里。里之紳衿無老稚，咸公服出城迎。
　　次日領拜，夜夕行招魂禮。銜牌傘蓋，魂轎香亭，悉假城隍出巡燈會上五色琉璃者易字為之。而各家又出兩明角燈，挑諸竿，遣僕持之前驅；龍虎獅象燈，又雜出於鹵薄中；火樹銀花，遠望若火城。名為招魂，實則張燈。鼓樂喧闐，冠釵雲集，自宵達旦，緩緩繞街行。各家又設祭筵，擺供獻，金玉花草，異寶奇珍，香風撲鼻。魂轎到門，主人拜，宦答拜，拜已，優伶唱戲文，以媚亡者，名曰獻曲。
　　正嘩亂間，突一某茂才盛服擠墮路旁廁，幾沒頂上，大呼救，人援之出，臭味差池矣。一市大嘩，友方掩鼻慰藉，而茂才顧僕乾急，曰：「愚才！速取冠帶來，這一跪三叩禮，是萬不能少者。」友有旁觀冷眼者。唯聞鼓吹聲，人馬雜沓聲，孝子假哭聲，僧道梵唄聲，步履聲，茂才著急聲，友人慰勞聲，路人相戒聲，聲有不同。
　　迎歸，懸太翁像於後堂，客與主人下及執事奴僕，均擲去白衣冠，更吉服，撫掌歡躍，曰：「太翁歸也！」開筵款客，堂下演劇，須臾五色臉登場，金鼓大震，客有題其額云：「弔者大悅。」聯云：「弔者在門，賀者在室；哀不可過，樂不可支。」

谷於菟


　　明季青魯山中，嘗有虎患。有山家小女子，年十二，攜斧入山，採樵以助炊。偶失足，墜山谷中，下皆葉，得不死。然上視壁立百餘仞，無階梯，高聲呼救，繼以哀泣，終無應者。女視東壁有洞，內空闊，若夏屋，伏兩乳虎，馴若貓犬。女至虎窟，愈怖，知必死，樂與乳虎嬉。夕照墜崦嵫，腥風突起，虎母歸，見女始大驚，繼見女抱乳虎於懷，嘻嘻了無怖。又瞠目良久，即坐引乳虎哺。哺已，將眠，女叩拜曰：「兒蒙大王憐我，不殺我，尚能分乳救我饑乎？」虎凝思，又良久，頷首若肯。女即逡巡就虎食，倦即眠虎頷下。明晨，虎母舐乳虎，兼以舌輕舐女面，然後躍出。至晚歸，銜果餌置女側。女笑舞，虎母意亦甚樂。
　　月餘，乳虎漸長成，虎母遽負之出洞。女大嚎，虎俯瞰，又良久，重復躍下，負女於背，一躍而升高處，女於斯時慶再生也。虎引女至通衢，女拜辭，虎猶回顧頻頻而復去。
　　女抵家，見翁媼方手之舞之，足之蹈之，歷歷述遇虎得生狀，翁媼曰：「嘻！安有遇虎反生者耶？是必為虎食，死為倀，歸惑人，將引全家葬虎腹。此倀為厲也，豈得為吾女！」女號哭再三，辯莫能白，因閉之室，不與以餐，女轉餓將斃，號救亦無應者，力竭聲嘶，待斃而已。
　　翁媼夜同夢一黃衣婆子來，怒目視曰：「汝女即吾女也，若餓斃，當殺汝一家！」驚醒，覺怒吼聲猶震林木間也。至是始釋女囚。女自服虎乳，長而貌益豔，有勇力，少年將軍某，聞而聘之，屢屢助戰功，封夫人。
　　懊儂氏曰：女不死於虎，幾死於骨肉，可為奇矣。嗟乎！古之孤臣孽子，血凝賜劍，禍伏寢門。山鬼朝游，岸有行吟之客；妖狐夜泣，庭有待罪之人。沉鬱悲涼，有至死而不能見諒於君父；恐山鬼聞之，亦當為之不平。噫！安得千萬億白額，遍為夢中人饒舌耶？

木孩童


　　諸妹子，不知何處人，少無賴，嗜飲好博，日漸困窘，乃以後庭誘市井兒與之游。年二十有五，色衰，人皆唾棄，而飲博如故。
　　無已，唯稍稍學穿窬。夏日戴草笠，行隴畝間，瞰禾苗深處，若有男女足微動，潛詣其側，則果有野合者在焉，棄紫白羅紗衫褲於左，裸抱正濃。諸攫而脅之，男女咸起，欲遁，索衣不與，伏地哀泣。諸視其女頗有色，曰：「若肯與我依樣云云，即與爾。」女不肯，男勸之，曰：「無奈何，姑從之，免播揚耳。」女含羞與合，男伺坐於側，侷促難堪。事訖，又脅其男曰：「爾太便宜，當罄腰橐與我作賭本，始與爾衣。」男云：「私約到此，實未攜得分文，奈何？」既而凝思久之，曰：「僕雖無持贈，然有一處指君去，可得大財。」問何所，曰：「去此而南，林中有古精藍，破廢無住持。第入，瞰中殿，地有卵石數十枚，堆作一團，君即拾廟外累累者之一添其上，龕後僵臥，待少頃有十餘男子來瓜分阿堵，君出數石，自有分。」諸曰：「諾。」擲衣與之，男女著而急竄，繞過古墓道，突不見。
　　趨入林，果有廟，果無僧眾，而地果有石子。遂如其所說，臥而俟。及昏暗，有男子二人進廟，數石子得十二枚，訝曰：「何故多一石子？豈有新來不速之客乎？」旋又陸續數男子至，至皆豹頭環眼，腰下橫刀。先來者與客寒暄，且告以異，眾曰：「吾輩已有十一，若添一佳賓，成闌干數矣，曷搜取？」諸自龕後倔然起，出與為禮。眾曰：「子既來，緣也，曷同去打黑風？得財當分贈，然須訂盟共生死。」諸曰：「諾，固所願也。」乃於神前瀝血為誓，禱拜訖，眾有攜來酒肴，團坐飽啖。眾問諸曰：「此等生涯，子見慣乎？抑初學乎？」曰：「不敢欺，若逾牆鑽穴，弟所優為，餘非所知也。」曰：「如是亦佳。子到彼第，先入探虛實，啟門戶，隨出伏暗處，防外來。」曰：「善。」
　　夜靜，聽村柝轉三更，眾曰：「是其時矣。」各執堅利，與諸以械，蜂擁魚貫行，逾數疊崗阜，至一極大孤村，重扉嚴，燈火全無，而左右皆山岩水沼，絕少比鄰，然舍宇鱗接，知為大家。眾曰：「新來同盟，可先入瞰之。」
　　諸乃逾數重垣，直達內寢，各室皆黑，唯西廂窗牖時露燈光，鷺伏蛇行，以唾濕窗上紙，微破，睨之。一四十歲半老佳人，高坐牀第，搖招涼；一二十餘歲佳人，著輕碧紗褲襠，對鏡勻鉛粉，卸晚妝；一十七歲小女子，髮垂垂，尤豔絕。三人皆弱不勝衣，臨風欲化者。小女子抱小孩童尺許，白如雪，瑩如玉，呱呱啼不輟。女子且弄且怨曰：「連曰阿官甚不乖，夜深猶呱呱不肯睡。」對鏡人笑曰：「渠是姑姑嬌慣，埋怨誰耶？」牀上人曰：「將阿官來與我。」果送至牀上，老幼共調笑。對鏡人忽唏噓，曰：「蓮姑莫怨阿官，令伯仲至今不歸，險不教你兩嫂嫂孤寂煞。幸有襁褓物鬥笑耍也。」牀上人曰：「蓮姑，兩哥哥不在家，莫貪耍，忘卻門戶。」小女子笑曰：「妹子癡耶？深野孤村，妹時時怕有賊覷。夕照銜山時，已重重門閉矣。」對鏡人曰：「倘有惡人來，我妯娌落得一死，未免苦妹及阿官耳。」女子急搖手，曰：「莫道莫道，嫂何必故作險語，令人怕。約再遲二三日，大哥縱耽延，二哥亦斷無不遄回也。燈花結如紅豆子，有徵驗矣。」牀上人曰：「小妮子，只記得二哥，不想念大哥耶？今夕，盍仍是三人同榻，俾膽子稍壯。」女子笑曰：「二嫂嫂睡態不雅相，動輒翹纖足壓人肩頭。」對鏡人妝亦竟，笑罵移時，掩關移燈，遂下帷同寢，長者鼾聲漸酣，孩童啼聲亦止。
　　諸窺瞰多時，心喜，急循廳事出，欲拔關，則門皆暗閂，機鍵牢固，無已，仍逾垣出，縷述所以。眾亦喜，遂囑諸在外，各皆登屋詣內，飛行鴛瓦上，曲折數道，視燈光，聳身躍落，伏諸窺處窺之，果聞牀上有婦孺酣眠聲。滿屋箱篋，扃甚豐。雌物無能，藐忽放膽，拔刀破窗入，燈光大明。掀帳視之，則空無一人；舉箱篋啟之，皆空無一物。遍屋窮搜，絕無人跡。知有變，仍躍登屋，甫過樓角，則先行者無故墮地死；陸續進者二人亦然。其餘見樓角有刀光，急轉而之北，視下有小圃，擬自彼處遁。突屋後飛出一人，乃對鏡人也，手起刀落，連殲者又五人，僅剩其四；茫茫無所之，大呼躍落庭院，則年長者，已自後刀落，斷其首矣。
　　諸在外癡守，至東方將白，而眾仍不出，聽之亦無聲息，意眾俱得彩，各擁婦眠，滿腹妒念，登牆外高樹潛窺，則眾皆身首異處，無一完軀。大驚而下，欲進不敢，欲退又以同盟之誼不忍，乃潛伏草堆中，姑窺其變。少頃日出，聞小女子啟莊門，兩婦人亦均出外，四望笑曰：「惡賊無故來送死，又欲累老娘親手葬，渠好僥倖也！」小女子問：「葬何處？」或曰水邊，或曰柳林下，商量多時，遂定為南崗頭。小女子果攜鋤先去，兩婦人陸續抬屍出，血涔涔，染畦町。諸心慘然。及見其抬盡，心計娘子軍全在野田，室內尚有嬰兒，何不潛入殺卻，為同盟報仇。意決，乃逾垣入，拾地上刀，奔進繡闥，視兒尚仰臥，劓息咻咻，遽揮以刀，竟兩段矣；詎聲如破柝，視之，蓋木頭雕成也。大驚，欲反遁，突一白髮老嫗，龍鍾非常，以杖支門，問：「子何來？敢入人家閨閣，且殺人家孩童乎？」藐其老，甫擬以刃，嫗笑曰：「子欺我衰邁耶？若以杖擊汝，終非好手。」駢二指擊諸肩，痛如中斧質，不覺伏地哀號。視嫗後，又立一婢，抱孩童來，方是昨宵英物。兩婦攜姑旋歸，嫗婢爭告之，婦曰：「噫！如此物事，亦學作賊，真辱抹煞人！汝在草堆中，賊瞳灼灼，以我未曾寓目耶？姑念汝為手足報仇，尚有義氣，免污吾刃，且就縲紲，俟吾夫回，再發落汝！」言已，婢付孩於小女子，出黑索，綰諸頸，若牽犬羊。扃之斗室，日與兩餐，頗甘旨，尚無苦。
　　至三日，忽聞女子喜曰：「大哥二哥回矣！」又聞婦笑曰：「郎君又攜得妹夫回矣！」旋聞男子勞婦與妹曰：「吾兄弟遠遊，子等殺得好賊！」言已，均軒渠，一家宴燕，笙管嗷嘈，中夜方止。
　　次日，始聞大郎坐中堂，命婢引諸出，伏階下，若囚之就決者，觳觫非常。潛視堂上三人，皆冠玉美男子，唯大郎有須，詈曰：「吾道誰，原是市上無賴諸妹子耶？前宵之舉，罪不在子，但不應圖滅人後，此等便非丈夫，宜其雄而雌也。且吾友盜鄰婦野合，干爾何事？爾脅淫其偶，又詐取其金。此等惡頑童，宇宙間真一刻容不得！」言已，擲刀下，令自死，諸哀叩不已，滿堂皆失笑，二郎曰：「姑貸爾命。」喝左右健兒，且成就渠，作留半釋迦，眾曰：「然。」兩健兒果縛諸於柱，出薄刃如紙，脫布褲，宮之；血淋漓滿地，昏而復甦，健兒笑敷以藥，痛頓止，大郎笑曰：「這般方成個妹子也。」擲數金與之，立命人送出村。躑躅田間，旋走旋歇，兩日始回舊處。見日前所遇男婦，遙遙視之笑。諸憤極，拾地下卵石投之，兩人皆化作白狐竄去。
　　年餘，里之人家被盜竊，聞於官，諸潛告捕役，會同營弁百餘人，重至舊處，則村舍全無，荒煙零落，眾於草中拾一木雕孩童，諸見木上有伊舊斲刀痕仍如故云。
　　懊儂氏曰：以盜殺賊，所謂以豹狼而戮梟獍者也。使諸妹子，若非同盟一念之義，又安得獲保首領，僅為天痾已乎？龍陽小兒，身有淫具，本無用之物；二郎刑罰，可謂當矣。


沉香街


　　江南通衢，有街名曰沉香。詢土人以命名之義，云富家子，金姓名不換，蜀人，美丰姿，財雄於鄉。年二十，偶閱畫圖，慕江南風土之美，金粉之麗，山川之秀，遂挾重資學賈。偶游於此街，經桃花門巷，忽一荔枝殼墮肩頭，仰視之，珠簾繡閣，一美女子憑攔，顧之微笑，訪而知為娼家，乃第十三女素嬌也。釵光鬢影，魄蕩神迷，遂入院。女笑迓之，肅入己之繡闥，別有洞天，茶鐺沸鼎，香髜棋枰，弦索互弄，錚錚然。生惑之，幾不知身之所在。旋即開筵，酒肴精絕，雛姬五六輩來，互相侑殤，或素之姐，或素之妹，疊媚之。生微吟「除卻巫山不是云」句，眾遂哄散。
　　酒闌人靜，解衣入帷，素出十洲春冊，照譜為之，魂更銷矣。由是遂假館素嬌家，不復事貿易。資耗盡，素憂之，生曰：「卿無憂，吾家雖不及鄧尉石崇，然西蜀亦著名富室也。我以貿易為遊戲耳。盍暫歸，取重資，當訪天台。」素涕泣曰：「妾已委身事郎，誓不再作章台柳，但恐瓜期屆而郎斷尾生信，奈何？」生誓以天日，曰：「劍欲會，鏡欲圓，請留一信物，以當左券。」生笑曰：「小生囊橐，盡入卿家，更有何長物可贈？」素曰：「請鑿一齒，以昭踐齒之約。」生怯痛，素即嬌啼，曰：「郎非真愛妾者。」生恐拂其意，即忍痛與之；素喜，藏諸妝台。治酒餞行，諄諄訂婚嫁，臨別啼哭，生衣袖盡為素淚濕透，生亦泣。榜人催再四，始判袂去。
　　歸則出資，盛備青廬洞房所需者，費二萬金，將買舟往迎桃葉。友人勸誡曰：「錢樹子，多不義，所以戀戀者，為有劉濞錢，非為潘安貌也。」生不信，卒治任往。巴峽下流，匝月即到，甫登岸，猛憶友人言，未卜素嬌之意誠否。遂敝衣囚面，攜筐持竿，詐為乞丐，詣素家。
　　素方坐大賈懷中，持爵勸飲，驀見生，若不識，詈嫗曰：「姆姆，病盲耶？若不驅出，便嗾狗齙脛股，無悔也！」嫗果持杖逐之。生哀呼曰：「姐姐莫打，我金不換也！」嫗與素審之確，問何一寒至此。以途中遇盜對，素問：「爾至此，尚欲何為？」曰：「來踐卿約耳。」素笑曰：「我金玉錦繡中，尚三日兩日病，能為丐人婦耶？請君歸休，勿妄想！」生遂哀哭曰：「明知婚媾難，但不久填溝壑，乞卿垂憐，賜一殮具費耳。」素冷笑曰：「幾見勾欄門，化作施材局，恐市上木空矣。」生又蹙額曰：「小生兩日無一餐，腹鳴若雷，乞卿賜一飯，俾作飽鬼，瞑目耳。」素不應，嫗意若憐，以剩羹雜飯，貯破窯器，折秭與之食。生且吃且請，曰：「約既毀，小生一齒，須見還也。」素命嫗捧巨篋出，其中人齒列貝，若貨假藥者。生大怒，擲器拂袖去，將履閾，聞素在內大粲曰：「花郎好性氣！」
　　明日，盡攜所帶，命人陸續扛至素家門首，繡裳珠履不計外，中有沉香牀，窮極雕鏤，費數千金，縱火焚之，烈煙亙天，香聞十里。素聞之，遂自縊。嫗哀生，生轉厚瘞之。噫！滎陽生豈少也哉？世無李娃，幸勿浪作墜鞭人耳！
　　又聞姑蘇曾有一娼，名香儂，居通衢，朱門洞辟，牆懸虎牌，門首黏示條，屏縫緘丹封，蛇鞭雉帽，赫赫炫人。司閽者龐然坐視，耽耽如羅剎。香儂小有才，凡佳客到門，必坐與司閽者語良久，詢明來歷，然後具稟，稟云：「敬稟姑娘妝次：敬稟者，頃有貴客，貌比潘安，富同陸賈；身有衣而楚楚，家有粟而陳陳。面同李貌之柔，貨定張驢之大。請添樹上錢，勿韞櫝中玉。乞伏照驗施行，准賞雲雨，曷勝恩戴。」云云。須臾擲出批云：「據稟已悉，細勘來人，貌既不揚，衣又不華，錢必不多，不准。云云。該毛勿得妄瀆，此檄。」
　　懊儂氏曰：娼家錢樹子，認錢不認人，此故態也，何足奇。所奇者，金家郎，迢迢巴蜀，垂到姑蘇，忽然醒悟。饑來驅我，得卿卿數言，能令千古有情人，憐香惜玉之心，一齊灰死。當其拉雜摧燒時，想諸天菩薩，聞香而來，必合掌而作誦曰：「苦海無邊，回頭是岸，登徒之流，大家來看。噫！火中燒出青蓮花，敗子回頭金不換。」


小癩子


　　今有人焉，於光天化日之中，九陌通衢之地，公然攫財物，使行道者耳如不聞，目如不見者，誰歟？即北之剪綹，南之扒兒手也。
　　揚州東關，有小癩子，尤稱巨擘。其先癩母，本習猴婆技者。癩之父操此術游江湖間，遇猴婆莫逆，遂成夫婦，而生小癩子。年十五六，其父母已飽食暖衣，稱小康焉，出資送小癩子就村傅讀，俾改業。而癩性最敏，咿唔之暇，輒習弄好身手，恐墜箕裘。一日，二老壽花甲，座客方稱觴祝嘏，癩子遽跪請仍習父業。父唏噓曰：「兒能象賢，原大好事；然習則易，精則難。所謂精者，如承丈人之蜩，如運郢人之斧，如射甘蠅之箭；胸有成竹，目無全牛；遊戲出之，俯拾即是；所謂如與可畫竹，兔起鶻落，少縱即逝者也。否則帶水拖泥，動遭詬辱，捉將官裡去，一般斷送頭皮，危如何乎！業此者，煉目煉心煉手，以我之目，視彼之目；以我之心，印彼之心；以我之手，扒彼之手。彼鈍而我靈，彼勞而我逸，彼垂而我起，猶下乘也。俟其靈而我故鈍，俟其逸而我故勞，俟其起而我故垂，猶中乘也。靈即應之以靈，逸即應之以逸，起即應之以起，始為無乘。汝未習傳燈，妄思跨灶，輕舉妄動，豈不貽老父憂乎？」曰：「兒已習之矣，請大人面試可否，然後出門攘行人。」父尚猶夷，眾極慫慂，癩更自誇，父曰：「姑試之。」二老登廳側小樓，凴欄下顧，呼癩子，使賺之下，癩子故搖短髮，作徘徊狀，告眾曰：「由高自卑，誠非易事。若二老下堂階，吾賺之登絕頂，尚易如反掌，況區區一樓乎？」父聞之，即拾級下，曰：「是依樣也，盍賺老人上樓？」癩子再拜曰：「即賺下矣，更何上焉？」父母與眾均大笑，賞其靈妙。疊試，均有巧思，遂任伊所為，日獲甚夥。
　　時有鹽商江某，老而淫，婢妾外，更廣集大腳仙，薦枕席。一日，鮮衣便服，小坐肆門，眺矚往來，瀹茗為樂。小癩子嬉戲肆前，見江某，遽鞠躬問安否？江笑罵曰：「禿賊兩目如椒，垂涎吾手中物耶？」癩子連稱不敢，然亦不去。適肆中執事人看元寶，江笑擎一寶，語癩子曰：「吾夙諗汝神通，大元寶置案頭，吾坐守之，眾目瞰之，爾能炊許時，公然攫寶去，使吾與眾皆不知，即以寶賞汝。否則再致吾門，當以大杖敲折狗脛股！」癩子笑稱不敢，江又言之，癩子略凝視，遽屈膝仰首，曰：「公真慷慨，惠賜小人耶？」「誠然。」曰：「如是當預謝賞。」言已，即去無跡。江端坐，目時顧寶。忽一妖豔大腳仙，年甫十六七，內著綺羅，外罩布素；滿頭花朵，雲鬢堆鴉；裙下蓮船，嶄新花履；上身衣雪青比甲，紮月白繡花汗巾；挾柳筐，內承麥面鬥許，飄飄從東來，粉汗浸淫，櫻口喃喃，若深怨柳鬥之重。至門首，見江翁撫案坐，故止步笑曰：「且小憩片時，量午餐湯餅，尚不過遲。」旋有數婦人，陸續過門，問女曰：「巧姐竟親執其勞耶？不怕閃壞嫩腰肢，累主人心痛？」女怨曰：「無奈何，阿六官忽思啖湯餅，所幸大腳能走，那怕踏破多子街。」江瞰其冶容，已神迷；又聞其嬌語，更心動。情不自禁，遽問曰：「小大姐，爾主人誰耶？」女斂笑正色曰：「兜兜巷東首羅大官也。」江曰：「此吾之至戚，何絕未曾一見子？」女笑曰：「婦記曾識翁面，但不知姓名。翁貴人，能有下眼覷賤婢？」翁謙遜漸入謔浪，女不怒，唯含笑小酬應。翁令其辭羅就彼，女似許可，旋問曰：「翁癡耶？坐守元寶，將以炫路人耶？」曰：「非也。」遂曲折道與小癩子相賭之由，女嗤然一笑，曰：「翁莫鬥人耍，是必假寶。若真矣，翁即富，何肯以之作孤注？」翁極言其真，舉寶使女自鑒。女果倚案捧寶審視，翁笑曰：「此吾家所最夥者，汝若肯來，何愁無十數枚？」女大笑，失手誤墜柳鬥面中，失色曰：「殆矣！」急從面中捧出，取袖中羅帕拂拭，而後置翁前，曰：「幸不跌傷，然奴幾驚破膽矣。」翁曰：「癡妮子，幾見有元寶跌損者乎？」女曰：「貪看元寶，憩此多時，恐六官又著急，奴去休！」言已，匆匆挾筐向西去。翁方與眾月旦女貌若何，言辭若何，衣飾又若何。小癩子忽含笑來，逕詣翁前，伏地拜謝厚貺。曰：「我元寶具在也。」曰：「翁寶已化為鉛矣，真寶已蒙賜，呈小人父母儲篋之固。」翁細審案頭燦燦者，果為鉛鑄，驚詢何術，曰：「頃來尤物，乃小人之妻，與翁喋喋時，已由面中更換去矣。」翁始恍然，乾笑曰：「便宜煞禿賊！」
　　至咸豐四年，粵匪陷揚時，小癩子之父母已逝，妻與妹均送至鄉間。癩一身，時至城中偵虛實，每擬乘隙刺楊秀清，不果。富家眷屬，多藉癩子奇計賺出。審楊賊左右有大半三江人，遍結納，堅訂裡應外合之計。出設大營，詳告營主，當事者不深信，叱出；再欲有言，即將傳令斬禿顱。癩驚逸，仰天大哭曰：「吾幼不肖，學做扒兒手，今老矣，思捐軀粉骨以報國家，奈其說不行，尚有顏面與若輩共生活乎？」遂挈家遠竄，不知所終。

稽聳歿為文信國公冥幕


　　按《宋鑒》，恭宗時，陳宜中因柳岳還，復奏遣宗正少卿陸秀夫、呂師孟等同囊加歹使元軍，求稱姪納幣，不從，則稱姪孫。秀夫等見伯顏於平江，伯顏不許。宜中乃白太後，奉表求封為小國，太後從之。直學士院高應松不肯草表，改命京局官劉裒然為之。岳等至高郵稽家莊，為義民稽聳所殺。夫聳，一民耳，其忠憤果敢如此。吾邑北鄉臨大湖，有城門鄉，土人云：即宋之長天關，至今名為小關。城垣廨署，基址猶存。隔湖三四里，宛在水中央，有生聚百家，即稽家莊。眾稽所居，聳之子孫也。足徵宋時此處尚有陸路可通，是必柳岳過江，由真至長，由長往郵，道出稽莊，始為聳殺耳。
　　尤奇者，前明樞密院羅萬象，清鯁不阿，正笏垂紳有大度，曾為天長宰，政績甚夥，鄉人愛之如慈母。鼎革後，隱於城門鄉，自號湖濱旅舍。黃冠草履，隴畝經行，田衣泥屐輩見而忘其為舊令尹也。公猶勸植農桑，教義學子弟。忽一夕，夢一青衣來招，曰：「主人傳語，奉迓玉趾。」隨之行，入一朱門，殿宇偉麗。主人出，揖而就坐。視其貌，如王者，綠袍珠履，鬚髯飄飄，謂公曰：「吾血食於此，廟中籤詩俚俗鄙惡，真牧豎子語。敬知先生一代才人，衙官屈宋，敢乞賜以珠玉，為冥冥增輝。」公諾，載拜退。逾閾驚寤，以為夢幻無恁，不甚信。明日，又入夢，王者諉尤諄切。醒異之。偶游關之城隍廟，庭階曲折，依稀夢游，視壁上籤詩果俚，然公究素慕王陽明理學，不以此為事。是夕假寐，夢兩侍來，狀如古之虞候，招公曰：「速去速去！主人候久矣！」公若疾趨隨之行，視殿上仍前王者，色甚怒，曰：「何吝才！是區區者，尚欲效《東》《西》賦，研之十年耶？」責讓嚴厲。公再拜曰：「鄙人魯拙機滯，憂患膺心，亂離亡命，風雅事久已拋卻。然既承隆委，敢自諱其拙耶？容即擬稿求教。」王者色猶怒。旁有冠帶客，修髯面白晰，若幕賓狀，代公緩頰甚殷。色始霽，即命送公出。拱而別，遂問客鄉貫姓氏，曰：「宋之殺降表者，即某是也。對湖大村落，習耕讀者，皆某之子孫。」問王者何人，曰：「噤聲！」以指划公腕，書曰：「文山相國。」公驚醒，盥沐作詩三十首，清麗纏綿，溫柔敦厚，繕稿焚之神前，而後書木懸之壁，自敘甚詳。並云：「文山先生與其客杜滸等亡入真州，苗再成紿之出，抵揚，四鼓矣。問候門者，曰：『制司下令，捕文丞相。』先生窮促無策，素聞稽名，乃反馭訪稽。稽迎之於家，事之甚謹，因而慷慨泣下。散家資，招健丁，復遣其子與客伴送文山先生至泰州，航海達閩。」生前道經於此，歿即為此鄉之神，亦理之不可解者。至稽公歿為先生幕中客，豈非訂生死交歟？
　　前曾游廟堂，悚然瞻仰，中殿肖信國公像，少偏肖儒衣冠者，正襟危坐，英風俠骨，凜凜如生，即稽公像也。聞之土人云：「羅公卒於是鄉，葬長亭，四圍多孤塚，泛泛若水上鳧。」余時擬出資為公加封植，立崇碑，敘其事，且肖像於信國右，宛與稽公對峙，血食千秋。惜阮囊依舊，奈何？
　　懊儂氏曰：由宋末至明末，相隔垂四百餘年。文公生為河岳，歿為日星，何尚拳拳於彈丸小邑哉？讀其詩集，《過稽莊》句云：「小泊稽莊月正弦，莊官驚問是何船？今朝哨馬灣頭出，又在青山大路邊。」當其亡命流離，猶自吟詠自如，良由襟懷朗然，故能定靜若此。羅公以樞密之偉望，隱稽公之故居，作野老之哀音，荷忠魂之隆委，所謂聲氣相通者非歟？羅公宰吾鄉時，曾詣汊澗大覺寺拈香，甫履寺閾，愕然以驚，恍然若悟，預問寺中廊舍聯額，語無不符。蓋公之前身，為寺之住持僧也。因題其額曰：「相看在此。」由是觀之，如三君子者，可鼎足而不愧乎神。

   丐癖


　　花根雲，年二十，天台儒家子。貌翩翩，性嗜讀，幼失怙恃。年十四，即補博士弟子員，戚里推為國器。欲妻以女，笑卻之。詢何故，曰：「我命中雖無十二釵，然絕非田舍翁抱著黃臉婆子眠一世者。」家赤貧，日把卷，不顧灶突塵。同人偶拉往東廓觀戲，一二闕，即稱賞。又演滎陽公子教歌，覺鰥寡孤獨之流，疲癃殘疾之輩，弄蛇牽犬，刻劃盡情，大樂曰：「妙哉！此天人菩薩，宰官身而說法像也。」人以為顛，生曰：「丐也者，不識不知，無拘無管，以天地為蘧廬，以日月為燈燭，以江河為襟帶，以木石為友朋，歌哭無常，叫號隨己，是真薄諸侯而不為，比散仙而無愧者。何樂如之？」
　　時生有遠族伯叔行胞兄弟者四，業半儒賈，產極膏腴。有德耀妻，抱鄧攸戚。偶中秋邪，相繼殞謝。銅山萬丈，悉歸四嫠婦撐持。議擇嗣未決，族之無賴者乃蠅集，謀瓜分，廳事几榻，不羽亦飛；田畝佃人，被脅咸逸。流言四布，不止穿窬，嫠輩稍理，即橫目爭曰：「寺人產耳，孰不有分哉？」
　　嫠憤極鳴宰。宰至，諭速立嗣，承宗祧。嫠叩首，曰：「族子皆豚犬耳，與其遺風木憂，盍若視亡者成伯道。今乞賢宰官出示於族人約：凡子姪行，無論遐邇，但秋試一獲解，即嗣之；否則未亡人寧乞不怨也。」宰曰：「善。」即示懸裡門並花氏宗塾，族咸惶惶作希冀想，然臨時掘井，又自悔其遲。
　　茂才花根石，富不仁，亦夙涎嫠產者，浼生作捉刀人，雋即酬千金。生正苦囊澀，即乘便之錢塘，同舍館。石時出宿勾欄，生獨居。忽一褐衣人貿貿然來，問生曰：「君茂才花根石耶？」姑應之，曰：「然。」曰：「曷試言長上名字事跡。」石父本生叔，即詭告且確。袖出一函與之曰：「此家主所持贈者，秘莫示人，揭曉來討喜觴飲耳。」言已即去。生潛閱之，闈中關節也。蓋石父亦明經，有富名，簾官某與有素，媚之希豐酬，適來者，價也。
　　生懷入闈，草草與石文，自則略經營，嵌關節。及榜發，石落而生魁矣。榮歸在途，方自慚蓬蓽湫隘。比入裡門，而四嫠已擁之至家。滿堂設紅氍毹，璧上泥光可耀目。會宰亦呵道來賀，生錯愕不知所云。嫠出叩謝玉成，生則再三辭。宰曰：「是有議約，何必辭？」立命冠服，入叩四母與亡者木主，禮成始去。嫠呼生曰：「得汝為子，足為孀孤吐氣。家中不少阿堵物，聽揮霍，不吝也。」生拜曰：「諸母有子，若揮霍，是何異外人之鯨吞。但兒尚未娶，意欲娶兩婦，一為本生潔蘋蘩，一為諸慈奉榛栗。」嫠笑曰：「吾輩本意為兒娶四婦，頃如兒言，即娶五婦何如？」生拜謝，昕夕定省如所生，嫠亦鍾愛如己出。凡一裘一葛，制必四，恐其判低昂也。然生則以來時敝衣私扃一篋，不肯棄。
　　一朝，有戚屬諸人坐廳事，大聲呼生名。嫠爭出屏後，大罵曰：「狗彘奴！尚敢爾耶？我輩有孝廉兒，寺人產俱在，曷再攫乎？」言已，呼僕縛之公庭，敲斷狗脛股，諸僕應，聲若雷，怒目，臂露筋，執索將繫維。戚惶急搖手曰：「何敢爾，何敢爾！我輩來與賢郎作冰耳。」曰：「姑畢其說。」曰：「里有富室劉叟，老無子，唯五女，皆諸妾所生，年相若，極友愛，嘗閨中設誓，願同事一良人。頃聞賢郎，力能享五美，故倩某等來執柯。」嫠始唯唯，改容遜謝。然婚議成，婉倩里之素有德望者代月老，眾唯酬以酒肉而已。親迎之日，陪奩極豐；綵輿一隊，如鳳集，如鴉銜，如魚貫，固已奇矣；而嫠更招優演劇，生且請於是日設廠賑流人。鼓樂絲竹，與乞食誦佛聲相錯雜，則尤奇也。卻扇後，視五女，皆美絕倫，燕瘦環肥，各極態度；香溫玉暖，互鬥尹邢。孟曰璧月，仲曰香月，叔曰好月，季曰瓊月，五曰今月。姐妹善事姑與良人，年餘毫無爭夕事。
　　生自嗣四嫠也，手不拈斑管，目不睹制藝，足不踏塾門，唯豪飲鼓哀弦，挈同好串繁響。初猶奉母斑衣，學老萊子；後漸閨中乞食，學韓熙載；久即村人賽會，生亦粉墨登場，歌喉一聲，諸伶拜下風，觀者呼絕調矣。嫠稍諷勸，勖以南宮，生笑曰：「兒命宮雖有些頑福，今為閨中豔福折算盡矣。若再癡望，恐促生年，母亦何樂有此短折子哉？故不為也。」年餘，璧香好瓊四婦皆生子，試啼聲，知英物，而五娘今月尚未妊，生詫曰：「豈老天尚不欲我逸哉？」由是日與今月嬉曰：「而今而後，卿當視吾目若巧流盼，即二五妙合時也。」今月戲曰：「行當豢乞人子為兒，免郎笑我不作繭。」越兩年，四兒皆呀呀學語，而今月亦孕然尚未知雛之雌雄，生卜於五相祠，箋曰：「巧巧巧，心事了，回頭宜早，俗塵宜掃。」生玩之，啞然笑曰：「是其時乎！」
　　翌慶次母誕，絲竹之聲遏雲，杯■之流泛月。生突入，跪白四嫠曰：「兒所以能生子者，父之蔭，母之福，非兒所有也。諸母他日各抱孫，各教婦，勝於日對不才子。兒事畢，兒去矣！」旋揖五婦曰：「卿等有兒，好努力作人家，無以我為念。」眾詫其妄，生仰天大笑曰：「索逋而來，逋償而去，何妄之有？」是夕，猶問諸母安否，晨則潛更來時敝衣，飄然遠引矣。僕四出尋之，無蹤跡，一家哭失聲。是年夏五，今月亦生子，悲喜交集，然無如何。
　　旋有鄉人自豫來者，云生入優人班，敝衣囚面，坐場後點腰鼓，神色恬然。又有自魯來者云，近更落拓，日困卑田院，拍板搖鈴，唱《蒿里曲》以度日。然循之，則均於先夕遁去。想即當日所謂樂者，今樂其樂矣。
　　生之五子也，孟曰環，仲曰瑯，叔曰琥，季曰珊，五曰玖，皆穎敏，早入泮。又數年，瑯補邑明經，環珊均鄉魁，琥中明通榜進士，玖食廩餼。太母四，均長齋繡佛，委家政於婦。大太母壽八十五，孫環視於庭，嫠泫然曰：「汝皆成名，亦知尚有父乎？」乃涕不可抑，跪求祖母訓，曰：「昨夢菩薩指示，云汝父乞食於瀟湘岸上，當往晤一面，了父子緣。」
　　環等遽束裝，蹷往。至湘水，凡有城廓村堡，無不暗物色。偶至飛瓊村，有張團頭者，凡流民皆為所轄，衣冠往咨詢，張恍然曰：「公子來耶？大奇大奇！渠三年前由豫魯至此，遇乞丐有恩德，昨正盜雞斬狗，一同飲廢寺中，忽東望良久，擲杯大哭，眾驚詢，渠曰：『我天台花孝廉也。明日我兒來捕我歸，奈何？』眾額手慶，渠大不樂，眾曰：『我輩知君之心矣，誠恐一朝返初服，必遭吾輩擾。今願憑神誓，君曷歸休。』渠曰：『善！』痛飲達旦，眾鼾，而渠已無跡矣。眾丐頃正各處尋，而公子竟真來耶。」兄弟泣浼張，引至飲處，則破瓢掛壁，短竹倚門，跡如故也。尋守幾月餘，始厚酬諸丐，痛哭而歸。
　　明年，四嫠先後逝。服闋，瑯出官鄰邑廣文；環珊皆大令：一宰豫，一宰魯；琥官皖大方伯；玖家居守墓田。環珊生母均多病，遂各奉其母以居。琥在皖，一日車騎出，忽有少年丐者犯鹵薄，左右正呵叱，丐含笑擲紙裹於地，聲鏘然，且曰：「乞人寶此無用，請歸遺太夫人。」言已，行甚速，追莫及，拾而睇之，則一金釵嵌巨珠。歸奉母，母泣曰：「乞人即汝父也。釵吾舊飾，亡已久，今特送珠還哉！」
　　又環捧檄之東魯，藉以看弟。珊出迎東廓門，班荊甫坐，忽見一少年丐，倚牆捫蝨，且高歌曰：「雪中人是將軍種，口角蓮生極樂花。」兄弟心異之，趨與拱揖，唾不顧；再詢之，則搓膚垢成二巨丸，分與之曰：「勿多言，寶此，可療婦人病。」言已跛足去，瞥即杳然。歸各與母服，病果瘳。
　　又玖因家事往詢兄瑯，道遇一窮男子，插草賣畫幅，展閱之，則雲樹數重，一少年仙風道骨，飄飄走山巔，作採藥狀。問何來，曰：「我母卒，貧無以殯，痛將殉，忽一道流假村塾，楮墨自寫小照與我，曰：『持往可售二十千，尚不敷戢身具耶？』方叩謝，其人頓渺。」玖愛其筆尚不俗，如數購回。瑯閱亦莫解。唯瑯生母，知為阿翁小像，旋以攜歸呈母，且述所以。母泣曰：「汝去後，汝父亦於是日負包裹回，儒衣冠，極華瞻，初不類丐。我方驚喜，渠云：『二十餘年不歸矣，且先省殯宮，然後道契闊。』我因藏其包裹，同之墓。奠畢，忽大風揚沙，日色昏黑，我堅抱之，恐其逸，聞雲際大聲呼曰：『僕非丐根，然有丐癖，煩卿寄語兒曹，寧有丐父，不可有丐子丐孫也！』天霽，視所抱乃一枯松樹。歸閱包裹，則去時所著之敝衣。」明年兄弟偶團聚，互述前事，蓋見於皖，見於魯，見於鄉里者，皆此一日一時耳。懸像中堂，哭拜作禮，紙上神情，與所見皆酷肖。乃索題於當道諸父執，莫不飲佩，曰：「此由儒而丐而仙，天台之花孝廉也。」而孝廉遠矣！
　　懊儂氏曰：花孝廉一瓶一缽，雲水往來，當其撒手懸崖，視妻子如敝屐，亦何其忍哉！或別有慧根，知滿場袍笏，終有散場時耳。嘗謂富且貴者，人視之，誠神仙不若；己視之，亦南面不易；而仙人視之，則桎梏其身，毒其性，不過成一可憐蟲，乃彼不自憐，猶津津罵花孝廉，曰：「是不肖薄福兒也，是無知怪誕人也。」噫，愚哉！

髮繡佛


　　東海掠網寺，藏有繡佛一幀，綾本，長二丈四尺，橫八尺。佛像科頭披髮，面如滿月。胸前纓絡，垂如蛛網。左手當胸，宛撫字；右手秉羽扇，下垂水紋袈裟。袒右臂，赤雙趺，危立龍頭黽背上。鼍龍半身在海濤中，四足擺簸，舉頭張吻，吐白毫，升空成樓閣台榭，日月山河。其下則飛蛇飛魚，水母，爭來朝拜，怪怪奇奇。佛目微睨，慈悲苦惱，意甚垂憐。其上則《金經》
　　全卷，蠅頭小楷，粲如列眉，末注嘉靖某甲子，優婆夷女弟子葉蘋香盥沐髮繡。幀左空隙，為伊戚丁尚書草隸，序繡佛顛末。文甚長，不復記憶，僅綴其略云：
　　浙人葉公大鐘，以翰林官侍御，秉性鯁峙，時以白簡劾當道權貴。嚴分宜遺以書畫鼎彝悅公心，公叱卻之，劾益力。未幾難作，海盜冤扳公曾行賕，革職，廷杖幾死，詔收刑獄，論斬。公子伯仲，皆知名士，束手無策。公女號蘋香，貌溫婉，至孝。聞公陷死地，日夜禱神，得感應。年方十四齡，善刺繡，爰市巨綾，自摘頭上髮，以金刃薄如稻芒者，擘作四縷，繡佛與《金經》，二載始成。功德滿日，而公亦邀天恩，以金雞詔出獄矣。由是掛惠文冠，退老林下，不復預朝政。女自繡佛，目力已竭，雙瞳遽盲，里中無與論婚者。公年六十，病卒，女年僅二十有五。彌留時涕泣，握長次兩公子手，囑善視盲妹，無令窮失所。兩公子泣受教。詎兄雖謹奉遺命，而兩嫂妖牝司晨，時譖小姑懶惰，漸加詬詈。女日夜哭，兩兄亦深惡而痛絕之矣。
　　忽有崑崙女，丫髻，綠褲褶，舉止嫻雅，翩翩到門，問女曰：「姑姑病目，坐耗神損肝肺，非真盲也。妹能盜得天河升斗水，為姑姑銀海生光，但瘥後何以酬妹德？」曰：「妹神靈，能使地獄人重見天日，無不如命。」曰：「姑姑善繡，乞繡雙鳳，一紅一白，為天孫下嫁助妝，但勿遽點睛，恐其飛出也。」女曰：「諾。」崑崙女袖出金篦，稍稍刮大小眥，淚涔涔如鉛瀉。然後袖出小玉瓶，中儲甘露，如人乳，傾滴眶中，囑瞑坐炊許，啟則雙瞳中更有雙瞳，光更清潔。又與神膏服之，胸懷恬適，鬱憤捐除。明日果市巨綾來，視女手安於幀，每日來指點，綵絲綜理，花樣翻新，告成之日，即來替女點鳳目，雙鳳忽栩栩活，飛落中庭，鼓翼如待。乃攜女各跨一鳳，乘雲飛走。家人咸仰首，呼蘋姑不應。崑崙女撥雲下視，曰：「下界人不須驚訝，蘋姑至孝，感動上蒼天孫，天孫遣使奉迓，補天上針神缺，從此化去，量不再累嫂嫂看顧矣。」通城士女，無不見女冉冉空際若畫圖。焚香祈禱，呼蘋姑，聲如雷，兩兄愧悔無地，嫂不為怪也。
　　懊儂氏曰：吾鄉山中有鳥，當春夏之交，且飛且鳴，曰：「嫂虧姑！」鳴至新秋始已。聞古有姑受嫂嫂凌虐死，精魂所化者。蘋姑雙瞳已盲，聽此得無墮淚。幸至孝感動天仙，盲目復明，偕登雲路。兄固知悔，嫂獨恬然。彼英皇之愛
　　首，獨何人乎？唐人書「三日入廚，未諳姑性」之句，何其親切而有味也！

大腳仙殺賊三快


　　半截美人宋氏，甘泉人，歸某甲。甲粗蠢，貧不能養母，賴美人為商家保母，得資奉甘旨。生有殊色，不施脂粉，不作時樣妝，以裙下雙趺，不作弓月樣，故人皆呼為半截美人，其實即近今所謂黃魚，所謂門檻裡，又所謂大腳仙也。
　　鹽商某，慕其容，厚值致之。所乳子多肥白，又善伺主人意，惑之深。主婦偶審之，逐美人，子輒呱呱啼，美人轉，子又咭咭然喜也，故得值恒倍於常。甲善博，資耗則索美人值，無怨也。
　　咸豐三年，粵匪踞金陵，揚震恐，議降議御，紛紛不能定。美人私說於主人曰：「降御皆非善策。揚俗奢，必災，盍早營兔窟乎？」已而城陷，美人先夕出，將奉姑遠徙。一黃衣賊目，突至其家，殺姑及夫，擁美人上馬，鍵巨室中，將污之。美人含笑甘語以媚之曰：「郎在天朝何官？」賊屈拇指示之曰：「占天侯。」曰：「位已列爵，尚未經人道耶？長夜漫漫，杯酒相樂，若白晝活秘戲，得毋為將士笑乎？」賊大喜，開筵張樂。須臾月上，美人豔妝出，歌吳侑觴，韻可銷魂蕩魄。忽睹甲仗，手顫而股栗。賊醉睨曰：「卿何怖？」曰：「妾小家女也，見兵革能勿驚耶？」賊立命撤卻。頃又抱賊耳語，曰：「麾下將士，耽耽虎視，霎時我兩人赴陽台，渠等穴壁看，得毋大掃興！」賊即傳令，各歸伍退三舍，不喚汝，不入也。
　　賊醉，乃代弛褻衣，裸而仰臥，昵聲促美人寢，曰：「少緩。」乃自注水於浴器，一絲不掛，徐徐濯下體，漬漬有聲。聽賊鼾息，已十數轉，虞其詐，故試以褻語，不應。遂柳眉倒豎，粉黛生殺氣，視窗前月朗，刁鬥遠鳴，急索剪刀，就鞋底磨再四，跳登榻，跨賊身上，覷定咽喉，猛之。賊瞠目視美女，奮欲起，壓之不得動，血噴出，滿被褥，霎時斃矣。復拔劍刺其腹，腸出，乃止，展衾覆之。
　　聽漏已四鼓，潛浣手，整衣出，戶宵遁，望門投宿，不敢言，第詭云逃難者。賊中繪圖索之，不可得。
　　嘗讀《元史》，至正年濮州薛花娘殺賊一事，如窺讒鼎，如玩秘戲，半截美人，何其不侔而合耶？因思揚州女僕果豔冶，傭於商家，憑官媒寫靠身紙，必須書刻己身懷六甲，防後患也。近日宴客，多招以侑觴，否則座客不歡，纏頭之錦，竟多於纏足者。
　　又一女陳姓阿脆，真州人，浪甚。冠陷時，女逸出，踽踽走西山，晝伏夜行，將奔大儀，尋伊姐妹行討生活。至秦欄鎮，以為距賊遠，放膽行。偶思遺，遂循大溪，意入蘆葦中私且歇。突一黃巾賊目，負洋槍佩刀，貿貿然從溪右來，兩面皆水，不及避，反坐以待之。賊拉與亂，女正苦無川資，瞰賊腰纏累累，欣然就之。賊脫女衣，一絲不掛，仰臥溪岸，而己則僅捋窮。女佯笑曰：「急色兒可笑！男女歡合，全賴裸抱，肌膚磨摻得趣。若此，則終是隔靴搔癢耳。」賊笑從之，甫近身，尚未解鈴，女故作浪態，乘不意，遽摟之，滾入溪水中。女本江邊產，向習流而善泅者，賊入水，四肢浮泛，女力捺下沉，三冒而三捺之，已作尾生橋下死矣。女抽刀斷其頭，取臂上金跳脫，席捲囊中黃白，著衣打包，從容負之去。臨行，復回顧水際詈曰：「狗賊快樂耶？」後入安宜，嫁一少年郎，頗伉儷，稱小康，移家秦郵。近已為子納粟，稱太母矣。
　　懊儂氏曰：人間最慘，莫如女子纏足聲。母之於嬌女也，雖愛若掌上珠；獨纏得雙趺，如酷吏之施毒刑，曾不能少加顧惜。主之督婢，鴇之飾雛，慘尤甚焉。每聞此聲，輒痛東昏侯寡恥鮮廉，宜乎覆國。纏已纖纖，阿母意猶未足。及步步生蓮花矣，而豺虎猝來，挪移傾仆，直恨無彩翼兩飛耳。愛女之家亦曾記此亂離時乎？之三子者，談笑不驚，或手刃之，或計賺之，而且尺二金蓮，其行便捷，出入虎穴，極紆極閒。倘遇斯人，當破產以購之，一捧硯，一添香，一負劍，粉黛中饒有英氣。
　　又聞一周姓婦，吾鄉挈東鄙人，自恃足大善走，難將及，先囑良人挈子女潛遁，己則摒擋長物。甫就緒，郊外邊馬已四出。無已，懷一利剪，出門，將覓小道，尋親戚家暫避其鋒。
　　忽一賊目自遠瞰瞰婦，似有風致，揚鞭追及，喝之止。婦亦不懼，含笑相迎，宛如舊識。下馬推婦於地，將淫之，婦佯解褲帶，而笑露其齒，嗤形於鼻，賊問云何，曰：「我惜子愚耳，子等跳樑，全賴驥足，設與我苟合時，馬遽逸，奈何？」賊思其言頗近理，又能慰己，然四顧荒郊，無一樹一石，可以攬轡，頗籌度。女云：「獻一策，然後為所欲為。」賊求計甚急，女大聲曰：「急煞兒，盍以韁繫於兩足乎！」賊撫掌稱善，乃彎腰俯首，牢縛不少鬆。
　　時婦之剪已在手，乘不意，驀以剪刺馬腹，馬負痛，遽咆哮拖賊絕塵奔。剪在腹肉中，愈走愈搖，愈搖愈痛，痛則狂奔，如躡電，如追風，十里外猶不輟，而賊已膚裂額爛，骨折氣竭，不似人形矣。
　　婦徐徐整衣裙，拾賊遺之包裹，遙望馬拖賊去，覓路始行。及尋得良人，相與剪燈話終夜，吃吃笑不休。
　　懊儂氏曰：縉紳家閨秀，原難尺二飛鳧，使外觀不雅，然亦何必過小。彼媸者，背曲肩駝，雖裙下解結極纖，亦非真麗；妍者體柔腰細，即裙下玉筍稍巨，何礙輕盈？總之以五六寸為準，庶合中庸。安得賢有司出示嚴禁，凡五六寸以外置不論；若五六寸以內，定求纖纖而翹翹者，即照妖冶誨淫論。

南郭秀才


　　東魯婚姻俗例，凡綵輿到門，女家必預繕一簡，名啟書，隨新嫁娘送去。其辭無非吉利語，即如蘇才、郭福、姬子、彭年之類也。有南郭秀才，本不羈士，因貧，館田舍翁某甲家。甲有女，字某乙子，婚有日矣。甲告秀才曰：「某粗鄙，不解文字，將以啟書浼先生。某固村，而親家亦非雅，請先生務去陳言，別翻花樣，說莊家本來面目，寫農人老實因緣，庶免雷同，敬求椽筆。」秀才曰：「善。子當以黃雞白酒，享我爛醉飽餐，看我揮毫灑翰，何如？」甲果如願以償。
　　秀才作文曰：「伏以咬文嚼字，秀才當行；拙口笨腮，農人本色。冠既帶乎平頂，禮休重乎尖酸。恭維親家老哥，耕耨事業，樸實人家，築蝸牛之廬，黃坯當甓；鋪牡蠣之路，綠柳成行。陳穀爛芝麻，真是小囤尖而大囤滿；肥蔥嫩韮菜，不減南園棗而北園桑。槽頭喂板角之青，力能耕地；門前拴粉嘴之白，喊可驚天。而弟則徒守清貧，難期濁富。身穿四塊瓦，露後遮前；頭頂一盞燈，沒稜少緯。伸出去兩隻赤手，縮回來一對空拳。聞你家令郎，才讀詩書，即識一丁之字；愧我家大姐，甫知針黹，難堆滿面之花。幸逢月下老人，得配人間佳偶。伏願女知靜好，男解愛憐。孝順公婆，和睦妯娌。養兒做極大官員，改其門而換其戶；生女織許多布匹，長其財而肥其家。趁此良辰，圖其好事。行見三村五舍，牽來告朔餼羊；會看黃酒白燒，醉倒奔泉渴驥。五百年冤業，棒打不開；一肚皮牢騷，寫來好笑。臨啟雀躍，忭頌莫名。」
　　秀才書就，頗自負，甲聽其雒誦，亦為之首肯。詎乙與賀客傳視，莫不以為譏誚，且以「渴驥」句，比客為畜；以「冤業」句，視乙非人。乙大怒，朱陳會晤時，揮以老拳，遂致雀鼠。
　　適邑宰亦援例出身者，之無莫辨。見兩家爭訟甚急，窮執筆人，以秀才對。遂飛簽械至，與以夏楚。秀才不服，語侵長官，乃付廣文箝禁，據實申詳，以為興大獄矣。而上游矚之，狂笑不已，判牘尾云：「綴俗成文，不過秀才遊戲；小題大作，足徵縣主糊塗。夏楚枉及無辜，冬烘是其本色。而兩親家興訟，只為不通；百里侯申詳，何其多事。但啟書別樣，機趣橫生；當付彼廣文，為諸生逞才之炯戒。且罰汝薄俸，酬文人遭拍之冤刑。兩造逐回，一批絕倒。」宰奉擬，甚惶恐，而秀才亦搖擺出牢籠矣。懊儂氏曰：語云：「對不識字人，莫作才語。」讀書人不可不知。余向好弄筆，頻遭不韙之名，良由鄙夫俗子，知識雖鮮，而忌諱頗多也。昔有村學究，為東人書聯，有「老熊如鶴健」之句，東人大罵云：「僕即陋，何至比為老熊？」學究百辯莫信，遂致解館。噫，鼎彝珠玉，原不能執擔糞人辨其真贗耳。

 驢化為履


　　東台某鎮，有富翁朱叟，擁厚資，而慳吝殊甚。體患疥，與人較錙銖，恒狡賴，故里人呼之曰「癩皮狗」。為子延師，館於家，多以冷字問師，師略囁嚅，即云不通，攝揄之。人多裹足不敢就邑。
　　邑佟生，滑稽士也，貧無已，俯就其館。甫蒞臯比，即大書一「」字於壁下，注云：「人能識得，方許以冷字問我。」翁遍搜六書八法，廣詢名儒碩彥，不可得其音。婉詢於生，笑不答。
　　翁於市上購物，必精擇其價之廉者，買魚為膳，非腐敗不入門，人問之，曰：「吾恐傷生耳。」一日，鄰家豕瘟死，人以為有毒，不敢食。獨翁以半價買歸，剖而醃作脯，每夕登盤。生誤食，欲嘔，因拈「瘟豬肉」三字囑徒對，徒蹙額，苦無對，轉求教，生笑曰：「蠢才俯拾即是，何不逕對『癩皮狗』？尚不工巧耶？」適催租隸來，翁畏而勉留飯，即邀與生同案餐。盤有咸豬首，生吟曰：「盤中尚有豬頭肉，座上何來狗腿差。」租隸聞之，愧逸去。
　　一日，有陝客牽驢來鎮，乞於市，云斷資斧不能歸，求眾援，不應。客歎曰：「吾餒甚，實力窮，本擬乘驢返，今欲貨之，急切無售主。盍殺之，貨驢肉較易也，且肉值廉，僅取價常之半。」因假屠刀揮之，驢首斷，血縷縷濕街市塵，再加臠切成塊，繫以草縷掛壁上，人爭售之，頃刻去其半。翁聞之，急攜錢，盡購其剩者歸。客醵貨肉錢，得十竿，太息徒步去。翁歸，以驢肉滲鹽，儲於翁，剖小小一臠，炊於釜，歡忭慶喜，不可名言。廚婢燃薪煮，移時，偶揭釜蓋，睨其生熟，大驚，蓋內突化為爛草履一雙。告翁，大駭詫，視甕中，則滿滿皆雙不借。問鄰家有貨肉者，亦如是。然鄰貨肉少，不似翁之多，蓋遊方術士，用障眼法，破慳囊者，翁不知也。愧悔叫罵，又不可名言。
　　生聞之，大笑捧腹，戲仿《月令》句，黏於壁云：「是月也，騙子至，慳囊破，銅錢去，驢肉入釜化為履，癩狗無聲。」翁見之，益怒生無禮，年終解館，囑人示意，請另就。生曰：「諾。」即刻解館。翁盛治觴，送生行，甫執匕，翁盛服跪地叩有聲，詢所求，曰：「師所書『』字，老漢幾悶成癭，乞明示，救殘喘。」曰：「此『牛』字，翁不識耶？」曰：「何無一懸針？」生笑曰：「渠倔強，好以冷字炫人；又貪婪，吝於資。強在筋，故抽去脊筋耳。」聞者莫不大笑。
　　懊儂氏曰：海濱之魚，有名「草鞋底」者；釜中之臠，竟亦化為雙不借耶？夫履，適足之物也，術人豈勖翁以知足之意乎？翁不知之，猶然怒罵。師之戲也，徒取怨尤。

樹孔中小人


　　廣省澳門島，有居人，姓仇名端，時隨海艦出外洋，貿易各國。一日，遇颶風，船中老大，面無人色。洪濤巨浪中，隱隱現古島，因急就而艤其舟，得無恙。少頃風息，老大等持篙弄楫，力已憊。仇登島散步，見島中枯樹甚多，大可十圍。樹多孔，孔中有小人居之，人長僅七八寸，有老幼男婦、妍媸尊卑之別，膚色如栗子皮。每人身上繫小腰刀弓矢等物，大小與人稱。見仇窺之，齊聲曰：「蠟渠三尹利。」仇適思遺，即解褲蹲地上，並就石鑽火吸煙。忽聞人聲嘈嘈，如秋塘鳧雛，結隊而至。驚視之，見枯樹最高處，有小城郭，高可及膝，皆黑石砌就。城門大啟，小人約千餘，聯臂而出。搖旗一呼，各樹孔中皆有小人出迎，拱聽號令。其中有年輕者，面目端正，束髮紫金冠，雙雉尾，銀鎖甲，騎拳大雞雛，指揮如意，口喃喃不知作何語，旋聞眾應曰：「希利！」執堅擁至。仇大駭，知為驅己，然藐其小，不甚恐怖，蹲如故。年輕者，又喃喃多時，仇不應，即揮眾與戰。小箭小槍，小刀小戈矛，鑽刺兩股，頗痛。惡之，戲以手中煙筒擊年輕者，一擊，遽翻落雞背上，斃矣。眾攫屍回，城堅閉，其餘皆竄入樹孔中。仇亦回船。
　　夜靜，聞岸上小人大至，擲砂泥而呼曰：「梨二師四尹利！」雞鳴始寂。仇枕上自思，若攫得一二頭回故里，轉可炫攫孔方。翌晨，托言採薪，攜斧與布袋之故處。甫破一樹，其中小人甚伙，尚有酣眠未醒者，仇一一拾而裝布袋中。約略一門眷屬，無一逸者。歸舟，潛以飯哺之，亦食，而尤好食松子果品。正擬復往，而岸上小人如蟻集蜂屯，如恒河沙數，口喃喃若詈罵，且小箭如雨，船人怨恐，解纜去。
　　月餘回廣，以之問名宿，咸以為僬僥國人。問洋人，云是物能醃以臘，其味甚甘。一人不敢獨行，恐為海鵠銜去耳。仇喜，於市上設布障，置小人於盒，周圍嵌水晶片，觀者如看洋畫，得資甚富。時都轉某公愛之，授意於鹽賈，賈出千金購去，雕紫檀作小屋宇，前後三進，兩旁游廊，其中更設几案牀幔，衣箱奩具等器，即日獻都轉，寶若連城。
　　小人以幼者為尊，時見年老者折腰揖孩提；又以婦人為重，時見鬚眉者屈首向巾幗。一晝夜宿三次，蓋以一日為三日也。男婦各就一處宿，每宿必媾，然不容人偷瞰，瞰則羞憤，拔刀自刎死。又最畏雷，聞雷聲須裝於甕中，藏地窖內。豢久之，漸通人意旨，每見都轉所蓄豔妾頑童，必叩首；若見道學龍鍾老輩者，匿不出。愛人著鮮衣闊服，見必舞刀弄棍獻諸技；若見破帽殘衫者，必爭出指之怒詈曰：「蒜平尹利！」性最妒，見人有技能者，必效其所為，不成，又詈曰：「苛二烏三尹利！」性又最疑，防人竊竊耳語；然又畏大聲疾呼，高談闊論者。每聞聲必詈曰：「飯平飯平，師二尹利！」都轉愛之深，遂禁人對小人語，語必代小人詈，以媚小人，而小人益橫矣。
　　都轉諭像生店，制小紗帽，玉帶袍笏，小兜牟，鎧甲兵器與小人，爭著之，搖足作學究狀，跪拜如官人狀。漸引導學串戲，性又最靈，不數日，已能演五六折，但舞雖中肯，而歌則不辨為何腔也。有時與以銅錢，則愛不釋手，口咬腳踏，而錢不能碎，則又嚶嚶啼。僕人偶有相撲罵為戲者，小人見之，手足舞蹈，樂不可支，由是知小人喜人撲與罵。小人有時戚戚思島嶼，都轉必命僕人撲罵，博小人歡。又為小人制小匾額，懸木盒上，曰：「猶傲螟。」又曰：「罔談彼短。」自制小合頭房，題聯曰：「槐郡能游，芥舟可渡；壺天不遠，橘隱非誣。」小人見之，知向都轉鞠跽謝。
　　年餘，審其安之，開木盒面玻璃門，小人間出，而游於文房左右。一日，都轉他去，遺紅頂花翎帽於几，小人瞰其狀，手扳紅頂，兩人對踢之如球；摘下孔雀毛，兩人互扛之，掃案上灰如帚。正嬉笑間，都轉至，小人爭棄頂翎逸。頂墜地，碎矣；翎落火盆中，焚矣。而都轉不怒，反顧之笑。
　　明日，有年家子衣冠謁都轉，偶游書院，正值小人躍几上，年家子不知為何物，大驚失聲，狂呼曰：「怪哉！」視小人，已驚斃其二，餘者皆潛盒中，詈曰：「嬌三尼二，師二尹利！」都轉由是深惡年家子，置不理。
　　懊儂氏曰：《神異經》云：「西海之外有鵠國，其人長七寸，有禮好經，能跪拜，行如飛，日行千里，百物不敢犯。唯畏海鵠，遇輒吞之，在鵠腹中不死。然皆多壽，有壽至千年者。」不聞其一驚即死也。又西北荒中有小人，其君朱衣黃冠，輅車乘馬而出，人遇其出，抓而食之，其味辛。能識萬物名字，殺腹中三屍蟲。然皆小一分，不似其長七寸也。又《輟耕錄》中載海外有名靖人者，亦長七寸，然皆露處，不聞其有城郭也。《熙朝新語》載僬僥國曾遣使入貢，其使為紗絳袍，後擁曲柄小傘，然尚長如五歲兒，不聞其如是之小也。藐矣么麼，其所謂小人之尤者歟？

楠將軍


　　吾鄉石樑鎮，當元季，有古剎，為梁武帝所建。殿宇甚宏，院產尤沃，禿奴橐富，不知焚修而好淫，藏美妓於地窖中，外人不審也。
　　時正修繕，工匠滿室。有漆工某，正操堊丹漆，忽睹樑上有光，倏一磚墜地，上有守宮二，睛赤髯蒼，鱗爪沃雪，一瞥眼，已長尺有咫。正癡睨，忽聞人語曰：「此龍也。」守宮騰起，眾爭逸。工不及奔，伏几下，適蒙師供聖孔子木主，即戴於首，悚怖不敢動。聞雷聲大震，雌電飛馳，雲霧中，猶睹門外一青龍至，首橫尺木，丹書若符，角杈，裹兩黃絹。門小，龍首礙，因側角蜿蜒入。門內守宮突化為小龍，若迎迓戴尺木者。略一轉身，瓦礫飛舞，視青龍攫宮脊寶瓶中珠，大如碗；兩小龍各挾楠木梁，拍打若鬥，屋宇樓閣一齊成齏粉。
　　少頃，雨霽，煙霧散，工暈而復甦，所戴木主，猶聳立不動，而廟則烏有，僧則更不可問。遍地積水浸瓦礫。走告市人，奔視之，唯正殿基陳設女子淨桶蓮舄數事而已。
　　其雨之傾盆時也，遠村見黑雲如山，垂垂撲廟下，旋即騰上，猶約略見龍伸巨爪，持殿梁舞。旋聞甓湖邊漁人云：「是日龍以雙梁鬥空際，移時，驀然拋墜湖心，泛泛忽不見。」已而每逢陰雨，湖入則聞兩木相撞聲登登，止則天霽，驗之不爽。由明季至昭代，梁在湖中，受日星精氣，漸為厲虐。行人船遇一木如箭激趕，至則船碎。以至放船時，必預呼大楠將軍，二楠將軍，香帛禮祭之，始獲免。時湖心更有巨甕，不知何年淪入水，每夜，聞甕中吸水吐水聲，即雨。人以為湖中二怪。至道光某年，有漁人父子拉絲網。夜向晨，網重，輕易不能達岸，以為得大魚甚夥。久之愈重，心急，欲棄網割纜則不捨，欲曳則船將覆。惶急間，忽上流來一官舫，男子數十人，皆箭衣窄袖，貌甚都。因大聲呼救。官舫靠漁舟，互結纜，助曳其網，漁人兩舟跳躑施力，誤墜一履官舫中，不及撿，而網果輕。須臾曳起，擲岸上，官舫欲去，解所結纜。漁人將烹茗炊餅以酬，不受，匆匆去。漁父子餐已，天大明，私衷慶幸，以為獲必勝常。及啟，則並無寸鱗，唯一極大楠木，滿身生綠苔如毛，隱隱有鱗甲紋，一頭雙孔若目，且有睛，知將化龍，亦不知何故罹於網。始審網之所以重也。因憶曩危急，詣岸上金龍四大王廟，焚頂酬神，視壁上所懸神船，淤泥水盡濕，草履亦在，益恍然悟神之冥助也。因送梁於廟庭。遠邇聞之，莫不駭詫。
　　一日，示夢於寺僧曰：「吾兄弟成材於隋之開皇，落水於元季，行將化龍，上帝怒我虐行人，譴謫於此。吾弟逃，不敢再恣肆，然吾軀尚受三百年香火，幸無褻瀆。」僧告於眾，為之雕大王像，紋甚細。從此湖中無撞木，而甕聲如故。

曇花記


　　曇花本佛國產，放大光明，生自在香，每聞梵唄聲，則婆娑而舞。奈朝開夕落，賦命不長。佛祖慈悲，見之淚下。昔太史戴公督學西秦時，辟門唱名，有七齡章童子名節，丫髻纏紅絲，面如冠玉，提筆囊登階接卷。太史藐其稚，曰：「咄！節院乃文戰之地，非嬰孩跳蕩之區，汝來此何為？」揖而對曰：「童子無知，觀光有志。」曰：「汝能作文乎？若塊然沒字碑，當以夏楚懲汝。」曰：「雖未敢逕奪錦標，亦未必遽攖撲教。」太史頗以為誇。詢廣文，對云：「此兒素有神童之譽，渠父名九如，亦久困童子軍者。」太史疑九如攜來，將賈餘勇，為兒捉刀，乃杜其弊，呼從者送交幕府諸君。及再點，則魚貫中果有九如其人者，年逾不惑，野樸頹唐，一村學究耳。問：「章節汝子耶？」曰：「然。」曰：「如此髫齡，強來作麼生？若露廬山真面目，法不汝容！」九如唯唯以退。
　　院門扃，太史危坐堂皇。過卓午，返內省，甫履閾，即聞童子喧笑聲，與諸老輩辯難聲，且脫帽露頂，榻上翻筋斗為樂。太史驀入，略呵叱，節悚惕，徐起整衣冠，侍而聽教。太史笑云：「吾固知汝不能文也，日移八磚矣，不構思而喧鬧，此豈三家村塾耶？」對曰：「不奉題紙，從何作文？」太史恍然，亦自捧腹，詢諸幕云：「是兒伎倆如何？」僉曰：「敏甚，唯狡獪不受羈勒，然讀書甚熟，百舉而不一遺。」乃授題，與以小几，使坐，並與果餌使餐。節略一顰蹙，即奮管直書，不啻宿構。洋洋灑灑，出色當行。繕就，跪呈其卷云：「童子節，愧少如椽之筆，且為刺促之文，良由時近昏黃，不過免於曳白耳。」太史閱之，擊節者再。適壁上黏《蘭亭》本，拈「此地有崇山峻領，茂林修竹」句，命對；對云：「怕你不雕蟲篆刻，斷簡殘篇。」諸幕叫絕。太史佯怒云：「童子亦讀《西廂》耶？」即以為句曰：「童子讀西廂。」對云：「大人應東井。」太史色為之霽，指庭樹曰：「老樹千年。」對云：「香曇一現。」太史恐其不祥，然心賞靈慧。適左右舉燭，節將出，因撫其背曰：「好為之。一領青衿，便易子矣。」
　　節忽顏色慘戚，伏地淚雨，崩角有聲，力辭盛意。太史大詫，問：「汝既高尚，何勞此行？」泣曰：「童子有苦衷，不敢言，言必獲罪戾。」曰：「第言之，無恐。」曰：「父困此有年矣，頃此之來，原冀為椿庭作倩，不意隔絕且先獲售，則父於今科固已無望，即下科亦何能為哉？乞錄父而黜節，轉移之德，沒齒不忘！」太史呼九如卷至，則荒率較雛鳳判若天淵矣。因以之示節曰：「汝父文似此，奈何？」節叩不已，太史矜其志，憐其孝，嘉其慧，遂許其請，曰：「冰鑒之明，暫為汝屈。然汝下科必捷，鴻飛不遠矣。」節歡躍再拜而出。
　　翌晨揭曉，榜首為章節還，亦雋才也。九如則勉附榜末。星軺啟行，諸生走送。九如亦攜節拜車下。太史謂九如曰：「汝之售，汝子所贈也。鴉巢之鳳，豈有種哉！」又詢節曰：「冠軍人汝同宗乎？」曰：「同。」曰：「我行矣，盍以一對送我：章節章節還。」節應聲曰：「呂蒙呂蒙正。」太史顧廣文諸人曰：「能不以此子為無價之寶耶？」旋解襟下佩玉以贈節，曰：「汝第自珍愛，明年今日，當以茂才還汝。此玉即他日券也。」節感激涕零，嗚咽惆悵，視星軺影遠，始隨父而歸。
　　閱半載，太史忽夢節持曇花冉冉來謝，口吟一絕云：「身本優缽羅，托身植瑤島。入世償宿逋，曇花依舊好。」迨重蒞是郡，急欲見孺子，而蹤跡杳如。驚詢廣文，廣文命九如自陳。雙淚盈睫，抽泣而對曰：「節兒自承明訓，歸後慘以痘殤。彌留時，堅抱所賜玉佩，遂以為殉。」太史驚惋無既。九如又云：「渠降生時，本夢一老枯禪，手贈曇花而誕，宜其不永也。」太史爽然，始悟昔之聯句可為讖，後之夢返其真耳。乃振腕作《曇花記》，以志其事。
　　懊儂氏曰：負逋而來，償逋而去，人間佳子弟，莫不云然。獨章氏子，可歎可憐，令人有回也短命之感。慧既非凡，孝尤卓著，曇花之喻，雖想當然語，亦作如是觀也。又棠邑有古梅書院，鄰果老庵，乃唐人附會神仙古蹟。邑宰長公名在，試書院日，少長咸集，中有八歲童子來觀場，長公命對，曰：「梅花果老矣」，即應聲曰：「棠陰長在哉。」長公大喜，呼為千里駒，獎賜極隆，旋亦夭亡，孺林傷悼。

博山兩賢婦


　　博山鍾十六，其父以負販起家，十六亦廢讀紹弓冶。年十六，聘里人李氏女耐姑為婦。未娶之先，偶詣村市勾當，遇風鑒士叟，鶴髮龍鍾，碧眸炯炯，求相者門如市，為其言多應，無絲毫爽也。十六羨其神，出腰際銅錢二百求摸索。叟云：「來者父母俱存，棄儒習賈。」餘亦多驗，惟云：「應得兩妻，相伴偕老。」十六溫噱云：「某田舍郎，僅一牀頭人，願斯足矣，何福消受英皇耶？」時父執陳老，亦欣然延至家，遍相眷屬，至陳女讓姑，問：「字人否？」曰：「尚未。」曰：「一語孟浪，莫見責。女公子當是人家小星也。」陳大怫意，曰：「陳某不才，忝為此鄉之望，何至以弱息為人妾！」叟云：「但求相法不驗耳。」言已拂袖逕出，人俱以為顛。
　　年餘，十六行親迎禮，耐姑豔而不浮，慧而不肆，溫清無缺，伉儷亦濃。詎結縭甫六月，竟生一子。十六怒，疑必不貞於室，朝夕詬詈，翁姑亦時時誚讓。耐姑無以自明，唯向隅痛哭。十六欲殺其子以滅跡，姑不忍，彌月即迫之歸寧。甫入門，而離婚一紙，已接踵至矣。其父李翁見而氣結，入咎其母李媼。媼思己女素守閨範，動以禮閒，然嬰兒固在抱也。下嫁日至今，始六閱月也。嗒焉氣喪，唯母女相對哭。娣姒嗤嗤笑於後，臧獲落落慢於前。族人更說翁曰：「若耐姑者，誠門楣之丑，不殪之，亦當醮之，否則逐之，然則豢而終其身，作有夫寡耶？襁褓物，他日究誰氏子耶？」翁曰：「我亦籌之久矣，若倔強，當以斧■加其頸。」
　　明日，果有媒妁集於門，或云某尹二郎賢，或云某薄四郎美。耐姑知不能容，然亦無所歸。晨起抱兒，走投雨香庵，鬻簪珥，僦尼別舍以居。禪榻磚燈，紡織自活。庵主人大悟，優婆中善知識也，頗憐之，時加調護。一夕，兒嗚嗚不寐，耐姑孤枕傷心，亦自哀哭。大悟自蒲團驚寤，呼曰：「耐姑，何其不耐耶？暫時盆覆，冤亦前因；有日珠還，圓成後果。寡婦且耐夜哭，況有夫之婦哉？」耐聞之，抽哀而已，不敢信口頭禪。
　　十六自出妻也，頗懼泰山涉訟。既而寂然，知無他患，遂另議姻於陳女讓姑。讓姑雖豔慧，終覺遜耐，弦續良辰，十六思叟兩妻之言，雖微驗，然出一娶一，終不足云箭貫雙雕也。陳翁更以嬌娃已得所天，雖屬補房，然非室，行當抉叟雙瞳子，責其狂瞽云。
　　是日，大悟偶自他村行，見鍾家鼓吹喧闐，賀客雜，知是再娶，急歸告耐姑，耐姑灑涕默不語。問：「娘子於意云何？」曰：「死耳。」大悟狂笑云：「前日奇冤莫白，若反生；今日大屈將伸，若反死，何其癡乎？」耐姑知其中含妙諦，即跪求開示。曰：「娘子當乘此機會，往登其門，抵死不去。神佛菩薩，一切有情，自來玉汝。請以二十字禪言相送，偈云：『但得灶下養，重燃獄底灰。香閨聯二美，此去莫低徊。』」耐姑祗領，乃襁負其子，登鍾氏堂。
　　姑覿面，批其頰以逐之，不去；親詣廚中，霍霍磨刀以恐之，不去；呼媼持短棒交撻之，遍體青傷，仍不去。惟伏地哀號，自云「死罪。」見姑怒稍解，始叩首請代女僕，供傳呼，不計傭值，日唯求兩餐，夕唯求一席地，惰再逐，無怨言。翁與十六已有憐惜意，鄰里又緩頰云：「不端婦亦可憐生也，阿姥何惜一碗閒粥飯，俾渠亦可代新婦勞。」姑不得已，頷之，惟命宿東廚隙地藉稿眠，不容其擅入中堂，不容其妄與新婦抗禮，耐連連應諾。
　　由此潔庭除，操井臼，雖新婦不潔，亦代湔除。姑於初至，頗吹毛求疵，後見其服勞不少怠，漸亦相安。耐不呼姑，而曰太母；不呼舅，而曰太翁；新婦則曰娘子；見故夫則走避恐不及。戚屬鄉鄰，罕識其面。幸讓能憐耐，且憐其兒，避人則呼曰姊，時周恤之，不忍目之為傭。
　　計重來瞬息年餘矣。會舅姑壽辰，十六效萊舞，如期稱觴，戚屬咸集。忽雨香庵尼遣雛送儀至，開篋視，非祝具，乃湯餅也。莫不鼓掌笑老尼荒廖，幾如叟妄言。旋開宴，鼓樂大作，觥籌互飛，忽聞灶下有呱呱聲聒耳，灶婢奔白云：「李氏又分娩矣！」賓主愕然，其姑大怒，趨而責之曰：「淫婢定不欲生耶？前已玷汝家，今又玷我家耶？」耐含笑云：「阿姑勿怒，兒今日鳴吾冤矣。速邀良人來，豈有兩子而不識其父乎？」十六猶未審何事，貿貿自外至，耐驀起執其手，涕泣曰：「我自入汝家，服役之苦，婦人本分，何足云？然未嘗出一瞻眺，與人一語言。汝於某日挑吾，吾不理，夜間乘醉來逼吾，草榻上勉就之，今幾月耶？抑仍六月耶？二老如不信，有渠頭上柳花為證。」先是清明日，其俗男女均簪柳花少許。新婦媚稿砧，以五色絲纏作彩縷，有文理，非代人所能。蓋由清明至今，又將中秋也。
　　正錯愕間，忽報李家老夫婦聞信至。十六父子道左迎入門，即揖眾賓曰：「不肖女亦有今日，不然天網漏矣！」李翁猶刺刺理論，李媼則髮指，面色靛，叫罵萬端，毀器皿無算，遽揪十六之母，飽以老拳，衣褲撕碎，幾露其私，無敢阻者。十六崩角有聲，亦為騰足而顛，捉髮而擲，夫婦揚言曰：「今日事，非鳴官蕩其產毀其家不可！」眾賓稍勸慰，則反唇譏曰：「當日吾女被逐時，諸君何不援手一啟齒？」賓語塞。時讓姑父母亦在座，知事必決裂，急號於眾曰：「耐姑之貞，其含垢忍恥，固已上格蒼穹，始送石麟為姑解穢。頃欲解鈴而息爭，合璧而免訟，似非吾女一言不可。」讓姑果自屏後冉冉出，拜諸長上云：「耐姐沉冤，白於一旦，天之靈，家之福也。請姐復正位，兒副之。若是貞操，即為之執巾櫛亦所甘心。長者俱在，求勉如兒言，勿再鼓舌。」眾曰：「善。」陳翁亦樂為之。忽叟來觀熱鬧場，從翁後拍其肩曰：「陳君陳君，僕之雙瞳，能賜保全否？」陳大駭，繼而大噱，遂與眾互述其事，始知數之所在，有莫知其然而然者也。惟大悟能知必於是日臨蓐，又不知操何術耳。乃張燈結綵，奉兩家父母高座，鍾攜兒叩拜伏罪，然後互蔭其女作螟蛉，賓客極歡而散。
　　翌置綽楔於門，表兩婦之賢。耐姑再生女，仍六月。讓姑生子二，即如尋常。其後四子皆貴，惟先封謫母，而後封庶母，誠如叟言。耐姑年六十，出資為雨香庵建佛塔，報大悟也。
　　懊儂氏曰：中牟謠云：「少所見，多所怪；見橐駝，言馬腫背。」鍾十六以婦六月產即云不貞，可謂少見多怪矣。孕月深者主壽，月淺者主貴。老隨園堂皇一語，能為嬰孩造福，是真佛子心腸，慈母廕庇也。吾願不識字人，其胸無點墨而腹有疑團者，當三復此編，免唱東南孔雀。我佛聞之，必合十而作頌曰：「善哉善哉，如是如是。」


珠江花舫


　　鄒子《樂生筆記》載江山船云：「江山近水人家，各置一巨舫，畫板明窗，巨麗宏敞。父蕩槳，母操舵，兄弟執纜，女任烹調。其女子率幼習絲竹歌舞，破瓜時，便使應客。臨風咳唾，若即若離，或一二姝，或三四姝，皆靚妝，將以誘過客，弋重資也。富商大賈，往往傾囊登岸，惡矣！」而不知廣東珠江花舫，其惡更有勝於此者。
　　一老幕府沈翁，宜興人，自幼入粵，生平不履勾欄門，亦不娶，由壯而老，仍童子身。每見子弟喜北里游者，則笑之以鼻。醉後尤自誇詡，以為如來世尊，忍欲羅蜜，自家已得三昧，蓋尤勝焉，無不及也。歲積修羊已數萬金，囊橐累累，而御僕又嚴酷，錙珠必較。
　　一日，將回里買良田，築幽室，為歸隱計，不復為人家壓線作嫁衣矣。素聞花舫名，恐墮其術，乃再四檢擇，須無一女眷者，始登其舟。一日檢就，先運箱篋，安置圖書，而後辭別舊識，始解纜行。一舟為己坐，一舟載僕從，不甚華麗，亦無陳設，飲食亦不甚豐潔，遂帖然意肯。
　　行三四里，忽睹一好女子，淡妝素服，蓬頭鴉髻，而意態動人；啟艙後小窗，就水浣手，玉腕釧碰板鏘然。沈怒，呼僕不應；呼舟子，問女何處來？舟子大恐，伏地面無人色。女急走出艙，襝衽拜曰：「公勿怒，容妾緩稟陳，近情則留之，無理則逐之，惟公所使，未晚也。」曰：「試言之。」女流涕曰：「妾宜興人，姓劉，乳名小玉。幼隨父宦於粵，誤適惡少年，奩資供賭博，資罄而夫死，大歸，而父母又卒於官，百計營葬。孓然一女子，孀且孤，恐遇匪，陷娼家，思歸鄉里，剃髮皈三寶。欲自買一舟，既無資斧，又無婢嫗，迢迢千里難獨行。欲附他人舟，又恐遭不測。素聞長者圭璧其身，乃奇男子，必能憐苦況，賜玉成。且妾鄰姆姆，又與舟人熟，故附寶舟行。倘賜援手，賤妾生死銜環，日於佛前諷誦，為長者祝千秋。若竟不許，妾當效湘累畢命，蓋捨此機會，永無歸期耳！」言已悲啼，詞旨酸楚。
　　沈愕然久之，曰：「附舟行，何不可，但不許入中艙耳。」女應之，即起入後艙，嚶嚶誦佛號。舟子亦拜謝。問諸僕，僕叱舟子，沈遂信。
　　久之，每進一餐一飯，贊甘美；舟子曰：「此小玉手段也。」每盥一巾一襪，贊勻潔；僕人曰：「此小玉湔祓也。」翌晨，抵小村落，思早饌，呼僕，尚酣寢，忽舟子掀廉進麵餅，味鮮美，問何來，曰：「小玉親上岸為公購來也。」一日，清晨擁被坐，忽聞骨冬一聲，舟子大嘩曰：「小玉為主人購早饌，上跳板失足落水矣！」沈披衣即起，開艙視之，果有數餅漂水面，眾果挈女子自水中出，衣裙盡濕，瑟縮寒顫，扶上船頭，將之後艙。聞舵工太息曰：「小玉僅此一套衣，又無可更換，不幾凍煞耶？」沈立命扶入中艙，女不應，眾如不聞；沈又言，眾曰：「公曾云不許入中艙，小人敢忘卻耶？」沈曰：「渠為我至此，忍坐視耶？」呼入，臥小玉於己衾中，鑽火代烘濕衣。小玉起著衣，含羞詣後艙，操作如故。沈由此心德小玉。
　　一夜人靜後，似鼠子入箱齧衣履，呼僕捕鼠，不應。將自起，見小玉睡眼餳澀，自艙後出，衣綠綢短襖，秉燭問鼠在那廂，公指示之，即為擺撲而後去。
　　一夜，江風大作，桅震震響若欲斷，案上燈檠忽滅。呼舉燭，不應。又見小玉徐徐籠燈入，披淡黃襖，就燈■火，纖指如筍，凌波如芽，略凝睇，又去。一夜，暴雨，水溜自篷隙入，衾枕卻當漏處，移就乾處，如故。呼僕不應，又見小玉挈衣襦，秉燭姍姍來，登榻跨沈身上過，代塞漏處，溜應手停，汗津津如珠，喘吁吁若斷，沈由是心更德之。欲挑與語，小玉遽攜燭而去。明日，沈忽病痢，僕人懶惰，恒早眠，自傷委頓，歎且泣。小玉聞之，即詣艙代調藥餌，司盥濯，極慇懃，數日病瘳。夜靜，小玉猶忍凍侍牀頭，不歸寢。沈憐之，挽其臂曰：「卿衣裳太薄，又為老朽侍疾，良不忍。何不權就僕腳畔眠？」小玉不答，促歸寢，亦不應。沈曰：「吾犬馬如長，卿齒稚，論年歲，當可為吾螟蛉女，眠何礙耶？」小玉點首，遂就腳後眠。
　　沈覺奇暖，勝於湯婆子；又有一種異香鑽入鼻，心大動，不能自持，逡巡起，與共枕，摩挲撫慰，口吃吃求歡，小玉曰：「不可，妾既孀，又視翁如父，翁又面許作螟蛉，若此之為，玷辱奚甚。」沈固哀之，小玉曰：「既蒙相愛，何必在此？」曰：「卿如能令我銷魂，當沒世不忘。且僕孤身獨行，慘與卿同，成就此好，吾之所有，即卿之所有。不然，卿即歸宜興，能枵腹活耶？」小玉不語，沈遂與之定情，備極繾綣，沈喜曰：「今而後，方知枕席之樂，勝於封萬里侯也。」小玉曰：「妾之清白，為君輕薄盡矣。」由是相處如夫婦，一切鎖鑰，悉付小玉。
　　忽聞兩僕逃，已而一短童亦逃，小玉頗駭詫，而沈獨不甚追究，計自解纜時至今，已八閱月，尚未至。小玉獨催促，而沈若不甚介意。久之，視銀篋盡空，問小玉，曰：「翁忘卻耶？僕盜資若干，僮盜資若干，日食柴米，翁病藥餌又若干，舟子支付船值又若干。」觀衣篋亦空，問小玉，曰：「翁不知耶？銀盡，不借此付質庫，將若何耶？蚨去能飛回耶？」沈戀小玉美，昏昏亦不甚盤詰。一日，舟子喜曰：「到矣。」沈欲登岸，小玉止之曰：「翁將何往？常言家無一椽，能露宿耶？故里聞翁挾重資回，必蝟集求告貸。謂翁之資斧已罄，誰信之耶？然則再求人，誰應之耶？岸上有妾阿姨家，頗雅潔，不如就彼處養痾。妾承翁錯愛，既不能樹貞節坊，亦不願別抱琵琶，且作臨邛棲止。家雖壁立，妾尚能拈針，量不致有庚癸呼也。」
　　沈思鄧山已頹，阮囊依舊，不得已，從之。入其家，果如女言，居以靜室，起居安善。女皇皇時出入，時來伴翁，寢時就他處宿。心疑不敢問，亦不敢出。突二三舊友來訪，皆粵之名幕府，驚詢：「何亦遄返？」笑曰：「返何處耶？何時返耶？」蓋沈舟居一載，日對麗人，舟子揚帆行數十里，又溯流退數十里，無論浙邦，且終未出粵界也。頃所居即小玉家，舟子即小玉兄弟輩，蓋名妓也。至是始恍然，乃相與乾笑，遂仍居廣為馮婦焉。
　　又一顯宦履任，登畫舫耗去五千，而歸與夫人言，夫人嗤之。曰：「卿勿笑，他日赴任所見若輩，恐亦能令卿卿銷魂也。」夫人大笑曰：「吾身無淫具，渠能為我作面首人耶？」曰：「不然。吾輩愛優伶，何曾非兩雄相愛；恐兩雌相愛，亦同此撲朔迷離也。」夫人更大笑，以為妄，且隱隱有醋意。後果買舟，遣女僕迎夫人。舟子女慧麗可人，能眉語，能目聽，舉止言動，無一不令夫人生歡喜心。乃拜為螟蛉女，朝賞暮宴，金玉珠翠，錦繡玩好，不計其數。船故緩緩行，日僅十餘里，比到任，而夫人已妙手空空矣，且船值已累積，短百餘金。宦聞之，急遣僕持金贖取夫人歸署。冉冉出蓮輿，登後堂，官遽躍出，撫掌笑問曰：「何如？」
　　懊儂氏曰：趙簡子適楚江也，且惑操楫女；鴟夷子游五湖也，尚挈採蓮人。天光雲影中，一葉蕩漾，得此數輩，供巾櫛之周旋，便覺米家書畫，趙家琴鶴，一切有情。然瓶供之蘭，嗅之可也，若醉服其水，則腹痛而死；鶴頂之珠，玩之可也，若誤服為丹，則腸斷而亡。噫！黃帝造舟，防溺也；而仍溺之者，蓋自溺也。

金竹寺


　　余髫齡即聞揚州地下有金竹寺，不得其源。前歲，晤屯田司馬楊慧生姻丈，偶話及，云：
　　明季某甲子，有皖人蕭靈威，少年任俠，追蹤魯仲連郭解之為人，屢屢睚眥興怨，後遭仇家，幾斃毒手；逋之他縣，匿跡韜聲者二載。偶步月，聞茅屋中有哭聲，探詢之，有里豪魏姓名虎者，強娶孀母女，憤不從，欲自戕者屢矣。其孀母朝夕邏守，然虎已諏吉，行將來攫取，故對泣耳。蕭聞之，歸旅店，袖刃出，訪虎居確，躍登其垣，垣盡登屋，脫履步鴛瓦，行無聲。視燈光多處，睨虎坐繡閣中，擁豔姬，陪狎客，昵飲甚豪。聞狎客笑曰：「東鄰女假惺惺，尚啼哭。明日銷金帳中，一嘗異味，恐麾之不肯去矣！」虎曰：「倘倔強，當投諸冰窖，寒凍殺！」客曰：「虎郎惜玉，情甚旖旎，豈故作險語，破鬼膽耶？」曰：「嘻！」蕭審之確，即躍之地，揮刃奔虎，遽斬之。姬驚暈若斃，客張皇，蕭又斬之。僕僮聞聲來，又斬二，而逃其一。視案有酒，立飲三大白，指濺血書壁曰：「殺人者蕭靈威也！」書已，仍躍登屋，荒竄四顧，不知所之。忽昏黑中，有白衣人執蓮花燈前引，隨之行如飛。比明，視所抵已五百里。欲尋白衣人，不可得；唯燈棄荒草中，孤燄搖搖若將滅者。趨視之，非燈，竟朱提一錠，量之約四十兩，俯拾，即以為資斧。
　　日處旅館，漸聞風聲促，恐為捕者蹤跡得，急易裝更姓名過江。聞浙省天竺山菩薩最靈顯，虔往焚香求懺悔。至則士女如雲，比丘如蟻，然皆裝模作樣，無一真善知識。焚香畢，即小住山寺，發願改悔，默求庇佑。學優婆諷誦，至虔至誠。偶遊山嶺破寂，視石洞中，有老瞿曇趺坐，目若瞑。見蕭來，遽喝曰：「富豪強娶，何預汝事？」蕭驀聽，如冰沃頂，恐泄其事，心意欲擊斃矍曇以滅口。僧大喝曰：「咄！白衣持燈接引汝，尚為仇耶？」蕭駭且感，遽伏地，曰：「弟子知罪，大菩薩法力宏深，定能始終解我厄。」曰：「此處非容身地，盍為我寄書揚州金竹寺與鐵方丈，彼處潛身三日，難即已。」因袖出一函，封其固，曰：「速去，勿回頭！」蕭崩角數百，持函即行。
　　十日過江，抵揚州，遍詢無金竹寺，心甚憂慮。不敢居城中，潛寓鄉村。夜夕步月東關浮橋上，忽一僧打包來，僧雛攜燈前引，燈上大書曰：「金竹禪院。」略凝睇，神燈飄忽已東去，急趨而尾四五里，始追及，已在山谷中。僧問曰：「男子何所見聞而逐我？」蕭喘息道天竺遇老瞿曇事，並示以函。僧曰：「我當誰，原是白衣豁棘尊者。居士既遠作寄書郵，盍隨我歸去來。」須臾達一大叢林，月色昏黃中，視鐘樓經閣，瑰偉嵯峨。司夜行者，已行梆唱佛歌，聲淒心肺。打包僧入白方丈，蕭拱候叢竹旁，風篁煙筱，文秀■。僧出，白方丈已禪定，留書案頭，止客就寮房宿，明當晤敘耳。引蕭之一斗室，雅潔無此。旋出夜膳，亦極精良。明日，並不聞傳喚。往來緇侶，古貌古心，老稚妍媸，其類各別，然較之天竺皈依之大眾，則似覺不同。
　　住三日，是夜忽聞鐘魚梵唄聲，若開大道場。潛披衣趿履，擬往瞻視。及至正殿，則其聲頓寂，唯見滿堂無佛像，滿地鋪毹氍，燈燭輝煌，男女裸體橫陳，綢繆交媾，妍與妍偶，媸與媸偶，老與老偶，稚與稚偶。大駭。略轉瞬，則又妍媸老稚互更，互為之偶，或鸞顛，或鳳倒，或背成峰，或側成嶺，其態既濃，其聲更昵。蕭閱之，始駭繼怒，不禁大呼曰：「如此昏昏，成何世界！」忽聞背後一人大喝曰：「咄！六合之中，六合之外，六合所成，男歡女愛。俗子無知，大聲驚怪。」蕭視其人，紫衣科頭，面如滿月，打包僧侍側，呼曰：「此鐵方丈也，蕭居士其稽首。」蕭心雖怒，而體不克自主，玉山遽頹，和南伏地。方丈挽起，攜入所居，略略問瞿曇蹤跡，謂蕭曰：「頃之所見，乃佛家之幻景耳。智者見之，大徹大悟；愚者見之，可興可起。無足驚詫。」蕭不敢言。旋諭打包僧曰：「盍攜去重瞻水晶域，當發菩提心。」蕭辭出，見殿上燈火全無，人物亦杳，唯三世佛像，龕燈明滅而已。
　　忽聽雞唱，傳語送客。打包僧手採竹葉一叢與之，曰：「以此聊為居士壯行色。」蕭領而藏於袖。送出門外，則迥非舊途，躑躅奔馳，明始辨路逕，則已在甘泉山下。回顧袖中，竹葉已墜去其半，視所存者，金竹葉也。再入城詢之，瞬已三年，而寺中僅三日耳。遂出竹葉貨之，小負販，大獲，設骨董肆，家漸裕。
　　一日，晤一女丐，攜女行於途，見蕭伏叩，曰：「恩公尚在耶？」蕭審視，為當日難中人，急攜回密室詳詢。云：「魏歿後，其子告官，捕得兇手如公狀，斬之，其首落地而屍不見。妾義而盜首葬，甫破土，其首忽成荷花燈。官聞其事，亦不深詰。妾恐株累，挈女逃，丐於此者已三年。」蕭更為述遇僧事，互感詫。遂以其女為室，事外母如母。旋投行伍，得功勛，仍以所易賈姓登剡章，官崇明守備。夫婦事佛甚虔，蕭每怒，夫人低呼曰：「金竹寺。」輒斂怒為笑，見人溫婉如處女。後外母死，盛補葬奠，送之殯宮，策馬呵道歸。忽於人叢中睹魏家僕，急攜夫人不知所之。
　　懊儂氏曰：路見不平，拔刀相救，佛菩薩賞其義俠，故遠導幻境以生之，且詭托秘戲以悟之。蓋鏡中之鏡，瞳中之瞳，豈真地下有逋逃之數，世外有曲躬之樹哉？至滿堂須陀洹，齊化鴛鴦偶，是耶，非耶？幸勿當作火宅梵嫂一例看也。


石郎蓑笠墓


　　崇明瀕海處，煙波浩渺，仙靈往來。有大石郎者，幼孤，年十六，無恒產，為人家牧牛。青笠戴月，綠蓑織煙，時以短笛自娛，意亦閒適。顧嬉且勇，與群牧鬥，無能勝者。然遇介屬隨潮以至，則掃而投之，不忍戕其生。所主之田公翁某，頗賞其仁厚。
　　日卓午，與群牧倘徉於綠樹間，或捉迷藏，或賭樗蒲；郎獨抽尺八，坐避潮墩，吹無腔之韻，偷關山楊柳，指村舍桃花，自以為樂。少頃，潮怒湧，天地皆青，大蚌隨一線來，泳游不去，宛為笛韻所羈。潮頓落，即膠滯沙際，屢翕辟，露光芒。群牧知中有夜光珠，議劈而取之。郎思害神物不利，詭云「海物通靈，刀斧莫斲，盍渥以沸湯則自開。」眾善其言，競起拾薪汲水，尋田家假灶突。郎待其去遠，潛起推蚌行就海，祝曰：「蒼茫貝闋，不少汗漫之游，幸勿再登陸，為若輩覬覦。」蚌得水，圉圉焉，洋洋焉，忽挾巨浪如山，俯仰作稽首狀；海風忽狂，颯然遂逝。迨群牧以湯至，郎正假寐，物已子虛，叱起問何往，故佯驚作懊喪語曰：「神物化去矣，奈何？」眾恍然，知為所賺，唾其面，亦不較。
　　明年夏，時有青色牛，傷海邊稻田，貌頗似郎之所牧。問之，不服，白眼爭。遂告其所主，誚讓之。郎嘿不辯，惟思所牧從未輕縱逸，何得蹊人田？會復有來告者，郎忿極，暮往其處，隱身以伺。
　　翌日黎明，果一牛自海岸出，毛色極純，與己牧卻彷彿，惟頂生一角稍異。既而遊戲溝塍，大肆蹂躪。郎暴起，將擒之，以塞人口。牛驚覺，反身遁入海。郎忘其為洪濤巨浪，尾而逐，視兩旁之水皆壁立，牛所過成一白平坦道。里許，抵一處，峨峨府第，金碧輝煌。牛躍入，郎亦入。聽管弦哀怨，內正開筵，執事者皇皇奔走，無暇他窺。廡下有隙地，乃掩身，窮異觀。視座上一客類王者，佩陸離之劍，頷下飄白鬚。一客類大夫，古衣冠，沉靜緘默，似抱煩憂。一客類儒士，然星冠羽衣，英致灑然，亦極尊貴。一美人類天女，明■翠羽，貌雖豔，而凜凜若冰霜。主位殷殷勸爵者，則一少年郎，被服都麗。階下歌吳聚，舞楚舞，輕能在掌，高可遏云。客詢何節奏，對以水殿拋球，新續第二曲也。白鬚人亦扣劍作歌曰：「鞭平王兮，吾非不臣；雲黯黯兮，奇冤莫伸。吳市吹，蕭欲裂，潮怒不可折，心死不可說。」古衣冠曰：「相國尚有餘怒哉？」亦攢眉蹙額而作歌曰：「天之險，不可升，地險山川與丘陵；人心之險更叵測，朝為變兮夕為更。珠宮在水兮何其晶瑩，坦蕩蕩兮日月自明。龍伯召我兮，佩菊與之蘭襟。弔汨羅之萬丈兮，臣心同清。」儒士笑曰：「大夫變新聲，卻騷韻，然亦哀而豔矣。某請和以巴里歌。」歌曰：「當年臣本寄書郵，誰幸三生結並頭。憐煞秀才康了輩，水天漂泊幾沙鷗。」群起酌以巨觥曰：「洞庭豔福，誠可羨也，然尚有袍澤之情乎？」言已，視美人無一言。咸詢：「貞姑，可否按律呂，賜新聲？」對曰：「請以珊管瑤箋，書二十八字，命樂工歌之，何如？」眾曰：「善。」須臾書就，階下人歌之曰：「蓬萊清淺幾成塵，門外野風愁煞人。三十六湖涼月裡，珠光長照女兒身。」
　　郎聆之，情不自禁，矢口大呼，曰：「美哉！凜凜之風，何其婉而厲也！」咸愕眙詫：「俗子何得犯宮禁？」少年郎呼縛付鱉丞懲治，武士出索，反接其手，將行，呼曰：「縛太急！」既而大笑曰：「不圖石大郎死於此處，大奇！」少年瞠視良久曰：「君海牧牛之石大郎耶？」曰：「然。」曰：「然則我恩人也，何得作階下囚！」叱解其縛，親自降階，執禮甚恭，曰：「僕非君，早為兒童戕矣。此龍宮也，某王世子也。前化蚌出遊，聽君雅韻，險遭不測者，即某是也。盛德隆情，久未能報。頃能不速，頗愜素心。」即引之登堂，遍與諸客揖，曰：「此伍相也，此屈大夫也，此洞庭柳真君也，此露筋真妃也。」郎茫然不辨云何。伍相云：「是子本天上水星之精，好與農丈人鬥，得牽牛救解，旋以劾墮劫，歸元之期非遙，世子尚宜調護。」客皆告別，郎亦興辭，世子阻之曰：「君宜少安。」送客回，重與入座，問君何能來，以實告，曰：「能來不能去矣。適君所逐者，分水犀也，子非犀，則出門一步即死。」郎窘急，幾墜淚，曰：「容請命於家君，或有法。」遽去。
　　俄頃，持一大珠如龍眼者：「此辟水珠也。家君感子救某故，持贈。有此，入水可無濡首之虞。幸勿示人，恐有焚身之禍。子行矣，珍重此身，報德正未艾也。」慇懃送之出門外，果無投足地。試揮珠對水，奔騰浩瀚中，忽露一通衢，且平直，猶如犀之在前，瞬登彼岸。群牧咸驚。
　　然大郎終不自慎，恒握珠走狂瀾，既欲炫田以嚇愚氓，不禁駕馮夷而驅海若。一日，抱一古鐸出，上刻篆詞曰：「大禹驅山之鈴。」又一古玉，上刊奇字云：「秦皇塞海之寶。」他如鑒魑魅之銅，斲蛟鼍之劍，珊瑚樹真有高六七尺者。人謂售之碧眼賈，富可跨石崇。郎啞然笑曰：「吾不能為龍宮之賊。」乘觀者不意，悉舉而投之，人皆惡其癡。嘗有巨鼋出海翹首，目閃，即隨之下。少刻醉飽出。人詢何往，曰：「世子懸弧之辰，遣介士招飲耳。」眾謀攫其寶。偶吹笛，倦而眠，六七輩驀集搜腰纏。大郎驚醒，懼失信於世子，因珠入口，奮與眾鬥。眾雖辟易，而珠亦滑入喉際，吞吐兩難，遂鯁而死。鄉人憐之，殮以桐棺，海畔。是夕風雷震震，翌已成一巨墳。明年海漲，復於墳下擁一沙崗，凡斥鹵之地多坍塌，大郎墳獨無恙。而潮亦至此止。
　　死後且時著靈異，鄉民即墳為祠。百里外瀏河，素多海患，居民避波臣者紛然。時夢一神人，鹵薄赫赫，冠冕峨峨，自云：「我石大郎也，憫此處沒於海，急遷棺，或可免厄。」同日而夢者百人，咸驚異，詢崇明，果有大郎墳。請於土人，不可；欲盜其骨，更不可。禱者宿神座下，夜聞天樂大作，大郎車騎而至，呼其人而告之曰：「我有一蓑一笠，尚懸所主田翁家，迎而葬之，亦可免衝突。」翌起，往懇某翁，視東壁後有小舍，數堆破敗物，撥灰塵尋之，果得風雨具，為大郎舊制。遂鼓樂迎歸葬海口，如古名臣之衣冠墓，且築如崇明之廟。工甫竣，水至，即遽退。兩處春秋賽會，士女如蟻，香火如雲，均稱福蔭。每至月白風清，居民猶彷彿大郎笛聲與海潮相嗚咽也。
　　懊儂氏曰：犀牛逃遁，即聳身蹈海擒之，是何等氣燄！海藏寶物，取而炫人，旋復棄之，是何等廉介！辟水珠至死不肯輕擲，是何等信實！豪哉，石大郎！何待捍潮御患，兼及瀏河，始為之神耶？噫！冠裳中且不可多得，況牧豎乎？詩云：「牧人乃夢。」吾知其不為魚而為龍。

馬姓


　　金陵有林茂才，寇至陷城中，羈某館，脅授偽書記。夜闌，聽刁鬥四起，悲從中來，不知此身作何究竟，又不知眷屬有無存沒，爰默誦《金經》不輟。久之，覺遍體清涼。
　　一夕正誦經，聞窗外一叟呼曰：「林生林生，此時尚不隨我三更耶？」三更者，賊語逋逃者名色也。生出戶觀之，一白髮叟，布衣冠，古鬚眉，素昧平生，不敢多語。叟凝視生，曰：「爾病癡耶？」言已，逕前攬生袖急走，飄飄若御風行。時城■■，鳴鉦擊柝，賊令森嚴；而叟所至，巡邏者若無聞見。至獅子山，挈生猛跳城下，若履平地。生私揣江口，若何飛渡。突一滿江紅大船停泊下關口；登之，叟急解纜掛帆，風瑟瑟，直指江北，蓋叟即弄船人也。生入艙，見一男一女，已先在。男，生之同窗友也；女，生之鄰家娃，素豔之而未能銷魂者也。略寒溫，生即瞑目坐，女頻視生，秋波盈盈，宛似心許，若礙友不敢言耳。時夜色昏黑，山月墜江，聞友與鄰女，時有調笑聲，漸有褻聲，聞之心大動，急斂神掩耳，危坐默誦《金經》。
　　聞叟在後艄，鼓楫高歌，歌曰：「天風浪浪兮，江水粼粼；月山劍樹兮，雪窖火炕。懦懦蠢蠢兮，蟲蟲情情；何者因何者果兮，絮絮萍萍。夜何其，夜向晨。人鬼有關兮，禍福無門。」生聽之，益悚。
　　遠村雞唱，曙色搖波，叟曰：「到矣。」林生出，此真州界也。「爾由此至揚州東鄉，得生路，好自為之。」袖出一函與之，曰：「爾行十餘里，可開看。」生崩角在地，泣求姓名，叟笑而不答。起視帆影如駛，頃刻若逾金焦，出海門外矣。急到仙女廟，果遇舊雨，挈赴淮安，團眷屬焉。視其書，曰：「余本馬姓，生平喜於苦海救人。爾能端正，不負吾意。兩個小癡蟲，故態復萌，可惡，已將他帶赴東海去也。」生後入袁端敏公臨淮大營，以軍功保二千石，時以叟書示人，一夕，忽隨風飄去，如葉，如蝶，如紙鳶，頃刻不見。

離垢園


　　離垢園者，東浙賈氏園也。賈名雲章，字天孫，少穎敏。游庠後，累不第，遂治園輔，植花樹以自娛。久之，癡於潔，屋宇几榻無纖塵，即藩圂亦時時湔滁。以「離垢」名園，以「襄雲」命館。聯云：「米襄陽愛潔成癖，倪雲林嫉俗如仇。」凡鼎彝書畫，花鳥蟲魚，無不珍惜；破產覓之，亦所不顧。至戚屬鄰里，以急難告者，則閉門不納。生子一，名渾，字許橋，棄儒學賈。每進幾諫，不聽，乃泣禱於神曰：「父有潔癖，百折不回；見嫉於世，恐生禍災。伏乞神靈默佑，感甚。」賈知之，大怒。始詈繼撻，喬梓寡恩。
　　一日晨起，督僮拂几，帚過，碎定陶磁尊。怒鞭之，僮負痛，鑽几下，几翻而硯山又碎。賈憤燥，索刃，僮遂奪刃自戕。其父告於官，許橋上下夤緣，私獻秦鳳爵，且厚殮僮，養其父，始罷訟。
　　一夕與妻藍氏酌，婢獻羹，碗炙手，墜地碎。賈怒曰：「此供秦制也，爾斷吾命根耶？」呼杖，婢懼而投諸井。許橋厚殮之，且召僧諷經超薦。無何，有同學友來訪，詢及收藏，賈出宋眉子硯以炫之。友呵氣試潤。賈惡其穢，刺刺不休。友稍諷之，怒以硯擊友，幾碎其顱。又以炙炭煮漢玉佩，火起，蔓延鄰舍，風號燄烈，頃刻數家。許橋背父，婉謝厚償，始無恙。
　　妻藍婉勸曰：「古人以潔為束身之範，君以潔為纏身之魔，若不改悟，恐隨身皆荊棘場也，尚得為離垢園哉？」賈怒批其頰，妻痛哭。賈恒獨眠，每欲敦倫，必看河魁，蓄溫水；事畢，澡身更衣薰香，作種種惡態。是夕哀啼至夜，有美婦人自外來，曰：「姊姊冤殺哉，個男兒毫無一點情，儂見之，幾欲墜唾。」藍漫應之。又曰：「我與若游花園，倒好耍子。」袖出一圈示藍，曰：「此中大有佳處。」視之，果有樓台花木，金碧陸離。遂對鏡勻粉黛，整衣衫。婦以囉帶繫樑上，對妻再拜，回視案上，燈光如豆，戶外鼻息甚酣，萬種淒涼，逡巡自縊。婢覺，急告許橋，已不能救。撫屍號痛，死而後蘇。賈知之，猶以衣袖擦宣爐，聊滴清淚而已。訃岳，藍叟告宰，縣役到門，洶洶如虎，呼號啖嚼；鄰人來觀，亂摘花果。賈目睹蹂躪，痛極失聲。叟疑渠尚有遺之悲，又以許橋重賄，始忍而罷訟。然家道亦從此中落矣。爛銅碎玉，昔以重價購來，頃以廉資售出。炊煙漸斷，僅剩荒園。賈鰥而子未婚，時作楚囚之泣。
　　忽有客攜短童來謁，仙風道骨，翩翩在門。迓入與談，自言張姓無字，人呼為張老相公，淵博古今，塵談霏屑。賈恨相見晚。許橋思留以慰父，以敝裘付質庫，置酒篝燈，且留下榻。自賈之好潔也，君子惡之，小人誑之；富易為貧，朋儕絕跡。頃得張，不禁狂喜。久之，張唾落於壁，必怒於心；遺屙於庭，必怒於色。一日勉與坐，張之童又弄斃架上鸚鵡，怒遂不可忍。張曰：「莫怒莫怒，吾攜君游一勝境以贖罪，何如？」不覺隨之假山後，遇一石洞，僂而入，蛇行數十步，洞漸寬，路漸平，達於園，豁然開朗。蒼松夾道，流水涓涓，白玉為梁，幽芳作幀。兩壁磨崖上鎸科蚪奇字，似秦漢以上書。逾嶺一重，又得古洞，薜荔五色，綵絲下垂。入其室，則插架牙箋，間以絲竹；爐香猶篆，簾波有紋；几上橫琴，古錦為囊。賈欲解視之，張曰：「不可，此吾師所彈也。指誤弦，必有天神下降，風雨疾雷。君既到此，不可不作東道主。」向內一呼，美人四集，瓊筵甫設，醴酒已溫。品味既佳，器具尤古。張以巨觥勸客曰：「較君家園庭何如？」吃吃而對曰：「遠甚。」須臾美人歌舞，蕩魄柔魂。張亦抽古劍示賈，曰：「此鹿廬七星劍也，君能舞乎？」曰：「不能。」張逡巡斂袖，左盤右旋，寒光閃爍。美人更鼓冰絲，頓挫應節。忽聞剝啄聲甚厲，一美人自門隙窺之，曰：「師長回矣。」眾豔驚散。張變色曰：「君速隨我後戶出。」繚曲■環，絕非來路。視樓閣最多處曰「瑯環秘府」，藏金石處曰「證古齋」，藏經史處曰「辨理窟」，藏詩詞處曰「遊藝軒」，藏書畫處曰「怡情館」。又一樓，峨峨三層，上矗霄漢，第一層曰「與天為徒」，第二層曰「與古為徒」，第三層曰「與今為徒」。有小村落，畎畝參差，一曰「情田」，二曰「心田」，三曰「福田」。開富貴花，種吉祥草，沃功德水，培乾淨土。行逾數十高嶺，峰巒迭翠，逕坦且平，曰「心頭方寸地」、「歡喜園」、「水晶域」、「光明藏」。金碧樓台，奇景眩目。突轉一逕，景物全非，凝神端詳，已在自家園中，蓋未嘗出門一步耳。
　　張曰：「今日之游，樂乎？」曰：「空中幻景耶？」曰：「何者為真，何者為幻？以為真即真，以為幻即幻。真幻皆根於心，而不限以地也。」由是賈奉張如神明，家中所有秘玩，皆質之於張，張均鄙薄，一無許可。賈以為太過。曰：「君如不信，目前架上古銅象高六尺者，君以為何物？」曰：「滿身銅翠，班剝陸離，形制既工，雕鏤亦古，的真秦銅也。」曰：「秦則真秦，君知秦人造此何用乎？」曰：「不知。」曰：「女子溺器耳。尚高高供養，不幾污穢殺人！」曰：「有何憑證？」曰：「象脊有銅蓋嵌下，象四足皆有小洞，以火炙之，必有騷臭氣。」已而驗之，果然，張云：「阿房宮五步一樓，十步一閣，門首皆設此物，足下即通暗溝，宮人欲溺，即揭蓋解褲，騎而溺之。否則重樓宵漢，嬪嬙如雲，何有此許多溺器？唯得此，始便耳。」賈由是稍悟，視收藏皆若糞土。
　　一日，謂張曰：「洞中風景絕佳，迥異塵世。然樓閣已稍寓目，而鐘鼎琳瑯，必多而且富，未知能許俗子一飽饞眸乎？」曰：「不難，囑小飲，當與君再往一遊。」甫三爵，賈沉沉思臥，張忽拉之急走，曰：「前由正門進，後戶出，今適旁門開，機不可失，盍急趨可進。」果達一處，日色慘淡，道路亦歧。張忽遇一故人，話良久，告賈曰：「君且略散步，僕隨故人行。」行逾遠，逕逾窄，偶一失足，墜土窟中。鬼物鑽集，曰：「賈某來耶？」挈之游地獄。泥犁十八層，宛然吳道子所畫者，絲毫不爽。見妻藍，項拖羅帶，舌吐唇外二寸許，婢僕被磨折死者亦躑躅至，齊聲索命。賈正危急，急聞王者召，鬼卒引入伏案下，略訊三兩句，王拍案大罵曰：「狗彘奴！外風雅而內刻薄，假清潔而真污穢，所謂狂偽鄙俚癡蕩惑者，此也！」即命兩旁牛頭，押赴畜生道中去。
　　鬼卒驅出，至一小園內，頗清雅，遍地芭蕉，茅屋如斗。內有紅裝女子，捧心嬌啼。賈略凝神，鬼卒自後一推，驚醒，則身變作小豬，與老豬眾小豬同臥糞汁中。聞人語呼云：「豬產豕雛矣！其數六。」賈心中了了，即以頭觸壁，狂呼不已，聞耳畔低喚曰：「醒醒！白日，大人即夢魘耶？」張目四顧，身猶在座，客與僮已杳，唯其子與病奴守於側。架上鸚鵡如故，曰：「茶來，主人醒也。」乃泣告子，使人偵之，鄰家柵中，果生六豕，一顛癇遽斃。所謂芭蕉者，庭中白菜一畦也。曰：「地獄已在眼前，奈何不悟？」遂以家政委於子，己則長齋繡佛，日誦《金經》，哀號懺悔。
　　許橋娶惲氏，美而賢，能內助。生子二，皆聰穎。閱四載，家漸復。旋得窖金，力行善事，建種種功德，二十年勿替。兩孫舉於鄉，泥金到門，賈猶捻珠諷誦。孫之同年輩，爭市花草玩好以媚之，皆卻而不受。是時，座客滿堂，冠裳雲集，賈忽扶杖而出，唏噓曰：「吾一回頭，爾儕始有今日，吾不忘張公德也。擬於離垢園中，肖張公像，子孫奉祀，爾等願否？」眾應之。乃鳩工營造，不日告成。偶偕孫輩扶乩，張忽臨壇，與賈敘舊好，請示名氏，乩旋轉而大書曰：「張邋遢。」
　　懊儂氏曰：仙人之邋遢，正仙人之清淨；仙人之遊戲，正仙人之慈悲。不肖兒回頭猛省，正不肖兒能尋快活，能討便宜處。


 陶莊


　　天長龍興集之北，有感蕩湖，煙波浩渺，水禽咯啁，頗稱佳景。湖中央有土丘一坯，廣可十畝。東為貝岡，蜿蜒起伏，田水四達，涓涓由東之西入湖，必經土丘過。登丘一望，視橫冶諸山，宛在几席。而後面又有數十小培，可為靠廂。城閣台榭，遙為四屏；雙橋彩虹，如張旗鼓，是真吉壤。惜向無人知，僅為耕農散牧之所。
　　忽有客自江西來，毛姓嶠名，方壺其字，自云「堪輿家」，館於廬隴陶莊，賓主投洽。為人寡言笑，愛趺坐，間言休咎，無不奇中。然每午餐後，必芒鞋竹笠，放浪於山巔水涯，煢煢來去，至夕方歸。又自弄小艇游湖上，必窮極煙水深處而後返。忽微疾，陶翁親為侍湯藥。瞬西風起，陶翁立制新衣贈之，不受，翁俟其寢熟，潛易其敝者。毛無奈，始衣之。婢僕侍役，禮或稍疏，翁必加杖責。毛感極，忽謂翁曰：「旅人飄泊承盛德，思有以報，未知翁意所在，欲貴乎？欲富乎？乞示我。」翁曰：「能富即貴耳。」曰：「湖中有佳處，可為陽宅，子孫徙而居之，可富數百甲子。」
　　翌日，偕翁放船去，為指示，即是丘也。翁歸，即以重資購成，四週水田亦在其內。呼工庀材，倩毛諏吉點向。毛蹙額曰：「翁知鄙人毛遂之意乎？」曰：「不知。」曰：「僕自知命宮，往後有三十六年磨蠍運，惡曜所照，數不可逃。若家居，尤顛沛。頃為翁卜築瀛第，成則翁富，富則地靈怒，鄙人必喪明，終日黑摸索，誰為給衣食？翁長者，能諭子孫不失信乎？」曰：「是何言？僕即瞑目，當立遺命，違者墮泥犁。」毛喜，即為營造。上樑日，毛猶與翁閒話，曰：「若為竹逕，若為荷亭，便不負詩情畫意也。」言未已，忽睹日邊有黑子如彈，聲錚錚自西來，倏忽大如鷹隼，遽撲眉宇，毛大呼倒地，扶起視之，二目已盲。由是坐臥行動，常在一室，飲食供養，精於平時。
　　翁長子次子，均於是秋文武同中式。翁益信毛。時於柴門倚仗，看湖天水月，倏然出塵。忽睹前岸有火光，若青磷之亂舞。然火有燄，而光有芒。問毛，曰：「試往掘之，必有得。」如言攜畚往，果得窖朱提十二甕，遂大富。長次兩君，欲赴京兆試，毛頗阻撓，不聽，公車北上，竟中進士歸。翁猶如故，而其子竟不能不心焉疑之。長君旋以太守，次君亦以都司，出仕五六載。翁病篤，呼兩子棄官回籍，宦橐甚豐，陳騾綱於庭。翁唏噓曰：「爾輩知從何始有今日耶？」曰：「大人德蔭也。」曰：「非也，此毛君之功。我死後，爾輩積德累功，以報毛君，更事之如父，較重於尋常父執，則地利可堅。倘禮衰即以不孝論。」兩人泣受教，翁更托孤於毛，賓主嗟歎。
　　翁卒，二子守制於家，頗事聲色，作威福。毛諫之，不聽，即亦不再言。而禮竟從此缺。毛枯坐團瓢中，聞廳事酣歌快舞聲，詈撻奴僕聲，頗不耐。忽又聞兩三小童唱曰：「瞎子瞎零丁，吃了多少死蒼蠅。瞎子瞎鹿瀆，吃了多少鑽蛆肉。」心更厭惡。一日，有鬥雞誤落藩圂淹斃，次子諭即棄去，長君立命以陶器就火燔熟，為毛午餐。餐已，雛婢來問曰：「先生食雞汁甘乎？」曰：「味猶是也。」曰：「得味外味乎？」毛知有異，婉詢婢，婢縷述，知大郎之惡作劇。囑勿語，收匕鬯去。由是毛心頓寒而辭色不露。唯命環第四週多種桑，詢何所取，曰：「尋常青鳥，只知此處為橫冶入湖正脈，沙岸迴環，輔山道向，不知此名『龜趺穴。』植以樹則綠蔭參天，如龜蓋之生綠毛，貴不可言。」兩人信而從之。
　　植甫年餘，地忽震動，舉宅惶恐，毛遽以手撫匡牀，呼曰：「誤矣！」詢之，曰：「吾妄言，言非公子所深信。盍掘中堂地二尺，可得一斷碣。」如言掘，果得。文曰：「形則龜，體則瓢，葬者漢將軍，破者江西毛。」字隸體，苔花繡澀，短石如磚。述於毛，曰：「公子無恐，有僕在，禳之尚未晚也。」遂扶之，步第之左右，口嚼土花，辨味而定穴者四，曰：「盍急穿深井。」又於第後植杖畫地如人字，曰：「盍急濬小沼，如是，則老元緒當長相守，富貴可萬年。」工甫竣，毛之雙瞳忽開朗，遂揖別曰：「二十餘年坐承豢養，心甚不安。幸天佑盲瞳復明，從此天涯海角，或有晤時。」欲挽之，已飄然徒步行。
　　毛去，煢煢一身，資斧斷絕。行至來安山中，有小廟，距郭近，神佛拋露，眾丐居之。毛謂丐曰：「爾等能供養我，我能為爾等造命。」眾丐爭應曰：「諾。」即潔後殿一笏地以居毛。各出乞於村市，歸以潔者奉毛，甚慇懃。年餘，丐中有黃耳小犬病癲斃，毛命醵錢市小棺，並小衣冠殮犬。各披麻執杖，號泣如生。毛於廟後點一穴葬犬。詎葬後，眾丐心頓明，漸知愧恥，忽泣曰：「蹴嗟來，何其難堪乎？」遂改習織蒲，或小負販。漸得利。不二年，丐俱化為小康，各於近村營家室。不忘毛德，爭供養之。毛曰：「爾曹曩以廟敗，瀆神已甚，盍再醵資略修葺，吾能使廟興。」眾曰：「諾。」毛為之開巨牖二，接南山秀；開土窖一，泄北陰煞。置籤筒，集籤詩，而神亦靈顯。車馬紛紛來報賽，賣茶賣香燭者，環居成村落。又來高僧主席，緇衣白足，不下百人；畫棟雕樑，晨鐘暮鼓，成大精藍。
　　是日，正集眾善信，開道場，毛亦合掌念佛。忽有香客，云自龍興集來，凝視詫曰：「公其陶莊之毛先生耶？」曰：「然。」客遂縷述陶莊事。陶自毛去後，不兩年，被盜，遭祝融，罹冤獄，家業頓傾。兩君削職，已物故。莊乃廢為丘墟。子孫式微，不知何往。毛泣曰：「吾以一念憤，不幾負吾死友乎？」眾益審毛之術神，富家大室，爭來邀致，而毛已杳矣。
　　至今陶莊一壞土，尚無居人，四井亦湮沒。耕者掘地，常得古磚，上有古錢文凸出，並造磚工人名。細玩之，果墓磚。噫！術人之神，正術人之可畏也。陶君忘父遺命，憑天理亦不克昌，豈待術人之穿鑿而後敗歟？

十丈蓮


　　余亂後售書賣畫，時客於古淮陰市上，每聆里巷婦孺嘖嘖道吳貞女事。頃又幕游嵫水，晤胡君少瑜上舍，詳述貞女之生死崖略，輒口鑿鑿，淚涔涔焉。
　　吳貞女，清河人，其父諱慎裕公，儒士也。貧為當道傭書。母夫人素敦坤範，夜夢口吞蓮花，而生貞女。父歿，女方髫齡，終日寡言笑，操刀尺，習女工，幼許字同里徐氏子。念父歿，而夫家亦貧，且構家難，以至女年二十有八，尚未行親還禮。徐氏子旋以瘵歿，撇堂上白頭。母素審貞女賢，秘不以訃。女晨起，忽哭告母曰：「徐家郎其殞謝已乎？」問語何不祥，曰：「夢有儒衣冠拜於門外者，非耶？」母已審噩耗，不禁失聲，泣曰：「誠如兒言，奈何奈何？」
　　女自起，更■衣，走哭於徐氏之門。母不忍鉗禁，聽其去。姑見之，益淒惋惶惑，不知云何。女先拜其姑，始哭其婿，周旋中折，哀毀莫生。行路者過門聞哭聲，莫不步為止，而涕為墜也。姑俟其哭竟，忍淚告之曰：「吾無福，負此賢婦，天也命也，夫復何言！然兒之哀衷已申，其即遄回瀛第乎！」女大聲曰：「兒無狀，未克侍亡者，供含殮，罪戾滋深。今既登其堂，奠其主，妾身分明矣，更何歸焉？」姑曰：「吾亦貧也，未亡人行將為殍，再添新婦，能吸風為活耶？」曰：「兒不敢以口腹累母，十指尚可謀生活。誠以亡者遽凋落，失溫清，抱罪九京下。兒既延殘喘，敢不代厥職補幽恨乎？」姑又曰：「兒誠賢矣，其如母夫人者，亦孀孤無依何？」曰：「是惟賴吾姑之慈悲耳。」於是體貞女烏私，使往來朝夕，兼定省焉。
　　女刺繡雕繪，宛轉如生。人得其佩囊等物，則珍襲之以為寶。有憐而予以倍值者，女必卻之，曰：「吾不幸為女人身，又失所天，是前生因，尚敢取非分財，貽罪戾乎？」人益義之。求手制者，門外踵為接。然由此勞悴，目幾失明。
　　一夜夢天女，冉冉降中庭，以丹授之曰：「吾天孫也，憐子貞孝且有疾，攜奉神丹，子其吞之。」女視丹，圓如珠，燦如火，再拜襝衽而後服。神女去，女自覺心遽安而痾若失。翌再買絲挑線，功倍往時。
　　逾數年，姑又病，女衣不解帶者數月。殆彌留時，笑謂女曰：「吾不幸有殤子，何幸而有貞婦耶？吾年來得汝調養，勝於若在時也。今已矣，行將告爾舅爾夫於地下矣。吾兒幸依阿母活，毋以我為念。」言已，目遽瞑。女毀瘠號痛，淚墜成冰。其母恐女殉，預往防閒之。女泣邀四鄰坐堂上，奉母坐屋隅，稽首曰：「吾夫死，吾姑又死矣。族無接續之緒，家無期功之親，留此數椽，下及什物，何所用乎？擬乞諸長者，代為全售，為吾姑殮葬費用。」眾曰：「善。」遂盡以其資，營齋奠，就窀穸。事畢，女向母拜別，意將雉經，母急抱而止之曰：「兒無姑，尚有母也；兒再死，則我之數根窮餓骨，交付伊誰耶？」由是女始大歸，永作依母計。清明寒食，則以一盂麥飯，哭於徐氏墓道。女每號慟，長河之水，則嗚咽不流。其族叔某，時勸女再適，女大聲屏逐之，不容其刺刺語。
　　舊居老屋，為秋風所破，修葺殊難。時河北中大王廟比丘尼某，亦以名媛披剃，素精戒律，永謝俗塵者，女與諗熟。且先有嫠婦劉嫗，亦因前妻子不孝，攜己生一幼子、一幼女居焉。素多苦行，遂奉母行僑寄。尼曰：「一食清齋，頗為不乏，且踵余懺悔可乎？」諸女伴針黹之餘，更習諷誦。雙柴靜掩，燈花寂然。
　　至咸豐十一年，捻匪猖狂，由東魯席捲而至。時正上元節，大府方銜杯看鼇山燈，聽鈞天曲，不為防。萬騎沓至，官吏始鳥獸散。邑之民遭焚掠擄殺，慘何可言。越三日，貞女輩尚閉戶不深悉。會里有被脅者，登垣告之。尼出，果旌幟遍山谷，鼓角作哀音，歸急扃其扉，曰：「賊至矣，奈何？」女從容整衣履，跪求母訓。母瞠視良久，曰：「若輩犬羊肆淫毒，我且不忍見，況汝乎？行行，吾其從汝志。」劉聞之，亦攜女出。已同至淺水，見幼子方徘徊岸側，劉呼之曰：「兒來兒來，兒生必虜，即免，兄嫂亦不可久居，蓋相從地下。」兒果奔至。尼見之，撫掌曰：「善哉善哉，是方不愧清靜優婆夷也。」於是六人一齊投水死，此脅從者所親見也。賊■，邑之人士聞之，雖未請旌，莫不曰「貞女貞女」云。
　　又數年，一皖南士人，偶至貞女死所，臨流瞻眺，忽見一美女子，哭立水面，風鬟霧鬢，儀態萬方，手捧赤蓮花，冉冉行且歌，歌曰：採蓮復採葉，骨似寒冰心似鐵；猶記湘壘畢命時，魚不敢吞，龍不。採蓮復採根，生為貞體死貞魂；既與煢獨又寇亂，生之殺之天地恩。採蓮復採藕，纓絡垂珠大如斗；精衛銜冤不敢啼，猶向重泉攜母手。採蓮復採幹，苦海苦海有彼岸；生亦死兮死亦生，太息重呼諸女伴。採蓮復採花，彩雲一片喚朝霞；金銀珠寶有宮闕，帝許貞魂去作家。
　　士人方癡聽，忽土人有素識女者，遽呼曰：「此吳貞女耶！」女遺花而杳，亭亭植水面，長可十丈，光燭雲霄，移時方烏有。
　　懊儂氏曰：蓮者，根勁直而污泥不染，子倒垂而苦心實多，淨品也。非九死不回之貞女，誰克當之而無愧也？歌雖近幻，而辭則近悲，作泡影可也，作誄詞亦可也。當其月帔風裳，亭亭出水，豈自炫歟？亦以愧夫世之為人臣子，駑戀其位，橐飽其祿，大變當前而貪生怕死者。

古泗州城


　　吾鄉泗州城，淪為洪澤湖久矣。土人云為大禹命庚辰所係水怪巫支祈逸出為害，此無稽也。州城之沉乃明末事，其時畫士惲南田正寓僧伽禪寺。門前一水環繞，出入須楫。時已四十五日雨，淮流七十二道山溪之水，全歸於此。童謠早有「石龜滴血淚，要命上東山」之語，惲甚憂之。夜靜，偶聞神鬼滿堂私議，曰：「時已至矣，乞施行。」神曰：「尚有一僧一道未歸，一主一僕未出，姑須臾。」惲披衣起，殿黑無人，知水厄至，急呼僕起，攜隨身文具，倉皇拔關出走。過渡，見廟僧攜杖打包歸，曰：「先生何往？」曰：「吾有急，須登第一山耳。」所謂第一山者，盱山也。主僕躑躅，甫逾嶺，天遽明，回頭一眺，則白茫茫一片水國，成巨浸矣。由明季至昭代，沉淪已數百年，從未出現，惟陰雨中，時有雉堞排水上，台榭人物，如蜃氣饌成，蓋幻象也。
　　咸豐六年大旱，湖涸而城基出，好事者艤舟步入，則官廟宇基址，尚覺依稀；路石女牆，猶存其半。又有半塔聳高處，齧缺非常，聞即僧伽憚寺塔，南將軍乞師賀蘭時所射者。人取其磚琢硯，甚古樸有致，惜磚質不能細膩耳。有陝客乘舟經此，天暮，見有大灘，即繫而止宿，實不知其為古泗州也。夜靜月如晝，客捨舟登岸，獨行破寂。忽見高處有城垣，門半掩，悄睨之，中有燈火，人物往來，貿易若夜市。客本賈人，見之心喜，掩入，隨步所之，見各家門戶懸有燈綵，■■生涯，尤為紛攘。然已掩其旁，人若不之見；試攫其物，人亦如不見。大駭。視繭布貴重者，攫而懷之，急向西。又見一家門微啟，孤檠若滅。潛入視之，則一家男婦，皆支頤臥，喚不應，視婦貌酷似其婦；男子貌又酷似己。以為貌偶同，不之異。睹架櫝藏銀處，並無封志，啟之則朱提滿焉。心豔之，急取二百金置懷袖間，余仍閉諸櫝，並代掩雙扉出。見人家燈火漸闌，市漸散。恐閉城，不敢逗留，趨出登舟，倚枕駭異，旋入黑甜。比醒，則舟子已先起，晨抵盱眙矣。視所攘繭布，已成泥淤，雜芹藻成餅。視所懷朱提，則翹邊細紋，的真寶物。唯其色暗淡，水花苔幾滿。私以昨宵宿處，詢舟子，約略言之，云其中絕無人煙，心更驚怖，不知所云。
　　秋後回陝，偶與其妻言之，妻曰：「大奇，妾於某月日夜夢至一城，與君一處臥，甫交睫，君忽起，開櫝懷銀出，妾驚異，尾之行，君忽不見，妾心汗涔涔不已。」蓋其妻入夢之夜，即此客人入城之時，默憶舊游，絲毫不爽。
　　又盱眙向無大聖廟，大聖者，即僧伽也。粵匪竄後，當道者諭揖修考院。工竣，尚餘三千金，公議建大聖廟。上樑日，適朱學使考畢，親詣拈香，鼓吹喧闐，冠蓋雲集。忽一漁人捧一古銅鼎送廟來供養，云昨宵見湖心有光，一網舉出者。洗滌審視，口內有篆文，蓋唐時僧伽廟中物也。學使大喜，親為其文紀其事。
　　懊儂氏曰：俗云：「錢財通性命。」此公隔世，猶重到故居，親攜阿堵而出。觀此，益信其言之不誣也。而蜃餘沙磧，市井何來？眼底煙雲，門庭依舊，又何故與？佛云：「如夢幻泡形，如露亦如電。」明白了當而言之，惜世人不悟耳！

獨角獸


　　興化有丐者，乞食廛市間，觀者圍之如堵牆。余曾亦趨視，蓋其人頂生一角，矗正中，根束短髮如毛，角首微銳而梢，朽如蠹齧。人爭問訊，泫然曰：「余非生而戴角者。幼不肖，動輒忤雙親，攫資宿妓，家貧，雙親啖糠而已，猶攜酒肴就妓家食，尤喜煎炒脆炸，濃汁厚味。親死，以蘆包葬東郭，甫歸家，正遭回祿，屋宇什物，一時煨燼。貧不能耐，則於親族友黨中唆是非，挑械鬥，興詞訟，己則假為調停，攫鷸蚌利。
　　是年，年三十有二，忽病，自分必死。數日，顱肉癢甚，抓撓膚裂，紫血涔涔。突一角出，如筍掀泥。自顧鏡中，已似神羊。而奇痛不可忍，呼號牀第間。十餘日，忽夢一神人告之曰：『爾思病從何來？角從何生？曷言其故，痛自己。』寐而自省，試以己之罪惡，於人前姑言之，痛果已。頃年已六十，如故，一日不言，一日便痛。」言已，唏噓淚下如雨。人憐之，多施一文錢，由是得無餒。鄉中小兒，偶摩娑其角而動搖之，便哀呼誦佛號，自云：「興化東鄉人，無名氏，惟號獨角獸。」余戲為摹小像，贊云：「彼何人斯，乞於東郭；身未披毛，首先戴角；春筍怒芽，上指寥廓。其身猶人，其心則獸。獸耶人耶，峨峨穿透。地獄人間，黃泉白晝。非獬豸冠，亦非角端。鐃鼎不鑄，山經不刊。好角逐者，驀見心寒。」

華瘋子


　　江右華三祝，幼名多官，其父母晚年得之，溺愛過甚，聽其所為。讀書不就，亦不事別業，終日遊蕩而已。聽鳴鉦開道者過，隨之入衙，觀其升堂理事，詈人撻人，皆不敢違拗，心甚豔之。於是歸家演習，親友俱以瘋子目之。逢人則問官何來，有誑之者曰：「官易事耳，但須北京去見皇帝，求之即得。」乃竊其父金數兩，往北逸去。至浦口，一無所有矣。遇官舫之赴楚者，覓纖手，昧然應募。日行百里，唯問北京何時可到，眾皆知其瘋，皆玩戲之。惟官舫中一叟，屢目顧之，周其衣食。
　　一日，遇颶風，停泊河畔。華在小廟簷下坐臥，忽叟來邀之入廟，密語之曰：「舫內之官，是吾子張某，其貌與汝無異，即至親亦難辨認。以吏員銓得楚縣尉，至楚赴任，不意昨得暴疾卒矣。我與眷屬，貧不能回家。依我計議，可將汝衣，與我子互易，汝承我子職，官中所得，割半均分，則兩全其事矣。」華如其所願，瘋疾頓愈，是夜潛相易換。明日，舟子喚瘋子，則見其倒斃於路矣，叟為買棺厝之，遂赴任。分衙署為兩宅，與眷屬各居。嫂事張妻，叟為經理出入。荏苒三年，各分得千金。
　　忽聞新太守蒞任，探知為龔姓，係華氏姑母之子，以科甲由部曹出守是邦者。難與相見，然在其屬下，不敢不謁。是日，以張姓職名入見。太守睹其狀貌，核其履歷，心甚疑之。入見太夫人，言其故。太夫人泣曰：「爾舅父僅有一子，不知何往，吾亦欲觀其貌。縱非真者，藉以解渴想耳。」太守唯唯，立命傳見。
　　華俯首攢眉，置身無地，惟有叩首而已。太夫人命僕扶之起，詳加體察，曰：「是吾姪也。奈何勿認？」華益惶恐，曰：「野鳥何敢冒鳳。貌相似者，自古有之；孔子陽虎，聖狂不類耳。」即告退。太夫人未能挽留，目送之，將出門，忽呼其幼名曰：「多官兒，安在耶？」華聞之，不覺回顧。太夫人即使僕婢，群擁之入，作色視之，曰：「汝是吾姪華三祝也，何得背父母，瞞親戚，好官自為耶？」華窘極，叩首，曰：「非也。」太夫人曰：「吾自呼多官兒，何勞汝回首？再欲強辨，吾命汝表兄以官法治汝矣。」華至是無奈，直陳始末。太守駭曰：「此事性命相關，弟奈何為之？其速回乃任，與張叟交割，我以公事參革弟，即囑張叟代報病故，潛回家鄉，我為弟以真姓名別納一官可也。」華從之，得以父子團聚，保其首領以歿。

補騙子十二則


　　京師某王，因公受罰，緣是致貧，眾所知也。時值創建大寺，佈施已成，唯乏殿材，匠人各處購求。乃有隨官服食者，登大匠之門，告曰：「我為某王府四品護衛。今王當窘急之際，欲貨其殿廷舊料，易以輕巧之木，冀得餘資以濟急需。」匠知王為開國勛裔，其府第皆梓楠為之，欣然願售，約日往觀。其人以親王名柬至王府，告門官曰：「我為某王護衛，今王欲新殿廷，慕府內規模宏大，諭我帶同匠人觀之，以便如式構造。」王許之，乃邀匠人入。指點其梁楹，籌度其丈尺，詳細閱畢，偕至匠寓評價。其人曰：「先王成此殿，費十萬金，汝願以若干售之，不妨明言。」匠人曰：「材料已舊，大而無當，將必改為小用，不過萬金而已。」其人故作不願。往來數次，曰：「王今無奈，姑以售汝，當在某莊立券，汝先往俟之。」是日，朱輪華轂，王果至莊。其人為前驅，帶匠人入莊。王南面坐，匠跽請書券。王頷之，命從官書就，親筆簽押，先索定契銀三千兩，餘俟折換之日准算。其人偕匠入城交銀，並索費，亦先給三百，約日而散。至日，大匠帶人往拆殿廷，門官拒之。匠告以故，門官入白王，王召匠人，仰觀王貌，非前日之人也，知為拐駭。無言而退。

　　有衣冠華麗者，乘車帶僕至質庫，脫金手鐲二以質錢。掌櫃人細閱之，黃赤無偽，稱各重五兩。問所需，京錢五百貫，掌櫃人還之；其人讓至三百貫。北地尚錢帖，如數給之而去。旁一丐者，脫其破襖質二十貫，掌櫃人叱之。丐笑曰：「假金鐲當錢三百貫，我襖雖破爛，尚非贗物，何不值二十貫耶？」掌櫃人心疑，復閱其鐲，則已被易包金者。問丐何以知之，丐曰：「此有名騙子手，我知其寓處。」掌櫃人願給丐錢兩貫，偕往尋之，至寓，果見其車在外，丐遙指其人，得錢脫身去矣。掌櫃人入寓，則見其與顯者共飲，未敢喧嘩。因寓主通其僕，喚之出，與之辯論，其人曰：「物既偽，何以質錢如此之多？明是汝換我也。」互相爭執。顯者聞聲邀二人入，笑調其人曰：「我輩寧吃虧，勿佔便宜，不可與市井之徒較量，有失官禮。足下錢尚未用，何不還之。」其人似不得已，委屈聽命，乃以原錢帖贖還二鐲，掌櫃人欣然領去。至晚至錢局取錢，則已取去。出其帖比對後帖，係好手描摹者。復至寓，則去已久矣，丐亦不知所往。

　　有京卿惡其子之不肖而逐之者，其子不知所之。後京卿出為方伯，入廟行香。其時府縣以下，侍應者數十員，士庶環觀者數百人。突有衣冠破爛者，至方伯前，長跪號哭曰：「兒情願改過，任憑父親處置，再不敢稍有違犯，伏望收留。」叩首無算。方伯細察之，非其子也，大怒叱曰：「何處匪徒，敢冒吾子，殊屬大膽！」飭役加以縲紲，面交首府問罪。首府帶署訊之，其人供稱，前因不好讀書，不受訓飭，偶有觸犯，被逐在外，只求為之挽回，情願奮勉用功，不敢稍惰，有負恩隆。首府請之家世，言之鑿鑿，且察其神色悲慘，語言明爽，似非作偽者。試以學問，亦能作文，信其為方伯之逐子也。留之府署，易其衣冠，公餘為方伯委婉導之。方伯曰：「實非我子，若無為匪情事，任君遣去可也。」首府歸與眾官議之，眾皆請見其人，問其志向，則憑拜涕泣曰：「父性嚴厲，己實不才，唯有回籍應試。倘得功名，以贖前衍，恨無旅資，奈何？」眾憐其志而哀其遇，遂為資助數百金，送之去，而以責逐復方伯也。後聞家人言，始知偽而非方伯子也。

　　越人倪某，世習申韓，由幕而官，去官復幕，在保陽待聘，住旅寓有時矣。迫切鑽營，無微不至。是年冬，寓中內廳宅，有人來往，章服華煥，僕從趨蹌，往來之客，絡繹不絕，似皆憲司之紀綱也。倪詢其僕，知為大名府總司閽，奉本官命，來省置辦衣飾，為少君完姻，並延訪善於刑名錢穀之士，以辭舊友者。倪探得其情，即具衣冠往拜。其人稍閒，即與盤桓，竟成莫逆。知其性情慷爽，而目不識丁。一夜，漏已三下，突有役來，傳本官諭帖，催其人歸去。其人得信，叩倪寢門而告之，曰：「請先生起，煩為一讀來書。有役守候，不能待旦矣。」倪起而誦之，不過因辦公乏人，諭令速將什物置妥即去；並舊友辭定，所訪之新友，必須於開篆以前到署等語。其人踟躕曰：「辦物不難，訪友非易，先生意中有信托之人乎？」倪遂自述其歷就州縣，助其東人升遷者不一。其人笑曰：「吾以先生為記室耳，疇知申韓妙手，近在鄰居，而猶外求人耶。」即請代某廩復云：「以千金訂定倪先生，俟各物辦齊即回，不敢逗留也。」倪為書就，交役竟去。次日，其人送關書聘儀來，請安侍立，不敢抗禮。其僕從咸來叩喜，倪大悅。扯其人入坐，曰：「相好在前，既承不棄，斷不可以常情拘也。」其人稱謝側坐，告以首飾尚未造完，俟工竣先歸，當遣車奉迓耳。
　　又數日，見倪似有不豫之色。倪惶然叩故，其人曰：「貴鄉親某號緞局內，看定貨物，不過偶掛數百金耳，艱持不捨，何其吝也。」倪曰：「方儈恒情，何足怪者。我與素識，代為作保，雖千金亦不靳矣。」其人曰：「如此固好，恐先生未之真信耳。」倪曰：「忝在同署，尚何疑，是足下多心矣。」即偕赴緞局，所定之物，實千餘金，僅付百兩，餘皆掛欠；故未肯與。然局主已訪得大名確有姻事，及倪就其幕。故倪至，慇懃款接。其人笑曰：「爾舖主不我信耶？請以先生為質。明年來請先生時，其價原車帶到，決無貽誤。」倪亦言其就事之故，願力任之。局主欣然交其貨物，給其人滿載而去。次年，俟至春仲，無車來接。局主懷疑，邀倪同往大名。問司閽，並無其人，亦無易幕事。倪歸，貨其行李以償鋪帳，悔恨無及。
　　江右某宰相，保舉其門人某為江南中丞者，某感恩戴德，思有以報之。適相之次公子，以書來干謁。中丞見之，其人少年倜儻，應對如流。緣書中有告助意，問其所需，以二千金為請。中丞允之，請與盤桓，則以父命迫促為辭。及回拜，則見其巨舫懸旌，行李僕從，莫不炫耀。中丞意師相素尚儉樸，而其子不類，心有所疑；其幕中有同門某孝廉，以疑質之。孝廉曰：「某公子，予幼曾見之，今相隔有年矣。」出其所書與扇，中丞觀之，楷法挺秀，笑謂孝廉，曰：「明日我宴公子，屈閣下作陪，面索其書，則真偽立辨矣。」乃設席請公子。公子來見孝廉，先呼曰：「兄台相隔多年，尚識鄙人否？」孝廉不能辨，唯唯而已。中丞出紙求書，公子欣然允諾，命僕研磨，其僕面赤手戰，目視公子，公子吟哦聯句，提筆欲書，忽擲筆叱僕曰：「盍去諸！彼慢我矣。乘我有所干求之際，故索我書，彼乃以賣字之文丐視我耶？」揚長出外，登輿而去。中丞追送之，亦不回顧。中丞自悔魯莽，具黃金二百，至其舟中謝罪，強之收受而去。未幾，又一中堂之幼子來，與前人名柬相同，並無書札。見之，則樸素暗淡，恂恂儒雅，使孝廉相客，客不認識。留之入署，亦願往；索其書法，亦無辭。中丞狐疑莫解，使捷足入都探之，始知前者入騙子手矣。

　　浙有洋商金姓者，送其子姪應童子試，寓學院之東轅外。有人叩門請見，金見之，衣冠華煥，僕從甚都，訪問書生陳某有無。先是金與陳係中表，知其向在江南游幕者，其時實未回籍，乃告以故。叩其來訪之意，其人躊躇曰：「陳君不來，事不諧矣。我施姓，東南某科乙榜，與陳君至好。我為學使所聘來此閱卷者。」遂告別而出。門有肩輿，施登輿，由東轅直入儀門去矣。金聞學使向有貨取之名，疑來人與陳必有勾串事，然亦無從進門矣，姑置之。
　　一日，偕親友遨遊西子湖，於聖因寺前遇施。同行兩客，皆翩翩年少，從事輩三四人，隨有輿馬。遙見金來，施出隊趨迎，握手道故，指一衣秋香縐襖帶盤金便帽者曰：「此學使之大公子也。」又指一卵色紡衫者曰：「此某孝廉，我同年同事也。」又謂二人曰：「此金長者，係我至友。」遂問金同行親友之姓名，互相揖讓。施大笑曰：「難得英俊多人，不期而會。我合作東道主，暢敘一日矣！」邀入五柳居，登樓列座。酒家以木板來，指點酒肴之精妙者，次第供應。施與孝廉，縱談古人，議論文墨，公子慇懃勸金浮大白。酒正酣，蒼頭飛馬而來曰：「大人有命，請公子同歸。」金暗起給資，酒家曰：「上座之客，入門時已先付訖。」金侷促不安。施等皆下樓，謂金曰：「三生有幸，始得定交，如蒙相思，只須告把門張老，我自來耳。」作別乘輿乘馬，紛紛而散。
　　金歸與子姪言之，僉參贊作報瓊之舉，以申敬意。遂於旅邸盛設，具柬交張老以邀三君子。次日，施來赴宴，大公子與孝廉，皆為公事所羈，不能共酌，心甚歉然，囑某致謝。遂入席，請金之子姪皆出，索窗課閱之，曰：「佳則佳矣，但與學使風氣，尚不甚合。就文論之，即如某篇，某處應提，某處應頓，結以大尾，則投學使之好，無不命中矣。」咸服其論。金乃重伸陳君之說，究為何事。施曰：「爾我既成相好，不妨實告。學使之大公子，好與人相接，囑我輩為之介紹。陳君前約，貴處之某姪，通邑富豪，欲與公子納交，不意陳君逗留不至，實為缺興。」金曰：「如我子姪，不識可以充數乎？」施曰：「無不可者，但縞之費，各需千金，能乎否乎？」金曰：「得半之道，尚可勉力。」施難之。金再三懇切，既而曰：「幸有我在，或可商辦。」言未已，有一役以提督學院大燈來迎。金送出門，見其由中道入，文武巡官，皆中立候進。金深信不疑。
　　翌晨，施來，曰：「關防在邇，遲恐不得出。茲大公子以我故，屈允所請，鬚面封禮物，榜發來取。」相與同赴錢局，如數兑銀，公封而回，給以關節。未幾試畢，金之子姪，皆落孫山外，始疑之。赴局開兑，則原封不動，而易以磚石矣。內有一紙書云：「大宗師如此清正，汝曹妄想功名，理應重罰。所封千金，權借濟急，銷汝罪衍。以佛法論之，或者來世有奉還之日，未可知也。不必冤曲好人。此囑。」金大怒，納交巡官，以訪其事，始知學使幕中，實無施姓，即大公子亦年貌不符。細揣其故，係騙子先冒雜役，放水菜時入內，其時號舍無人，藏匿其中，易衣冠而出。巡官見其華煥，且自內出，則拱候之；其入亦然。入則仍易破衣，由雜役中出矣。至把門張老，及燈籠夫，皆其黨役充者，榜後俱逸。所騙亦不僅金姓一處也。

　　有貴公子挾重資游姑蘇以買妾者，官媒喚來數十人，皆不合意。一老嫗隨輿而來，曰：「郎君法眼過高，此等人皆不中選，非我姨家瑤仙大姑不能如願，惜身價過高耳。」公子聞之曰：「如果真正佳人，何妨重價。第恐有名無實耳。汝姑帶來一觀。」嫗笑曰：「我知郎君，只好看瘦馬婢耳。清白人家，即窮至不吃飯，何肯將嬌女送與人看耶？」公子謝過，願同往訪之。嫗曰：「我試言之，不知人家願否？」公子許重給媒資，嫗請姑探之。隔五六日，公子望眼幾穿，嫗始欣欣然來，曰：「憑我一片舌，煞費苦心，肯與郎君一面矣。」遂往觀之。其女一拜而退，娉婷之態，秀麗之容，公子已神魂欲墮。旋聞琴韻鏗然，和以燕語鶯聲，長吟度曲，公子幾入癡魔，亟問值價。嫗忙掩其口扯之出曰：「郎君幾自誤，此女不可唐突，當雲聘作亞妻，則其父貪而好名，或可動之。既至爾家，則任分嫡庶矣。」又言聘只千金，女須衣飾，尚須綵輿迎入，缺一不能成也。公子已心醉，無不從命，乃立婚書，納聘約吉迎娶。公子僱巨舫，作洞房，欲仿范蠡載西子游五湖故事，先買一婢以俟。至日，綵輿迎來，嫗與婢扶新人入艙坐，嫗乘鬧逸去。公子揭去新人面巾，神色煥然，唯不言不動。爰設度遣婢，公子親手扶之，新人失跌，其聲禿然，以火照之，乃廟中木偶耳。急遣人追至女家，則門鎖閉。訪諸鄰，曰：「是家偶賃此宅以嫁女，茲已送女去，不知所之。」問諸官媒，無識嫗者。計花費千餘金，僅載二粗婢，索然而歸。

　　姑蘇閶門外，通衢大道，百貨交集之區，而人參行尤盛。間有空宅，亦甚寬廣。時有服四品衣冠者，遷於空宅，門懸候補府陳姓封條。其司閽司帳司廚及侍從之僕數十人，出入乘四人輿，張紅蓋，現任之府州廳縣，僉鳴鉦開道來拜。時亦宴客，輿馬盈門，參行人見之屢參。一日，有二僕衣履鮮華，相率至各參行，閱貨問價。行主叩其主，則曰：「西人也，為陳天官之長公子，以廕生加納太守，分發江蘇候補者。家資億萬，舉家皆嗜人參，以代茶飲，前帶來參將盡矣，主人命我等選擇公平之家，以便長可交易。」於是行主爭趨其僕。而僕游十餘家，皆不合意。是時，參業中專有陪賓之伙，已遍傳各行。故二僕遠至一里之外，行主者皆知之，情願許二僕重扣。僕許，行主遣伙持參同去其寓，先稱一兩試嘗之，價值三百餘，即與寶銀七提。其伙回，侈張公館內之華麗，且探知其太夫人，每日需服參三錢，一年有十數萬金交易。其眷屬不日到矣。行主甚悅。未幾，其主豔服乘輿而來，謂行主曰：「爾家貨真價實。我太夫人已到，常吃好參，須至佳者。」行主奉以頂上參，稱四十兩，命一伙攜參去兑銀，且曰：「兑齊後，遣工人抬送銀封可也。」二伙相從至館舍，登堂入室，旋達後樓。其主以後樓為房，房內羅帳高懸，錦衾繡縟，洋表時鐘之屬，陳設煥然。其箱篋以四為式，自牀東直至窗前數十號。乃命僕開第五排，二十號貼地一箱。正拆銀封秤兑，忽樓下有人操西音，大呼而來，曰：「今日虎邱之東，奈何不赴？我尋將來也！」其主謂二伙曰：「客且坐，此我鄉親某刺史也。其向我借貸屢矣，不可使彼登樓，見如許物，則更擾累不清矣。」使僕以參及銀皆歸箱內鎖之，匆匆下樓，聞彼來客強拉之行。僕來送茶，傳其主命，曰：「煩客略坐守，去即來矣。」乃反扣樓門而去。旋聞幼僕數人，在下戲謔，始而喧嘩，繼而揪鬥；有老蒼頭來吆喝，不應，鞭撻從之，幼僕不服，哭聲震耳。久之寂然。至晚，無一人來，二伙餒甚，推窗望樓下，適行主同伙伴持燈喚入。二伙應曰：「勿庸著慌，人參與銀俱在此。」行主登樓，去扣入門，以火照之，二伙指此箱，曰參銀都在內也。行主曰：「予自大門至樓，人物一空，似已遷去。不妨開其箱。」遂共觀之，洞見樓下。細揣其箱底，與地板鑿通，觸機運轉。遍舉各物，無甚貴重者，除羅帳外，其衾縟係高麗紙印洋花者；鐘錶僅有外面，中空無物；箱皆紙糊，中藏石塊數包而已。始悟諸僕叫喚爭鬥時，正轉運箱內之物，以人聲嘈雜混之，俾不覺。行主鳴諸官，且問與騙子往來之故。官曰：「以都中樞密信來，不能不答。」乃為緝捕，毫無影蹤。

　　有耆而聾者，在武大關陵乞丐。關前來一官舫，揚旌鳴鉦而泊。艙中有五品官，探首見丐，使從者扶之登舟，官細察之曰：「汝非某長者乎？前曾繼我為義子，我因回籍求功名去，今幸選得是邦官，不意義父一貧至此，兒之罪也。」丐知其誤，姑應之曰：「我年老糊塗，前事如夢矣。」官曰：「雖係風塵面目，骨格猶存，兒識之無誤。」飭從者請封翁先付浴堂沐浴更衣，移舟至僻靜處所，頤養月餘，為之櫛理鬚髮，暗以膠粉染之，皤然一叟。謂曰：「兒衣不稱父身，將入市買金帛，為父修飾，以便同赴任所。但父雖在此行乞，恐城中有識者，礙兒顏面，至鋪內閱貨時，合意，只須搖首，不可多言。」丐允之。放舟入城，喚肩輿二乘，隨帶二僕，父子皆服五品衣冠，招搖過市。入銀樓換金約臂，每個重四兩者兩對，謂舖主曰：「我將赴緞局，偕往兑銀可也。」舖主從之。入緞局，以單與局主觀之，須三千餘金貨物。邀入廳堂，慇懃款接。私叩其僕，知少者為嚴州二府，老者是其封翁。因二尹之妹與首郡太尊之子結親，送至會垣完姻，置辦贈嫁物耳。局主分外趨承，設席宴之，官並邀金舖主同坐，曰：「是我好友。」舖主唯唯聽命，方自以為榮。局主乃出縐緞洋呢各物，先奉封翁閱之，封翁皆搖首。局主曰：「此皆上等貨也，可以入貢，豈不堪服用耶？」官曰：「既不合父意，可與我妹觀之。」飭輿夫扛抬貨物，一僕押去。良久未回，又飭一僕往催。輿夫先回曰：「舟中人囑我稟官，曰綢緞經姑娘目，俱合意，不知應用何號平色銀兩，請官自去檢點。」官謂局主曰：「煩侍父暫坐，我去兑銀即回。」乃乘輿去。至舟，多給輿夫錢文，曰：「爾等往來勞苦，先吃飯去。」輿夫走而舟開行矣。丐坐局中，俟至更深不來，局主與金舖主皆惶急，不得不追問封翁。丐亦情虛，語言閃爍。群擁之鳴官，大令究其實情，亦無可如何，不過緝而已。釋丐出，眾褫其衣服，唯靴帽不合時宜，眾皆不服。此丐尚戴五品冠，著朝靴，赤體叫化，見者大笑。

　　蔣中丞撫浙時，察訪官民之不法者，重懲之。溫郡某太守，■簋不飭，聞風而懼。突有外來三人操北音者，寓府側，不言所事。凡太守升堂，必往觀之，暇則與館人辯論太守之是非曲直。館人怪之，密報府縣。太守俟三人出，遽搜其行李，得中丞訪牌一道，凡太守私事俱在內，宛然紫印。又首縣致永嘉令一函，尚末緘封，有云：「蔣廳尊奉大憲命，探事貴治，諸祈照察」云云。太守益懼，密與永嘉令商酌，擬重賂之。三人歸，見箱篋俱亂，喚館人詰之，館人曰：「閣下去後，太尊來拜，必欲面晤，在房中坐候半日方去。動閣下之行李者，其太尊乎？」三人默然，既而曰：「機事泄矣，盍去諸？」遂買舟行。館人飛報太守，轉令永嘉令往拜之。至舟中僅有二人，令問蔣司馬何在，二人曰：「我主馳回省垣去矣，留函奉呈。」令收閱。一係首縣原函，一係司馬自致，云：「公事匆促，不及謀面，深致抱歉之意。」令白太守，修書饋柑桔四桶，中藏白物，因其僕追贈之。未幾，太守至省，晤蔣司馬，訊無赴溫事，知前物已入騙子手，而不敢言。

　　有乘舟攜僕訪親者，舟抵岸，謂其僕曰：「我先赴親戚家，汝將行李收拾，遷至頭艙，我著人協同起去。」僕如命，坐於舟首俟之。有一人來，手攜竹籃，內存大米數升，至河浜淘洗者，笑謂其僕曰：「此處泊舟，須要小心，昨日我目睹一舟，亦如是停泊，一賊如是登舟。」其人即躍上，曰：「舟中亦有如是一卷行李，賊如是竊取。」其人即背負之，曰：「如是登岸竟去。」僕方笑曰：「此人何其呆也，自棄其米，為人負重妝點，何為耶？」舟子曰：「此人一去不顧，恐是騙子。」僕悟急追，不知所之矣。

　　有儒生赴歲試者，舟抵岸，行李遷起，尚未議定腳價，姑坐行李上守之。忽有衣冠而來者，對之長揖，曰：「兄台何自來耶？」生忙回揖，細認，彼此皆不識。來人曰：「誤矣。」揖謝不安而別。生退坐，仰後倒地，方知行李已為人抽去。

　　薌曰：龍有嗜，可豢之；物先腐，蟲生之。諸公皆有隙可乘，故入其玄中。然東坡云：「回視人間世，了無一事真。」誠哉是言也。無論■■中百貨雜偽，試問醫者充市，疇為張長沙劉河間耶？星者盈街，疇為李虛中袁天罡耶？當今入幕之賓，名為習申韓者，不知申韓是一是二，是何代人，何曾讀不害非子之書耶？或者謂九流雜技，固不足道；甚至科甲遍宇內，何者為班馬屈宋之詞華，何者為周程張朱之理學，叩之茫然者居多，不過以八股時文，騙功名耳。嗟乎！紛紛一大世界，人騙己，己騙人，有時己亦騙己，何怪乎騙子手耶？
　　方幼樗曰：一片婆心，喚醒世間多少自欺欺人之輩，筆亦古秀而健。


某廣文


　　某學廣文，耄而貪，諸生皆惡之。適有少年科甲之學使來，最惡白髯，見之則曰：「汝已老大，好讓後生矣」必罷之。故斑白者皆聞聲而懼。皆廣文鬚髮浩然，遍求烏藥，又不肯解囊，勒派諸生代覓。有生謂之曰：「門生之戚，宦於東粵，有好烏藥，名透骨丹，初染色紅，三復之，則黑如明漆，澤潤有光，真無價之寶也。門生感師恩，僅分得少許，敬以奉贈。」廣文大悅，謝而受之，如法試驗，一染而紅，再染而絳，三染而紫赤色；愈洗則愈鮮明，儼如道院中所塑之祝融像，見者大笑。尋其門人，不知所往。竟不敢赴試。致仕歸去，生始告人，其藥以龜溺熬紫草為之，即染鬃纓之法，豈能改色乎？此廣文者，俾終生為紅鬍子矣。

三官救劫


　　吾邑陳氏，有僕，年逾六旬，職司田莊。夏日隨主收租回，至城外，僕渴欲飲水，就岸灘伏河面吸之。其主在後，水中照見僕身影，背插長旗，朱書「飭雷霆誅擊惡犯一名某」，即其僕姓名。其主駭甚，問僕有所見否，僕亦睹之，起跪主前曰：「老奴自幼無欺心事，近亦持經修善，更無為非，其為前世事耶？天命不可逃也，請主速回，將奴所司之簿籍，檢點收藏。二子不可信托，命其以柩來收殮奴屍，奴死此樹下矣，不敢入城驚眾也。」
　　其主戀戀不忍，然疾風暴雲旋起，不得不奔。及家，雨至，聞轟擊之聲甚厲，立喚僕之妻子，告以故，皆號泣，欲往護之，其主不允。未幾晴霽，老僕欣然歸，妻子見之，方訝其主之言謬妄。僕曰：「主去後，雨即來，我跪樹下，瞑目受死。心無雜念，惟口誦素習之《三官經》。聞雷聲下擊，及樹而回。我張目視之，見一大道士，可與樹倍，身坐樹巔，以袍幅垂護我。正探首仰觀間，諒必雷神見我，霹靂驟下，道士揮之以肱，雷始收聲，道士亦不知所往。我倖免於難，將告主人，虔誠祀之，以蒙其庥耳。」故吾邑崇奉三官菩薩者，至今甚盛。
　　或曰：扶災危而救苦難，神之功德大矣。薌曰：然非也，亦視其人何如耳。以人道論，天君猶皇帝，三官猶憲司，雷神猶緹騎耳。帝使戮人，憲司歷陳其人生平之善，德可掩眚，帝必赦之。使其人兇惡，憲司執奏，以為能奉事臣躬，請曲宥之，則譴謫立加，何能回天聽乎？然則福善禍淫，彼蒼之定理也，諂瀆何為哉！


 雷神


　　《筆談》載宋治平中，雷震天王寺柱，倒書十一字。《耳談》載姑蘇韓姓，堂中暴雷，繞擊砌石，上繪梅花一枝，紋理精研。是雷神善書畫，見於記載久矣。
　　吾鄰查氏宅，暑雨中，暴雷繞垣奮擊，後視垣面一磚，去粉琢磨，朱書令字，逕四寸餘，秀健如趙文敏筆法。查氏抽換其磚，以治邪謔，磚至即愈。吾邑有安國寺，夏月雷繞大殿，其左邊柱作旋螺紋。伽藍神後牆上，繪一鳥跡，四趾帶爪，闊大盈尺，作鷹拿狀，入磚三分。僧以石灰補之，數日復現。吾戚金氏樓居，炎暑之際，以幼孩臥牀上，已酣，其父母皆下樓去。大雨如注，霹靂一聲，穿樓而過，在室之人，莫不驚悸喪神。其父母憶及幼孩在牀，諒必驚斃矣。登樓視之，前後窗俱辟，帳亦高卷，不見幼孩。覓之，以席捲橫置於牀下，取出觀之，兒睡猶未醒也。席面朱書一字，非篆非符，無識之者。又鄭孝廉，暑月赴鄉，遇雨，避於房簷下，雷聲甚厲。忽見雲中墜一火球，後有數十神將，體為雲護，惟足著尖靴，相隨電光疾下，大震一聲，半里外田間擊死一人，背有古篆，不知所云。然則雷書恒有之，不足異。所可異者，自古有方履，無尖靴，神亦從時，其為今之神歟？


湯文正


　　蘇郡社會，甲於全省。暮春之際，舉國若狂。其會首紳耆，咸集神廟，公議斂資，置辦彩衣，務極鮮豔；搬演古事，則翻新出奇，爭奢鬥富。即如壽星之袍，以珍珠滿綴壽字；百蠻進寶，以逕尺翡翠盤，盛金葉火齊珠；鍾進士送妹，以二尺餘之白玉瓶，內插珊瑚，枝上站雲擁美人，隨小鬼執繡蓋，此之謂抬閣。一座之價，使人不能估測，不僅以金玉鐲結欄杆而已。如是者數十座。又有所謂肩閣、兜乾、彩龍、馬道等類，不計其數。以是故，遠近來觀者千萬人。
　　凡臨街之樓，招集婦女，皆賃欄俯矚，粉白黛綠，迷眩一時。故少壯之徒，爭睹目力，百十成群，隨會來往，評定美人。今年以某處某人為狀元，必復之四五日，眾議僉同，則探其父母夫家，皆有垂涎之意。
　　時有趙五官者，年十七八，已訂婚孫姓，在錢局作伙。是日隨眾縱觀，知眾所定之元，係及笄女，訪之即孫姓，趙五官之未婚妻也。五官意亂神迷，唯欲速娶為快。第歲俸十餘千錢，不足奉母，何以為婚。與母謀之，母告以父在日，有錢會，應得一百餘千，或可敷用。但須搖點，未能操必得之權。五官憶及大五聖堂，其神甚靈，有求必應。至搖會之日，以香燭往告，云：「如得會，完娶之後，夫妻偕來叩謝。」祝畢赴會，舉骰搖之，得三十六點，如願而歸。遣媒定期，納采迎娶。花燭之下，婦果豔麗傾城，五官不禁狂喜。惟新婦似憎夫貌丑，然亦無詞。三朝後，具牲醴同酬五聖而回，婦已卸妝矣。至晚，忽又盛飾端坐，五官入房，婦正色拒之，曰：「我非汝家婦矣。五聖將迎我為夫人，法駕將臨，汝其速退，勿干神怒也。」五官疑其有瘋疾，即出延醫，醫至而婦已僵，異香滿室，遙聞音樂之聲。五官大慟。
　　殯殮後，以神奪民婦，訟於邑宰，官斥其誣妄，不准。奔告於府，太守視其人，神色悲忿，姑納其詞。五官赴虎邱問卜。有某瞎子，名重一時，為之卦成，駭曰：「異哉！汝欲與神訟耶？訟果勝，今夜子時聽審，勿遠離也。」五官欣然歸寓。是時，湯文正公撫江南，正直之聲，震於遐邇，神亦畏之。故暗隨五官來，知太守已收呈狀，夤夜入藩庫，緣庫內有三金寶，係守藏之物，五聖盜之，穿庫樓而出，神光燭天，巡守者皆誤為火起。鳴鉦高叫，方伯親臨，役吏俱集。開庫檢點，唯金定三不知所之矣。
　　五聖以寶入撫院內宅，示夢於夫人，曰：「予為吳江之五聖神，被頑民妄控於府，求為庇佑，願以金寶為。」乃擲之於妝台。夫人聞震聲而覺，則金寶三枚儼在。爰命婢女，請文正入，語以是事。言未畢，而門外傳點，請公升坐。文正出，則兩司百官咸聚，方伯以失寶事告。文正笑曰：「盜易傳，勿張惶也。」問首府曰：「昨有人控神奪民婦者乎？以其詞來。」太守曰：「有之。」飭從者取到。立傳趙五官，文正面鞫之，得實。歸寶於庫，具獄，牒正一真人府，請殛之，真人復文，曰：「神雖不正，婦亦淫邪，憎其夫而悅神貌，致啟奸圖，孽由自作。然陰陽道隔，雖和同強，申革聖神之號，遣發幽都，長為餓鬼，以正其罪，可也。」文正命地方官，撲五聖像，居民爭毀之，今改為總官堂矣。

卜者梁翁


　　海昌張端林，父為雲南尉，卒於任。端林迎父櫬歸，道由湖廣，米價甚廉，以宦囊所有，糴八百石，舟運入豫江。值大風，望船多處收泊。至一村落，面面皆河，客舟環泊中，有一大家，高其■閎，厚其牆垣，門前停舟更密。
　　端林登岸散步，偶入酒肆，沽飲獨酌，聞人議論，卜者梁翁，知人過去未來事，言休咎，其應如響。端林就客問之，始知即大宅內之人，遇異人傳大六壬。著名問卜，無須開口，即知所事。因此起家巨萬。近以年老，每日只賣十二課，須黎明至其家，與掛號者清錢百文，課金一兩，得到簿內，則得占；遲則掛號不及，即不得與人爭趨之。有不遠千里而來候教者，故門前舟常滿也。端林亦起意問卜。
　　次日，齎銀錢入其家。門房內設櫃，掌櫃者係其親戚，收儀登號。及端林去，十二數已滿，強之增添，則曰：「非翁自主，不敢有加也。」乃持簿邀十二客入內，端林隨入觀之。登堂入室，室中陳設精雅。有老翁年近八旬，帶四品冠，據案上坐。前列牙籌一個，兩旁設四小几，各具筆硯；其徒四人，伺應書單，前後坐椅環列。客入，翁起讓坐。客各就位，掌櫃人開簿唱號，曰：「第一號某客，請抽籌。」客抽送翁前，翁觀籌掐指，謂其徒曰：「某客得某時，以某事問課，主何凶吉。」徒舉筆照錄，所斷皆合來意，無一爽者。十二課次第畢，客亦陸續退出。端林目注神凝，忘其進退。翁忽謂曰：「遠客不及入號，老朽合送一課，以盡地主之誼。足下姓張，從滇南來耶？」端林曰：「然，何以知之？」翁曰：「足下坐下離宮，正時屬午，度值張宿。我固知之。今日乙卯，三傳申酉戌為日之財官，值貴神，太常、玄武、白虎、兇神同官爻，為有官之尊屬，舟中合有父棺。戌為地獄，生前曾為司獄之官。太常為米麥，附酉金而兼連茹，當帶有稻米。兩金重四，其八百石乎？寅申一衝，箕星動矣。明日寅時，轉西北風大順。末傳為地足，與卯作合，應十二月之卯日到籍，其米不但不得價，且顆粒全無。緣財入玄武耗散之手，盡化為三傳之鬼矣。足下其慎之。」端林得課，回舟，果於五鼓得順風，揚帆而進，於臘月二十六日己卯，抵邑之王家橋。改歲之際，無暇安葬。泊舟處，有姊夫陸某，米客也，借其閒地權厝父棺。因思米運入家，宗族強借可虞，不如近就姊家，以寄於棧。端林奉母回城度歲。歲朝往賀姊家，叩關而入，其姊對之號泣，曰：「爾姊夫虧客貨千餘金，上年爾所寄之米，被客強起去，姊夫無以對爾，今不知遁於何處。」端林憶及梁翁之課，慨然曰：「數已前定，果無可逃。姊勿惶急，忝在至親，米價不定計論矣。我為尋訪姊夫歸家可也。」


小王子


　　江左徐君，知醫道，開設藥肆為業。門臨官河，栽柳成陰，有美蔭。一丐者小艇，恒泊於下，有二婦操異音，日與其夫蕩槳行乞。盛暑之際，忽聞二婦大放悲聲，徐往觀之，丐已欲斃，氣存一息。發惻隱心，謂其婦曰：「爾夫當是痧症，我取藥來，或可救也。」遂與蟾酥丸，用童便灌之，大醒，越日大癒。丐登門叩首，謝活命恩。自此放舟一去，不復返矣。
　　歷十年餘，徐積得百數金，親友合本，渡海赴關東販豆。遇狂風，飄入大洋，舟不能為力，砍桅去帆，任其播揚。不知幾日夜，亦不知幾千百里，遇島觸機而舟碎，財物俱沉，所幸人無傷損，聚哭於沙嶼而已。此島內係大鎮市，朝鮮所轄。有望者，見舟破人存，咸來問詢，備錄名單，飛報所司。值小王子巡邊，聞報見單，親臨檢點。至徐君，審視其行業，曰：「先生門前垂柳尚存乎？」徐不知所以，謹以實對。王子乃命司官，以諸客就養於館舍，厚給其餼廩，曰：「遇便送還天朝可也。」命備法駕，肅徐登輦，王自乘騎前導。白旄黃鉞，禁尉傳呼，待人跪道。徐怦怦然，如夢如癡，聽之而已。
　　越兩日，及大城，百官郊迎。添鹵簿，易鑾輿，稱蹕而入。城中三市六街，人煙輻湊。至宮門，王子挽徐手，升殿交拜，分賓主西東對坐。傳命後宮，宣妃主夫人見客。乃有彩娥貴嬪，翼二夫人出，法衣象服，佩玉鳴鐺，向徐盈盈再拜。徐答拜不迭，長跪於地，曰：「小人何德何能，敢受我王殊禮？請明告我，以志異數。」王子亦跽告曰：「先生忘十年前，柳蔭下，小艇中之病丐乎？即寡人也。我國法，凡貴者，得異症，必遠丐三年，以神懺悔。寡人二十餘歲時，忽得眩疾，發則眩暈即死，過日而蘇。前王命太史占之，須乞丐中華沿海之區，必有奇遇，疾以痊也。」乃指二妃，曰：「寡人帶渠行乞，得遇先生，以仙丹救治寡人，自此即愈。逮今十餘年，不復發矣。昔年王父崩，寡人即位，國服甫滿，尚未朝貢請封，故國人猶以小王子稱寡人耳。今天幸先生來此，俾寡人有以報德。先生欲貴乎？欲富乎？欲貴則特設賓師之位，以奉先生；欲富則珍寶貨財，惟先生命。」徐曰：「小人遠方醫士，無奇才異能，敢妄玷賓師，以速官謗？無已，本為運豆而來，請假為資本，送之關東，則感戴無既矣。」王子笑曰：「關青豆不及小邦者，不意中華貴至此。異日，請先生觀我倉貯，何如？」乃開大醵畢，館徐於天使行宮，命大臣之善華言者陪侍，娛之以本國雜樂。王子日往朝之。
　　居數日，徐思家，欲歸辭。留數四，不得已，王子命開太倉，請往觀豆，則一顆之大，約重四五分，果勝於關青數倍。徐欲之，王子舉倉以贈，載海舶數十艘，奉徐與諸客，以王大船送之歸國。徐貨豆得十餘萬金，改藥肆為質庫矣。
　　或曰：惜哉徐君，不取珍寶，而■■於豆，薌曰：倬哉徐君，不貪珍寶，而僅僅以豆。不失我中華體統，其市儈之豪傑哉？


科場五則


　　吳生，浙之■李人，儒而兼賈，不預科場久矣。是年夢其父祖，催令入闈。生自知此道荒疏，無可僥倖之處，置之勿論。嗣又夢父祖厲色督責之，曰：「汝若不去，場中缺一孝廉矣。是為違天。違天不祥，必有後禍。」生及述其無文，何遇。父笑曰：「易耳。今科頭題為『鄉人皆好之』一節，本家蘭陔先生有此文，汝入闈時，訪而錄之可也。」生始欣然溫故入闈，訪問蘭陔先生所在。
　　夫吳蘭陔者，時文中之名手也，其門下從學之徒數百人，發科甲入詞林者甚眾。唯先生落筆高古，屢困場屋，時年已五旬外矣，功名之念甚切。生訪得之，致其景仰之意，曰：「聞先生窗下有『鄉人皆好之』一節題文，為士林傳誦。小子與先生居隔百里，未由親炙。今日尚閒，務求賜教。」蘭陔見其慇懃難卻，錄出與觀。生曰：「容小子攜回號舍，細細揣摩可乎？」蘭陔頷之，生歡喜捧去。未幾，蘭陔亦往生號內答之，見其在卷上揮毫疾書，訝曰：「尚未出題，何得有文？」生笑曰：「小子讀先生文，不忍釋手，恭繕試卷，以志欽佩，即文不對題，不過被黜而已，亦所甘心。」蘭陔曰：「我累足下矣，奈何奈何？」遂別去。逢相識者告之，一時傳作新聞。
　　是夜試題出，果對。蘭陔不勝悔恨，曰：「得意之作，既被人錄去，諒天意終身不得售矣！」遂信筆一揮，交卷而去。二三場為門人苦勸訖事，是科竟中。蘭陔以舊作入見座主，曰：「門生薄有微名，闈中之作，聊以塞責，不堪為多士寓目，請以此文易之。」座主曰：「可。雖然，此文若在場中，未必中式。蓋閱卷時，走馬看花，氣機流走者，易於動目。此文非反覆數過，不知其佳處，試官有此閒情乎？故無益也。」蘭陔悟，遂有《讀墨一隅》之選。
　　先是吳生歸，不作第二人想，整頓衣冠，預備筵宴，思作新孝廉之樂，若登天然。瞬過重陽，闈榜發而好音竟絕，覓得題名錄觀之，蘭陔高捷矣。怨恨之極，怒其父祖，曰：「何為誆騙子孫耶？」欲毀木主。夜復夢父祖來，怒責之，曰：「不肖子，何知此中自有天命？汝若不抄襲蘭陔之文，彼必自錄，又不得中式矣。」生曰：「彼之中與不中，與我何干耶？」父曰：「闈中飯食，皆出帑項，即為天祿，非生時注籍，豈易得哉！汝命中尚有一次，不完，總不得安靜也。」生悟，次科仍入闈，其友曰：「前此得極妙文章，尚不入彀，今何為耶？」生曰：「公等皆掄元奪魁手，我自來領欽賜食，以了公案耳。」

　　北闈大學士某公典試，題為「回也，聞一以知十」二句，所取文內，有用《易經》「天一地二」及「七日來復」、「八月有凶」等語，不慊士心。好事者撰新戲云：
　　玉帝巡守，忽見怨氣上沖阻駕，問於太白星官，奏曰：「此時人間鄉試，士子有不才而遇，才而不遇者，不安義命，故有此怨毒之氣，致干聖駕。」帝曰：「鄉試取士，皆有定額，本屬善法。若二教中仙佛，漫無定數，致有弄法欺人、興妖作怪之輩，朕甚慮之。亦將仿照人間，舉行鄉試，可乎？」太白曰：「善哉善哉，不可緩矣。」
　　爰命文昌歷舉文理優長之神仙，以充試官，如儒童菩薩、文殊菩薩及地下修文郎輩，皆命往洞天福地，紛紛去矣。唯玉京尚無典試者。帝問太白星官，太白曰：「此處應位尊爵顯者為之。」乃舉齊天大聖孫悟空，帝曰：「尊矣顯矣，奈其不通文墨乎？」太白曰：「天下試官，未必盡通。況猴子最靈，奉命之後，自能設法延請高明相助，可無慮矣。」
　　爰召悟空，命之主試，不得推辭。悟空不敢違命，入文昌宮，請友為助。文昌曰：「我宮內天聾地啞二童，俱為人聘去矣，焉有餘人？」悟空退，思呂純陽為大唐進士，必通文理，往商之，呂祖曰：「我已奉命典試瑯環福地，何暇相助？無已，或訪知命之士，以命取人，亦不為屈。」悟空往訪鬼谷先生，行抵北天門，與玄天上帝晤，問知來意，上帝笑曰：「若須知命者，不必遠求，我座下龜靈聖母，為當今第一能手。」悟空悅，乃召聖母見之，曰：「蠢然一物，請入闈中，未免不雅。」聖母曰：「我之法身能大能小，能現能隱，請縮為金錢龜，藏於大聖袖中，則人皆不覺。及閱文時，我知其命應中式者，以我八卦衣，在大聖前顯之，大聖取之無誤也。」悟空從之，故是科多取八卦者，戲為皇上所聞，罰試官俸，而停用泛詞者三科會試。

　　江右召貢生，有三子，皆舉業，長為廩膳生，次為增廣生，其三應童子試，十餘年不售，長為老童生矣，其父厭惡之，謫在廚房司灶，故「燒火三相公」
　　之句，噪於戚里。值開科年，長次二子高列優等，將屆入闈。父命三相公同往會垣，供奔走之役，三相公欣然應命。入見其妻，嗚咽悲泣，三相公叩其故，妻曰：「二伯人也，汝亦人也。何二伯若座上客，汝為灶下養耶？已屬無恥；今樂為送考之下走，為汝妻者，何顏立於妯娌之間耶？」三相公曰：「我豈樂為，父命難違耳。」妻曰：「我何敢教汝違父命。汝若有志，亦得進場，我與有榮施矣。」三相公曰：「童生焉得與大試，奈我命何？」妻曰：「汝此去必謁丈人，是為方伯管庫之吏，捐納省監，係屬專司。我有金珠在，汝以質與丈人，捐一監生，亦可觀光闈屋矣。」三相公歡然從之。偕父兄赴會垣，謁妻父。納監訖，歸謂父曰：「丈人強與兒監，欲兒就試也。」父曰：「遺才不取，或貼出牆東，看汝何顏見丈人耶？」及錄遺，公然附取，得隨兩兄入闈。因三相公食量甚宏，其父為之備紹酒金蹄燒鴨薰鵝之類，滿足一挑。三相公領捲入號舍，見其左右鄰，皆武林寒士，三相公慷慨食之，鄰士皆悅。
　　是夜題來，「譬如為山」四句。至次日之下午，三相公仍大烹以延鄰士，皆議論名人作法，三相公默然。鄰士叩其故，三相公實告以：「初次觀光，遇大題敷衍難成，奈何？」鄰士笑曰：「若欲完篇，何難之有？十三經中不乏山字話頭，莫管議論，填砌成文，則洋洋數千言，尚引用不完也。」三相公亦實告以腹內空虛之故。鄰士爭為寫書，且教以連用之法。三相公悟，揮灑自如，千言立就。試畢，其長次二兄皆錄文呈父，父乃舉酒閱文，恬吟密詠，推為必售之作。三相公亦技癢，以其稿恭呈父前，其父拍案大呼曰：「浮泛至此，亦可以見人乎？不知愧恧，至汝極矣！」其兄碎其文，喝令速退，勿觸父怒也。三相公抱頭鼠竄而去。
　　是科主試者，非鄧奇即帥怪。此二公者，生性偏僻，好為詭異。十五日例設掄元宴，隔簾相敘。內則正副二主試，帶同十八房考官，外則監臨中丞，相率提調名官合宴。此夜公請主試宣明題義，應取何等文字，以定元魁。大主試笑曰：「文無定法，唯真山真水者中。」此戲言也，中丞不覺失聲耍笑，眾官和之，哄堂一粲。大主試怒，拂袖而起，曰：「我欲云云，誰敢爾爾！」竟罷宴入內，眾官不歡而散。皆私議，特覓此等浮泛之作以玩之。幸有三相公之妙文在，一房官得之，笑不可遏；眾官聞聲趨視，曰：「有此不通主試，即有此不通舉子，可謂千古奇遇。」眾曰：「何不薦之？」此房官曰：「無乃過謔。」眾曰：「我等公薦如何？」皆首肯。於是十八官相率呈堂，曰：「職等自奉命後，在九千六百餘卷中，僅搜求得真山真水者一本，用敢公呈電鑒。」大主試閱之，明知眾官謔己，拍案而起曰：「如此典博之文，不合掄元耶？」舉墨筆於填書之處，密密圈之，標定第一名。眾官面面相覷，不敢作聲。幸副主試聞聲而來，持此卷且讀且笑，謂大主試曰：「博則博矣，無乃稍涉浮泛乎？」大主試曰：「此元我定，與閣下無干。放榜後，我自掛彈章，請皇上處分可也。」咸知其固執之性，倔強難挽，皆無言而退。三相公居然發解矣。
　　是時召公率其三子，移寓西湖之麓。至龍虎日，高會親友，開宴以俟捷音，各出文互相贊誦。三相公舉碗擎杯，往來應酬。或索其文閱，復為父兄詬誶。或怒曰：「渠既入場，何至不堪如此！」攜三相公手，踏月湖堤，以銷不平之氣。值報捷者飛輿而來，問之，有召姓，三相公喜曰：「我兄中矣。」共擁至父前，眾稱非常之喜，先索報資，不與名條閱視。召曰：「我大兒合中久矣，今發已遲，不足奇也。」眾曰：「否。」召曰：「然則我次兒正應中試。」眾亦曰：「否。」召曰：「否則誤矣。豈有燒火三相公得中舉人耶？」眾曰：「然。」召曰：「果有之，已屬萬幸，不過副車，好則榜尾耳。」眾曰：「請定賞例，自觀名條可知也。」召曰：「副舉十金，正榜倍之。」眾曰：「元魁如何？」召曰：「魁則五十，元可百金，決無此理。」眾使書券訖，攫其百金一紙，而與之報條，公然第一。召駭曰：「文風之變遷，至於此極，今而後不敢論文矣。」

　　有朱解元者，眇一目，人呼為朱瞎子，亦曰朱半仙，時文中之能手也，名噪一時。其未發解之前一科，偕友赴試。八月初七日，夜夢見二青衣，相邀入一殿廷，有冕旒王者，降階相迎曰：「聞先生文名籍甚，今有爾浙闈墨，請先生為之潤飾。」朱唯唯。延入後殿，朱衣神以卷送閱，王者命置筆硯於几而退。朱見元作格法高超，惟稍有未圓融處，為之易數字，已盡善矣。王者復來，謂朱曰：「先生且停筆墨。今科解元，文才尚好，不意該縣城隍神來奏，此生竟有奸人室女事，陰德有虧，應削其籍。予已追取下科解元，文到請先生正之。」朱閱其文，曰：「此必童子之作。質地雖佳，功夫未到，何以冠多士？」王者曰：「且請就文整頓，資格所限，不能易他人也。」朱大加刪削，煉作老境筆路，以呈王者，王者許可。命夢神飛傳與之。然後次第閱竟，亦大費經營矣。
　　王者大悅，曰：「先生在後科之元也，今以閱卷功，拔補下科元缺，以酬勞瘁。致所黜之元，係山陰某生奸其鄰女，幸未破敗，然而神目如電，已為所司執秦。先生歸去，訪其人，勸其改過，將來尚可登科也。至新解元，誠如先生所云，係新進童子，其父兄皆為詞林，仁和人，祖宗功德甚厚，子孫科第，未有艾也。然此子拔早一科，陰律應減陽壽五年，先生亦為之勸勉，俾繩其祖武，不但壽可免減，祿且日增矣。」遂命青衣仍送朱回寓，而夢覺，已高臥三日。其僕守之，見朱忽醒，曰：「何病耶？頭場將畢，自誤功名，奈何？」朱曰：「倦耳，無病。」遣僕往接其友，錄出兩元作。俟友回，出門訪見山陰生，及仁和童子，告以神語，以文為證，皆惶悚受教。朱歸，視親友之文，一讀破題，即知其中第幾名。有佳文，曰：「惜哉不售，其傷陰耶？」初不之信，後皆不爽，遂有半仙之稱。

　　吾鄉有劉君者，應童試不售，去而習申韓業，公然憲幕。丁卯歲朝，夢迎天榜，伊名列第一。不覺技癢，復理故業，納監入闈。頭場犯規被貼，居然第一，此鬼神揶揄之耶？抑若吳生之命有天祿耶？必居一於此矣。

姚幕府


　　台逆之亂，制軍已飛章入告，集百官議策守計，連日未決。忽有嚴旨下，值制軍筵宴時也，客皆退避。制軍接讀之間，目定口呆，神魂失據，頹乎座上矣。僕皆惶急，奔告公子。公子來，先捧諭旨，與幕友姚先生閱之，駭曰：「殆矣，上意切責其怠緩，限十日內平定。為今之計，唯有刻即進兵，以副廟莫。」公子曰：「父病垂危，焉能進剿？」姚公曰：「我與尊公賓主相投，久而無間，今日之事，不得不出身贊襄，姑將尊公抬送大堂，我當代為發令。」公子不得已，從之。
　　乃命文武員弁，俱集轅門聽令。鳴炮升堂，連座抬制軍於暖閣，垂其帷幕，若避風然。姚服從者衣冠，以令箭出入傳諭。先命水師立備戰艦，命水軍總戎為先行，五鼓放洋，直取鹿門耳。左軍從左，右軍從右，張兩翼，以助先行。中軍擐甲執械，齊集海門，以候本督部征進。命蕃司速運軍需。並揀選文職之可以參贊軍謀者，隨軍聽用。移請中丞督率臬道府縣保守城垣，以備非常。
　　是時，文自制軍以下，畏葸不前；武自千把以上，爭先欲戰。以致內外惶惑。茲聞制軍忽然振作，號令井井有條，軍弁莫不踴躍從事。令畢，抬制軍入內，以安神丸與參湯灌之，漸蘇，見妻子環伺，失聲悲泣曰：「吾命休矣。」公子以姚先生所為告之，益駭曰：「如此，則屍骨不得存矣。」請姚先生商之，姚曰：「此事無所再議者。不進，則聖怒莫測，難保自家；進則雖死猶榮，況生還可必乎矣！」制軍思之，躍然而起，曰：「先生之言，勝於良藥，吾無病矣。唯有求先生偕渡重洋，始終其事。」姚曰：「諾。兵貴神速，請即啟行。」挽制軍手而出。文武官弁，群以升輿。
　　至海門，前軍已發，兩翼猶留。訊其故，緣艨艟不足。姚傳制軍令於海口，曰：「有能以商舟濟我師者，予五品官。」有舟子來試投之，立給水師守備。於是群舟爭集，三軍畢登，揚帆衝浪而前。海神呵護，一晝夜直抵鹿門，攻其無備。前軍已入，兩翼從之。制軍統全師進圍台城，出逆意外。賊黨擄掠未回，皆散還村落間，守禦單弱。姚與制軍巡督，見城以竹木為之，伏兩翼於後道，夜使前軍縱火聲喊，缺後道以逸之。賊出遇伏，一鼓成擒，招降餘黨，分派內地，不旬日而全台俱平。飛騎報捷，帝大悅，召制軍入覲，曰：「朕視爾畏葸猶昔，此舉何其奮勇，必有能參贊之者。」制軍不能隱，奏知姚幕友之事。特旨召見，欲予一官，姚頓首曰：「草莽之臣，敢因聖訓，而自居功？且贊襄助順，即所以報效朝廷，與有官等耳，敢辭。」帝嘉其剛直，賜四品卿銜，命永鎮閩督幕府。
　　薌曰：才如姚君，方不愧為入幕之賓。不然，庸庸者流，奚啻書吏之頭目，臧獲之首領耶，烏足道哉！

周封翁


　　蜀之周老人，八旬外，樵於山而得寶藏，娶賣漿者女，生二子，此見於記載久矣。更有異者，其長子目有真光，察人無錯。生子煌，少年入詞林，故其父皆以封翁尊之。
　　有楚人某進士，煌同年也。人本儻，貌亦魁梧，與煌友善。因歸班候選，急於自效，謀捐分發。素稔周氏多財，與煌借銀兩千。煌曰：「我祖年屆百有二十，我將告假上壽，兄其偕回我籍，與父商之，諒無不慨允也。」
　　歸告乃翁，翁出見客，款接慇懃。入室謂煌曰：「如數與銀，還否聽之，但此後務宜疏遠，以防後患。」某得銀援例，分發江南，旋補巨邑。專丁備禮，齎銀付還，致書感謝，並達思慕之忱。翁使記室答之，以司總列名，厚給使者盤費，囑告乃主，以翁父子，俱未能作書，因病故也。不久某以贓敗身戮。是時，甫定寄頓者罪例，富室被誣，往往有之。是以究其家人，詞連周氏。煌時在館，即以與某雖係同年，並無音訊往來為辯。上司檢查無據，宥釋不問。
　　又程老實者，質庫中之立櫃伙也。其庫主以遊蕩敗，欲舉十萬金之資本，願以八折速售。程每對人嗟歎，曰：「焉得八萬金，則先發加二財也。」或紿之曰：「周氏以數百萬舉債，汝往貸八萬金，有何難哉？」程信以為然，乃假伙伴衣冠，往周宅，請見封翁。翁見之，陳其來意，翁笑曰：「八萬金似非容易，姑緩圖之。」程自覺魯莽，■告退。翁送之出，值陰沉欲雨，客去翁回。而雨漸大。翁思山路難行，程已年高，恐其失跌，使家人追之，去逾時而客始返，翁密詢家人，云：「客出門遇雨，在樹林下，去其衣履，包裹而行。小人追回，復在大門內，重著衣冠方入。是以遲遲。」翁乃問程曰：「足下衣冠自有之乎，抑假於人乎？請以實告。」程忸怩曰：「借諸同伙，數人湊合者。」翁曰：「善，今天雨泥泞，勿損人之物，姑止一宿。明日我與足下偕往城中，檢點質庫，再商行止可耳。」程唯唯。
　　次日，翁果與程車馬僕從而去，質庫中人見之，深訝其事。翁歷內外，檢閱一過，謂程曰：「足下之言不謬。」盡與八萬金接續，且平分餘資，使之司總。程感激圖報，克儉克勤，是以歲入之利，較他處為優。
　　或問於翁曰：「某進士品格貌相，人人所願交者，而翁必欲絕之，後果敗，幾被其累。程掌櫃貿然而來，人人所譏誚者，而翁毅然從之，至今深得其力，是何道也？」翁曰：「道在目前，人自不察耳。某身為進士，入仕有途，何必欲速，其貪可知矣。貪以敗官，古之訓也。程掌櫃假人衣冠，尚知保惜愛護，矧巨萬財物乎？故知其受托不苟也。」


陬邑官親


　　西域之變，大將軍福公，奉命進剿。統領巴圖魯，及吉林健旅，聲勢赫奕，所過州縣，以辦差不善，登白簡者不一。傳檄至陬邑，缺既清苦，官亦疲憊，聞前途才幹之員，每有失誤，心切惶恐，日惟涕泣而已。其官親某，向司徵比，默默無聞。今見其戚官將敗矣，不忍坐視，乃謂之曰：「庫中有二三百金乎？」令曰：「有之，不敷所用。」曰：「既有之，尚可為也。盡以與我，不問出入，或者無礙前程乎！」大令無可如何之際，姑以聽之。
　　時值盛暑炎炎，幾至流金爍石，官親乃與工房相度館舍，極其寬敞，染古色紙以表糊之，字畫皆用舊物。其椅桌以油核桃仁薰作烏木色。以人家用舊之藤竹蓆片蒸洗一色，按其大小形象，制為引枕靠垫，藍緞為邊，以玫瑰雜楊花代扎實之。其簾幕用深綠色蝦須竹為之。其天棚，自村口直接至上房，長有里許。因惜買多席，僅敷一層，恐透暑氣，加以鹽包雜松毛蓋之。其陳設，則山中購小松柏，栽數百盆，夾道而列。所有茉莉花夜來香之屬，列在其後，只覺芳馥，而不見形影。公館後，及左右牆外，三面環列水桶，以竹截作噴筒，伏民夫數百人，各持一筒吸水，向上細細噴之，俾屋上棚間，不乾不濕，潤澤而已。西瓜為汁，以絹瀝之，稍加冰糖薄荷水相和，其涼沁腹。茶用蘭芽雪瑞，本係北產，氣香味厚，色亦清冽，用沙甌烹熟，坐於水筒鋪，以取溫和。
　　陳甫畢，大將軍至矣，令出遠迓。將軍由皎日之下而來，輿入村口，已覺陰涼；至公館內，兩旁松柏陰森，更覺沉靜古穆；並無結綵懸燈，耀目增光之物，心地一爽。坐其鋪垫，皆軟滑清香。不覺大樂，曰：「天仙界，水晶宮，不是過矣。不意僻陋小邑，竟有是耶！可見人以才能為貴也。」及進西瓜湯，飲蘭雪茶，莫名其妙。喚從官入，曰：「此係尖站，並非住宿之所，然我自出都以來，日夜不得偃息，詎肯捨此清涼地，而就火燄山耶？汝等彈壓兵役，前往宿站，只須留數人伺應，我五鼓啟程來也。」
　　傳令入，曰：「我食不甘味，睡不貼席者久矣，賢大令造此福地，我今夜宿此，已分外撓擾，勿多備酒席，勿多賞從人銀錢，有強索，即告我處置。汝以長才屈於下邑，上司之過也。我當保奏。」令叩首謝出。及進酒席，則雪雁冰參，鹵鴨糟雞之類，只覺香鮮配口，無一毫肥膩氣味，亦大醉飽。樂甚，以二千金與令，以賞其費。及起馬，令來道謝叩送，將軍贊歎不絕而去。令後此果膺保薦，仕至憲司，皆一官親力也。
　　或曰：才能之士，湮沒無聞，惜乎！薌曰：此其小焉者也。古來救君主於垂危，轉覆敗於俄頃，而史不列其名姓者，如趙之廝養卒，金之兩書生；功高不賞，是以名沒不彰。其怨慟於九泉耶，抑不屑不潔，如遺逸輩之特隱其名耶？東坡云：「但願我兒愚且魯，無災無害到公卿。」由此觀之，是卒與書生，固不屑為公卿也。

同胞三鼎甲


　　明季之亂，盜賊縱橫，畿內幾無完邑。有某翁者，鄉居而巨富，好行善事，平日造橋修路，給藥施棺，無不踴躍從事。及饑饉之年，助賑外，獨贍其鄉鄰者非一次。故遐邇稱善人，莫不感激，雖流賊之暴，戕官劫庫，亦不忍犯翁家。
　　時有草寇之中偽大將軍，擄掠婦女千餘人，肆其淫樂。忽奉偽王調取赴敵，偽將不能攜帶婦女，賊伙商令寄存翁家，因其閒房寬大，而有養贍也。翁不敢辭，受而舍之，給予飲食。賊去後，夜聞婦女悲慟聲，翁不忍，欲縱之。入問婦女，有所歸否，皆曰：「願死於道路，不願生為賊妻也。」翁各給銀米，夜使遠■矣。遣僕廣收牲畜骨殖，散佈各屋內，縱火以焚，囑鄰里勿泄。未幾賊歸，翁垂涕而告以失火故，賊見瓦礫場上，焦骼殘骸無算，信之不疑。
　　旋清兵入，戡定大難，聖主即真，人民復業。翁家三子，皆讀書入泮。其大郎娶王氏女，舊族也，得時文真傳，能決科第。於歸後，索夫窗課閱之，曰：「郎君筆下，超超元箸，惜法脈未清，詞華雜湊，師之過也。妾為郎君一點竄間，即入彀矣。」大郎心悅誠服，錄示法家，僉曰：「數日不見，學業驟長至此，其入生花之夢耶？」
　　於是二郎三郎，聞嫂氏能，各以文呈教。王夫人曰：「兩叔皆天才，文雖不及乃兄元氣混淪，然偏師先濟，皆科甲中人耳。」亦盡心指導。三郎甚穎悟，數月間，卓然入妙。旋中式，連捷南宮，探花及第。欲於中門懸匾額，王夫人阻之，曰：「是不能越分，應俟兩兄。」命懸於門右，眾皆竊笑之，然不敢不從。
　　二郎奮志功名，逾年，亦發榜眼及第，王夫人命懸額於門左。是時大郎猶諸生也，對其妻泣曰：「兩弟皆飛騰而去，我恐沒世無聞矣。」王夫人笑曰：「偏師先濟，妾預言之，郎君勿灰厥志，龍頭屬老成，自古云然。俟元氣充沛，自當超兩弟而上之。」是科僅得榜尾。又越三年，果狀元及第。泥金報至，戚里無不佩服夫人者。翁大悅，謂之曰：「是皆兒婦之力也。今尚有女未婚，我欲得一傳臚婿，則盡善盡美矣。」王夫人曰：「文筆之發與不發，婦能決之。兩叔鼎甲，亦偶然耳，何能預定傳臚耶？雖然，姑請試之。」
　　議開文會，凡邑中之生童未婚者，皆延之，不論貧富。三復而得一生，甚寒苦，翁贅之於家，使王夫人督課之，果得傳臚及第。翁自為門聯，曰：「一婿傳臚今世有，三兒鼎甲古來無。」
　　薌曰：幼時聞吾父吾兄言之鑿鑿，久而忘其姓氏，姑缺俟補。書曰：「作善降祥。」天之定理。第以年少而決科如神，遠於男子，似言者過矣。殊不知翁之所活婦女千餘，其精華萃於王氏一身，英靈敏妙，如握寶鑒，如持玉尺，自然大勝凡庸。且冥冥中示果報之功，為善人勸，其何疑耶？


義貓


　　武林金氏，望族也，代有聞人。有某翁者，救死恤生，利人愛物，至誠惻怛，人皆仰之。然厄於命，年逾強仕，家中落拓。夏日納涼院中，有饑貓傾側將斃，翁睹之惻然，自起伺之。從此貓不他往，戀戀依翁側。翁每飯必食以腥，即外出，必囑家人盡心愛養，由是貓漸肥健，能捕鼠，而糧無耗矣。
　　是年秋澇，粒米無收。翁家乏食，借貸無門，典質已盡，搔首踟躕，牛衣對泣而已。貓更無從得食，嗷嗷於側，小女子責之曰：「人尚無食，汝欲食耶？主人困窮至此，心煩意亂，汝不念平日養育恩勤，何以報德，而反嗷嗷取憎耶？」貓呦然似諾，一躍登屋去。人皆異之，翁亦破涕為笑。
　　未幾，貓銜一物擲翁懷中，視之，婦女舊抹額也，上綴東珠二十餘，光明圓正，大如芡實，值千金。翁驚訝失色，一喜一懼，曰：「貓雖通靈，但竊取之物，不但污我品行，且恐失物之家，冤及婢僕，性命攸關，奈何？」其妻女曰：「翁言雖是，但井上之李，豈無主者，廉士尚且取之，所謂饑不擇食也。況此物自至，必天神憐翁，假手以濟，豈盡狸奴力耶？無已，姑先質資度歲，暗訪物主，明告其故而歸以質券，似亦無傷。」翁不得已，姑從之。
　　次年遍訪，無失物家。或曰：「此巨家殉葬物，年久墓崩，家貧棺壞，則貓取之矣。」或曰：「有心計婦，家有蕩子，藏此物於複壁承塵中，為子女謀。未及交代，猝病而亡，貓故取之，無礙。」皆是也，要之以神天賞善之說為正。翁聞人議論近理，乃贖而貨之，緣是起家。子孫發甲，世承祖訓，愛畜貓，食必以腥。有仕至憲司者，署中貓且數十頭，出入隨從，專有飼貓之職，至今不衰。
　　薌聞而歎曰：人生世上，財可忽乎哉？不但飲食起居，以之自奉：即庭幃行孝，棣萼情聯，莫不藉此。甚且至爵可得而鬻也，刑可得而贖焉。以之救濟，仁名頓起；以之施與，傳為美談。信乎？金聖歎曰：「名以銀成，無別術也。」彼貓烏知之，亦以此取義，且永錫爾類，豈不異哉！


李老


　　恒山李老。農家者流，有地數頃，稱小康。中年生一子，名曰壹。稍長附學讀書，督課極嚴。壹時年十二，游嬉誤學，畏父師訓責，竊資逃去。李老夫婦情急，懸金以購，搜索無所不至，迄無影響。其母哀痛迫切，幾致輕身。李老猶以年齒正強，可望生育慰之。然婦已思子成疾，屢勸置妾延嗣，李老不忍。
　　光陰迅速，瞬逾十年，年將古稀，仍無所出。宗族之貧苦者，咸思爭繼，嘵嘵不休，益厭苦之。自度精力尚強，且值旱澇不勻之歲，聞韓魏間售子女者值甚廉。李老攜百金往，投人牙，以清錢五十貫，擇得端莊小女子，大稱心懷。女叩以姓名籍貫，翁實告之，訝曰：「妾乃與翁同姓同鄉，異哉！」李老曰：「同姓或有之，鄉則路隔五百里，難言同也。」女曰：「幼聞吾父言悉矣。云係李姓，名壹，恒山人，因逃學出，為人義子。親父母在乎否乎，念誦涕泣。妾與母時慰勸之。」李老亦訝曰：「據汝言，確是吾子也，汝當為我孫女。幸言之早，速赴爾家驗之！雖相隔十餘年，聲音笑貌，應不改也。」遂攜女至村，呼女父出，果李老子也。哭述所由，云：「逃出後，惘惘南奔，資用告罄，乞食此村。有老人同姓，蓄為義子，為我娶妻，連生四丁二女。義父母相繼歿，逢此歉歲，故賣女度日耳。」李老大悅，命子貨其家具，攜其子孫男女八人歸。其妻孤苦零丁，抱病而臥，聞夫歸，忽然子孫滿堂，不覺躍然而起。


丁養虛


　　吾師丁養虛先生，奇偉人也。學圍棋於施湘霞，傳瑤琴於郭去非，皆國手也。先生入其堂奧，且精於奇門禽遁之學。能以拳石築小山，為橋樑亭榭；栽逕寸松柏，鬱鬱茸茸，有天然之致。山巔懸瀑布一道，穿橋曲折瀉落，承以磁盆，水流循環，晝夜不絕。有欲竊其機巧者，拔起觀之，不得，仍置盆內，水止不流。經先生撥弄，依然洋溢。殆按八門生死法耳。好事者願重價購之，不肯售。問其故，曰：「入他人手，不過旬日，水法不靈矣。人必以我為欺，我不願貽人口實也。」
　　一日謂家人曰：「盜將入我室，宜慎防之。」至晚，以椅凳十餘，縱橫排列院中，遙望之，似有煙霧瀰漫。先生囑閉門，許在窗隙潛窺。夜深人靜，見一壯者持械越牆下，潛入凳內，鑽爬逾躍，費盡伎倆，現諸身段，家人不禁大笑。資似側耳，欲遁，至天明不能出。先生去其一椅，突於缺外逃，為眾擒縛。先生曰：「休矣，彼一夜辛勞，未得一物，而供我玩戲，勿復苦之。」乃釋縛。先生呼食啖之，問其故，曰：「吾儕三人，小人技最精，故先入，見宅門內，房屋壯麗。躍入，四面皆牆，或逾之，或穴之，愈進牆愈多，但聞人聲，難覓出路。正惶恐間，忽見門開，衝突被擒，小人知罪矣。」問彼二人何不入，對曰：「聞宅內嗤嗤不絕，知有備，先遁矣。」先生笑曰：「歸語爾曹，勿再至我家，恐牆多，一夜爬不盡矣。」盜不解其故，唯唯謝去。
　　時二子皆冠，尚未婚娶，計非千金不能畢事。無已，乃藉新春設酒肆，用法擇吉。凡奇門家驗正時到，必天地人三才皆應，斯於謬誤。先生擇某月日寅時，應天微雪，地色白，先有一人青衣紅帶持壺沽飲，後有文武二官星過門，即刻開張大吉。至日五鼓，起呼家人，備祀神物。先生率二子懸燈開爐，果微風飄雪，有皂隸著色服，持錫壺，叩關入，曰：「冷甚，幸汝店早開，藉得禦寒，甚善。」先生詢其夜深應差故，役曰：「都督閱邊，舟抵馬頭，從本官往迎耳。」問知總制係文殿撰出身，所隨中軍參將，係武狀元，始悟即二星官也。役去未幾，儀衛八騶，呼擁而過。先生即陳祭禮，鳴爆竹，開市。從此沽飲者，雖倍於前，千金究難驟至也。因自開燒鍋，價廉而味美，販客厚獲贏餘，遠近爭趨之。每晨停其門者，肩挑百十。期月得利千餘金，勢不能止。風聞入邑宰耳，當是時，燒鍋之禁甚嚴，將搜索釀具而罪之。幸族人為吏得信，急為之備。其蒸甑所制銅壺，式甚高大，重百餘斤，或謀埋之，或謀毀之，先生曰：「否否，勢不及，必致敗露。」率家人共舉其壺於廳事，眾目共睹之地。妻孥方疑訝間，宰已入搜。先生進內宅。叱役窮搜，甚至掘地發牆，毫無蹤影。宰出坐廳事，侍從吏役百餘，壺明明在案間，無一睹者。宰去，集家人從容碎，熔化滅跡。或問何以官不能見，先生曰：「搜遠不搜近，偶然耳。」予知先生不肯泄機，必用六戊藏形法也。遂為子畢姻，改酒房為錢局，俾二子掌之。先生以琴棋自娛，不與俗事矣。
　　其妻父朱氏，為邑名醫，子四人，或繼業，或設肆，因此起家。無賴之徒，覬其有肆，欺誣訛詐，四子苦累。教子讀書應試，凡入庠者，可支門戶，盼望綦切。時朱翁考終，將葬，舅以葬期謀於先生，曰：「姊夫明晰陰陽，能為人福，使我子姪一人入泮，舉家感甚。」先生敬諾：「擇冬月某日未時，應天微雨，二狗銜花戲墓側，一男子戴鐵帽，一孝婦索取石灰，此正時也。舉棺封壤，孫必游庠。」諸舅皆嘩，曰：「冬月唯有梅花，品甚貴重，狗烏能得？鐵帽唯軍中有之，太平之世，誰敢戴此？恐未必如所算。」先生正容曰：「我亦不能預知，不過依書為斷。我盡心為岳父推選，恐未至大謬。」至日，果小雨，舅已奇其言，輿櫬入塋，停待正時安穴，見兩小犬，爭蘆花一枝來墓間；有農夫買得一鍋，戴於首上，以代雨具；孝婦亦至。諸舅大悅，推棺閉塚。次年，孫入泮。
　　薌曰：先生以琴棋名噪一時，當道富室，重聘爭迎，不應，高士也。其術數之學，老益韜晦，有求之者，曰：「我亦猶夫人耳，從憲書指與一黃道日而已。」予從學琴，見案頭奇門，謹請指教。先生卜曰：「孺子尚可。」隨指示奇壬佈局法，不以術告也。叩之，曰：「此在自己研究，非師可授也。況以此炫人，恐有殺身之禍，何苦乃爾？」予不敢瀆。今先生逝矣，惜秘學失傳，諒下愚無德以承受之耳。

阮封翁


　　翁，江南儀徵人，性惻隱，好義，壯為鹾伙，歲八百餘金，往往■恤親友，一揮數十金，貧不能贍妻子，泊如也。
　　一日至廣陵，轉運鹾務，市不戒於火，被焚千餘家，赤貧者無力賃屋，男婦老幼皆露處。忽澍雨滂沱，立泥淖中，相向而哭。翁觸目傷心，計極窮人不過百十，費無多，思有以援之。急趨至商家，謀所安置之法。商人以翁人微言輕，志大妄舉，相與訕笑之，無肯為籌劃者。翁忿且愧曰：「諸君既不顧鄉誼，我雖非郡人，亦當獨任。」咸笑曰：「汝大才有力，願好為之，弗累我等，此功德無量也。」翁去，向居停作秦庭之哭，求預假薪俸數十金，呼匠為席棚百十間，俾貧民避風雨。歡呼感激，祈天為善士降祥。是年翁應得勞金，俱預支費訖，徒手歸，幾不能卒歲。幸其子為諸生，肄業書院，聰明才知，為當道所器重，均有贈遺，藉以苦度。未幾鄉會俱捷，入詞林，大試皆前列，簡在帝心，典試學差，旋畀以封疆重任，巡撫浙江。翁受三品封而歿。服闋後，節制兩粵，入贊黃扉，晉封太傅。天道福善，有以也夫。
　　或曰：吾子持福善禍淫之說，每遇封翁，無不嘖嘖稱歎，似矣。然如顏子淵德行，首列四科，宜其身膺顯爵，子孫昌盛。何以身前屢空，且夭歿，又無賢裔，是天道不可問久矣！
　　薌曰：否否，聖賢雖不可以常理論，然顏子獨善其身，不屑兼善天下故也。嘗讀《韓詩外傳》，孔子謂回曰：「家貧居卑，胡不仕乎？」對曰：「回有郭外之田五十畝，足以給粥；郭內之田四十畝，足以為絲麻；鼓琴足以身娛；學於夫子者，足以自樂。回不願仕也。」由是觀之，品則高矣，而無益於蒼生，天故報以配享聖殿，俎豆千秋，又世襲博士以奉之，正所以酬其德也。吾屢驗天道，總以澤及於人者，因之速得美報。所述諸封翁，德未必如顏子，而膏澤下於民，更覺難能而可貴也。


   趙甲


　　晉人李某，在京師佐典商，歲入俸錢三百緡。有同鄉趙甲者，與相識，無事業，謀欲設雜貨肆而無資。商於李，慨然以百金付之，曰：「姑以此試，得意後，與吾合業可也。」一言為約，並無文券，無人知。未幾，李以疾卒，典主呼其子來，扶櫬而返。適趙甲置貨他出，歸後，知李已卒，為位哭奠。由是興旺，不十年，業隆數萬。李子家中落，衣食不充，親黨咸勸外出營謀，卜之大吉。適有人入都者，相伴而去。至舊典主處，與父執求引。都有人知趙與李故交，今趙業大興，往求之，諒可錄用。挽友往說。趙聞李子來，欣然款接，曰：「我因爾父，得有今日。我覓子久矣，奈無音耗；今日來投，若有神使。」納為主帳，而不議勞金。李子安於初學，亦不計較，盡心竭力，隨同營運。趙見其辛勤克苦，出入無私，顧而樂之，曰：「子已弱冠，能自成家，應議婚娶，為嗣續計。」李子曰：「姪依伯父為生，尚無進益，何敢娶婦自取累乎？」趙曰：「姑緩亦是。但爾既為主帳，應將我所有總計之，現存若干。」李子唯唯。
　　數日查畢，現資並貨物，合計六萬餘。趙曰：「與剖之，我與子應得其半。」李子駭曰：「伯父何齣戲言？姪在此數年，伯父周給衣食，感無既矣。矧在小郎之列，本不應得勞金，縱伯父憐而恤之，不過年例數十貫錢而已，何若是之多耶？伯父子孫振振，非無人承受者，姪何敢越分？敬辭。」趙笑曰：「子無卻也，我自有法。」乃設盛宴，邀其薦主及鄉里長者咸集，李子亦在座。三杯後，趙謂眾曰：「某昔落魄京師，人皆明白。李故友雖與我素交，並無瓜葛。一言之下，慨然助以百金，不立契券，是誠信我也。我由此起家，而李兄已逝。當時有與我合群之說，既有此語，獲利理應均分。我初晤李姪時，本欲表白，恐少不更事，入手揮霍去也。今見其勤儉，能自經營，我何敢負李兄於地下乎？」乃出李子所開單目，曰：「請諸公作主勻分。」眾顧李子曰：「趙伯世所難得，君有福哉！窶人頓成巨室，吾等借酒以賀。」李子曰：「諸公且止，聽我一言。趙伯所云，並無憑證，是欲為義士耳。姪雖年幼，亦不敢取非義財。即亡父果存百千錢，以遠年債，一本一利，取二百貫足矣。多即非義，何敢自污？」趙笑而入，命群僕以三萬數百金出，曰：「今日交清，卸吾重肩，唯子所欲。」李子取其百金而出，追之，遁矣。
　　趙乃邀眾作證，呈報城坊，求訪恩主。有司異其事，行文山右，喚李子至，質明判給。李子曰：「吾儕小人，實無功德，不勞而得多金，暴富不祥，故不敢納也。」官曰：「無已，今某廟久圯，汝其葺之，非功德乎？」二人叩謝去，爭出佈施，廟貌煥然一新，官易廟額，號曰「雙義」，而頒趙甲以額曰：「重義輕財。」
　　薌曰：晚近之世，至親分家不均，甚至爭訟，從未聞讓財而逃，官訪恩主者。不意市井小民，竟超出乎世家之上。憶成案載：雍正六年，豫民崔氏有拾秦太遺銀一百七十兩，訪歸原主，毫不受謝。制軍田文鏡入奏，奉旨予七品頂戴，賞銀百兩，以旌其善。趙甲之事在後，當事者宜援此例官之，以昭盛世之典，而示天下以法，惜乎未及此也。

 轉女為男二則


　　吾鄉史苕楣明經，壯年博學，功名未遂，改業錢穀，為袁簡齋明府所識拔，因入其幕。終任後，在八閩為歷任方伯所倚重，修脯豐厚，慷慨好施，濟貧拔蹇，極一時之雄豪，坐上食客常滿。及其老也，望孫念切。子婦懷孕，未卜男女。時有精歧黃之道，不屑以醫名者，苕楣延診。其人曰：「脈主得女，然吾翁之善，可回天意，請竭吾術，使轉為男，以報知己。第陽莖須移一肢改造，得男必缺一肢，翁願之否？」苕楣詫曰：「先生之學，素所敬佩，不意竟能化女為男。無已，請移其足指，無礙觀瞻，更妙。」其人曰：「不能。上可移下，下不能上。再三籌度，唯兩手小指無用，可以挪借。」苕楣欣然諾謝。遂設爐煉藥，佩服兼行。及期，果產男孩，手僅八指。見客腆，宛如閨閣中人。及長，羞澀更甚。有欲驗其指者，則啼而匿，為同人所噱。
　　昔苕楣與吾師父王公交善，方其歸也，王謂之曰：「閣下與當世名公友，而僅諸生；■資至巨萬，而仍寒士。依然故我，徒勞無功，竊為君不取也。」苕楣大笑曰：「吾之出也，有一肩行李，筆墨而外無他物。不數年，出入公卿間，推賢讓能，有為予薦拔置身青雲者，有賴予仰事俯蓄裕衣食者，各若干人，疇不企史善人之號，亦可以自豪矣。足下欲予坐擁萬鎰，納資為郎，方謂吐寒士氣耶？此守錢虜所為，卑卑者何足道！」其胸襟之闊達如是，宜其遇轉女為男之奇士，此其中蓋有天道也。

　　姑蘇有老翁，富而無嗣，僅生一女，及笄，病篤，醫皆束手。翁不惜重資，聘名醫葉天士診之，笑曰：「是非病也，肯以若女為我女，且從我游，百日後，還閣下以壯健者，非復嬌弱之態矣。如遲疑不決，是翁自殺之。死非正命，良可哀也。」翁詫曰：「誠如是，願以千金送閣下。」天士攜歸，另潔密室，選婢之美而豔者，使伴女宿，囑曰：「此汝姑也，終身依倚在是，順姑無違；稍有拂逆，致增其病，唯汝是問。」於是日給藥餌，恒往觀之，見女體漸壯，容漸舒，與婢情好日密，形影相隨，知事已遂，遽入其室，迫喝婢曰：「汝與姑所作何事，我窺覘洞徹，必盡言之。如敢隱諱，將以刑求，勿自苦也！」婢視女而泣，女忸怩曰：「婢之伴我，翁之嚴命，如違應責，順何罪耶？」婢因曰：「是主陷奴也。以郎君偽稱義女，而使奴同衾共枕，違既不敢，從又獲咎，置身何地？」天士大笑曰：「已順從姑夫耶？方為汝喜，豈汝責耶？」速女改裝，去髮而辮之，以藥展其弓足，衣冠履舄，居然美男子。延其父至，告曰：「閣下以子為女，偽疾誑我，誤使義女伴之，今為其所亂，將如之何？」翁愕然不解所謂。乃使小夫婦出拜，翁顧而大樂，願以婢為兒婦，與天士結為姻婭，往來無間。
　　薌曰：變女為男之法，見於《醫經》。史以盛德而遇良醫，理所應得，無足怪者。唯葉所治之女，其《醫經》所載之五不男耶？名曰天、捷、妒、變、半。任沖不盛，宗筋不成曰天；值男即女，值女即男曰捷；男根不滿，似有似無曰妒；半月能男，半月能女曰變；雖有男根，不能交媾曰半。此五等人，狀貌血氣，本具男形，唯任沖二脈不足，似男而不成其男，為父母者誤認作女。年至十六，氣足神旺，陽事興矣，鬱不得發，是以病篤。幸遇名醫，充以妙藥，誘以所欲，自然陽莖突出，不復女矣。吾意五不男中，唯天閹外，皆可以藥救也。故見於《醫藥經》。奈世鮮精其技者。葉天士，醫藥名家，固其宜也。而史公所遇之人，其學亦不亞於葉，名逸不傳，惜哉！由是推之，天下之抱絕技而隱沒者，不知凡幾，豈僅學醫之道為然哉！

妓篤故誼


　　黃沙陳星堂，近從安南歸帆，客囊充溢，蓋居奇所獲，已累數千金矣。陳於歸裝後，朋輩為其洗塵，設花酌矣。座客有勸其挾妓者，陳敘前因曰：「僕嘗於此三出三入，非此無由落魂，然亦非此無從有今日。」眾請其說，陳曰：「話本太長，言之縷縷，恐阻諸君酒興，不如且理觴政，俟酒闌燈燼時細言之，為諸君醒酒。」其後獲聞詳細者，皆歎妓麗春之於陳，實生死而肉骨也。
　　先是陳固千金子，然以漁花柳，沃產悉售於人，遂致孓然一身，幾等於丐。麗春者，前所識之妓也，陳嘗助百數十金為其削籍。嗣別數載，杳不相聞，忽見之於新橋市，時陳已落魄如鬼矣。乍睹麗春，訝為面善，而苦無由憶。麗春忽停步詢之，陳驀然心動，始憶為春。春問其近況何如，胡為至此，陳曰：「風流落魄，羞見故人。」春曰：「此非深談地。」乃導至賢思里一室中，陳設頗麗，婢媼參前。蓋春前已從良，夫殂喪，頗有所積，然孤影無依。一遇陳，不覺前情在念。嗣審其流落之故，歎曰：「君癡於情者。然日夕置身愛河中以為事，安得不罹滅頂乎？今日知悔乎？且君向所厚者，曾有能為君地者乎？」陳曰：「此輩身不由己，況亦不足責報。我於前事，視之如水流花謝耳。但今春夢已覺，倘獲立足境，當視此為畏途矣。」春曰：「君能改轍，亦何憂無立足地？」乃露自薦意，擬重尋齧臂之盟。陳聞之，如從九幽十八獄再睹人世，然不敢直應，乃囁嚅曰：「此固三生幸事，但恐為卿辱耳。」
　　春乃敘前事，言良人已死，歷兩載，不敢妄意從人；君固舊好也，況曾受露覆，今豈容坐視漂溺乎？於是與陳同處，誓以後事。迨審其持重，乃以數百金，使陳從友行賈於安南，茲果發跡。


破鏡重圓


　　何明達，粵西桂林人，前歲商於嶺南，挾資數千，頻年虧折，所存者千金以下耳。何因旅況無聊，偶隨朋友作曲巷游。過眼煙花，何本不甚著意；不料於柳絮沾泥之際，卒復蓮花並蒂之緣。
　　先是何隨友輩在新堪地買醉，花天酒地，騷興悠然。座客陳某，謂此地過於徵逐，雖金迷粉醉，究不合雅人幽會，不若暗裡平康之得靜中樂趣也。眾謂其迂腐，嗤之曰：「君素不履鶯花庭院，只合於羅剎鬼窟，獨擁母夜叉作人髓飲局耳。」陳曰：「君等濫矢風流，實花月場中饕餮。但士各有見，君等不見靜中之趣，猶余不見鬧中之樂也。自今往，請揚鑣分道。」
　　陳與何頗相莫逆，嗣遂招之作游侶，偶於仙城巢雲別館，即私娼院也。陳所契者，名翠蓮，頗風韻，略知染翰。鎮日於碧桐窗下，作茂猗書法，見之者頗許為香國翹楚。是日陳何踵院，何見翠蓮頗具林下風姿，隱相傾羨。倏見有淡妝素服麗人，從簾外過，蓮瓣纖小，逼近吳寸趾；其舉止哀豔，又若江彩蘋，樓東獨步焉。陳指以問翠蓮，蓮曰：「此求售者，以其選擇良苛，尚未經有主顧。」陳請薦諸何，倩翠先容。翠曰：「事必無成。」陳曰：「女元龍太過，高自位置，豈欲得王孫貴價耶？」翠曰：「非也。伊有隱衷，難以盡說。」何曰：「請道其略。」翠謂：「伊遭家難，鬻身至此，然不屑作柳絮隨風。院主憐其幽淑，聽其備價自贖。苟有作泥中援拾者，伊寧委身事之。若作道旁花相視，伊不願也。」陳曰：「伊肯與人接談否？」翠曰：「與予頗相傾慕，謂予能知其苦也。」何曰：「伊果係遭難墜圂，復能卓然自立，此有志節女也。如可贖，願傾囊相助。」
　　蓮走告之，攜入見何等，告訴苦衷。據言「本姓譚氏，某宅之育女也。夫隸西粵，姓王名基，客游至此，於前歲娶妾，以事被逮於官，客囊耗去，需百金始能出獄。妾念夫妻大義，鬻身以成之。迨夫脫獄，妾遂墜火坑矣。又念身本清白，以為夫故，不惜自鬻；但不能作章台柳，攀折由人。蒙院主深憐，許我自贖。苟能脫妾於苦，當作婢以圖報耳。」何聞之，不勝慨曰：「尊夫與吾同籍，不忍見其家屬流落，如可贖，即措資相助。但不知尊夫已西旋否？」婦曰：「半月前聞伊尚逗留司院街。」何曰：「待吾訪確，使復團圓，何如？」婦聞，崩角在地，曰：「皇天后土，實聞此言；粵海冤禽，復逢比翼。非君之力不至此。」迨何果於司院街，訪得婦原夫，為道其故，助資使往贖婦。夫妻重會，不啻破鏡重圓。此癸酉三月事也。吁！何本客途失意，而竟於狎游中作此義舉，誠可謂高誼薄雲矣。該婦緣夫自鬻，已分生離；然能脫卻陷井，則雖琵琶另抱，猶勝作倚門侶也。不謂偶遇黃衫，遂使紅顏復歸故主，婦人之大幸，亦事之罕見歟！

珠妓殉情


　　區容階，楚產也。厥祖作賈穗城，遂家焉。父某生三子，容生越七日而父喪，母撫三子成立。長子弱冠而夭，次子行賈，往來楚粵間；惟容習舉子業，思以詩書起家。詎所與游者，多非益友，酒食遊戲相徵逐者，趾錯於途；縱有二三老成持重者，施以針砭，而一暴十寒，終歸無益。容遂與此狎邪游輩，相依為命。眷珠江花舫九娘，每一留醉，累旦達霄。凡得九娘一言，則揮金如土，不少靳也。
　　月圓之夜，偕友開宴珠海，作團圓會，花滿，酒滿，月滿，無殊極樂世界也。豈期樂極生悲，容於酒闌燈，未免有情，芙蓉帳裡，竟犯不治之症。甫曉，以肩輿歸。亭午，神魂遂返極樂世界。母妻兒女，痛哭殊常。檢其所佩繡囊，有並命鴛鴦金錢，知係花柳場中諦盟所得者。將訪諸其友，欲識容所與諦好者，係屬何人。
　　殊九娘一聞容殞命消息，悲不欲生，追思情況，神思如醉。其母思所以慰之，拉諸姊妹設筵作「解愁會」。九娘以酒瀝江中曰：「一滴何曾到九泉，念及死者，何忍下咽！」語畢，清淚雙垂，諸姐妹歎其情深，皆為墜淚。宴撤後，九娘五內無主，不止魚玄機「易求無價寶，難得有情郎」之歎也。其母慮其有變，刻意防閒。九娘寸心已定，遂歡容笑黛如平時。至十七夜，欲覓洋藥自裁，而防範過嚴，杳不得行。遂檢奩間，偶得鴉片灰數錢，以茶和飲之。比母知而救之，已無及矣。九娘遺言，願得附葬容墓，俾得泉下相依，免令孤魂無主。
　　其母以九娘係屬親生，勉從其志，告諸容友。至雙鴛之塚，其成否未遽定也。嗚呼！九娘能以身殉情人，亦可一洗青樓薄倖之丑。然為士者以有用之身，而漫置諸無用之地，識者尤謂不可，矧殉之以命哉！
　　昔人詠云：「二十四友金穀宴，三千里外石城游。人間無此繁華樂，無此繁華無此愁。」此言石崇宴飲，動費數萬金；煬帝出遊，隨行數萬眾。乃一則亡家，一則亡國，其樂將安在哉？是知貪快活者，必招煩惱；極鬧熱者，必變淒涼。故君子以安享和平為福，畫閣燈紅，不如山頭月白；華筵扇亂，不如林下風清。眼界放開，自有天然真景。彼沾沾於歌舞場中，恣意釵裙，適情弦管，自謂得無上趣矣。沈石田尚書一語道破曰：「脂粉兩般迷眼藥，笙歌一路敗家聲。」

四川某賈軼事


　　蜀商某者，受主人托，代為營運。紅白花蠟，販負來申，計資八千金。詎料某自抵申後，被玉餐珠，花天酒地，儼然貴介弟，來作狎邪游也。昵某姬，有白頭約，具千金脫其籍。將謀金屋，傾想吳門，遂偕鄉人鄭某，買棹姑蘇，營宅虎阜，蓋已盡其資矣。川中得耗，乃東間關而至，冀收桑榆。乃燕去鴻來，中途相左，茫茫前路，唯有涕泗滂沱而已。
　　某則摒擋既畢，復來申迎姬，將圖偕老。至則有酒食徵逐者流，以情告某。某乃匿跡姬家，料量衣飾，急擬赴蘇潛避。日者，艤船江岸，某與姬肩輿二乘，魚貫而出。某之車不下簾鉤，防人識面也。當路出寶善街，適丹桂園演劇將散之際，車馬擁擠，久不得前，而某之簾衣已墜，真面已呈。某方肆漫罵，而乃東正側足其間，趾而望之，伊人宛在。於是挽以下車。某曰：「事已至此，請從我登舟榷算耳。」將抵吳門，某以阿芙蓉膏畢命。姬念前因後果，一旦成空，不覺淚下沾衣，於是夕亦仰藥舟中，合歡地下云。乃東將其衣飾變賣，以為收斂之費，而八千金則飛去無跡矣。
　　方乃東之來也，時值炎暑，人皆紗羅，而彼猶大布為裳，則平日之儉樸可想。乃以己之節嗇，而供人之揮霍，守錢奴其亦何以為情哉？

記瘦腰生眷粵妓蓮真事


　　瘦腰生，鑑湖舊家子也，隨父宦粵，眷一姬名蓮真，弱不勝衣，使舞掌上，當不減漢宮飛燕也。而雙翹之瘦小，僅若紅菱一角，更足令人魂銷。姬有母，恃姬為錢樹子。而生又簪纓門第，不知稼穡之艱，舉凡火齊木難，為姬取給，半年而資用不支。懼見責於親庭，來滬上游，作避地計。繁華如夢，回首都非。雖不能摒絕路柳牆花，而曾經滄海，除卻巫山，月下花前，常有撫今追昔之感。姬亦念生無虛日。
　　適珠海有花叢之禁，風月無邊，瞬作煙霞過眼。姬言於母曰：「鬱鬱處此，何以為生？曷遷地為良耶？」實則意不忘生也。航海來滬，僦居老旗昌之遇祥樓。日候樓頭，而生杳無音耗。
　　一日夜漏二下，生有友邀飲其家，賭酒鬥歌，聲傳戶外。姬審聽之，曰：「意中人固在斯也，何其聲之相似耶！」搴簾一睇，遽倒生懷，掩泣不能成語，良久始曰：「前情俱在，君竟水流花謝，置身月地花天耶？曾一念及蓮真，尚在風塵淪落否？」慰藉良久，破泣為歡。洗盞更酌，留宿姬家。如是半月餘，生不言歸，姬亦未以纏頭相索。
　　會生有族叔赴京陛見，欲挈生偕行。生語姬，姬曰：「宴安鴆毒，不可懷也。妾洞悉君今非昔比，恐君以妾貧富易心，故半月以來，伴君岑寂，以表妾心。勾欄中豈妙手空空兒久居之所，妾不加索，其如姊妹行白眼何？君行矣，勿以妾為念。如富貴逼人，未必無相見期也。」嗣後悲歡離合，南北西東。生北上時，已徐娘半老。
　　別生數年，門前車馬，愈形冷落不堪，漸至不能自存。扁舟返粵，改名歧鳳，杜門謝客，以待生歸。今秋，生援例得半通黃綬，兩翅烏紗歸里，而姬於兩月前已逝。白頭未遂，紅粉已埋。生曰：「黃伯輿為情而死，我寧從卿於地下矣！所難堪者，薛濤墳上，已落桃花；關盼樓頭，空歸燕子耳。」奠墓畢，哭失聲而仆，為從人灌救方蘇。生殆深於情者，而紅顏薄命，振古如茲。為志端倪，俾天下有情人咸為青衫之濕也。


崇川俠妓


　　余譜香，湘鄉名士也，年少多情，翩翩有致。唯家不中資，故每橐筆出遊，藉衣食於奔走焉。時有某太守者，方以釐務於役崇川，慕余名，聘於幕中，而與之偕。余抵崇川後，公餘之暇，偕二三友人，聯袂香街，閒情風月。眷一所歡，曰春林，本廣陵人也，貌僅中人，而饒有情韻。余與之遇，搴帷覿面，歡若三生；自春徂秋，幾及半載有餘。凡除酒局應分之外，纏頭所需，則不妄費余一文，且款接之間，實有逾於琴瑟者。余因贈以聯云：「秋日春風，畢竟在楊柳樓台，批杷門巷；山中林下，好記取美人低唱，高士狂吟。」
　　會某太守以他事交卸，余亦辭去。客況蕭條，幾無以歸計。日夕躊躇，至廢寢食。春林已窺知其情，謂余曰：「是處豈子所得久居者耶？當速整行裝，別圖安硯之所，庶免關山失路，至貽笑於友朋也。」乃潛搜所積，僅得十金，計不敷，復私卸臂上條脫，為質十餘金，授余曰：「以此贈別，藉表寸心。」余感愧交並，至於泥首。遂即日束裝起程，致聲珍重，為訂後日之永好，灑涕而別。嗟乎！寒士值天涯淪落之時，雖戚親亦鮮有過問者，而況其為青樓賣笑之人哉！吁！若春林者，誠可謂妓中之俠也。

  冶游遇故妻


　　寶釵再合，漳浦奇聞；破鏡重圓，洛昌幸事。顧聚無不散，眼前即是短長亭；會甚於離，身後尚餘花酒夢。此則遺恨巾幗，氣盡鬚眉者矣。某生，宦裔也，籍本蕪湖，家僑穗石。少孤，母氏溺愛，操舉業罔就，乃復荒墳鬼唱，久傷椿樹之長凋；寶人遙，更痛萱花之暗萎。蓋歲庚午而母氏見背，生嗣是益不檢。書畫鼎彝，皆充市鬻。尤可慨者，家無宿儲，妻常寄外氏為活。生素漁花柳，遂致久疏琴瑟，至此無以為家；則一身之外，更無復攖念者。是歲秋後，竟不知所往。其妻慣依母家，有傳某死耗，說其改適者，而女不顧也。於是樓空而春風自惜，不絕啼鴉；鏡破而明月難圓，暗辭野鵠。思芟紅豆，永絕情緣；悲檢青衫，都餘舊淚，其志亦可哀矣。
　　詎意其兄，浮梁作賈，女以與嫂咀唔，不能安於其室，遂為浮言所惑，適媒家以為再嫁地。其嫂視若已死，不復與聞。迨歲辛未，兄浮梁歸，問妹消息，嫂言：「姑少寡難守，我不能作主，遂任其意。在媒家，適一賈人，後聞媒媼說，該賈已攜之返籍矣。姑以我不能體其意，於未嫁時已成枘鑿。比改嫁，絕不通問，故不及詳知其家世也。」兄聞，默然良久，出訪之，杳無影響，如是者已歷二年。詎料嫁者不成為嫁，死者亦不成為死。癸酉年三月，某生客帆歸省，行李煥然。卸裝後，抵岳家視妻，則妻不獲面；妻兄作賈，妻嫂亦已下世，只餘小舅小姨輩，問及其妻，小舅言已經改嫁，叩其究竟，亦不能詳，生遂辭出。未幾妻兄自賈所歸，弟妹告以姊丈固未死。妻兄聞，急訪見某生，告以前後根因，且謂因己不在家，致妹如此，向生告罪。生亦無語。妻兄去後，或勸生訟之，生曰：「我不能自主，以致家變若此，於彼何尤哉！」聞者服其有度。
　　先是生無計謀生，自拼絕望。後聞有戚作宦江西，頗居顯要，生欲往而艱川資。嗣有相識作客南雄，生懇附舟同往。至雄，所識略贈資斧，生遂入江西，獲見其戚南昌知府某公。因生無甚長才，難授以重任，姑使之管帳。迨任滿，出署居館，生以頗有所獲，暫辭戚，旋省墓。至是以客游初返，孤寂如鶩，不覺頓觸舊好，游於穀埠花船。心厭波濤撼夢，改游蟠龍南某別院。生甫入幽房，即魂飛天外，蓋所見麗者，即結縭人焉。生頗有鎮靜意，致言俟無人，細談衷曲。妻會意，遂不語。迄乎酒闌燈盡，話及當年事，相對如夢寐焉。
　　蓋生妻為賈人賺娶，轉貨於娼家，後遂轉徒至此。生歎曰：「此我之罪，與卿無干，顧卿何以自處！」妻曰：「覆水難收，君即不見責，然勢難再合。」乃相與坐歎。至曉，生暫別，歸思所以策其後者。臨別時，妻曰：「君於午後須再至，作此生終見之緣。」生以抱恨成猝病，不能如約，迨相隔七八日再往，則已玉暗香消。詢其死由，鴇母含涕，謂「乃仰洋藥以死者。」且言「伊無欠負人家債目，又非有所格而不能遂，實未審其致命之故也。」某驚惶無語，唯問其葬所，鴇言草草殯殮；俟問土匠，始知之。生歸，歎人世情緣，甚於夢幻泡影，擬揮慧劍，斷煩惱絲，現未審果否。噫！三生難問，一切達觀。但願有酒澆愁，任歌得意，若以無稽誚我，宛在斯人。


  阿韓傳


　　阿韓者，鴛湖蕩槳女也。風鬟雲鬢，綽約多姿。禾中裙屐少年，殷商大賈，愛坐其船。每當春夏之交，放棹於煙雨樓前，楊柳風和，藕花香送，人面與波光相掩映。而性尤能解頤，秋波一轉，嬌態動情。所得賣笑錢，釵簪裝飾而外，積有餘資。有某生者，才能倚馬，隔宿無糧，與韓繾綣最深，而韓亦不以寒素薄之。解香奩以佐膏火資，無虛夕也。迨生桂籍登名，而韓則欣然自詡，以巾幗識英豪矣，遂願抱衾與稠也。成婚之夕，女貌郎才，人稱雙絕云。嗚呼！寒士值寥落之秋，即戚族亦鮮有顧問；而韓能於風塵中，獨具慧眼，女俠也，亦天緣也。不然，當其名噪一時，意中人豈少哉，何必眷戀此牢落青衫之人也哉！

九月桃花記


　　春申浦之濱，有桃花一株，九月盛放。時人以為災異，或謂天時恒燠所致。天河生曰：「皆非也，桃花根浮而壽短，自古以為紅顏薄命之喻。上海城北，為桃花最盛之場，陰氣所鍾，故有九月復開之異。」一日偶與友人語及，而未嘗播諸眾人也。
　　是夕就枕，聞門外輿馬倥傯，使者二人進謁曰：「主人敬遣相迓。」生茫然，問主人為誰，使者曰：「桃花仙館夫人也。」生曰：「素昧生平，何事見招？」遷延不欲往。使者致意慇懃，敦迫就道，生不得已，許之。
　　約行十數里，見郭門隱約，雲霞變滅，望如錦城。香氣沁人，心神悵惘。生問何郡邑，使者曰：「君日處青山中，而不知耶？此亦一青城也。為東皇渡海行宮，群芳之吏，萃於是焉。」生既入城，見綠萼紅苞，奇葩異卉，■纖豐約，五色迷離。每過一門，各有題額曰「芍藥宮」、「芙渠苑」與夫「梨園」、「柳衙」之屬。樹木掩映，樓閣周回。轉折久之，忽見宮闕巍然，朱門碧瓦，鱗次櫛比，非復人間，則所稱桃花仙館者也。使者引入，囑生暫歇廊廡間，而自復命於夫人。時重門內外，韶豔女郎，不下百餘，華妝靚飾，窺客而嬉。
　　少頃，使者出，傳命請見，生肅容而入。門闥洞啟，珠簾乍鉤。堂以上，嬪從如雲，環■紛沓。夫人方升坐，神光霞豔，麗若天人。生及階而揖，不敢仰視。夫人曰：「奉勞玉趾，願達一言。今人諧媚成風，事無定論。譬如秋齋供菊，冬嶺尋梅，自命風流，清寒常態。所異者，文人墨客，詠及秋容，往往輕薄春光，以桃李為凡姿俗豔。不思天生萬物，菀枯遞嬗，各擅勝於一時。桃李不借力於東風，而春色必叨榮於桃李，藉以增輝萬物，黼黻河山也。設使氣轉鴻鈞，東君命駕，而乾坤冷落，風日蕭條，何以挽回寒瘦之觀，敷暢陽和之氣哉？況乎夭桃之姿，更不同於杏李；王母瑤池之樹，元都仙觀之珍。春官則門第爭誇，風化則室家興詠。曼卿拋去，五百歲而始花；方朔偷來，三千年而一實。而先生以為根浮壽短，何所見之疏也。「吾不揣冒昧，請於東皇，特於重陽之後，小春之前，命彼花神，擇人煙輻輳之區，點綴一株，為世俗一新耳目。俾知■華之質，亦足以寄傲風霜；豔麗之姿，何不可爭芳松竹。置夔龍於叔世，豈無逆鯁之忠；嫁鍾郝於蓬門，詎少摩笄之節。桃花之不與菊梅比烈者，不為也，非不能也。時不同也。若謂化工噓拂，亦其福命使然。彼寂寞空山，淒涼籬下者，時運之不逮，又何忮乎他人哉？悠悠之言，初無足責。先生靈根未泯，慧果猶存，慎勿以褊見迂詞，令彼名花抱恨也。」生聞言，惶愧無地，如夢初醒，一燈熒然，瓶花猶弄影也。


記珠江韻事


　　羊城每當士子雲集之時，珠江風景，分外清娛。其往游穀埠，呼妓侑酒者，紛如也。有某生狎一妓，名阿雲，甚為眷愛，形影不離。阿雲明眸善睞，膚如凝脂，殆江淹賦所云「氣柔色靡」者也。頗能識字，解誦風詞，每一掉文，幾如匡說解頤，不數鄭家婢泥中之對也。某生曾贈以詞曰：「簾前記執纖纖手，堂中細酌盈盈酒。語軟情溫，惆悵巫山一段云。背人特地留儂住，驚風又拂衣衫去。無悶無愁，萬喚千呼不轉頭。」又云：「驚春正滯珠江棹，悲秋始返雪山道。此日相適，疑是飛瓊下碧空。繡裙半掩名花飾，雲鬟低亞胭脂赤。相對多情，只少些兒畫不成。」某生擬娶之為側室，以千金為之脫樂籍。惟須待鹿鳴宴罷，然後仍商之堂上也。然二詞盛傳於勾欄中。

得新忘舊


　　楚客述武昌胡健中獲報事，殊可發人猛省。胡貿易於閩，近年復商於粵，贖名娼作小室。所謂娼者，名寶琴，穀埠樓船翹楚也。胡邂逅遇之，刻不能忘，捐重金削其籍，置諸朱樓繡閣間，幾以為得神仙福矣。
　　胡中表鄭少岩，年少逸才，皎若臨風玉樹。雖隨胡作賈，而雅無市廛氣。胡以通家懿親，不復嫌疑，胡鄭至，寶琴每不避。或觴酒品風月，仍命寶琴侑尊，以符四美。顧寶雖曾隸樂籍，而豐懷灑脫，無脂粉習氣，且流麗中寓以端莊。無因之笑，有令人不敢傾吐於前。鄭嘗至健中所，健中不在，寶出應之。鄭見其花眸，似有淚意，訝之，寶不能自隱，曰：「君知表兄有新寵否？」鄭曰：「不知也。」寶謂：「此非今日事，去秋向儂索金釵去，此即其時也。既有此寵後，神意即淡然，偶有酬對，亦只貌合而神離也。」鄭曰：「嫂何知之確？我雖與之共處，然此節則儼在夢中，非惟未見，且不及聞也。」因遂別去。
　　迨胡竟以新問舊，而弛寶之寵，寶雖不怨遇人不淑，而良宵風月，幽恨時形。胡視之儼如贅，不惟不貴之，且欲去之也。鄭知此事，不復往其家。去冬，寶沾疾，胡醫治之，不三日遽歿，且殯葬皆從簡。鄭見其隨地移情，心弗善也，而亦未能測寶致死之由。本年五月，胡之新置愛妾，名愛雲；病熱，每怔忡中時，如有所見，胡叱為謬。一日，從昏迷中歎氣曰：「我病何得以寒涼之劑，速我生命。」胡叱曰：「爾真昏謬，爾病大熱，非此品無得奏功。」愛雲曰：「我不謬，爾亦非謬，但其新孔嘉，遂令其舊者可厭耳。」胡聞言，遂如冷水澆背。蓋寶琴之死，胡實有不可告人之處，遂疑愛雲此日亂語，係寶琴冤魂所憑也。愛自爾日後，寢疾不安，言皆涉寶琴，因延巫者解禳。鐃鼓喧囂時，愛即批頰自撾，狼藉二十餘日遂死。
　　胡自愛死，寸衷憂懼不惶。去月偶病，招中表鄭至，囑曰：「汝可看先人面上，為我善辦後事。」鄭驚曰：「君偶病，何遽至此？」胡搖首曰：「非汝所知也。」鄭亦隱其事，遍為安慰。初四日延醫投方後，胡忽檢視曰：「似此緩藥，何日可癒！」乃從秘篋中出方一紙，則極涼之劑也，速命合二劑，遞次煎飲畢，蒙被而臥。鄭至榻問之，則已垂絕，言語不明。幸生意籍中，夙昔曾交托明白。鄭問其家人服何藥，何遽至此。及呈藥方，鄭曰：「此乃舊方，誰命服此？」家人曰：「此主人所命者也。」鄭知其不久人世，急為經理後事。翌日遂歿。健中至死所談並無不經事，而鄭則深明其致死之由，錄之以戒輕於愛憎者。

女仙降乩詞


　　前在西湖太和壇扶乩，有女仙降壇，書《醉太平》詞一闕，云：「風來露涼，雲歸月茫，銀河界破秋光，墜飛星過牆。蕉蔭半窗，藤蔭半廊，回頭悄問檀郎，是情長夢長。」請仙姓氏，則乩已寂然矣。繹其詞旨，輕茜清圓，宛似彈丸脫手。吾杭頻鄉女史，以詞名。成廟宣廟時，為趙秋大令入室弟子，所著《頻香詞》若干卷，神似香消酒消一編，為詞中別開生面。此詞風致頗為近之，豈頻香精靈不昧，尚來往於六橋三竺間乎？顧以姓氏請，則終不應，何也？
　　吾聞頻香所適非天，大有淑真斷腸之戚，常畫飲酒讀騷喬影，自譜北曲一套題之，慷慨淋漓，銅琶鐵板，每以豪縱為解嘲；而詞中則呢呢私語，韻致淒涼，竟判然如出兩手，豈尚不忘綺語之結習耶？抑遭兵火，另有才女，抑鬱以死，而不能自秘其情耶？姑具所見，以俟知者云。

  船女奇緣


　　網船女子阿巧者，故小家女也。始生時，父母不欲舉之，為網船某嫗乞歸撫養，以為童媳云爾。乃阿巧至十一二齡時，姿容即明媚可喜，某媼頗鍾愛之，不令作船上生活，凡拖篙打槳諸務，皆不問也。阿巧性尤慧，能得媼之歡心。又數年，媼稍裕，另置一艇，使阿巧守之，而日與其子駕舊船出謀食。蓋以其子亦將弱冠，故令遠之也。網船之泊於鴛湖也，有定所。女之船適泊在東門。東門為人煙繁盛之地。
　　有西泠某生者，風神楚楚，有靈和張緒之風。少嘗學書，中更喪亂，遂棄儒而賈，設肆於禾地之東郭。每當清晨，市未集時，則踞樓檻而讀。水鳥驚飛，漁人皆起，蓋日以為常矣。女之船適在某生樓下，聞生晨讀則亦起，臨波掠鬢，照水更衣。生亦習見之，未為奇也。一日，方盛暑，生散步河干柳蔭之下，則見女方依篷刺繡，著白苧形，不加妝飾；而冰肌無汗，豔絕天然，始大驚異。停足凝眸，女亦仰目注視，素頰微赤，梨渦淺暈。生揖而前，似欲有白，女囅然曰：「君非樓頭晨讀者耶？」生曰：「然，久托毗鄰，未經拜訪，今得一面，亦三生之幸也。」女怒之以目，曰：「此豈君咬文嚼字之地耶？往來人雜，寧無多露之畏耶？」生遂登其舟，自隱於蘆箔之內，長跪而請，願自附於婚姻。女笑曰：「君真妄想者，儂為船嫗童媳，寧不知之哉？」生哀之再四，但求一促臂，得親香澤，死且不憾。女不忍固拂其意，以手引之使起。生乘勢躍起，狎抱之，遂共為野鴛鴦矣。
　　過數月，女忽招生至舟中，泣而告曰：「君害儂矣。誰知竟種櫱根哉！今將奈何？不告亦死，告亦死耳。不告則死遲，告則死速耳。今將奈何？」生亦相持泣，既而曰：「無已，其亟以情告母乎？倘母肯捨卿一人，則其子娶婦之事，我當任之。」女以為不可，曰：「此唯有走為上著耳。老姆之前，儂何能自達於前耶？」生因賃宅於岳廟之村中，迎女而居焉。媼覓女不得，生因使人微告之故，而賂以重金。媼歎曰：「吾因疑此兒太豔，乃尤物，非舟人子所能堪也。一接而孕，豈非天乎？」受其金，而仍令以母女往返焉

情死


　　語曰：「牡丹花下死，做鬼也風流。」此王伯倫為情而死也。然苟非其人，則等一死如鴻毛矣。前歲閱香港《新報》，載有梁某與某妓，戀姦情密，為妓所賣。迨妓因厭其盤桓不去，赴政務司衙門，控其兇惡，差提質訊，忿極自戕一案，亦為情死。不想無獨有偶，睽隔數千里，竟有遙遙相對者。如法租界興聖里，有吳人名阿桂者，失其姓，向在寶興戲館門前，擺水果攤度日也。姘識同鄉某婦，迄今九載，鰥夫寡婦，已同結髮，皆圖唱隨偕老計。豈料婦女水性楊花，近日竟別有情人，從前恩愛，一筆勾銷。婦之視夫，早若眼中之釘矣。初尚稍知避嫌，繼則毫無顧忌。前日阿桂因事出外，野鴛鴦正當交頸之際，為阿桂於奸所雙雙捉獲。婦本無媒，遂議異離。及至阿桂檢點家中所有，早被某婦運之一空。雖屬小本經營，而數年之積蓄，一旦棄之他人，未免憤鬱難舒，遂自閉戶服紫霞膏畢命。嗚呼哀哉，作不醒之黃梁耳。其死也，不動聲色，先自剃頭洗浴，衣服穿整，皆莫之能防，可謂視死如歸，可惜死非其所，亦愚矣哉！噫！



記邗江張素琴校書畢命事


　　珠娘身價，邗江最重。薛濤院內，關盼樓頭，每喜風月清淡，一洗煙花習氣。現雖江流日下，大不如前，然自愛者，猶金玉其身，不為阿堵所動。非若尋常流俗，見金夫不有躬也。
　　張素琴者，本良家女，結縭半載，琴瑟頗諧。無奈家室貧寒，牛衣對泣，計無所出。適有鴇母，蠱惑其夫，遂致梟鴟入室。平康誤落，非其志也。忽遘狂且，逼以勢利。琴蓋心焉許者錢生，至是宿願難償，竟誓以死。一日，錢偕友臘屐過院，張筵小敘，琴豔妾勸酒，坐錢膝上，曰：「妾生不辰，流光荏苒，輕塵弱草，於今十七年矣。又不幸中道睽違，事難如意。今已矣，花殘月缺矣！君若惠顧前好，葬妾蜀岡之上。並有六齡弱弟，惠而教之，死瞑目矣！」錢與友詫異不已，慰藉間而琴力不支，氣絕死，蓋已仰藥而未以告人也。錢出數百金，為琴葬玉並恤其弟。
　　噫！九原可作，同憐薄命紅顏；百折不回，為認荒丘黃土。芙蓉誄召，荳蔻香消。紅粉內竟有斯人，青樓中又增佳話矣。


記錢姬假途脫籍事


　　天下情人，終成眷屬，世間好事，每致多磨。故情之所萃，意果獨鍾，不惜委曲以將，婉轉以赴。正不止如馬盼盼借大腹賈為彼岸慈航，安得謂青樓自古無情地哉？然得於此，必失於彼。苟非其人，萬勿醉生夢死於裙帶中而不一悟，為他人作嫁衣裳，亦殊不值得耳。
　　錢麗君者，吳門校書也。蓮性雖胎，不遭泥染。楊枝無力，偶宕風前。雖處章台，固非隨浪逐波之女子也。與陳生善，有齧臂盟。陳有懷依玉，無屋營金，不敢以妙手空空兒蹈紅綃故智，而事竟不集。萬不得已，無可奈何，任其光陰荏苒，送舊迎新而已。有某者，蜀中大賈也。旅於吳，慕姬名，備蜀錦十端，踵門請見。麗姍姍來遲，賈恨相見晚，逾於所歡。由此雨夜雪霄，花晨月旦，某非姬不樂，姬去某難歡。人情冷暖，世態炎涼，固不必身入侯門，而前此之陳生，固已早同陌路矣。
　　一日，謂某曰：「昔日以勾欄為香粉地獄，君能使火坑內現出蓮花否耶？情好如君，若終作露水夫妻，路牆花柳，豈不徒呼負負！出桎梏而登衽席，君有意乎？」某曰：「惟卿所命。文姬歸漢，千金之義，豈讓曹瞞。所不可知者，恐卿心匪石耳。」麗曰：「山移谷變，誓死靡他；石爛海枯，鍾情不易。君肯一為援手，妾且生死惟命。」於是某商於鴇，以八百金脫其籍。將有成議，麗曰：「青樓龜鴇，千古無情，一出此門，則寸縷尺絲，均非我有。妾將以蠻頭禿袖入乎？」某曰：「微子言，我已籌之爛熟。」於是吳綾蜀錦，為作嫁衣；縷金箱子，折疊其中，舁以畀女。擇期僱轎，迎娶以歸，僦居於吳。瓊華仙子，下嫁蓬萊。不閱月，而衫痕眉黛，雲影風聲，銷歸烏有。然衣裳在笥，猶不疑其有他也。急啟葳蕤，而已空諸所有。蓋以為雲神女，已同奔月嫦娥；偵騎四處，杳無影響矣。或曰：此桓伊假途之故智也。麗以陳生為心上人，而陳實格於資，不能舉手。適逢其偶，某之貿貿然來，於是與陳欲即反離，求親姑疏，假手於某，以為從陳地步。初本疑信參半。有識陳者，見陳於數日前，曾過姬室，故知其從陳而去，略無疑義云。我聞如是，人云亦云。情波變幻，欲海迷離，月地花天，過於蜃樓海市。走馬王孫，墜鞭公子，尚無錯於用情，而為彼美之播弄也。

記紫蓉女錄事逸事奇逢


　　秀才望榜，心怦怦然，恒情也；而不謂屬望殷殷者之出於青樓，則已奇。登賢書，納寵姬，育鱗兒，樂事也；而不謂紛至沓來者之集於彌月間，則尤奇。若吳門陳生之事所紀焉。
　　生，名士也。少孤力學，丸熊畫荻，皆母氏所陶成。弱冠，補博士弟子員，每試輒列優等，師友各以偉器目之，而生亦毅然不作第二人想。顧負才自許，拓落不羈。二三朋儕，時作狎邪之游。白徵歌，紅牙按拍，酒綠燈紅之地，時復相與流連，母亦不之禁也。
　　春間以就試故，僦居省門。悅李繡蓉女校書，因與定情。豆寇梢頭，不知春風幾度。繡蓉貌故端好，楚楚自憐；其妹紫蓉，姿態尤豔，雙翹瘦不盈指凌波欲渡，風疑仙，鴇母尤愛憐之。會當破瓜之年，每欲為之選婿。生於酒酣耳熱之際，許以金屋貯之。紫蓉私幸得人，遂杜門謝客。筵席無生，不復侑酒；非生至，亦不出戶。四月間，遂作眠香會矣。昵枕低帷，情好益篤；流連忘返，學業漸荒。無何，紫以孕告，促登室。生故非素封，而又夙秉慈訓，未敢遽以告。進退維谷，漸至積愁成疾。夢魂相喚，舉止失常。母知之而無如何，惟誡以勤揣摩，勵精進，苟秋風得意，則雖為之脫籍，不汝靳也。無如生痼疾已深，狂游如昔。試期將屆，置若罔聞。母訓之而如故，紫規之而亦如故。而時已七月矣，紫知其不可以言虛勖也。使之下帷於己院，為攻苦地。青燈佐讀，紅袖添香，復為之考勤惰，課工拙。操業少怠，即白眼相加，將以青樓作絳帳焉。鴇欲奪其志，矢不渝。強嬲之，則與齟齬，之死靡他之志，百折而不回。比生入闈，則又長齋繡佛，朝夕焚香頂祝，屬望之切，蓋較諸生及生母尤甚焉。
　　揭曉之夕；四出偵探，傍徨中夜，杳無好音。則手合鴆藥一刀圭，持謂生曰：「若不得志，則足為妾道地者，賴有此耳。」生亦為之泫然。漏四下，忽喧聲達戶外，蓋報捷者知生匿姬院，而蹤跡之也。生聞捷之下，驚喜欲狂，歸家摒擋。旬餘，遂議踐前約，鴇復故索千金值以靳之。生無如之何，姬以好事多磨，瀕於死者再。鴇知其不可奪也，請以二百金歸生。生母以愛憐少子故，復如數出藏鏹畀之，始得迎登室。往返籌議，蓋至是已小陽月矣。歸生未逾月，舉一子，戚里之赴湯餅會者，咸以阿侯絕類其母。咸請見之，輒驚為天人。而各豔生之遭際，爭相傳述，因筆而為之記，以見天下有情人終成眷屬云爾。

　　
記珠江才妓事


　　客有談珠江才妓者，詢其名，則汪蟾輝也。汪本南海良家女，秉性溫和，吐詞雋雅；幼時母授以書，輒能記誦。稍長，愛作小詩，頗有風致。及笄，誤嫁娼家，深以為恨，然亦無可如何。惟時時背人飲泣而已。
　　姑亦憐其俊慧，俗客造訪，概勿與通；遇文人詞客，始令接見。所居小樓半間，窗明几淨，法帖奇書，雜陳左右。笙笛之類，不屑置也。客至，焚香煮茗，相對清談，不雜淫褻語。逢二三知己，或飛觴月下，或分韻花前，興亦不淺。與番禺徐生菊仙，性情最洽，幾於無日不至。常持葵扇乞詩，生戲題二絕云：不須蟬噪畫來工，已得常持素手中。好向小亭花影裡，撲來螢火一星紅。欲錫嘉名定合歡，暑消三伏勝裁紈。只愁約赴黃昏後，故障嬌容不許看。
　　既而生父聞之，嚴加防範；欲尋舊好，不得其便。汪猶未知也，以書招之，不至，因緘詩以寄云：情書昨已倩鱗鴻，滿擬西窗話舊衷。不意近來蹤跡闊，仍將離恨寄絲桐。記否當年月下時，雙攜素手步遲遲；總然未定三生約，合向春風憶舊知。半縷情絲表熱腸，更裁詩句問平康。倘無別院嬌姿戀，妾擬邀君共一觴。君如許妾卜佳期，宜惜流光若馬馳。春去苦留留不住，及今猶有好花枝。
　　生讀之，感念昔游，亦寄詩以謝云：初度相逢卿憶否？嫩涼天氣近中秋。凴欄共玩西樓月，殘夜疏簾半下鉤。醉月評花興一般，每逢佳日共追歡。憐余抱恙秋風下，藥檢奇方手自丸。舟從鄰郡乍歸時，即寄魚箋報我知。無限離情渾不訴，先持葵扇乞新詩。裁將佳句訴情濃，更剪香雲密寄儂。良會漸稀無別故，只緣僕性近疏慵。
　　及秋，生赴試羊城，竟寓其家，纏綿甚摯。聞生擬以金贈其姑，迎置別館，想姻緣簿必能為其如意珠也。

蚌精


　　何元者，姓氏莫詳，亦不知其何許人。喬寓佛鎮，以扮蚌精得名，人皆呼之為蚌精。元美丰姿，清眸傳盼，神采秀髮，雖古之宋朝彌瑕，不是過也。
　　前鎮中有好事者，慶演秋景會，以多金延之作蚌精。於時皓月呈輝，紅燈射彩，夜影迷離之下，愈覺娬美異常，體態綽約，觀者果已忘其為童男，更疑其為仙女，飄然霞舉，離碧落而至紅塵也。於是，元之名噪於一時。
　　及陳村有盛會，出數十金延之往，所演春色，亦推第一。其為人亦如玉樹臨風，瓊林映月。鎮中閨閣諸女子，有不願作紈絝妻，而願為蚌精奉箕帚者無數；特以月下老人，未為撮合，故坦腹東牀之選，未能及之。今月，元竟不費一錢，而得美婦，蓋其婦固再醮者也。先是婦為某甲妻，姿容妖冶，態度風流，而裙底蓮鉤，又復峭如菱角；輕軀鶴立，豔影鴻翩，見之者無不色授魂飛。不意紅顏命薄，歸甲未一載，而甲以消渴病遽殞。其姑勸其勿嫁，蓋冀暮年有所依也。婦亦知姑意，聊應之。然■■之中，不忘塗澤，志在擇對從人。
　　一日天賦奇緣，元適經其門外，婦適偕某嫗倚門小立。見元來，注目視之，不轉一睫。元見之，亦為神奪，不覺行步踟躕，徘徊不進。斯時覿面相逢，只隔銀河一水耳。某媼見婦神情若失，戲之曰：「娘子亦識此人為蚌精阿元乎？元固以豔名著遐邇者也。渠雖男子，乃如弁而釵者，其一種溫柔無異於女子也。娘子若得嫁渠，誠為三生有幸矣！」婦紅潮上頰，沉吟不語，某媼遂為之作撮合山。於上已後三日，竟繫紅絲，歸於元焉。花燭之夕，極盡燕婉，雖鴛鴦之戲水，鸞鳳之回風，無以喻其樂也。元之諸友，皆集資賀其得佳婦。元設宴款之，於是飛■傳觴。正爾歡洽，忽有叩門索債者，正婦之姑也。蓋婦之嫁元，乘姑掃墓而竊奔者也。其姑見元，百般凌詬，元諸友為之排解，元曰：「是非余鑽穴逾牆所得，乃婦自從我，與我何尤？即於官亦無懼也。」媼為語塞。元諸友出數金，納其袖使去，於是元遂擁婦安居焉。今僦屋於佛山潘巷。一對璧人，一時佳話，記之以博一軒渠。

品花剩語


　　打狗橋至老北門口，路幾半里，列屋而居者，江北流娼，動千百計。至夜，門外皆綴一燈，從打狗橋一望無際，如繁星然。然牛鬼蛇神，皆作夜叉形狀。夕陽西墜，排列門前，粗脂笨粉中，求一略似人形者，渺不可得。蓋彼處俗名「花煙間」，真所謂香粉地獄也。鞭絲帽影，固不屑勾留；舞扇歌衫，尤不甘俯就。人云因不敢於粗頭亂服中，以求佳麗，如九方臯之相馬，賞識於牝牡驪黃外也。
　　秋思方深，散步豫園。茶罷出城，道經是地。於花妖木賊中，忽有翩若驚鴻，矯若游龍者；雖裙布釵荊，而娬媚天然；如孟德曜，不失大家風範。始歎何地無材，固不能拘於俗見也。惜其門戶叢雜，屋宇齷齪，難於插足。還望於日斜風定後，斜倚門前；僕於散步時庶幾遇之，勿如人面桃花，則幸甚矣！因歎漿家餅肆，狗屠釣客，懷才未遇者，不知幾何；論才者慎勿眼光如豆，拘於俗見也哉！


李芸小記


　　白門，妓藪也。板橋舊跡，蕪草皆香。有校書李芸，年齒稍長，風韻超其儕。偶僦屋莫愁湖畔，編竹為籬，泊然雅素；撫琴洗研，晏如也。初未知名，吳門秦子鍾吾，過江訪豔，贈之以詩，書於冷金箋上，黏於圍屏，以碧紗籠之，於是名傾白下。唯性極高傲，若不當意，雖貴客大賈，不納也。當時江左章台，競尚華麗。芸雖負盛名，獨蒔花種竹，非文酒之宴不預。有妹曰綠媛，姿容慧麗，較芸尤豔。善為酒糾，並善詼諧；詞意之間，翩翩有致。兼工簫笛，發聲清越，足以怡情，士林稱為雙絕。芸後歸黃吏部公子，寵之專房。喜畫梅，埽枝圈花，頃刻數幅；老幹紛披，間作娟態。綠媛年二十，誤適匪人。河東獅子，日吼數聲，未一年，抑鬱而死，廣陵散亦遂絕矣。豈頓老琵琶，小文琴韻，只應天上有乎？錄之以補余澹翁《板橋雜記》之缺。

吳門張少卿校書花燭詞並序


　　吳門名校書張少卿者，係出毗陵間，小家之碧玉。身依慧水，托雅集於黃。聽雨僧廬，夢雲禪榻。深情款曲，綺語纏綿。早已游侶名，癡人逐隊矣。無何，跡附鸞燈，歌傳雀舫。虎邱春暖，蕩鴛夢而低昂；鶴市宵深，聽弦而掩抑。嗣以金吾禁切，玉女藏蹤。深潛於桃李園中，久匿於芰荷叢裡。琵琶小撥，檀板輕敲。卷花之鯨浪雖狂，蔭葉之鶯身自穩。迨乎風姨威息，月姊恩多，結小社於紅樓，試新聯於翠帖。（自注：有巨公贈以聯曰：「少之時不亦樂乎；卿以下何足算也。」）門前車馬，巷里笙歌，時蓋居乾將坊巷也。燈紅酒綠之場，非卿不樂；月地花天之下，與子為歡。斷三生杜牧之場，名流傾倒；作一夕秦宮之夢，我輩勾留。
　　乃有張小尹觀察者，筮仕滇池，羈身滬瀆。近復以奉催軍糈，解橐吳閶。問柳章台，品花吳市。緣深一面，遽爾銷魂；夢結連宵，翕然意滿。詞托微波之達，好倩蹇修；鑒忘禍水之臨，敢稱副室。爰訪委禽之禮，用圖比翼之歡。遂於月之十六日，迎歸於曹家巷寓廬。紅交拜，金盞同傾，禮也。藍橋重度，看蟬鬢之斜欹；玉札誰緘，顧鸞弦之再奏。聊疏短引，兼附新詩，藉佐奇談，以供一噱云爾。詞云：卸卻黃冠畫翠眉，靚妝顧影弄嬌姿。無端一夕東君力，博得雍容象服宜。姐妹常時共倚樓，尊前老大各生愁。紅顏畢竟多濃福，夫婿居然在上頭。七寶香車錦作堆，彩旗繡織兩行開。旁人休與爭遲疾，八座巍然命婦來。黃紙新緘御筆封，入門便荷寵光隆。而今休說梁紅玉，合向先生拜下風。舊日棲遲王謝堂，新巢京兆有雕樑。不須更說烏衣巷，飛入高枝變鳳凰。記得歡場手共攜，女牀鸞鳳換巢棲。琵琶還向江心弄，笑爾潯陽估客妻。大弦急迫小弦舒，合巹青廬事不虛。願得多情似關盼，深樓常伴老尚書。濃豔凝妝倚晚霞，一枝移植到仙家。蘇台春色知何許，多少王孫不看花。
　　此夢蕪庵主稿也。敘事周詳，言情婉約，而弦外傳音，更覺有餘不盡，是真得風人之旨者矣。


虎阜名姝與榕城生逸事


　　榕城瞿生某，美丰姿，少聰穎。讀書過目輒成誦；能琴，尤工繪事。以貧故，棄書學賈，往來吳越間有年矣。吳下故繁華之區，花柳之盛，甲於天下。珠簾十里，簫鼓三更，入其中者，鮮不目迷心醉。故凡巨商大賈，至止是邦，雖較利盡錙銖，而纏頭錦則一擲千金而不吝也。
　　瞿生素謹願，居吳下日久，而未嘗作狎邪游。同輩輒非笑之，謂其有道學氣。生謝曰：「僕非不好此也。僕素情重，而若輩多無情者。僕恐為情所累，故不願耳。」
　　一日，有巨紳某招生飲，乘生醉，挾之往青樓中。有妓名張若濤者，字薛仙，丰貌閒雅，吐屬溫柔；彈琴賦詞，敲棋度曲，無一不臻精妙。書法尤工，簪花小格，秀骨天成，為閨閣中之僅見也，以是名噪一時。王孫貴戚，慕名求見者踵相接，而若濤意殊落落，少所許可。是時生乘醉而來，舉目四顧，於兩行紅粉中，有乞取紫雲之意。某紳見生情景，笑曰：「某呆甫入溫柔鄉，便真個銷魂耶？昔日之假惺惺胡為者？」因命置酒，為生與若濤合歡。迨漏三下，某等皆扶醉歸，生獨留焉。若濤初見生，頗不滿意，乃偽醉而假寐。生傍徨室中，見其佈置精雅，圖書滿架，壁間懸古琴一張，不覺觸所素好，思一奏技，又恐驚其清夢。屏息枯坐，夜已將闌矣。少頃，若濤始醒。生笑曰：「美哉睡乎？」若濤不答，從容對鏡理鬢訖，即以爐焚香，向壁間抱琴下，斂容撫之，極目送手揮之妙。彈未半，忽為變徵之音，淒淒切切，如泣如訴。生聽之，不覺淒然欲淚，所彈蓋胡笳十八拍也。若濤見生如此，罷彈問生曰：「君亦能此乎？何所感之深耶？」生曰：「卿以此自寓冷落之感，僕亦同此情者；入耳驚心，能不悲從中來耶？」若濤聞言，默然久之，謂生曰：「試更為君彈一曲，可乎？」於是重理舊弦，別翻新調；生傾聽之際，愈加感歎，曰：「伯牙鍾期，千載難遇；卿彈此高山流水之操，而以知音許我，我何敢當。然如卿者，亦未始非青樓中之伯牙也。」若濤自是始有喜色，與生剪燭，窗前娓娓談家事。東方既白，亦無暇作巫山之夢矣。
　　生歸寓後，魂夢顛倒，頗不自持。次日，若濤遣人來，贈生瑤琴一張，玉笛一枝，玉■二事，詩扇一握。扇為若濤親筆所畫，詩亦近作也。生得之狂喜，思為瓊瑤之報。適有人攜周《漢宮春曉圖》求售，生以白金雙百易之；復購得漢玉連環一件，自繪梅花帳沿一幅，翡翠管紫穎一牀，親攜之往，謂若濤曰：「明■翠羽，卿固有之，僕亦不敢以俗物圂卿清賞。此區區者，雖不足貴，然亦非尋常繡闥中，所能解識者。風雅如卿，當留作紅閨雅伴也。」若濤欣然曰：「妾以弱質，圂落紅塵，君獨不視為章台柳，而寵異之若此，妾當懸佩終生，不啻如太真之金釵鈿合矣。特未知君子之心，固何如耳！」自是往來益密。
　　一日，若濤告生曰：「明晨花朝，妾等姐妹為盒子會。畫船簫鼓，於虎丘山塘間，作竟日清游。但須各奏一技，琴棋書畫，唯其所能。君盍同往一遊，為繪畫以志盛會，何如？」生許之。翌日，生與若濤偕往。於是眾美畢集，或拈毫覓句，或對局彈棋，或撫冰弦，或摹晉帖。須臾酒炙雜陳，雲競奏。生於其間，左顧右盼，目眩神移，恍置身蕊珠宮，親按賓雲小隊矣。酒酣，伸紙作圖，點染工致，並以八分書題其圖曰：「鬧紅一舸。」諸美人喜，競以巨觴為壽。若濤曰：「如此雅集，有圖不可無詩。」因援筆賦詩二絕，詩曰：春波瀲灩綠湔裙，夾岸花枝點鬢云。難得花朝天氣好，酒船歸去趁斜曛。點拍飛觥事事宜，群花貌出影迷離。一奩合受薰香供，知否凝眸吮筆時。
　　題畢，生大加歎賞，命酒復酌。少焉紅日銜山，乃命榜人理歸棹。蘭橈桂楫，緩緩游來，生與諸美均憑艙延眺，興致幽然，迨至家已月上矣。
　　生家本寒素，邇來以居積，稍有盈餘；然碌碌依人，自歎殊非長策。若濤知之甚諗，頗以為憂，而未形於外也。一夕，忽謂生曰：「妾甚思食茯苓糕，君明日可向市中購來，然須親交妾手，勿令他人知也。」生諾之，心竊懷疑，不解其意。次日姑買之攜往，甫至門，若濤已於樓頭窺見，急迎至樓下。生甫出輿，若濤急以手捧茯苓，傴僂登樓，若攜重物者。入室，即納之櫃中，迄無他語。次晨，生欲去，若濤乃啟櫝取糕出，仍交生曰：「君可將去矣，妾不須此。」生愈不解，然持攜之，似覺甚重。貿然歸來，開而視之，則其中金光燦爛，與雪粉顏色相掩映，蓋皆永昌赤金葉也，稀之約有五鎰云。生驚疑愈甚，即往詢若濤，曰：「卿豈以雲鬢助妝之品，尚須添置數色耶？果爾，僕當為卿購之，奚用此阿堵物為者？」若濤曰：「君遠客異鄉，阮囊之羞澀，可想而知。聊以此為君客中買酒之資，想不以為辱金而揮之不顧也。」生固辭不受，若濤乃曰：「妾日來亦無所需此者，君為妾暫存之，可乎？」生始諾之。
　　若濤雖生長娼家，然志氣甚傲，每思脫籍從良。顧見來往青樓者，非齷齪之金夫，即浮逸之浪子；但解黃金買笑，未能白首相依；以是鬱鬱不自得，遂成心疾，時發時止。自識生後，見生舉止大方，於溫柔鄉中，頗能用情體貼，即擬為終生之托，而未言也。一日，舊疾復發，生往視疾，詢其症之由來，若濤俱以告；詞氣之間，微露生死相依之意。生感其情，因謂之曰：「卿之心事，僕固知之。但僕上有老母，須稟命而行；且糟糠在室，一旦河東獅吼，卿能堪乎？」若濤曰：「抱衾與，實命不猶；小星之分，妾固甘之。君宜急作書，稟命慈母，妾實不能久居此火坑中也。」言已，淚簌簌下，生亦相向悲泣。後月餘，生母書來，責生以大義，言瞿氏從無納妓女者，切勿敗壞家風；且命生返家，勿久戀此邦云云。生得書，持以示若濤，曰：「非僕不欲，其如老母見責何？白頭之約，期以來生，卿善自為計可耳。」若濤見書，癡絕良久；及聞生言，不覺失聲哭曰：「命也如斯，夫復何言！自今以往，妾無意於人世矣！」遂絕粒不食，生慰藉再三，始強進糜粥。然自此心疾愈甚，面龐清瘦，言語支離，病已入膏盲矣。生在前，尚稍稍作笑語，否則日以眼淚洗面也。會生母又有書來，促生速歸；生不得已，束裝南旋。若濤知生歸，送生至垂虹橋畔，問生再來期，生答以來年春初。若濤泣曰：「妾病已深，旦暮將作泉下入。君明年來，倘念舊情，能至鄧尉陳墓間，酹妾一杯酒，九泉有知，當笑倚梅花，來拜君貺也。」生亦掩泣。移時，掛帆去。
　　明年，生來吳，再往訪之，則若濤化去久矣。聞其屬纊時，尚連呼生字者三，何情之所鍾，竟一致於此哉！生於是為之營奠營齋，並至墓下，澆以百花釀酒，曰：「灑不到劉伶墳下土，今日之奠，卿果有知耶？天知耶？」遂痛哭而去，終生不復作青樓夢云。


西冷太瘦生偶記


　　余自庚申仲春，遭粵寇後，饑來驅我，始作客游，其間問渡申江，舫行嶺表，萍蹤轉徙，歷有年所。追溯往來贈答，與騷人韻士，興酣握管，分韻拈題，殊數數也。唯粵東為眾香國，名花如林。花天酒地之中，檀板金尊之會，丰姿綽約者，容或有之；吐詞溫雅者，曾不一睹焉；又遑問藏鉤射覆，讀曲填詞，此中人能乎否乎？癸亥秋，寧園太尊奉檄端州，延余入幕。以落落庸材，作翩翩書記；端溪校藝，試院衡文；鄙陋荒蕪，深以為愧。暇時偕二三同事，訪美河干。連掎裳，閒尋風月；而蠻衣窄袖，抹脂塗紅，溫柔鄉無異羅剎國也。洎全浙肅清，補行秋試，余亦理裝，將賦歸與。同人為余祖餞，半月來殆無虛夕。月明映水，燈綵搖波，鬢影衣香，不酒而醉。乃主賓交錯，男女雜坐。有雲娘者，意態嫻雅，貌亦娟秀，與之接談，語尤絕俗；見扇頭詩，喃喃作誦，問卿能此乎？掩口微笑；由此目成心許，意拳拳也。啟行之前數日，向余索送別詩，爰曲繪離情，即席率成三絕，曰：嶺海饑驅秋復春，青衫憔悴老風塵。生平畢竟疇知己，第一珠簾半卷人。好花過眼盡雲煙，惆悵今宵又別筵。蠟炬未殘更向盡，筆花和淚記良緣。話別分離聲暗吞，一腔愁緒一燈昏。生憎鸚鵡偷傳語，漏泄春光不敢言。（姬有婢，每於鴇母前播弄唇舌。）
　　雲娘朗吟數四，意亦良會。爾時蒼茫夜色，幾報更籌，雲娘意余歸署，乃憑肩小語曰：「蒙君知愛，雖一面緣，尚爾前定；豈往還數日，而三生石上，獨無前緣在耶？請君留此，妾將以和詩為媒。」裁箋試硯，信筆吟成，詩曰：狼籍煙花十七春，不堪回首墮紅塵。郎真愛我還知我，青眼從今有幾人。劇憐故土盡烽煙，幸我良朋列綺筵。妾是解人勤慰藉，三生石上一宵緣。隔溪桃李總無因，（河西為潘氏桃李園）脈脈相思淚欲吞。儂不逢辰郎不遇，一般蕭瑟坐黃昏。
　　詩尚清真，意亦淒惋，殊恨相見晚，而相暌太速耳。余歸後，來游滬上，七載於茲。時往過訪，冀復一遇。彼牛鬼變相，不辨之無者，無論矣。乃有聲名藉甚，舉止淵雅，亦不識斯文為何物，則又何也？是殆為豪華之所顛倒，日受金銀塵俗氣，遂使聰明固閉，無由開其奧竅耶！余不敏，請質斯人之日遊其中者。


 情種輕生


　　漢鎮友人言娼女屈大姑一節，雖其事極鄙穢不足道，而情之所鍾，至於如此，亦可矜矣。
　　先是新火路上邊地方，有私娼一戶，名為住家妓，止一二人，客來無擺酒聽曲之事；唯月上花梢，則緊閉洞房，高會巫山之夢。妓如是，客亦可知。殆溫柔鄉中之黑暗獄也。
　　大姑者，屈姓，年十八，貌不過中材，而有媚態。父業屠，以年邁不堪操持，而又無子，即將大姑墮入此中，藉其夜合之資以為食。是亦老屠多殺之報也。大姑於去年秋後與孝感縣之令吏有交。令吏每解稅來省，必從大姑小住數日。嗣後往來既稠，情好愈密，然而大姑迫於其父，欲嫁而不能。此吏本無多金，又懼妻妒而不敢。二人輾轉計之，總難為比翼之鶼矣，因易同心之結，而為同穴之期。七月望後，日向晚，相與涕泣私語，忽又沐浴更衣。其鴇乍疑之，而又為暑天常事，要終驚其耳目焉。夜分置酒對酌，盈盈相視，大有悲慘之色。迨閉戶而穴隙窺之，二人者始則飲泣，繼則無聲，竟以洋煙傾入茶甌中，攪勻之，將永除此生煩惱矣。鴇乃大聲急呼，破扉而入，急先摔其毒飲，細詰根由，知為情種之深也。再三慰勸，並亟語其父，為之格外防閒。而友人書中之所述如此，亦不盡悉其餘。於是情魔子聞而歎曰：「夫情者，盡人所具。臣死忠，子死孝，皆情也。自夫人為利所溺，而情薄矣。大姑之為妓，妓中之下乘，是甘於利而為此也。令吏身不擇術，而充縣吏，又貪於利而為此也。一旦因色慾所感，幾致忘身以殉，是以棄利如敝屣，而結情如膠漆。以視見利忘情者，相去幾何？特是事甚鄙穢，轉致其情為不足道，要不得謂非情種也。」情魔子既矜其情，而又惜其情之誤用，著此說以辨明之。俾用情之正者，勿讓此二人之輕利也。

接錄和張少卿花燭詞


　　讀夢蕪庵主賦滇南張小伊觀察娶吳門張少卿校書花燭詞，感成七言絕句八首，聊以記事。

　　六郎自昔擅佳名，佳話而今倍有情。
　　一續鸞膠傳盛事，從教四海豔卿卿。

　　象服輝煌穩稱身，花冠掩映面羅新。
　　燦然珠履盈門客，一笑新人是故人。

　　阿母今春新嫁娘，歸來料簡女兒裝。
　　紅毹蟒繡雙雙拜，如此東牀喜欲狂。
　　（少卿之母，白髮垂矣，今春挾厚資別擇嫁，亦異聞也。）

　　明珠不費麗姝來，天假奇緣卻自媒。
　　妾驟貴時郎驟富，纏頭金翠滿妝台。

　　檀板金尊舊侶攜，下風羞澀判雲泥。
　　至今十倍青樓價，不肯從人作小妻。

　　好好原來是一家，鍾情底事說閑邪。
　　願今永比鶼鶼翼，莫踵前人怨落花。

　　曾聞金屋舊藏嬌，蓬梗無端斷復飄。
　　料得華堂花燭夜，有人珠淚泣鮫綃。

　　郎君官貴錦衣游，萬里鴛鴦得自由。
　　太息滇南征戍士，幾時解甲問衾。



張少卿題虎阜寺壁四絕


　　風逼蓬窗秋杪天，連宵支枕不成眠。
　　阿儂已作征人婦，謝卻歌衫舞袖緣。

　　稽首慈悲大士前，桃花命薄願垂憐。
　　難忘舊日情如海，濡墨留題泉石邊。

　　詩寫荒園墨未濃，船頭津鼓促行蹤。
　　孫郎若問真消息，已隔雲山一萬重。

　　迢迢驛路已悽惶，舊事回思倍斷腸。
　　緣結玉蕭期再世，好將鴻雪證山塘。



玉峰樵客游虎阜題壁絕句並序


　　玉峰樵客後游虎阜，拂拭新題，殊為惆悵，而芳跡莫可追矣，因和四絕：

　　瑟瑟西風欲暮天，夕陽衰柳惱人眠。
　　何堪更讀秋娘句，許結來生未了緣。

　　何事留題古寺前，萬千情緒亦堪憐。
　　行雲蹤跡原無定，欲寄相思何處邊。

　　粉香雖淡墨香濃，遙想伊人去後蹤。
　　我已懺除情旖旎，為卿翻惹恨千重。

　　蘭思蕙怨兩悽惶，念及當初欲斷腸。
　　詩和濤箋留豔筆，從今深怕過山塘。


和張少卿女史虎阜寺題壁詩原韻


　　今春小住金閶，友人道及少卿校書，津津有味，因偕往訪之。歡生卻扇，韻度繞樑，遂深悅其丰姿，並傾倒其談吐。況復弦歌之下，又工吟詠。近日吳下各姝，殆無其匹也。僕以徘徊未久，惜又言旋。復讀《申報》，知清和之多情，喜雲英之早嫁，竊為少卿幸也。今見虎阜題壁詩，並玉峰樵客和作，始知身雖跨鳳，卻又未能忘情於野鴛鴦；然與種情者，固應如是；而於薄倖者，又當何如耶？僕之用情，雖較異於玉峰樵客，然不忍其獨棖觸於懷，爰和原韻四章：

　　薄游猶記暮春天，擁髻聯吟夜未眠。
　　誰料銷魂真個後，行云何處認良緣。

　　想見詩題畫壁前，慈雲大士定相憐。
　　珍珠字比相思子，紅豆叢生佛座邊。

　　不道吟情爾許濃，轉來蕭寺記芳蹤。
　　十郎薄倖孫郎密，一樣蓬山隔萬重。

　　別時無語最悽惶，料得秋娘亦斷腸。
　　他日吳門重返棹，滿腔愁緒在橫塘。


和張少卿題虎阜寺壁絕句並序


　　吳門張少卿校書者，風情月貌，傾倒一時；蕙質蘭心，流傳七字。余初未見其筆墨也。及讀十月上旬《申報》，有題虎阜寺壁四絕句，意甚淒惋，語極溫存。雖使蘇小復生，亦當首肯。並讀玉峰樵客和韻，音節悲涼，令人嗚咽。可知名士傾城，難於遇合，千載如一轍也。特少卿既捐舊好，用博新歡，今秋為清和觀察攜之歸里。彼時蕪香館主，雖作《花燭詞》八首，至擬以紅玉之歸韓元帥，盼盼之適張尚書，以志傾慕。想為觀察者，自應白首相偕，不渝終始矣。茲又聞夢醒樊川，依然薄倖，則一寸眉峰，更不知愁添幾許矣。余既愛其才，又惜其遇，因和原韻，以當長門之賦云。

　　媧皇無計補情天，剩得花枝伴月眠。
　　惆悵題詩分彩筆，當初一面竟無緣。

　　擬嫁張星路不前，新懷舊夢總相憐。
　　那堪回首長堤柳，萬緒情絲綰兩邊。

　　虎阜清流蠡水濃，畫橈一去渺無蹤。
　　不知此後門如海，望斷蓬山又幾重。

　　畫眉無意更悽惶，令我同回九曲腸。
　　一樣天涯悲冷落，瀟瀟暮雨聽橫塘。


雙齡小傳


　　雙齡，邗江村僻女也。年十六七，秀骨豐肌，眉目如畫，望之若神仙中人。家固貧，紡織自劬，依母為活。偶有齷齪隸見而悅之，欲娶以為婦，逼脅再四，女乃引刀自刺其臂，血溢襟袖，哭甚悲。有某紳憐其志，訴邑宰而懲是隸焉。
　　時有越人張秋十者，游毗陵太守幕，過維揚。客中無以自遣，偕二三友人出郭翔步。野花蓬勃，好鳥勾，略一瞻顧，有女郎掩映竹籬茅舍。凝睇之，玉蕊瓊英，未足方喻，蓋女郎非他，即雙齡也。生乃歎曰：「玉人如可購，何吝明珠一斛哉！」遽請鄰媼，以意示其母，其母曰：「老身衣食，皆賴女十指，嫁之則殘朽何以自存？若郎君果欲得而甘心，非五百金不可。」生檢點囊資，十不及一。然思無術，嗒焉若喪。女知之，謂母曰：「睹郎君氣宇不凡，必非長於貧賤者。兒若得所，母無憂矣。何求重值耶？」母不忍拂，廉其價而遣之。生遂獻囊，載美而歸。夫人賢且勤，見雙齡娬媚可人，頓生憐愛，即典質釵釧，為女制衣履，令生撫麼弦也。女事夫人亦良謹，不苟言笑。米鹽瑣屑，能代夫人經紀。夫人曰：「向道是畫中人，不能操井臼，今若此，吾何慮焉？」田百畝，桑五十株，女繅絲織絹，光潔無匹，賈人踵門爭購之，得其值，納太平之賦有餘。生由是名花相對，無志功名，亦不復出，游吳會。嘗有一絕句云：

　　琴劍飄零久惜身，溫柔鄉裡作齊人。
　　功名二字休提問，常對名花悟夙因。

　　亦可想其閨房之趣矣。


濼陽女子題壁詩


　　濼陽女子雪儂，與西溪生有白頭之約。西溪生固文士，因饑驅，橐筆出遊幕府。日久未歸，其母悔盟，鬻於豫客。客挾以偕，時寓中和店，臨行，題詩於壁云：

　　征鞍欲上泣無聲，意裡連環綰不成。
　　此去死生悲異路，他年魂夢逐歸程。

　　琵琶有怨嗟鴛侶，翡翠無溫聽雁更。
　　試問天涯久遊客，黃金何日贖殘生？

　　詞旨哀怨，惻惻可憐。惜乎胡笳蔡女，未知其果返漢關；而趙郡美人，親見其擁歸叱利。西溪生聞之，正不知何以為情也！

　　
一度風流千貫錢


　
　　月老姻緣簿上，一曰緣，二曰貌，三曰財。有一於此，須天下之紅粉青衫，無不可作有情眷屬。然緣盡則止，雖白首曾盟，綠窗已字，成陌路也。試舉一事以實之。
　　浙寧望京門，有某氏女者，芙蓉出水，楊柳臨風，阿環之苗裔也。芳齡十八，待字閨中，東李西張，肥錢瘦趙。得婿良難，迄無成說。一日寧之西門外天寶社演劇，菊部大佳。觀劇者如火如荼，幾幾乎萬人空巷，鬥新妝也。女椿萱並茂，弟已成童，日罄室往，門加鑰焉。場有紈絝少年某，觀之，以為驚鴻游龍，不足喻也。眼溜眉波，色授神與，就女旁木立。向午，有饗女者，女出柔荑，春蔥不啻。少年更魂魄都酥。女淡餅餌，膩流袖上，舉手向後，舌舔油污，餘食固猶然在玉指中也。少年見手澤口澤，驚喜欲狂。見其持餌向後肩，以為與己，因誦「匪汝之為美，美人之貽」句，接而啖之，女回顧，紅潮漲頰，怏怏特甚；於是乘興而來，興盡而返，挽母歸。母興高采烈，不能捨去，遣弟送姐，弟猶有童心，到門即去，不忘優孟衣冠也。
　　少年尾女。啟鑰，弟去，竊喜。知屋內杳無其人，披幃入曰：「蒙卿惠賜，食德飲和，敬從魚軒，乞卿教我。」女驚魄不定，半向無言。少年擁女求歡，女又憤又羞，乍驚乍喜。蓋以少年，似曾相識，固寧城之多金季子也。卿須憐我我憐卿，半推半就間，已諧好事。嗣江上峰青，曲終人散，母拔關入，女正與少年酣睡未醒。殆兩軍對壘，主客皆疲；嗣息鼓偃旌，再圖接戰。不圖為母氏所覺。時伊父尚道途僕仆也，少停，返，母迎問曰：「日之夕矣，亦作知還之鳥乎？倘女室有人，作韓壽之偷香，將何以處？」女父以語無倫次，姑漫應之曰：「男子生而願為之有室，女子生而願為之有家。如男子未婚，女子未嫁，字之而已。」即告以情節，喚女起，跪而自投。備審少年邦族，知中饋猶虛，即妻以女，曰：「始亂之，終成之，唯子而已。吾不忍使中郎弱息，作春風別嫁也。雖然，必有以報我。」著少年書券三紙，共錢一千貫，俾作嫁資。一俟清償，央媒行聘；三星在戶，即妝女出閣時也。少年急於踐約，今秋，已全行歸楚。央媒作撮合山，則以齊大非偶，已別字鄉人矣。
　　某隨得心疾，每咄咄書空，曰：「風流一度，出資千貫。」語不絕口。嗟乎！十年待字，緣深五百年前；一夢曾酣，緣了三生石上。前則交無一面，鳳翥鸞翔；後而締有百年，鸞離鵠別。主姻緣簿者，何嘗不願有情人成眷屬，須天下士無別離也？然而各有前緣，不能強也。是則緣之一字，為不可誣矣。

天緣巧合


　　嚴子卿喬居寶華坊，琴瑟情香。妻王氏，結縭兩載，罹娩難。嚴不忍續娶，鰥厥居者六年。季夏，仲兄某自漢陽賈所歸，謂之曰：「予漂泊半生，雖略有所弋獲，而嗣續之計杳。然弟既喪偶，胡不早為膠續，虛此韶年？且情之所鍾，原不在此。即《雉朝飛》曲，操之終生，而謂泉下人知之乎？又況舍宗祧大計，以盡閨房燕婉之私，泉下人有知，將必愀然不安其所。為子計，實宜早作後圖。」嚴思先代，只傳弟兄兩人，兄久客無子，己苟不立繼室，恐所謂百年未盡之計者，及身而見其盡也。乃尋媒氏露以意。
　　媒陳媼，積年老滑也，而貌洵洵然如愚婦。今嚴命為之採訪，驟無合式者。嚴促之曰：「婆子作媒半生，直爾如許柔緩。」陳媼曰：「君勿躁也。魯莽而耕者，亦魯莽而報。君既責以精選，而又促之以時日，天下容有是理乎？君能為市井子者，娶半截回頭人，則老身早有以應命矣。」嚴笑曰：「此又不必拘也。八珍甫備，而廚者先膏；大廈未成，而匠人先坐。予只求人物中選耳，再醮何害。」媼曰：「君既不厭此，老身當為謀之，然不必另起爐灶矣。」嚴曰：「何如？」媼言：「南門里司後街，有新寡卓氏女，王姓子托老身執柯。男女業相會面，王子已中肯綮，而彼女嫌其不■，且性近佻，遂不就。君若及早謀之，事可圖也。」嚴聞言，姑請媼引導一會。媼暗失笑，蓋明知彼女高自位置，貴冑富商，多不入其目，何有於區區賈豎？特逗之以為戲耳。
　　詎意緣之所在，一撮而露合機；引與相會，而女若甚殷殷著意者，囑媼訪其家世，媼詭言以應，且謂「此不過據彼言之，是否有參虛實，仍請察核。」女曰：「家資可不必論，只訪其人耳。」媼雖不知女底細，而聞其頗有所蓄，又不意於嚴驟有垂成也。乃妒之，言於嚴曰：「此舉若成，君之後福，實屬不淺，君當何以報我？」嚴曰：「薄具釵金五兩何如？」媼曰：「富家人出手太儉，質言之，聘禮多寡，尚可不拘，媒禮則非五十兩不可。君能不靳此，老身與效奔走，即折脛曳踵所不計耳。」嚴言：「汝何索之重！」媼曰：「君勿靳此，亦拋磚引玉耳。彼女所擁，誠不可以數計，君亦何所靳，而不與老身乎？」嚴思其意裝喬，不知葫蘆中實賣何藥，遂一笑置之。
　　至七月初旬，嚴婚事仍復低昂不就。有友人擬娶再醮婦。七月初五日，往叢桂南相閱，邀嚴為伴客。嚴初謝之，友曰：「聞君亦欲行此道，胡不同行？藉資法眼，或者天緣所在，我不就而君就，未可知也。」嚴笑諾之。比至，玉人緩步出。嚴訝為神女凌波。甫卻扇，嚴驚不置，蓋即前者司後街相閱之女。緣女以探訪親眷，就媒氏宅，為婚姻地也。女見嚴，亦錯愕不已。旋入室，使傭婦出問嚴曰：「前既有約，胡久無音？」友不知其緒也，窮問之，嚴告以前曾相閱之故，且托傭婦覆女，言前某媼，勒索媒禮，且料其必無成意，故置之。女聞，復出簾下謂嚴曰：「彼婦詐殊甚。彼前言覆我，謂君無意采菲。詎知彼因詐君不遂，因而詐覆耳。今無意見君，始知前者，流水落花，均非無意，但為撮合山所阻耳。」友聆言深訝前誼，贊成之。
　　十二日完娶，陳媼見嚴，無意作合，不勝妒恚，使人播揚於嚴，謂女前夫以瘋疾下世。嚴聞，歸而叩女，女曰：「此必妒君者之造言也。妾前夫乃豫章人，娶妾為路頭妻，彼以年老返籍，薄有所遺，任我所適。妾以稚齒無依，故為擇木計。」因出妝資示嚴。嗣密訪，始悉讒言實始陳氏之口，遂亦一笑置之。觀此可知天緣所定者，人事難阻其成，小人實枉作小人耳。



珠江風月


　　珠江風月，談者豔之。獨倉山一老，來此作狎邪游，大不滿意。其門下士，亦以為一樣春色，其醜詆痛斥，可謂不遺餘力矣。我友某太史，偶來粵中，登臨之暇，偕二三裾屐，買醉穀埠。到眼鶯花，絕無當意，唯賞識一雛妓，年近十四五，綺齡玉貌，綽約可憐。酒罷宵闌，贈以四絕句，為寫之團扇，此亦珠江一段佳話也。詩云：

　　飲罷莆萄盡醉歸，畫船紅燭映斜暉。
　　巫雲入夜濃如許，漫向勞人夢裡飛。

　　良宵風月快清談，十里波光色蔚藍。
　　座倚雛鬟嘲暫解，返叫人笑寶兒憨。

　　玉笛風聲譜落梅，珠江錦繡枉成堆。
　　垂髫人唱黃河遠，豔絕旗亭第二回。

　　彷彿潮州看水嬉，三生杜牧本情癡。
　　他年領郡來宜早，莫待成蔭子滿枝。


記李三三逸事


　　醉倚朱欄帶異香，嬌羞欲語對斜陽。
　　人間第一風流種，不讓西施巧樣妝。

　　李三三，逸其本姓，浙宦某之孫女也。生長金閶，習於富貴，靈椿秋冷，大樹飄零。母不能持家，暇則招女妓來家，開筵取樂。時而出遊，寄宿妓院。家之數萬，不幾年，揮霍殆盡。嗣以三吳守吏，禁止煙花。其母以不堪寂寞，一葉扁舟，來游海上，租寓於大亭客棧，鄰近娼寮，個中人時相過從。於是入茶樓，登酒館，談笑於稠人廣眾之中，遨遊乎雪月風花之地；掌上明珠，則固朝隨夕侍焉。耳濡目染，絮為泥黏。惟是長安居大不易，乃知囊內錢空，始覺舊游如夢，一家待哺，半策莫籌。
　　時姬已當二八芳年，豔若一隻紅杏，姿容綽約，宛似唐環；體態輕盈，幾疑趙燕；婷娉軼眾，嫋娜動人。乃有較字名娼，分香妙伎，巧言哄勸，婉女相商。欲從驥尾附蠅，敢向佛頭著糞。倘鶯花肯入隊，許汝管領春風。姬母惑於口巧如簧，遂使掌珠為餌，就華堂作曲院。筵開玳瑁，客來珠履三千；曲唱懊儂，踏破軟紅十丈。於是黃歇賓朋，謝安子姪，爭相問津，豔聲大噪。壬午花朝，豔榜以第二名入選，獎曰：「蘭心蕙質，大雅不群。」余以牡丹評之。倉山舊主賞識之，首為提倡，名播士林，有《三三詞》六十首，擇其善者，摘錄於後。
　　姬初居祥春里，芳聲傳頌，遐邇皆聞。繼居西合興里，更名張韞玉，門前車馬，依舊喧闐。癸未春，始從某公子仍返吳中，尋芳者多有崔護劉郎之感。余嘗數飲其家，故悉其始末較詳。其詞曰：

　　此邦風月冠江南，萬紫千紅任客探。
　　行過章台三十里，無人不道李三三。

　　尋春心事十分酣，醉入花間蛺蝶憨。
　　閱遍環肥兼燕瘦，風情都遜李三三。

　　容光四射暗香含，壓倒群芳定不慚。
　　願把金鈴營十萬，深深重護李三三。

　　記從江北到江南，不數名花信手探。
　　瘦較清臞肥較俗，姿容誰似李三三。

　　銀燈斜背酒初酣，半帶嬌羞半帶憨。
　　醉後銷魂醒後憶，多情誰似李三三。

　　眉如欲語意猶含，偶話前情便自慚。
　　同倚薰籠呵凍筆，唱酬誰似李三三。

　　謫仙遊戲到江南，北里花名著意探。
　　除卻憐才殷七七，深情又付李三三。

　　好花初放酒初酣，半露嬌羞半露憨。
　　一樣梅花枝上月，二分已照李三三。

　　筍憐新粉籜猶含，消受髯蘇句不慚。
　　讀到清平三絕句，瑤台應屬李三三。

　　一枝■豔表江南，忍舍名花不細探。
　　除卻姚黃能絕代，更無人可敵三三。

　　不辭綠醑十分酣，拼對紅妝一味憨。
　　日者算儂饒喚福，豈真消受到三三。

　　憐才一念兩心含，未報私恩每自慚。
　　與月同圓籌七七，願花常好祝三三。


姚倩卿小傳


　　蕙蘭心性玉丰姿，能占東風第一枝。
　　修到幾生香夢裡，不教輕薄蝶蜂知。

　　倩卿，即吳門百豔圖中姚小七也。春色一枝，移來海上，居普慶里，為二愛仙人李芋仙所賞識。授以吟詠，有知己之感。芋仙病於寓邸，姬遣侍兒迭問，並饋綈袍。芋仙有句云：

　　半旬小極曠招尋，青鳥頻來探好音。
　　傳語一言三致意，善調眠食善安心。

　　綈袍風味女兒箱，羅綺叢中俠骨香。
　　能使美人憐到底，只須一副好心腸。

　　常品名花十友，以姬為梅花清友，贈句云：

　　綽約一處子，見之汾水陽。
　　人間堪獨立，海上對孤芳。

　　蘭有同心語，梅無媚世妝。
　　頻年知己少，無使遇南湘。

　　七絕云：

　　推解高風不可尋，恰從閨閣遇知音。
　　一縑漫說區區意，總是憐才念舊心。

　　搜殘黃竹女兒箱，隱隱猶餘百和香。
　　蜀纈他年同此愛，莫教秋雨斷柔腸。

　　此情深比水千尋，難得蛾眉屬賞音。
　　愧煞一般豪貴客，寒暄不問托知心。

　　解衣親啟鏤金箱，博得風塵姓氏香。
　　秋雨秋風涼已遍，那知獨熱美人腸。

　　司香舊尉贈云：

　　不是嬌羞不是狂，一般酬應寸心量。
　　風塵獨創憐才格，紅拂偏教識李郎。

　　修來顏色自傾城，百豔圖中早列名。
　　怪底大家推重甚，不憐豪傑則憐卿。

　　露蕊含苞茁一枝，盈盈淺笑昵人知。
　　生成眉眼天然好，況是垂髻十五時。

　　池蓮居士選句云：

　　琴川女郎年十七，綽約如花真豔絕。
　　有人花府學秦宮，飛上枝頭變蝴蝶。

　　眼波一轉秋水清，眉黛一掃春山橫。
　　尊前替譜臨春樂，瓊樹森森碧水明。

　　一輪碧月終宵滿，手撥檀槽聲緩緩。
　　自憐一串好歌喉，那知座中腸欲斷。

　　憶昔儂來北里游，寶兒弦索巧兒謳。
　　而今身價千金重，不與尋常一例儔。

　　辛已花榜，列居二甲第一名，品云：「清新雋永。」壬午花朝豔榜，首冠群芳，獎曰：「俠骨仙心，高立塵表。」姬性孤高，頗以身價自矜，遇尋常客，大有燕叱鶯嗔之態。余嘗數飲其家，室中陳設，琴几貌鼎，墨寶筆牀，詩書數卷，拓碑幾本，蓋芋仙為之位置也。吁嗟！自古名妓，必得文人為之標榜，庶可享盛名，傲儕輩；美人詞客，共著芳聲。芋仙之於倩卿，可謂至矣。猶記其臨別句云：未知後會從何地，且結來生未了因。自芋仙去後，倩卿繫鈴乏人，未免門前冷落，車馬稀疏，余不禁感慨係之。癸未冬季，花榜評云：「清歌妙曲，風度翩翩。」

鄭素琴小紀


　　梨雲別夢最悲辛，花謝春歸證夙因。
　　莫道殿春春事了，傷心更有倚樓人。

　　鄭素琴，蘇州人，即上海之名校書袁雲仙也。於甲午委身某大令，憐卿憐我，聞者豔之。大令以娶姬故，為上游所聞，因之撤委閒居。姬甘為食貧，常作女紅，以助日用。雙棲玳瑁，幾及十年。詎意好事多磨，彩雲易散。辛已夏，大令襄辦海運，覆舟遇拯，而二豎災侵，三靈降譴，良醫送束手，藥石無功，竟捐館於滬江旅次。客囊如洗，宦態炎涼；銜悲稱貸，竭力摒擋。一坯黃土，旅櫬得埋。死則已矣，生何以堪！天壤茫茫，欲歸何之？且以積累故，避債無台。不得已，風塵復墮，猶喜昔日豔名，猶噪人耳。
　　雖潯陽征婦，老去秋娘，當其淡妝素服，姍姍而來，丰韻尚存。且四弦入抱，一曲登場，破香唇而吐鶯聲，尚有鏗金裂竹之妙；能使躁者靜心，狂者攝氣，座客莫不意暢神舒，故趨之若鶩。更有願入門牆，作女弟子者。得雛鬟四人，贄幣千金。依然名重花城，為風月場領袖。湖人某，最愛昵之，壬午花榜評云：「能兼，頑豔均感。」龍湫舊隱為賦琵琶歌以贈云：

　　江樓夜半燒紅燭，聒耳聲多壓絲竹。
　　忽聽琵琶歎絕奇，當筵腸斷秋娘曲。
　　秋娘昔日擅風姿，名豔司花袁寶兒。
　　水上洛妃來渺渺，雲中仙子步遲遲。
　　破瓜年紀嬌無比，家本蘇台幾遷徙。
　　一顧能空冀北群，十年小住城南里。
　　琵琶巷中卜芳居，不讓橋邊舊校書。
　　深巷春風藏繡幕，當門終日滿香車。
　　登場偶把新聲賭，唱到黃河誰與伍。
　　鶯詞間關試曉晴，祣弦嘹亮驚宵雨。
　　此時身價重連城，此際風華一座傾。
　　贏得五陵年少子，無人不願識卿卿。
　　識卿之心早有屬，一枝欲自依喬木。
　　小玉何緣嫁十郎，紅顏命薄終非福。
　　歎息郎君遽棄官，居貧十載又離鸞。
　　飄零身世誰堪托，重抱檀槽掩淚彈。
　　一彈一淚聲淒切，盤內明珠拋瑟瑟。
　　落花江南鳥自啼，雪飛塞北人長別。
　　我亦當年識面人，聞歌不覺暗傷神。
　　江州淚漬衫痕舊，杜牧詩添鬢影新。
　　相逢今已更名字，縞素妝成有深意。
　　老大空教作技師，妖韶猶是餘風致。
　　聽殘我獨動悲歌，自古鬚眉失節多。
　　燕子樓中人有幾，莫將負義責青蛾。

　　梁溪瘦鶴詞人贈句云：

　　好因緣是惡因緣，容易歡喜是少年。
　　況是徐娘悲老大，何堪重理四條弦。

　　生成薄命奈天何，往事思量眼欲波。
　　紅袖青衫同一轍，人間大半寡恩多。

　　一曲收場恨欲深，玉顏骯髒可憐春。
　　而今世局翻新樣，真個多情有幾人。

　　又抱琵琶過別舟，更誰青眼識風流。
　　飄零我類商人婦，兩樣遭逢一樣愁。

　　姬初居西公興，遷北榮里，舊時蜂蝶，爭相問津。門前車馬，蟻聚蜂屯。癸未中秋後三日，鑑湖韞玉生，又作藏嬌之主。從此護花有，正不必江州司馬，淚濕青衫也。


馬雙珠傳


　　粉黛三分淡著膚，自憐身小倩郎扶。
　　莫嫌緣絕天台路，洞裡春光也可娛。

　　馬雙珠，東鄉人，初居曲江里。其母秀卿，姐鳳珠，皆工串劇。自沈仲復方伯分巡滬濱時，禁止女劇後，以朱為紫，事本甚易，拔幟易幟，遂以女優改女閭。時鳳珠嫁去，姬與張小寶同時稱瑜亮焉。年十五，貌清秀，秋波俏轉，春意融然。余友詠梅子，素號端謹，於姬獨垂青眼。癸未冬季，花榜獎云：「步步嬌。」贈聯云：「雙髻雲蟠，豁開冀野空群目；珠樓月墮，誓懺揚州薄倖身。」霧裡看花客嘗飲其室，當筵贈句云：

　　畫樓今夜啟瓊筵，碧玉盈盈正妙年。
　　聽到東鄉花鼓調，始知卿自有家傳。

　　鳳珠已嫁巧珠小，唯有雙珠最可人。
　　看遍滬濱花萬朵，紅紅綠綠不成春。

　　餞春客贈云：

　　菱花清徹映冰壺，螺黛輕描付玉奴。
　　多少畫眉京兆筆，春山合讓馬雙珠。

　　徐陵架上舊珊瑚，西抹東塗興不孤。
　　題遍春江花共月，詠懷時繫馬雙珠。

　　五葺南陽生和韻曰：

　　琵琶斜倚唱巴，勝似當筵處士竽。
　　呂到滬濱花萬朵，芳名總讓馬雙珠。

　　芙蓉為臉玉為膚，遍體凝脂潤若酥。
　　暫落紅塵遭小劫，泥塗誰出馬雙珠。

　　現住兆富里，有妹巧珠，頗惹人憐，其後來之秀歟？

胡寶玉小記


　　不隨群卉鬥芳研，墨點緋衣楚楚憐。
　　君子好逑儂好合，合成百美續新編。

　　胡寶玉，初名林黛玉，居新公興。桃花頰淺，柳葉眉濃；瑰資瓊質，儀態橫生；好作靚妝，性又放誕；於濃煙豔粉中，別樹一幟。先是伶人某者，天津旦中好身手也，一見心傾。昔人所謂「郎如六月蓮，妾似三年艾。」彼此愛戀，情逾膠漆。既而伶人因事返趙，姬則一日三秋，夢魂飛越；於是不憚重洋，惟挈一僕，千里航海，親赴燕都。毋煩靈鵲填橋，而天孫自就於牽牛。彼都人士，一時傳述；新聞紙上，曾為記之。流連數日，極朝朝暮暮之歡。忽焉夢醒長安，飄零北望；魂銷短景，傺南歸。乘輪舶而歸來，僦玳梁兮營壘；香壇重整，豔曲三宣；車馬填門，遊人滿座。鎖雲仙侶贈句云：

　　玉簫聲裡步遲遲，南國佳人繫我思。
　　不分相逢花下語，鏡邊雙鎖遠山眉。

　　聞說年時懺綺懷，等閒不肯下香階。
　　春風懶解鴛鴦■，夜月羞簪玳瑁釵。

　　別卻紅兒半載餘，庸脂俗粉鬥妝梳。
　　得卿領袖團雲隊，始信春江茁玉渠。

　　報道迷香洞再開，遊蜂浪蝶費疑猜。
　　相如消渴年來慣，莫遣烏龍作妒媒。

　　二愛仙人花榜特科，評為「玉質金相」，贈句云：

　　斯人端合住紅樓，舊夢依稀在枕頭。
　　依樣葫蘆真即假，珊珊仙骨幾生修。

　　蠡湖小隱昵愛之，嘗宴其家。室中牙籤玉軸，寶鼎金爐；冷玉一秤，圖書四壁。華麗而兼風雅，蓋有人為之位置也。另辟精室一間，潔無纖塵，其中陳設，盡是西洋器具。以銀光紙糊壁，地鋪五彩絨毯。夏則西洋風扇，懸掛空中，涼生一室；冬則置外國火爐，奇燠異常。牀亦係西式，不用帳幔，窮極奢華。姬雖年近季隗，而皮媚色藝，依然姣好，殆今之尤物歟！買雛環數輩，衣以錦繡，教之歌舞。有名秀林者，癸未秋季，余友柘湖漁郎，春申二十四鬟花榜，用殿一軍，評為崔科，實後起之秀云。